צו יצוא חופשי, תשפ"ב-2022

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | יצוא טובין | סעיף 2 |
| [Go](#h3) | איסור או הגבלה ביצוא | סעיף 3 |
| [Go](#h4) | צירוף רישיון יצוא או אישור | סעיף 4 |
| [Go](#h5) | שמירת דינים | סעיף 5 |
| [Go](#h6) | ביטול | סעיף 6 |
| [Go](#h7) | תחילה | סעיף 7 |
| [Go](#h8) | תוספת ראשונה |
| [Go](#h9) | תוספת שנייה |

צו יצוא חופשי, תשפ"ב-2022

בתוקף סמכותי לפי סעיף 2 לפקודת היבוא והיצוא [נוסח חדש], התשל"ט-1979, אני מצווה לאמור:

1. בצו זה –

הגדרות

"אישור" – אישור שנתנה רשות מוסמכת, לייצא טובין;

"אכרזת ערכי טבע" – אכרזת גנים לאומיים, שמורות טבע, אתרים לאומיים ואתרי הנצחה (ערכי טבע מוגנים), התשס"ה-2005;

"אכרזת ערכי טבע באמנת CITES" – אכרזת גנים לאומיים, שמורות טבע, אתרים לאומיים ואתרי הנצחה (יישום האמנה בדבר סחר בין-לאומי במינים של חיית בר וצמחיית בר הנתונים בסכנה) (ערכי טבע מוגנים), התשס"ד-2004;

"אספקה" – עסקה שיש בה תמורה, בין לשוק המקומי ובין לשוקי חוץ, לרבות חלוקת טובין, בין בהפקת רווחים ובין בלא הפקת רווחים;

"הממונה על הקרינה" – הממונה על קרינה סביבתית במשרד להגנת הסביבה;

"המפקח על היהלומים" – המפקח על היהלומים במשרד הכלכלה;

"הצהרת ייצוא" – כמשמעותה בסעיף 103 לפקודת המכס [נוסח חדש];

"חוק המזון" – חוק הגנה על בריאות הציבור (מזון), התשע"ו-2015;

"יצוא" – הוצאה או גרם הוצאה של טובין מישראל דרך הים, היבשה או האוויר, בין בתמורה ובין בלא תמורה;

"ייצור" – לרבות הנדסת ייצור, הכללה, הרכבה, ביקורת, ניסויים ואבטחת איכות;

"מינהל תעשיות" – מינהל תעשיות במשרד הכלכלה;

"מפעל בשר" – כהגדרתו בסעיף 177 לחוק המזון;

"מנהל" – המנהל הכללי של משרד הבריאות או מי שהוסמך על ידו לתת היתר ליצוא קנביס לפי פקודת הסמים המסוכנים;

"המרכז לסחר חוץ" – המרכז לסחר חוץ במשרד החקלאות ופיתוח הכפר;

"אגף הרכב ושירותי התחזוקה – אגף צמ"ה" – אגף ציוד מכני הנדסי באגף הרכב ושירותי התחזוקה במשרד התחבורה והבטיחות בדרכים;

"משרד הכלכלה" – משרד הכלכלה והתעשייה;

"ספר סיווג טובין ביצוא" – רשימה של פרטי מכס ותיאור טובין שרשות המסים בישראל מפרסמת מזמן לזמן באתר האינטרנט שלה;

"ערכה" – מארז הכולל, בין השאר, את מוצר הקנביס;

"עתיקות" – כהגדרת "עתיקה" בחוק העתיקות, התשל"ח-1978;

"פקודת הסמים המסוכנים" – פקודת הסמים המסוכנים [נוסח חדש], התשל"ג-1973;

"צו תעריף המכס" – צו תעריף המכס והפטורים ומס קנייה על טובין, התשע"ז-2017;

"קנביס" – כהגדרת "קנבוס" בתוספת הראשונה לפקודת הסמים המסוכנים, לרבות טובין המיוצרים מקנבוס או המכילים קנבוס;

"רישיון יצוא" – רישיון שנתנה רשות מוסמכת, לייצא טובין;

"רשות הטבע והגנים" – הרשות לשמירת הטבע והגנים הלאומיים כהגדרתה בחוק גנים לאומיים, שמורות טבע, אתרים לאומיים ואתרי הנצחה, התשנ"ח-1998;

"רשות העתיקות" – כמשמעותה בחוק רשות העתיקות, התשמ"ט-1989;

"רשות מוסמכת" – מי שהשר הסמיכו לגורם המנפיק רישיון יצוא כמפורט בטור ג' בטבלה שבתוספת הראשונה או לגורם המנפיק אישור יצוא כמפורט בטור ג' בטבלה שבתוספת השנייה;

"שירות" – כל שירות לזולת, לרבות עינוג ציבורי כמשמעותו בחוק רישוי עסקים, התשכ"ח-1968, וכל עשייה במצרכים למען הזולת, לרבות בנייה לצורכי אחרים;

"שירות המזון" – שירות המזון הארצי במשרד הבריאות;

"שירותים וטרינריים" – השירותים הווטרינריים במשרד החקלאות ופיתוח הכפר;

"שירותים להגנת הצומח" – השירותים להגנת הצומח ולביקורת במשרד החקלאות ופיתוח הכפר;

"תעודת קימברלי" – תעודה בעלת עיצוב מיוחד, החסינה מפני זיוף והמזהה יהלומי גלם מיוצאים העונים על דרישות התוכנית הבין-לאומית לפיקוח ולתיעוד יצוא יהלומי גלם.

2. (א) על אף האמור בצו מתן רישיונות יצוא, 1940, מותרים ביצוא כל הטובין, ואולם –

יצוא טובין

(1) הטובין המפורטים בתוספת הראשונה מותרים ביצוא אם הומצא לגביהם רישיון יצוא;

(2) הטובין המפורטים בתוספת השנייה מותרים ביצוא אם הומצא לגביהם אישור;

(3) טובין הדורשים רישיון יצוא בהתאם להוראות צו היבוא והיצוא (פיקוח על יצוא בתחום הכימי, הביולוגי והגרעיני), התשס"ד-2004, מותרים ביצוא אם הומצא לגביהם רישיון יצוא על ידי הרשות המוסמכת לפי הצו האמור;

(4) טובין המופיעים בתוספת לצו הפיקוח על יצוא ביטחוני (ציוד לחימה), התשס"ח-2008, בתוספת לצו הפיקוח על יצוא ביטחוני (ציוד טילים), התשס"ח-2008, בתוספת לצו הפיקוח על יצוא ביטחוני (ציוד דו-שימושי מפוקח), התשס"ח-2008, או בתוספת לצו הפיקוח על יצוא ביטחוני (ציוד דו-שימושי מפוקח המועבר לשטחי האחריות האזרחית הפלשתינית), התשס"ט-2008, מותרים ביצוא אם הומצא לגביהם רישיון יצוא על ידי הרשות המוסמכת לפי הוראות חוק הפיקוח על יצוא ביטחוני, התשס"ז-2007;

(5) טובין הדורשים רישיון יצוא לפי צו היבוא והיצוא (פיקוח על יצוא טובין, שירותים וטכנולוגיה דו-שימושיים), התשס"ו-2006, מותרים ביצוא אם הומצא לגביהם רישיון יצוא על ידי הרשות המוסמכת לפי הצו האמור.

(ב) על אף האמור בסעיף קטן (א)(1) ו-(2), יחיד רשאי לייצא את הטובין המפורטים בתוספת הראשונה בלא הצגתו של רישיון יצוא, או לייצא את הטובין המפורטים בתוספת השנייה בלא המצאתו של אישור, אם אין הטובין מיועדים לצורכי אספקה, ייצור או מתן שירותים, והם מיוצאים בכמות סבירה לשימושו האישי או המשפחתי של אותו יחיד (להלן – יצוא אישי), למעט טובין אשר צוין לגביהם בתוספת הראשונה כי דרישת רישיון יצוא חלה גם ביצוא אישי.

3. (א) מקום שצוין בתוספת הראשונה או בתוספת השנייה מספר של פרק או פרט בספר סיווג טובין ביצוא (להלן – פרט המכס), יחול האיסור או ההגבלה ביצוא, לפי העניין, על כל הטובין המפורטים באותו פרט מכס.

איסור או הגבלה ביצוא

(ב) מקום שצוין בתוספת הראשונה או בתוספת השנייה מספר של פרט מכס ולצידו תיאור הטובין המהווה רק חלק מהתיאור בספר סיווג טובין ביצוא, יחול האיסור או ההגבלה, לפי העניין, רק על אותו חלק של הטובין.

4. מקום שנדרש אדם לפי צו זה להמציא רישיון יצוא או אישור, יצרף היצואן את רישיון היצוא או האישור להצהרת היצוא.

צירוף רישיון יצוא או אישור

5. צו זה בא להוסיף ולא לגרוע מכוחו של כל דין אחר.

שמירת דינים

6. צו יצוא חופשי, התשס"ז-2006 – בטל.

ביטול

7. תחילתו של צו זה 60 ימים מיום פרסומו.

תחילה

**תוספת ראשונה**

(סעיפים 1, 2(א)(1), (ב) ו-3)

[הטבלה](https://www.nevo.co.il/lawattachments/62a6dc9c95ac347880b1d735/7d1af07f-0811-4c9a-8a32-4f816b28a224.pdf)

**תוספת שנייה**

(סעיפים 1, 2(א)(2), (ב) ו-3)

[סעיף זה מכיל טבלה או תמונה - לחצו לצפיה](https://www.nevo.co.il/laws/#/62a6dc9c95ac347880b1d735/clause/62a6ebc995ac347880b1d8c8)

|  |  |  |  |  |  |
| --- | --- | --- | --- | --- | --- |
|  | אורנה ברביבאי  שרת הכלכלה והתעשייה |  |  |  |  |
|  |  |  |  |  |  |