תקנות איסור הלבנת הון (כללים לבקשת מידע והעברתו מן הרשות המוסמכת לאגף הממונה על הביטחון במערכת הביטחון), תשע"ד-2014

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | בקשה לקבלת מידע | סעיף 2 |
| [Go](#h3) | דרכי הגשת הבקשה לקבלת מידע | סעיף 3 |
| [Go](#h4) | בקשה לקבלת פרטים נוספים | סעיף 4 |
| [Go](#h5) | העברת מידע מהרשות המוסמכת ליחידה | סעיף 5 |
| [Go](#h6) | דחיית בקשה לקבלת מידע | סעיף 6 |
| [Go](#h7) | ערר | סעיף 7 |
| [Go](#h8) | דרכי העברת מידע | סעיף 8 |

תקנות איסור הלבנת הון (כללים לבקשת מידע והעברתו מן הרשות המוסמכת לאגף הממונה על הביטחון במערכת הביטחון), תשע"ד-2014

בתוקף סמכותי לפי סעיפים 30(ג1)(2) ו-32 לחוק איסור הלבנת הון, התש"ס-2000 (להלן – החוק), בהתייעצות עם השר לביטחון הפנים, בהסכמת שר הביטחון ובאישור ועדת חוקה חוק ומשפט של הכנסת, אני מתקינה תקנות אלה:

1. בתקנות אלה –

הגדרות

"ארגון טרור", "ארגון טרור מוכרז", "מעשה טרור" – כהגדרתם בחוק איסור מימון טרור, התשס"ה-2005;

"יחידה" – יחידה באגף הממונה על הביטחון במערכת הביטחון שקבע שר הביטחון בצו לפי סעיף 30(ג1)(1) לחוק;

"הרשות המוסמכת" – הרשות המוסמכת לפי סעיף 29(א) לחוק;

"מאגר מידע" – מאגר המידע שהוקם לפי סעיף 28 לחוק;

"מידע" – כל נתון שהתקבל במאגר המידע לפי הוראות החוק וכן כל עיבוד שלו;

"מען" – שם הרחוב, מספר הבית, שם היישוב והמיקוד, ואם המען אינו בישראל – גם שם המדינה;

"פרטי זיהוי" – מספר זהות; ולגבי אזרח חוץ שלפי דיני מדינת אזרחותו והמדינה שבה הוא תושב אין תעודת זהות – מספר זיהוי רשמי וסדרתי אחר הנהוג במדינתו וכן מספר דרכון תקף ושם מדינה שהנפיקה אותו.

2. (א) בקשת היחידה לקבלת מידע מן הרשות המוסמכת (להלן – בקשת המידע) תהיה בכתב ויפורטו בה כל אלה:

בקשה לקבלת מידע

(1) שם האדם שלגביו מבקשים את המידע, פרטי זיהויו ומענו, מספר חשבון בציון המקום שבו נוהל, אם פרטים אלה ידועים ליחידה, או כל פרט אחר שביחס אליו מתבקש המידע;

(2) פרק הזמן שלגביו מתבקש המידע;

(3) תיאור הנסיבות והנימוקים המצדיקים, לדעת היחידה, את העברת המידע מן הרשות המוסמכת ליחידה, לצורך ביצוע תפקידה בנוגע לפעילות של ארגוני טרור וארגוני טרור מוכרזים, בנוגע למעשי טרור, בנוגע למימון של ארגונים או של מעשים כאמור, וכן בנוגע לפגיעה בביטחון המדינה;

(4) סיווג הסודיות של הפרטים הכלולים בבקשה;

(5) מידת הדחיפות שבה נדרשת העברת המידע מן הרשות המוסמכת ליחידה.

(ב) בבקשת מידע ובנימוקיה יכול שייכללו פרטים בדבר מידע המצוי ביחידה.

3. בקשת מידע תופנה לראש הרשות המוסמכת על ידי אחד מאלה (להלן – המבקש):

דרכי הגשת הבקשה לקבלת מידע

(1) בעל תפקיד ביחידה בדרגה של ראש חטיבה או בדרגה גבוהה ממנה;

(2) בעל תפקיד אחר, שיקבע ראש האגף הממונה על הביטחון במערכת הביטחון, בהתייעצות עם ראש הרשות המוסמכת.

4. (א) ראש הרשות המוסמכת רשאי לבקש פרטים נוספים מן המבקש, ככל הנדרש, לדעתו, לצורך טיפול בבקשה; בפנייתו יפרט ראש הרשות המוסמכת את טיב הפרטים הנוספים המבוקשים מהיחידה וינמק את הצורך בפרטים אלה.

בקשה לקבלת פרטים נוספים

(ב) לא העביר המבקש את הפרטים הנוספים המבוקשים, כולם או חלקם, יחליט ראש הרשות המוסמכת בבקשה על בסיס הנתונים שנמסרו.

5. החליט ראש הרשות המוסמכת להעביר מידע ליחידה, יעבירו למבקש בהקדם האפשרי בנסיבות העניין, ומתוך התחשבות במידת הדחיפות שצוינה בבקשת המידע.

העברת מידע מהרשות המוסמכת ליחידה

6. (א) החלטת ראש הרשות המוסמכת לדחות את בקשת המידע, כולה או חלקה תהיה בכתב ומנומקת, ולאחר שניתנה למבקש הזדמנות לטעון את טענותיו לפניו; ראש הרשות המוסמכת ייתן את החלטתו בהקדם האפשרי בנסיבות העניין, ומתוך התחשבות במידת הדחיפות שצוינה בבקשה.

דחיית בקשה לקבלת מידע

(ב) החלטת ראש הרשות המוסמכת לדחות את הבקשה תועבר למבקש מיד לאחר קבלתה.

7. (א) המבקש רשאי להגיש ליועץ המשפטי לממשלה ערר על החלטת ראש הרשות המוסמכת לפי תקנה 6; הערר יוגש בכתב ויצורפו אליו כל המסמכים והמידע שהובאו לפני ראש הרשות המוסמכת.

ערר

(ב) עותק מן הערר כאמור בתקנת משנה (א) יועבר אל ראש הרשות המוסמכת, אשר יעביר את התייחסותו ליועץ המשפטי לממשלה בהקדם האפשרי, מתוך התחשבות במידת הדחיפות שצוינה בבקשה, ולא יאוחר מ-14 ימים מן היום שבו נמסר לראש הרשות המוסמכת עותק של הערר.

8. התקשורת לפי תקנות אלה בין היחידה לבין הרשות המוסמכת תיעשה לפי קביעת סגן בכיר לראש האגף הממונה על הביטחון במערכת הביטחון והממונה על אבטחת מידע, בהסכמת ראש הרשות המוסמכת, באחת או יותר מן הדרכים המפורטות להלן:

דרכי העברת מידע

(1) בתקשורת ברשת פרטית (VPN – Virtual Private Network);

(2) במדיה מגנטית – לרבות דיסקטים, תקליטורים או כל אמצעי נתיק אחר;

(3) על גבי מסמכי נייר.

|  |  |  |  |  |  |
| --- | --- | --- | --- | --- | --- |
|  | ציפי לבני  שרת המשפטים |  |  |  |  |
|  |  |  |  |  |  |