תקנות איסור הלבנת הון (כללים לשימוש במידע שהועבר למחלקה לחקירת שוטרים לשם חקירת עבירות נוספות ולהעברתו לרשות אחרת), תשפ"ב-2022

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | גורם מוסמך | סעיף 2 |
| [Go](#h3) | שימוש במידע והעברתו לצורך המטרות הנוספות | סעיף 3 |
| [Go](#h4) | העברת מידע לצורך המטרות העיקריות | סעיף 4 |
| [Go](#h5) | תיעוד החלטות | סעיף 5 |
| [Go](#h6) | מגבלה על העברת מידע ושימוש במידע | סעיף 6 |
| [Go](#h7) | העבירות הנוספות | סעיף 7 |
| [Go](#h8) | דיווח | סעיף 8 |
| [Go](#h9) | תחילה | סעיף 9 |
| [Go](#h10) | תוספת ראשונה |
| [Go](#h11) | חלק א':רשויות שניתן להעביר אליהן מידע לפי תקנה 3 לצורך המטרות הנוספות |
| [Go](#h12) |  | סעיף (1) |
| [Go](#h13) |  | סעיף (2) |
| [Go](#h14) |  | סעיף (3) |
| [Go](#h15) |  | סעיף (4) |
| [Go](#h16) |  | סעיף (5) |
| [Go](#h17) |  | סעיף (6) |
| [Go](#h18) |  | סעיף (7) |
| [Go](#h19) |  | סעיף (8) |
| [Go](#h20) |  | סעיף (9) |
| [Go](#h21) |  | סעיף (10) |
| [Go](#h22) | חלק ב':רשויות שניתן להעביר אליהן מידע לפי תקנה 4 לצורך המטרות העיקריות |
| [Go](#h23) |  | סעיף (1) |
| [Go](#h24) |  | סעיף (2) |
| [Go](#h25) |  | סעיף (3) |
| [Go](#h26) |  | סעיף (4) |
| [Go](#h27) |  | סעיף (5) |
| [Go](#h28) |  | סעיף (6) |
| [Go](#h29) |  | סעיף (7) |
| [Go](#h30) |  | סעיף (8) |
| [Go](#h31) | תוספת שנייה |
| [Go](#h32) | תוספת שלישית |

תקנות איסור הלבנת הון (כללים לשימוש במידע שהועבר למחלקה לחקירת שוטרים לשם חקירת עבירות נוספות ולהעברתו לרשות אחרת), תשפ"ב-2022

בתוקף סמכותי לפי סעיפים 30(ז) ו-(ט) ו-32(א) ו-(ג) לחוק איסור הלבנת הון, התש"ס-2000 (להלן – החוק), בהתייעצות עם השר לביטחון הפנים ובאישור ועדת החוקה חוק ומשפט של הכנסת, אני מתקין תקנות אלה:

1. בתקנות אלה –

הגדרות

"גורם מוסמך" – ראש מפלג המודיעין במחלקה לחקירת שוטרים או ראש אגף חקירות ומודיעין או היועץ המשפטי של אגף חקירות ומודיעין;

"המשטרה" – משטרת ישראל;

"הרשות" – הרשות לאיסור הלבנת הון ומימון טרור;

"השב"כ" – שירות הביטחון הכללי;

"יחידה במלמ"ב" – יחידה באגף הממונה על הביטחון במערכת הביטחון, שקבע שר הביטחון בצו לפי סעיף 30(ג1) לחוק;

"מאגר מידע" – מאגר המידע שהוקם לפי סעיף 28 לחוק;

"מחלקה לחקירת שוטרים" – המחלקה לחקירת שוטרים במשרד המשפטים;

"מטרה נוספת" – כל אחת מהמטרות המפורטות בתקנה 2(1);

"מטרה עיקרית" – כל אחת מהמטרות המפורטות בתקנה 4;

"מידע" – כל נתון שהתקבל במאגר המידע לפי הוראות החוק, וכן כל עיבוד שלו;

"עבירה נוספת" – כל אחת מהעבירות המפורטות בתקנה 7;

"עבירת מקור" – כמשמעותה בסעיף 2 לחוק.

2. גורם מוסמך רשאי להחליט, במקרה מסוים –

גורם מוסמך

(1) על שימוש במידע שהתקבל מהרשות לפי סעיף 30(ב2) או (ה)(1) לחוק, לשם חקירת עבירות נוספות ומניעתן או לשם גילוי עבריינים בעבירות הנוספות והעמדתם לדין או לשם מניעה וחקירה של פעילות של ארגוני טרור או של פגיעה בביטחון המדינה כמפורט בתקנה 3;

(2) על העברת מידע לגורם מחוץ למחלקה לחקירת שוטרים לפי סעיף 30(ח) לחוק וכמפורט בתקנות 3 ו-4, לפי העניין.

3. מצא גורם מוסמך כי יש יסוד סביר להניח שבמידע שהתקבל מהרשות לפי סעיף 30(ב2) ו-(ה)(1) לחוק, יש כדי לקדם באופן ממשי, במקרה מסוים, את השגת המטרות הנוספות, רשאי הוא להתיר את השימוש במידע למטרות אלה, לרבות העברתו לשם כך, אם מצא שיש בכך צורך, לגורם מחוץ למחלקה לחקירת שוטרים הקבוע בחלק א' של התוספת הראשונה, המוסמך לבצע את החקירה בעניין אותה עבירה.

שימוש במידע והעברתו לצורך המטרות הנוספות

4. מצא גורם מוסמך כי לשם ביצועו של החוק או של חוק המאבק בטרור, פקודת המסחר עם האויב, חוק למניעת הפצה ומימון של נשק להשמדה המונית וסימן א' בפרק ב' לחוק המאבק בתוכנית הגרעין של איראן, לשם הגנה על ביטחון המדינה או לשם המלחמה בארגוני טרור, בארגוני טרור מוכרזים ובמעשי טרור, יש להעביר מידע שהתקבל לפי החוק מהרשות, לגורם בישראל מחוץ למחלקה לחקירת שוטרים, המוסמך לפעול למטרות האמורות, כקבוע בחלק ב' של התוספת הראשונה, רשאי הוא להחליט על העברת המידע כאמור.

העברת מידע לצורך המטרות העיקריות

5. (א) הגורם המוסמך יתעד את החלטותיו כאמור בתקנות 3 ו-4 לפי הטפסים שבתוספת השנייה או השלישית, לפי העניין.

תיעוד החלטות

(ב) הגורם המוסמך ינהל רישום מרוכז של החלטות כאמור בתקנת משנה (א), ובו יצוינו כל אלה:

(1) מועד מתן ההחלטה;

(2) העבירה הנוספת שלשם חקירתה או מניעתה נעשה שימוש במידע לפי תקנה 3;

(3) תמצית המידע;

(4) היחידה או הגוף שאליו הועבר המידע לפי סעיף 30(ח) לחוק, אם הועבר, והחוק שלשם ביצועו הועבר המידע.

6. (א) לא יועבר מידע שהועבר ממאגר המידע למחלקה לחקירת שוטרים לגורם בישראל מחוץ למחלקה לחקירות שוטרים ולא ייעשה במידע שהועבר ממאגר המידע למחלקה לחקירת שוטרים שימוש למטרות הנוספות, אלא לפי תקנות אלה או אם נקבע אחרת בהוראת חוק מפורשת.

מגבלה על העברת מידע ושימוש במידע

(ב) אין באמור בתקנת משנה (א) כדי למנוע –

(1) מהמחלקה לחקירת שוטרים למסור מידע לצורך קבלת חוות דעת של מומחה, אם הדבר דרוש לצורך החקירה, או לשתף רשות הממונה על חקירת עבירת המקור, בחקירת עבירה לפי החוק;

(2) מהמחלקה לחקירת שוטרים או מגורם שהועבר לו מידע לפי תקנה 3 או 4, להעביר מידע לגורם המוסמך לצורך העמדה לדין וניהול הליך משפטי.

7. העבירות הנוספות הן אלה:

העבירות הנוספות

(1) עבירה שהעונש הקבוע לה הוא חמש שנות מאסר לפחות לפי כל אחד מהחוקים האלה:

(א) חוק העונשין;

(ב) חוק מאבק בארגוני פשיעה, התשס"ג-2003;

(ג) פקודת הסמים המסוכנים;

(ד) תקנות ההגנה (שעת חירום), 1945;

(ה) חוק למניעת הסתננות (עבירות ושיפוט), התשי"ד-1954;

(ו) חוק השיפוט הצבאי, התשט"ו-1955;

(ז) חוק ניירות ערך;

(ח) פקודת מס הכנסה;

(ט) חוק מיסוי מקרקעין (שבח ורכישה), התשכ"ג-1963;

(י) חוק מס ערך מוסף;

(יא) פקודת המכס;

(יב) חוק השקעות משותפות בנאמנות, התשנ"ד-1994;

(יג) חוק הבנקאות (רישוי), התשמ"א-1981;

(יד) חוק ההגבלים העסקיים, התשמ"ח-1988;

(2) עבירת מקור, שאינה מפורטת בפסקה (1), אשר העונש הקבוע לה הוא שלוש שנות מאסר לפחות, ובלבד שהחקירה בעניינה החלה כחלק מחקירת עבירה לפי סעיף 3 או 4 לחוק.

8. (א) מנהל המחלקה לחקירת שוטרים ידווח לשר המשפטים, בכתב, מדי שנה בשנה, על כל אלה:

דיווח

(1) מספר ההחלטות על שימוש במידע לצורך המטרות הנוספות, בחלוקה לפי מידע שהתבקש מאת הרשות ומידע שהועבר ביוזמת הרשות;

(2) מספר ההחלטות על העברת מידע לגורמים מחוץ למחלקה לחקירת שוטרים לפי תקנות 3 ו-4, בחלוקה לפי הגורמים שאליהם הועבר המידע;

(3) העבירות הנוספות שלשם חקירתן או מניעתן נעשה שימוש במידע לפי תקנה 3, ומספר המקרים לגבי כל עבירה;

(4) הזמן שחלף ממועד העברת המידע מהרשות עד שהוחלט על השימוש במידע לשם חקירה או מניעה של עבירות נוספות.

(ב) עותק מן הדיווח יימסר לוועדת החוקה חוק ומשפט של הכנסת.

9. תחילתן של תקנות אלה 30 ימים מיום פרסומן.

תחילה

**תוספת ראשונה**

(תקנות 3 ו-4)

**חלק א':רשויות שניתן להעביר אליהן מידע לפי תקנה 3 לצורך המטרות הנוספות**

(1) משטרה;

(2) שירות הביטחון הכללי;

(3) משטרה צבאית חוקרת;

(4) היחידה לחקירות פנים של המשטרה הצבאית;

(5) רשות ניירות ערך;

(6) רשות ההגבלים העסקיים;

(7) רשות המסים בישראל;

(8) אגף המודיעין בצבא ההגנה לישראל;

(9) המוסד למודיעין ולתפקידים מיוחדים;

(10) יחידה במלמ"ב.

**חלק ב':רשויות שניתן להעביר אליהן מידע לפי תקנה 4 לצורך המטרות העיקריות**

(1) משטרה;

(2) שירות הביטחון הכללי;

(3) משטרה צבאית חוקרת;

(4) היחידה לחקירות פנים של המשטרה הצבאית;

(5) אגף המודיעין בצבא ההגנה לישראל;

(6) המוסד למודיעין ולתפקידים מיוחדים;

(7) שר הביטחון;

(8) שירות בתי הסוהר.

[סעיף זה מכיל טבלה או תמונה - לחצו לצפיה](https://www.nevo.co.il/laws/#/624bcb82371f308484b95b27/clause/624bd387371f308484b95c6d)

(1) פקיד מכס – לשם הפעלת סמכויות לפי סעיפים 26 ו-27 לחוק;

(2) ממונה לפי סעיף 12 לחוק ומפקח שמונה לפי סעיף 11יד לחוק – לשם פיקוח על ביצוע הוראות החוק ולשם הטלת עיצום כספי לפי הוראות החוק;

(3) ועדה להטלת עיצום כספי שהוקמה לפי סעיף 13 לחוק – לשם הטלת עיצום כספי לפי הוראות החוק.

**תוספת שנייה**

(תקנה 5(א))

החלטה על שימוש במידע והעברתו לרשות אחרת לצורך המטרות הנוספות

[סעיף זה מכיל טבלה או תמונה - לחצו לצפיה](https://www.nevo.co.il/laws/#/624bcb82371f308484b95b27/clause/624bd4a7371f308484b95c80)

**תוספת שלישית**

(תקנה 5(א))

החלטה על העברת מידע לרשות אחרת לצורך המטרות העיקריות

בתוקף סמכותי לפי תקנה 4 לתקנות איסור הלבנת הון (כללים לשימוש במידע שהועבר למחלקה לחקירת שוטרים לשם חקירת עבירות נוספות ולהעברתו לרשות אחרת), התשפ"ב-2022, החלטתי על העברת המידע המצוי במסמך המצ"ב, מספר סימוכין \_\_\_\_\_\_\_\_\_\_, שהועבר מהרשות לאיסור הלבנת הון ומימון טרור, וזאת לצורך ביצוע חוק איסור הלבנת הון, התש"ס-2000 / חוק המאבק בטרור, התשע"ו-2016 / פקודת המסחר עם האויב / חוק למניעת הפצה ומימון של נשק להשמדה המונית / סימן א' בפרק ב' לחוק המאבק בתוכנית הגרעין של איראן / לשם הגנה על ביטחון המדינה / לשם המלחמה בארגוני טרור, בארגוני טרור מוכרזים ובמעשי טרור (מחק את המיותר), אל: \_\_\_\_\_\_\_\_\_\_\_\_ (שם הגוף החוקר / הרשות החוקרת המופיע בתוספת הראשונה), וזאת לצורך המצוין לעיל.

|  |  |  |  |  |  |
| --- | --- | --- | --- | --- | --- |
|  | גדעון סער  שר המשפטים |  |  |  |  |
|  |  |  |  |  |  |