תקנות איסור הלבנת הון (כללים לשימוש במידע שהועבר למשטרת ישראל ולשירות הביטחון הכללי לשם חקירת עבירות נוספות ולהעברתו לרשות אחרת), תשס"ו-2006

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | מינוי גורם מוסמך | סעיף 2 |
| [Go](#h3) | שימוש במידע והעברתו לצורך המטרות הנוספות | סעיף 3 |
| [Go](#h4) | העברת מידע לצורך המטרות העיקריות לרשות אחרת בישראל | סעיף 4 |
| [Go](#h5) | תיעוד החלטות | סעיף 5 |
| [Go](#h6) | מגבלה על העברת מידע ושימוש במידע | סעיף 6 |
| [Go](#h7) | העבירות הנוספות | סעיף 7 |
| [Go](#h8) | דיווח | סעיף 8 |
| [Go](#h9) | תחילה | סעיף 9 |
| [Go](#h10) | תוספת ראשונה |
| [Go](#h11) | תוספת שניה |
| [Go](#h12) | תוספת שלישית |

תקנות איסור הלבנת הון (כללים לשימוש במידע שהועבר למשטרת ישראל ולשירות הביטחון הכללי לשם חקירת עבירות נוספות ולהעברתו לרשות אחרת), תשס"ו-2006

בתוקף סמכותי לפי סעיפים 30(ז) ו-(ט) ו-32 לחוק איסור הלבנת הון, התש"ס-2000 (להלן – החוק), בהתייעצות עם השר לביטחון הפנים ובאישור ועדת החוקה חוק ומשפט של הכנסת, אני מתקין תקנות אלה:

1. בתקנות אלה:

הגדרות

"המשטרה" – משטרת ישראל;

"הרשות" – הרשות לאיסור הלבנת הון ומימון טרור;

"השב"כ" – שירות הביטחון הכללי;

"מידע" – כל נתון שהתקבל במאגר המידע לפי הוראות החוק וכן כל עיבוד שלו;

"עבירה נוספת" – כל אחת מהעבירות המפורטות בתקנה 7.

2. (א) המפקח הכללי של המשטרה ימנה במשטרה וראש השב"כ ימנה בשב"כ גורמים כמפורט בתקנת משנה (ב) (להלן – גורם מוסמך), שיהיו רשאים להחליט, במקרה מסוים –

מינוי גורם מוסמך

(1) על שימוש במידע שהתקבל לפי החוק מהרשות, לשם חקירת עבירות נוספות ומניעתן ולשם גילוי עבריינים בעבירות האמורות והעמדתם לדין (בתקנות אלה – המטרות הנוספות);

(2) על העברת מידע לגורם מחוץ למשטרה או לשב"כ, כמפורט בתקנות 3 ו-4.

(ב) הגורם המוסמך הוא:

(1) במשטרה – קצין בדרגת ניצב משנה ומעלה;

(2) בשב"כ – ראש מרכז שליטה במטה שב"כ או ראש מחלקה במרכז שליטה כאמור, שהוא הסמיך לשם כך.

3. (א) מצא גורם מוסמך כי יש יסוד סביר להניח שבמידע שהתקבל לפי החוק מהרשות יש כדי לקדם באופן ממשי, במקרה מסוים, את השגת המטרות הנוספות בענין עבירה מהעבירות הנוספות, רשאי הוא להתיר את השימוש במידע למטרות אלה, לרבות העברתו לשם כך, אם מצא שיש בכך צורך, לגורם מחוץ למשטרה או לשב"כ הקבוע בחלק א' של התוספת השלישית, המוסמך לבצע את החקירה בענין אותה עבירה.

שימוש במידע והעברתו לצורך המטרות הנוספות

(ב) החלטות הגורם המוסמך לפי תקנת משנה (א) יתועדו לפי הטופס שבתוספת הראשונה.

(ג) החלטה על שימוש, לפי תקנה זו, במידע שהועבר לפי סעיף 30(ה) לחוק, לא תתקבל אם חלפו שנתיים מהמועד שבו התקבל המידע מהרשות.

4. (א) מצא גורם מוסמך כי לשם ביצועו של החוק או של חוק איסור מימון טרור, לשם הגנה על ביטחון המדינה או לשם המלחמה בארגוני טרור, בארגוני טרור מוכרזים ובמעשי טרור (להלן – המטרות העיקריות), יש להעביר מידע שהתקבל לפי החוק מהרשות לגורם בישראל מחוץ למשטרה או לשב"כ, המוסמך לפעול למטרות העיקריות, כקבוע בחלק ב' של התוספת השלישית, רשאי הוא להחליט על העברת המידע כאמור.

העברת מידע לצורך המטרות העיקריות לרשות אחרת בישראל

(ב) החלטות הגורם המוסמך לפי תקנת משנה (א) יתועדו לפי הטופס שבתוספת השניה.

5. (א) רישום מרוכז של ההחלטות כאמור בתקנות 3(ב) ו-4(ב), ינוהל כמפורט בתקנת משנה (ב), ויצוינו בו כל אלה:

תיעוד החלטות

(1) מועד מתן ההחלטה;

(2) העבירה הנוספת שלשם חקירתה או מניעתה נעשה שימוש במידע;

(3) תמצית המידע;

(4) היחידה או הגוף שאליו הועבר המידע, אם הועבר.

(ב) רישום החלטות כאמור בתקנות 3(ב) ו-4(ב) ינוהל –

(1) במשטרה – בידי ראש המחלקה לתיאום מבצעים משולב באגף חקירות ומודיעין של המשטרה או גורם שיקבע מתוך המחלקה האמורה;

(2) בשב"כ – בידי ראש מרכז שליטה במטה שב"כ או גורם שיקבע מקרב הכפופים לו.

6. (א) מידע ממאגר המידע לא יועבר לגורם בישראל מחוץ למשטרה או לשב"כ ולא ייעשה במידע שהועבר ממאגר המידע שימוש למטרות הנוספות, אלא בהתאם להוראות תקנות אלה או אם נקבע אחרת בהוראת חוק מפורשת.

מגבלה על העברת מידע ושימוש במידע

(ב) אין באמור בתקנת משנה (א) כדי למנוע –

(1) מהמשטרה או מהשב"כ למסור מידע לצורך קבלת חוות דעת של מומחה, אם הדבר דרוש לצורך החקירה, או לשתף רשות הממונה על חקירת עבירת המקור, בחקירת עבירה לפי החוק;

(2) מהמשטרה, מהשב"כ או מגורם שהועבר לו מידע לפי תקנה 3 או 4, להעביר מידע לגורם המוסמך לצורך העמדה לדין וניהול הליך משפטי.

7. העבירות הנוספות הן אלה:

העבירות הנוספות

(1) עבירה שהעונש הקבוע לה הוא חמש שנות מאסר לפחות לפי כל אחד מהחוקים האלה: חוק העונשין, התשל"ז-1977; חוק מאבק בארגוני פשיעה, התשס"ג-2003; פקודת הסמים המסוכנים [נוסח חדש], התשל"ג-1973; פקודת מניעת טרור, התש"ח-1948; תקנות ההגנה (שעת חירום), 1945; חוק למניעת הסתננות (עבירות ושיפוט), התשי"ד-1954; חוק השיפוט הצבאי, התשט"ו-1955, חוק ניירות ערך, התשכ"ח-1968, פקודת מס הכנסה, חוק מיסוי מקרקעין (שבח, מכירה ורכישה), התשכ"ג-1963, חוק מס ערך מוסף, התשל"ו-1975, חוק השקעות משותפות בנאמנות, התשנ"ד-1994, חוק הבנקאות (רישוי), התשמ"א-1981, חוק ההגבלים העסקיים, התשמ"ח-1988;

(2) עבירת מקור, שאינה מפורטת בפסקה (1), אשר העונש הקבוע לה הוא שלוש שנות מאסר לפחות, ובלבד שהחקירה בענינה החלה כחלק מחקירת עבירה לפי סעיפים 3 ו-4 לחוק.

8. (א) המפקח הכללי של המשטרה ידווח לשר לביטחון פנים וראש השב"כ ידווח לראש הממשלה, בכתב, מדי שנה, על כל אלה:

דיווח

(1) מספר ההחלטות על שימוש במידע לצורך המטרות הנוספות, בחלוקה לפי מידע שהתבקש מאת הרשות ומידע שהועבר מיזמת הרשות;

(2) מספר ההחלטות על העברת מידע לגורמים מחוץ למשטרה או לשב"כ לפי תקנות 3 ו-4, בחלוקה לפי הגורמים שאליהם הועבר המידע;

(3) העבירות שלשם חקירתן או מניעתן נעשה שימוש במידע לפי תקנה 3, ומספר המקרים ביחס לכל עבירה;

(4) הזמן שחלף ממועד העברת המידע מהרשות לאיסור הלבנת הון עד שהוחלט על השימוש במידע לשם חקירה או מניעה של עבירות נוספות.

(ב) עותק מן הדיווח יימסר לשר המשפטים ולוועדת החוקה חוק ומשפט של הכנסת.

9. תחילתן של תקנות אלה 30 ימים מיום פרסומן.

תחילה

**תוספת ראשונה**

(תקנה 3(ב))

[סעיף זה מכיל טבלה או תמונה - לחצו לצפיה](https://www.nevo.co.il/laws/#/619f9237c178fa4ae9c6f60b/clause/619f9c51c178fa4ae9c6f803)

**תוספת שניה**

(תקנה 4(ב))

[סעיף זה מכיל טבלה או תמונה - לחצו לצפיה](https://www.nevo.co.il/laws/#/619f9237c178fa4ae9c6f60b/clause/619f9d35c178fa4ae9c6f80a)

**תוספת שלישית**

(תקנות 3 ו-4)

[סעיף זה מכיל טבלה או תמונה - לחצו לצפיה](https://www.nevo.co.il/laws/#/619f9237c178fa4ae9c6f60b/clause/619f9ed6c178fa4ae9c6f811)

[סעיף זה מכיל טבלה או תמונה - לחצו לצפיה](https://www.nevo.co.il/laws/#/619f9237c178fa4ae9c6f60b/clause/619fa041c178fa4ae9c6f815)

|  |  |  |  |  |  |
| --- | --- | --- | --- | --- | --- |
|  | חיים רמון  שר המשפטים |  |  |  |  |
|  |  |  |  |  |  |