תקנות האזרחות (סדרי הדין בבקשה לביטול אזרחות), תשע"ז-2017

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | מקום שיפוט | סעיף 2 |
| [Go](#h3) | פרטי הבקשה | סעיף 3 |
| [Go](#h4) | המשיב | סעיף 4 |
| [Go](#h5) | כתב תשובה | סעיף 5 |
| [Go](#h6) | הגשת מסמך לבית המשפט | סעיף 6 |
| [Go](#h7) | ראיות | סעיף 7 |
| [Go](#h8) | סדר הטיעון | סעיף 8 |
| [Go](#h9) | החלטה בבקשת שר הפנים | סעיף 9 |
| [Go](#h10) | דיון דחוף | סעיף 10 |
| [Go](#h11) | בקשה אחרת | סעיף 11 |
| [Go](#h12) | תחולת תקנות בתי משפט לעניינים מינהליים (סדרי דין) | סעיף 12 |
| [Go](#h13) | סייג לתחולת תקנות סדר הדין האזרחי | סעיף 13 |
| [Go](#h14) | ביטול תקנות | סעיף 14 |
| [Go](#h15) | תוספת |

תקנות האזרחות (סדרי הדין בבקשה לביטול אזרחות), תשע"ז-2017

בתוקף סמכותי לפי סעיפים 11(ז) ו-17(ב) לחוק האזרחות, התשי"ב-1952 (להלן – החוק), אני מתקינה תקנות אלה:

1. בתקנות אלה –

הגדרות

"בית המשפט" – בית משפט לעניינים מינהליים כמשמעותו בסעיף 3 לחוק בתי משפט לעניינים מינהליים, התש"ס-2000;

"בקשה אחרת" – בקשת ביניים המוגשת במהלך הליכי הדיון בבקשת שר הפנים וכן בקשה לביטול לפי סעיף 11(ד3) לחוק;

"בקשת שר הפנים" – בקשה של שר הפנים לפי סעיף 11(ב) לחוק;

"המשיב" – כמשמעותו בתקנה 4.

2. (א) בקשת שר הפנים תוגש בכתב לבית המשפט שבאזור שיפוטו נמצא מענו הרשום במרשם האוכלוסין של המשיב.

מקום שיפוט

(ב) בקשה שלא ניתן להגיש כאמור בתקנת משנה (א) בשל כך שלא נמצא לה מקום השיפוט המתאים לפי תקנת המשנה האמורה, תוגש לבית המשפט בירושלים; ואולם רשאי שופט של בית המשפט העליון, לבקשת בעל דין, להורות כי הבקשה תועבר לבית משפט אחר.

3. (א) בקשת שר הפנים תכלול את כל אלה:

פרטי הבקשה

(1) שם המשיב, מספר זהותו, מועד הקניית אזרחותו וסעיף החוק שמכוחו הוקנתה לו האזרחות, תאריך ומקום לידתו;

(2) מענו הרשום במרשם האוכלוסין של המשיב;

(3) פירוט הנימוקים שבעובדה ושבחוק שעליהם מתבססת בקשת שר הפנים;

(4) קדמה להגשת הבקשה חוות דעת של הוועדה המייעצת לפי סעיף 11(ח) לחוק – תצורף לה חוות הדעת של הוועדה המייעצת;

(5) לבקשת שר הפנים שהיא בקשה לפי פסקה (2) שבסעיף 11(ב) לחוק – יצורף גם העתק של הסכמתו בכתב של היועץ המשפטי לממשלה הנדרשת לפי סעיף 11(ג) לחוק.

(ב) העובדות שבבקשת שר הפנים יאומתו בתצהיר אשר יצורף לבקשה ואשר יהיה ערוך לפי הטופס שבתוספת; בתצהיר תהיה הפרדה בין עובדות שהן בידיעתו האישית של המצהיר לבין עובדות הנכונות לפי מיטב ידיעתו ואמונתו, שלגביהן יציין את מקור ידיעתו ואמונתו.

(ג) לבקשת שר הפנים יצורפו, ככל שניתן, העתקים צילומיים של כל המסמכים הנוגעים לעניין.

4. המשיב בבקשת שר הפנים הוא מי שלגביו הוגשה הבקשה לביטול אזרחותו.

המשיב

5. (א) המשיב יגיש בכתב כתב תשובה בתוך שלושים ימים מהיום שבו הומצאה לו בקשת שר הפנים אלא אם כן קבע בית המשפט מועד אחר.

כתב תשובה

(ב) כתב תשובה יכלול את כל אלה:

(1) מען המשיב להמצאת כתבי בי-דין;

(2) פירוט הנימוקים שבעובדה ושבחוק שעליהם מתבססת התשובה.

(ג) העובדות שבכתב התשובה יאומתו בתצהיר אשר יצורף לכתב התשובה ואשר יהיה ערוך לפי הטופס שבתוספת; בתצהיר תהיה הפרדה בין עובדות שהן בידיעתו האישית של המצהיר לבין עובדות הנכונות לפי מיטב ידיעתו ואמונתו, שלגביהן יציין את מקור ידיעתו ואמונתו.

(ד) לכתב התשובה יצורפו, ככל שניתן, העתקים צילומיים של כל המסמכים הנוגעים לעניין.

6. (א) ראה בית המשפט כי מסמך או פרט אחר דרוש לשם הכרעה בעניין שלפניו, רשאי הוא להורות לבעל הדין שהמסמך או הפרט נמצא ברשותו להגישו לבית המשפט במועד שיקבע.

הגשת מסמך לבית המשפט

(ב) בעל הדין יגיש את המסמך או את הפרט האחר כאמור בתקנת משנה (א) לבית המשפט ולבעל הדין האחר; בעל הדין האחר רשאי להגיש את הערותיו בכתב, ככל שהדבר נובע מהגשת המסמך או הפרט, במועד שקבע בית המשפט.

(ג) התנגד בעל הדין להגשת המסמך או הפרט האחר כאמור בתקנת משנה (א), יודיע לבית המשפט, במועד שיקבע בית המשפט לכך, את טעמי התנגדותו.

(ד) החליט בית המשפט לדחות את ההתנגדות יחול האמור בתקנת משנה (ב).

7. (א) בית המשפט ידון בבקשת שר הפנים על פי מכלול הראיות שהובאו לפניו ובכלל זה ראיות שהוגשו לפי סעיף 11(ה) לחוק.

ראיות

(ב) בית המשפט רשאי, לבקשת בעל דין, להתיר חקירת מצהיר של בעל הדין שכנגד, אם ראה כי הדבר דרוש לשם הכרעה בבקשת שר הפנים, ובלבד שהחקירה תתייחס לאמור בתצהירו של המצהיר שחקירתו הותרה לפי תקנת משנה זו.

(ג) בקשה לחקירת מצהיר תוגש לבית המשפט, בלא דיחוי ולא יאוחר משלושה ימים לפני מועד הדיון, ותפרט את הנושאים שעליהם מתבקשת החקירה; המבקש יציין בבקשה כאמור את עמדתו של בעל הדין שמטעמו הוגש התצהיר, לעניין הבקשה, וכן יצרף את תגובתו של אותו בעל דין, אם התבקש לכך על ידו.

(ד) לא דחה בית משפט את הבקשה לחקירת מצהיר, יורה על התייצבותו של המצהיר לחקירה במועד הדיון בבקשת שר הפנים, אך רשאי הוא לדחות את מתן החלטתו למועד הדיון; החליט בית המשפט במהלך הדיון בבקשת שר הפנים להתיר את חקירת המצהיר, רשאי הוא להורות על חקירתו לאלתר, אם הוא נוכח בדיון, או לקבוע את המועד לקיום החקירה.

(ה) לא התייצב המצהיר בהתאם להחלטת בית המשפט, לא ישמש תצהירו כראיה אלא ברשות בית המשפט.

(ו) ראה בית המשפט שהדבר דרוש לשם הכרעה בבקשת שר הפנים, רשאי הוא, לאחר שנתן לשאר בעלי הדין הזדמנות להגיב לבקשה, ומטעמים מיוחדים שיירשמו, להרשות השמעת עד שאינו מצהיר בנושא ובהיקף שיקבע בית המשפט.

8. (א) שר הפנים יטען תחילה והמשיב יטען אחריו, אלא אם כן קבע בית המשפט סדר טיעון אחר.

סדר הטיעון

(ב) בית המשפט רשאי להתיר לבעל דין טיעון נוסף בתשובה לטענות בעל הדין שכנגד.

(ג) התיר בית המשפט חקירת מצהיר כאמור בתקנה 7(ב) או הרשה חקירת עד שאינו מצהיר כאמור בתקנה 7(ו), תיערך החקירה לפני שמיעת טענות בעלי הדין, ואולם רשאי בית המשפט, אם ראה טעם לכך, להתיר חקירת מצהיר בשלב אחר של הדיון; המצהיר מטעם שר הפנים ייחקר תחילה, אלא אם כן קבע בית המשפט סדר אחר.

(ד) בית המשפט רשאי להורות על השלמת טיעונים בכתב בעניינים שקבע, במקום טיעון בעל פה.

9. בתום הדיון, או סמוך לאחריו, ככל האפשר בנסיבות העניין, ייתן בית המשפט את החלטתו בבקשת שר הפנים.

החלטה בבקשת שר הפנים

10. ראה בית המשפט כי נסיבות העניין מחייבות שלא להשהות את הדיון בבקשת שר הפנים שלפניו, רשאי הוא לדון בה בדחיפות בסטייה מהאמור בתקנות אלה, ככל הנדרש.

דיון דחוף

11. בקשה אחרת, למעט בקשה המועלית במהלך הדיון ברשות בית המשפט, תוגש בכתב, ואם היא מעלה טענות שבעובדה תהיה נתמכת בתצהיר אשר יצורף לה ואשר יהיה ערוך לפי הטופס שבתוספת; בתצהיר תהיה הפרדה בין עובדות שהן בידיעתו האישית של המצהיר לבין עובדות הנכונות לפי מיטב ידיעתו ואמונתו, שלגביהן יציין את מקור ידיעתו ואמונתו.

בקשה אחרת

12. האמור בפרקים ה', ו' ו-ז' לתקנות בתי משפט לענינים מינהליים (סדרי דין), התשס"א-2000, יחול על הליכי הדיון בבקשת שר הפנים, בשינויים המחויבים, ובלבד שאין בכך דבר שאינו מתיישב עם החוק, עם תקנות אלה או עם תקנות אחרות לפי החוק.

תחולת תקנות בתי משפט לעניינים מינהליים (סדרי דין)

13. (א) תקנות סדר הדין האזרחי, התשמ"ד-1984, לא יחולו על הליכי הדיון בבקשת שר הפנים; ואולם בעניין שלא הוסדר בתקנות אלה או בתקנות אחרות לפי החוק, רשאי בית המשפט לנהוג בבקשת שר הפנים לפי תקנות סדר הדין האזרחי, התשמ"ד-1984, בשינויים המחויבים, אם ראה כי התקיימו כל אלה:

סייג לתחולת תקנות סדר הדין האזרחי

(1) הדבר דרוש לצורך הכרעה בבקשת שר הפנים;

(2) אין בכך דבר שאינו מתיישב עם החוק, עם חוק בתי משפט לעניינים מינהליים, התש"ס-2000, עם תקנות אלה, עם תקנות אחרות לפי החוק, עם תקנות בתי משפט לעניינים מינהליים (סדרי דין), התשס"א-2000, או עם מהות ההליך המִינהלי;

(3) אין בכך כדי לפגוע בקיום ההליך באופן הוגן ויעיל.

(ב) לא ינהג בית המשפט כאמור בתקנת משנה (א) אלא אם כן נתן לבעלי הדין הזדמנות להשמיע את טענותיהם, ומטעמים שיירשמו.

14. תקנות האזרחות (סדר הדין בבקשה לביטול האזרחות), התשל"א-1971 – בטלות.

ביטול תקנות

**תוספת**

(תקנות 3(ב), 5(ג) ו-11)

[טופס תצהיר מטעם שר הפנים/המשיב](https://www.nevo.co.il/lawattachments/614ad0fffe2a09acc36e98cb/5b2aa4a0-01f7-4359-849f-a72c20cf89c1.doc)

|  |  |  |  |  |  |
| --- | --- | --- | --- | --- | --- |
|  | איילת שקד  שרת המשפטים |  |  |  |  |
|  |  |  |  |  |  |