תקנות הגנת הצומח (שימוש באלפא כלורלוז), תשל"ו-1976

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | מכירת תכשיר על-ידי היצרן | סעיף 2 |
| [Go](#h3) | רכישת תכשירים בהיתר | סעיף 3 |
| [Go](#h4) | פרטי ההיתר | סעיף 4 |
| [Go](#h5) | הפעלת פתיון | סעיף 5 |
| [Go](#h6) | שלט אזהרה | סעיף 6 |
| [Go](#h7) | איסורים | סעיף 7 |
| [Go](#h8) | החסנה | סעיף 8 |
| [Go](#h9) | אריזת תכשירים וסימונם | סעיף 9 |
| [Go](#h10) | היתר מיוחד לגבי חיות בר | סעיף 10 |
| [Go](#h11) | תחילה | סעיף 11 |
| [Go](#h12) | השם | סעיף 12 |

תקנות הגנת הצומח (שימוש באלפא כלורלוז), תשל"ו-1976

בתוקף סמכותי לפי סעיפים 2, 4, 5 ו-7 לחוק הגנת הצומח, תשט"ז-1956, אני מתקין תקנות אלה:

1. בתקנות אלה –

הגדרות

"המנהל" – מנהל האגף להגנת הצומח במשרד החקלאות או מי שהסמיך לענין תקנות אלה, כולן או מקצתן;

"יצרן" – אדם המייצר או המייבא תכשירים;

"מדביר" – בעל היתר לקטילת מכרסמים מאת ועדה לפי תקנה 30 לתקנות רישוי עסקים (הדברת מזיקים), תשל"ה-1975;

"פתיון" – גרעינים או פירות מטופלים באלפא כלורלוז שריכוזו אינו עולה על 4%;

"תכשיר" – תערובת של חמרים כימיים המכילה אלפא כלורלוז בכל ריכוז שהוא, למעט פתיון.

2. (א) לא יעסוק יצרן במכירת תכשיר, אלא אם ניתן לו רשיון בהתאם לתקנה 22 לתקנות הגנת הצומח (הסדר מכירת תכשירים כימיים), תשכ"ז-1967, ובהתאם לתנאיו.

מכירת תכשיר על-ידי היצרן

(ב) לא ימכור יצרן תכשיר אלא למדביר שמסר לו היתר לפי תקנה 3.

(ג) יצרן יעביר למנהל את ההיתרים שנמסרו לו בכל חודש, במכתב בדואר רשום עד החמישי בחודש שלאחריו.

3. (א) לא יקנה מדביר, לא יחזיק ולא יעביר תכשיר אלא לפי היתר בכתב מאת המנהל (להלן – ההיתר), ובהתאם לתנאיו.

רכישת תכשירים בהיתר

(ב) מדביר המבקש היתר, יפרט בבקשתו את מטרת השימוש, כמות התכשיר, ושם המשק שבו ישתמש בתכשיר.

(ג) לא יתן המנהל היתר למדביר אלא אם, לדעתו של המנהל, יש לו הידע בהכנת פתיון ובנקיטת אמצעי זהירות בהכנתו, והמנהל שוכנע שיש בידו ערובה מספקת לכיסוי כל נזק העלול להיגרם לבריאות אדם ובעלי-חיים בעקבות הכנת הפתיון והשימוש בו.

4. בהיתר כאמור בתקנה 3 יצויינו פרטים אלה:

פרטי ההיתר

(1) שם הקונה ומענו;

(2) מטרת השימוש;

(3) כמות התכשיר;

(4) פירוט המקומות שבהם ישתמש בתכשיר.

5. לא יפזר אדם פתיון אלא בחצר המשק או בשטחים חקלאיים ובאופן כדלקמן:

הפעלת פתיון

(1) בחצר המשק יפוזר הפתיון להדברת מכרסמים וציפורים מזיקות, הפתיון יונח על גבי מגשים, שקיות נילון, משטחי בטון או משטחים נקיים אחרים המאפשרים איסוף הפתיון;

(2) בשטחים חקלאיים יפוזר הפתיון להדברת ציפורים מזיקות בלבד ובכמות שלא תעלה על 1000 גרם לדונם; הגרעינים יפוזרו בצורה אחידה על פני השטח ולא בערימות;

(3) פתיונות פירות יש להניח על מגשים מעל לנוף הצמחים ובגובה של לא פחות מ-1.70 מטר מעל פני הקרקע.

6. (א) בעת פיזור הפתיונות יש להציג במקומות שצוינו בתקנה 5 שלט אזהרה שיהיה בצורה, בנוסח ובגודל שנקבע בתוספת לתקנות הגנת הצומח (שימוש בפלורואצטאמיד), תשכ"ח-1967.

שלט אזהרה

(ב) שלט האזהרה לא יוסר מהשטח, אלא לאחר איסוף הכלים או המגשים שבהם השתמשו לפיזור ולא לפני תום עשרים ואחד ימים מיום פיזור הפתיון.

7. (א) לא יפזר אדם פתיונות אלא בהתאם לאמור בתקנות אלה.

איסורים

(ב) לא יפזר אדם פתיונות במקומות המשמשים מעבר לבני אדם.

(ג) לא יערים אדם פתיונות בערמות אלא על פי היתר בכתב מאת המנהל.

(ד) פתיונות גרעינים יהיו צבועים בצבע תכלת בהיר כאזהרה.

8. לא יחזיק אדם מלאי של תכשיר או פתיון אלא במחסן בארון המיועד להחסנת חמרים רעילים בלבד, הסגור מכל צדדיו, נעול על מסגר, ומוגן בפני כל מגע אדם ובעלי-חיים; המחסין תכשיר או פתיון יציב במקום ההחסנה שלט אזהרה מתאים, במקום נראה לעין ושעליו מסומנים בצבע אדום גולגולת ושתי עצמות מצטלבות וכן המלים "סכנה רעל".

החסנה

9. תכשיר לא יימכר אלא באריזות סגורות שעליהן מודבקת תווית שבה מצויינים דרכי השימוש ואמצעי הזהירות.

אריזת תכשירים וסימונם

10. על אף האמור בתקנות 5 ו-7 רשאי המנהל, במקרה מתאים, לתת למדביר היתר מיוחד לפיזור פתיון אף להדברת חיות בר, וזאת בתנאים שקבע המנהל.

היתר מיוחד לגבי חיות בר

11. תחילתן של תקנות אלה ביום העשירי לאחר פרסומן.

תחילה

12. לתקנות אלה ייקרא "תקנות הגנת הצומח (שימוש באלפא כלורלוז), תשל"ו-1976".

השם

|  |  |  |  |  |  |
| --- | --- | --- | --- | --- | --- |
|  | אהרן אוזן  שר החקלאות |  |  |  |  |
|  |  |  |  |  |  |