תקנות הטוענים השרעיים, תשכ"ג-1963

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | ועדת ההסמכה | סעיף 2 |
| [Go](#h3) | מתן רשיונות לטוענים שרעיים | סעיף 3 |
| [Go](#h4) | סייג למתן רשיונות | סעיף 4 |
| [Go](#h5) | סדרי הבחינות | סעיף 5 |
| [Go](#h6) | פטור מבחינות | סעיף 6 |
| [Go](#h7) | תחום מקצוע | סעיף 7 |
| [Go](#h8) | התנהגות מקצועית | סעיף 8 |
| [Go](#h9) | סייג לייצוג בשל עילת פסלות דיין | סעיף 8א |
| [Go](#h10) | התקנת כללי אתיקה מקצועית | סעיף 9 |
| [Go](#h11) | ועדת המשמעת | סעיף 10 |
| [Go](#h12) | הגשת קובלנה נגד טוען שרעי | סעיף 11 |
| [Go](#h13) | ענשים משמעתיים | סעיף 12 |
| [Go](#h14) | טיעון על ידי קרוב | סעיף 13 |
| [Go](#h15) | עונשין | סעיף 14 |
| [Go](#h16) | השם | סעיף 15 |

תקנות הטוענים השרעיים, תשכ"ג-1963

בתוקף סמכותי לפי סעיף 28 לחוק הקאדים, תשכ"א-1961, ולאחר התייעצות עם ראש בית הדין השרעי לערעורים ועם שר המשפטים, אני מתקין תקנות אלה:

1. בתקנות אלה –

הגדרות

"טוען שרעי" – מי שהוסמך על פי תקנות אלה לייצג בעל דין לפני בתי הדין השרעיים;

"ועדה" – הועדה על פי תקנה 2;

"בעל-השכלה משפטית גבוהה" – אדם שנתקיים בו אחד מאלה:

(1) בוגר של פקולטה למשפטים במוסד בישראל, שהוכר כמוסד להשכלה גבוהה בהתאם לחוק המועצה להשכלה גבוהה, תשי"ח-1958;

(2) בוגר בלימודי משפט במוסד במדינת-חוץ שהוכר, לענין תקנות אלה, על ידי האוניברסיטה העברית בירושלים כמוסד להשכלה גבוהה;

(3) מי שהוסמך במדינת-חוץ לעריכת-דין ושימש בה כעורך-דין לפחות שנתיים;

"השר" – שר הדתות.

2. (א) מוקמת בזה ועדה לבחינות בדין השרעי לצורך הסמכתם של טוענים שרעיים.

ועדת ההסמכה

(ב) הועדה תהיה בת שלושה קאדים שימונו על ידי השר והוא ימנה את היושב ראש.

(ג) הועדה תפעל אף אם פחת מספר חבריה לשנים.

(ד) מינוי חברי הועדה ומענה יפורסמו ברשומות.

3. השר יתן לאדם רשיון להיות טוען שרעי, אם נתקיים בו אחד מאלה:

מתן רשיונות לטוענים שרעיים

(1) כיהן כקאדי בישראל, ופרש מתפקידו בנסיבות שאין עמהן קלון;

(2) הוא בעל השכלה דתית גבוהה, להנחת דעתה של הועדה, או בעל השכלה משפטית גבוהה, והועדה אישרה לגביו כי עמד בהצלחה בכל בחינותיה של הועדה בדין השרעי, או באותן בחינות שמהן לא פוטר על פי תקנה 6;

(3) היה ביום ו' באדר ב' תשכ"ב (12 במרס 1962) בעל רשיון, או זכאי לקבל רשיון לטעון בפני בתי דין שרעיים, על פי פקודת עורכי הדין, 1938;

(4) הוא בעל השכלה דתית גבוהה, להנחת דעתה של הועדה, או בעל השכלה משפטית גבוהה, וכיהן עשר שנים רצופות כמזכיר ראשי של בית דין שרעי.

4. על אף האמור בתקנה 3, רשאי השר לסרב להעניק לאדם רשיון של טוען שרעי, אם הורשע אותו אדם בעבירה שבנסיבות הענין יש בה משום קלון.

סייג למתן רשיונות

5. הועדה, באישור השר, תקבע את סדרי הבחינות בדין השרעי ומועדיהן, ותפרסם הודעה על כך ברשומות.

סדרי הבחינות

6. הועדה רשאית, בהחלטה שנתקבלה על דעת כל חבריה, לפטור אדם מחובת הבחינות על פי תקנה 3(2), אם כיהן אותו אדם כקאדי בבית דין שרעי מוסמך במדינת-חוץ, או אם היה מוסמך לטעון בפני בתי הדין השרעיים במדינה כאמור.

פטור מבחינות

7. טוען שרעי רשאי לייצג בעל דין בפני בתי הדין השרעיים בישראל בכל הליך משפטי, ולצורך כך רשאי הוא להגיש בשמו כתבי טענות ולטעון בשמו בשעת הדיון.

תחום מקצוע

8. טוען שרעי יפעל לטובת שולחו בנאמנות ובמסירות, ויעזור לבית הדין השרעי לעשות משפט. במילוי תפקידו יחולו עליו, בשינויים המחוייבים על פי הענין, כללי האתיקה המקצועית החלים על עורכי דין בישראל.

התנהגות מקצועית

8א. (א) התבקש טוען שרעי לקבל על עצמו לייצג צד בהליך בבית הדין, ויש לו יסוד להניח כי קבלת הייצוג תביא לכך שהקאדי שנקבע לדון באותו הליך לא ישב בדין בשל התקיימות עילה מעילות הפסלות המפורטות להלן, לא יקבל על עצמו את הייצוג אלא אם כן ההליך הוא הליך קשור להליך קודם שבו ייצג הטוען השרעי את אותו צד או שבית הדין התיר את הייצוג לפי בקשה שהגיש הטוען השרעי:

סייג לייצוג בשל עילת פסלות דיין

(1) הקאדי שנקבע לדון בהליך הוא בן משפחה של הטוען השרעי או שקיימת ביניהם קרבה ממשית אחרת;

(2) לקאדי הדן בהליך או לבן משפחה מדרגה ראשונה של הקאדי יש ענין כספי ממשי או ענין אישי ממשי בטוען השרעי.

(ב) לענין תקנה זו –
"בן משפחה" – בן זוג, הורה, הורה של בן זוג, ילד, אח, סב, נכד וכן ילד או בן זוג של כל אחד מאלה ולרבות מי שהיה אפוטרופוס או מי ששימש משפחה אומנת של הקאדי או שהקאדי היה אפוטרופסו או שימש משפחה אומנת שלו;
"בן משפחה מדרגה ראשונה" – בן זוג, הורה, ילד, אח וכן ילד או בן זוג של כל אחד מאלה ולרבות מי שהיה אפוטרופוס או מי ששימש משפחה אומנת של הקאדי או שהקאדי היה אפוטרופסו או שימש משפחה אומנת שלו;
"הליך קשור", ביחס להליך קודם – ערעור על הליך קודם, או הליך אחר הקשור קשר ישיר להליך קודם והנוגע לאותה מסכת עובדתית.

9. הועדה רשאית, באישור השר, להתקין כללי אתיקה מקצועית לטוענים שרעיים, ולפרסמם ברשומות. משעת פרסומם כאמור יחייבו כללים אלה את הטוענים השרעיים, בנוסף לחובותיהם על פי תקנה 8 או על פי תקנה 8א.

התקנת כללי אתיקה מקצועית

10. (א) מוקמת בזה ועדת משמעת לבירור קובלנות נגד טוענים שרעיים בעניני אתיקה מקצועית.

ועדת המשמעת

(ב) ועדת המשמעת תהיה מורכבת משני קאדים, מהם אחד בתפקיד של יושב ראש שיתמנה על ידי השר, ומשופט בית משפט מחוזי שיתמנה על ידי שר המשפטים.

(ג) מינוי חברי ועדת המשמעת יפורסם ברשומות.

11. (א) היועץ המשפטי לממשלה או בא כוחו רשאים להגיש קובלנה נגד טוען שרעי לועדת המשמעת, בין ביזמתם ובין על פי תלונת אדם אחר, בשל אחד מאלה:

הגשת קובלנה נגד טוען שרעי

(1) הטוען השרעי עבר על כללי האתיקה על פי תקנה 8 או על כללי האתיקה שפורסמו על פי תקנה 9 או פעל בניגוד לתקנה 8א;

(2) הטוען השרעי נהג בצורה שאינה הולמת מעמדו של טוען שרעי בישראל.

(ב) סדרי הדין בועדת המשמעת בבירור הקובלנה, ייקבעו בכללים שתוציא הועדה באישור שר הדתות.

(ג) ועדת המשמעת תהא רשאית, מטעמים מיוחדים שיפורטו בהחלטתה, לקבל ראיה אף כי לא היתה כשרה להתקבל בבית המשפט.

12. טוען שרעי שהורשע על עבירה פלילית שבנסיבות הענין יש בה משום קלון, או שהורשע על ידי ועדת המשמעת אחר בירור הקובלנה שהוגשה נגדו, רשאית ועדת המשמעת להטיל עליו עונשין כדלקמן:

ענשים משמעתיים

(1) אזהרה;

(2) נזיפה;

(3) התליית רשיונו כטוען שרעי לתקופה קצובה שלא תעלה על חמש שנים;

(4) שלילת רשיונו כטוען שרעי לצמיתות.

13. בית דין שרעי רשאי לתת לאדם שאינו טוען שרעי רשות לטעון לאחד מבעלי הדין בענין שהובא בפניו, אם נשתכנע שאותו אדם הוא קרוב משפחה של הצד לו הוא טוען וכי אינו לוקח שכר עבור טיעונו בענין.

טיעון על ידי קרוב

14. אדם המתחזה כטוען שרעי בלי להיות טוען שרעי ובלי שיחול עליו סעיף 13, או עושה אחת הפעולות האמורות בתקנה 7, דינו – מאסר של ששה חדשים או קנס 500 לירות.

עונשין

15. לתקנות אלה ייקרא '"תקנות הטוענים השרעיים, תשכ"ג-1963".

השם

|  |  |  |  |  |  |
| --- | --- | --- | --- | --- | --- |
|  | זרח ורהפטיג  שר הדתות |  |  |  |  |
|  |  |  |  |  |  |