תקנות היערות (רישיון כריתה והובלה לעצי הדר ועצי אבוקדו או חלקיהם), תשפ"ב-2022

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | בקשה למתן רישיון לכריתת עצי הדר ועצי אבוקדו | סעיף 2 |
| [Go](#h3) | מתן רישיון כריתה לעץ הדר או אבוקדו | סעיף 3 |
| [Go](#h4) | פטור מנטיעה חלופית או תשלום היטל כספי | סעיף 4 |
| [Go](#h5) | פטור מאגרה | סעיף 5 |
| [Go](#h6) | עצים בוגרים שהובלתם טעונה רישיון | סעיף 6 |
| [Go](#h7) | הגשת בקשה לרישיון הובלה | סעיף 7 |
| [Go](#h8) | מתן רישיון הובלה | סעיף 8 |
| [Go](#h9) | תנאים ברישיון ההובלה | סעיף 9 |
| [Go](#h10) | חובת נשיאת רישיון | סעיף 10 |
| [Go](#h11) | ביטול או התליה של רישיון כריתה או רישיון הובלה | סעיף 11 |
| [Go](#h12) | סייג לתחולה | סעיף 12 |

תקנות היערות (רישיון כריתה והובלה לעצי הדר ועצי אבוקדו או חלקיהם), תשפ"ב-2022

בתוקף סמכותי לפי סעיפים 15(א), 15א ו-26 לפקודת היערות (להלן – הפקודה), לאחר התייעצות עם השרה להגנת הסביבה, ולעניין תקנה 5 – באישור שר האוצר לפי סעיף 39ב לחוק יסודות התקציב, התשמ"ה-1985, ובאישור ועדת הפנים והגנת הסביבה של הכנסת, אני מתקין תקנות אלה:

1. בתקנות אלה –

הגדרות

"גידול חקלאי" – גידול של תוצרת צמחית;

"מגדל" – מי שעוסק בגידול עצים במטע חקלאי לצורך מכירת תוצרתם;

"מטע חקלאי" – יחידת ייצור חקלאית המאופיינת בגידול חקלאי אחיד שנשתל בקרקע חקלאית לצורך שיווק התוצרת המתקבלת ממנה.

2. (א) מגדל יגיש לפקיד היערות בקשה לרישיון לכריתה של עץ בוגר מסוג הדר או אבוקדו שגדל במטע חקלאי, אשר תכלול את הפרטים האלה:

בקשה למתן רישיון לכריתת עצי הדר ועצי אבוקדו

(1) פרטי המגדל;

(2) כתובת המגדל;

(3) מיקום המטע החקלאי;

(4) פרטי העצים המיועדים לכריתה, ובכלל זה מין העצים, תמונות העצים ושנת נטיעתם;

(5) מועד הכריתה המתוכנן;

(6) השימוש המתוכנן במטע לאחר הכריתה;

(7) השימוש המתוכנן בעצים לאחר הכריתה ואסמכתאות המאמתות אותו;

(8) אם השימוש המתוכנן הוא ריסוק בשטח המטע, יצורף הסכם התקשרות עם בעל המקצוע שעתיד לבצע את הריסוק;

(9) אם השימוש המתוכנן דורש פינוי משטח המטע החקלאי תצורף בקשה לרישיון הובלה לפי תקנות אלה;

(10) הסיבות לכריתה.

(א1) דוגמת בקשה תפורסם באתר האינטרנט של משרד החקלאות ופיתוח הכפר.

(ב) ראה פקיד היערות כי הטיפול בבקשה מחייב מידע נוסף, הוא רשאי, בכל עת עד להחלטתו בבקשה, לדרוש מהמבקש כי ימסור לו את המידע הדרוש לו, וכן הוא רשאי לדרוש כי תוצג לפניו חוות דעת מומחה בעניינים שעליהם יורה.

3. (א) פקיד היערות רשאי לתת רישיון כריתה של עץ בוגר מסוג הדר או אבוקדו, לאחר ששקל את השיקולים בסעיף 15א(א) לפקודה ואם שוכנע כי השימוש המתוכנן בעץ לאחר הכריתה הוא אחד מאלה:

מתן רישיון כריתה לעץ הדר או אבוקדו

(1) ריסוק במטע החקלאי שבו גדל העץ, או שימוש מועיל אחר, כדין, בשטח המטע החקלאי שאינו דורש את פינוי העץ;

(2) פינוי לאתר טיפול, איסוף או מיתקן לשם ריסוק, שימוש להפקת אנרגיה או כל שימוש מועיל אחר, כדין, ובלבד שיעד הפינוי הוא יעד שאושר לפי תקנה 9(ב).

(ב) רישיון כריתה כאמור יינתן למגדל ויכלול את הפרטים האלה:

(1) מספר רישיון;

(2) פרטי בעל הרישיון;

(3) פרטי העצים המיועדים לכריתה;

(4) מועד הכריתה;

(5) השימוש בעצים, בהתאם להוראות תקנת משנה (א);

(6) אם השימוש המתוכנן דורש פינוי משטח המטע החקלאי כאמור בתקנת משנה (א)(2) – יעד הפינוי, כפי שנקבע ברישיון ההובלה שיצורף לרישיון הכריתה; קיבל פקיד היערות בקשה לרישיון הובלה נוסף או חלופי, לאחר מתן רישיון הכריתה, ומצא כי הבקשה עומדת בתנאים שנקבעו לפי תקנות אלה, יעדכן את רישיון הכריתה.

(ג) פקיד היערות רשאי לקבוע תנאים נוספים ברישיון להבטחת ביצוע הכריתה לפי הוראות הפקודה ותקנות אלה.

4. כריתת עץ מסוג הדר או אבוקדו שגדל במטע חקלאי, אשר ניתן לה רישיון לפי תקנות אלה, תהיה פטורה מנטיעה חלופית ומתשלום היטל כספי, ובלבד שהכריתה נדרשת לצורך המשך הפעילות החקלאית במקום.

פטור מנטיעה חלופית או תשלום היטל כספי

5. בקשה לרישיון כריתה של עץ מסוג הדר או אבוקדו שגדל במטע חקלאי, פטורה מתשלום אגרה.

פטור מאגרה

6. הובלתו של עץ בוגר מסוג הדר או אבוקדו שגדל במטע חקלאי, וכן הובלת גזעים וגדמים של עץ בוגר כאמור, טעונה רישיון (להלן – רישיון להובלת עץ בוגר).

עצים בוגרים שהובלתם טעונה רישיון

7. (א) מגדל יגיש לפקיד היערות בקשה לרישיון להובלת עץ בוגר לפי תקנה 7, אשר תכלול את הפרטים האלה:

הגשת בקשה לרישיון הובלה

(1) פרטי המגדל;

(2) פרטי תוצרת העץ, לרבות סוג העץ והכמות המיועדת להובלה;

(3) פרטי המוביל שהוא בעל הרכב המוביל, מספר הזהות שלו ומספר הרכב המוביל;

(4) יעד הפינוי המתוכנן; לבקשה יצורף הסכם או אישור של מפעיל האתר הקולט את העץ;

(5) מועד ההובלה המתוכנן.

(א1) דוגמת בקשה תפורסם באתר האינטרנט של משרד החקלאות ופיתוח הכפר.

(ב) ראה פקיד יערות כי הטיפול בבקשה מחייב מידע נוסף, הוא רשאי, בכל עת עד להחלטתו בבקשה, לדרוש מהמבקש כי ימסור לו את המידע הדרוש לו.

8. (א) פקיד היערות ייתן רישיון להובלת עץ בוגר לפי תקנה 7 אם ראה כי ניתן למגדל רישיון כריתה לפי תקנות אלה לגבי אותו עץ.

מתן רישיון הובלה

(ב) פקיד היערות יקבע ברישיון ההובלה את יעד הפינוי; יעד הפינוי יהיה אתר טיפול או איסוף של העץ או חלקיו, מיתקן לשם ריסוק העץ, שימוש בעץ להפקת אנרגיה או כל שימוש מועיל אחר בעץ, והכול אם השימוש המתוכנן בעץ ביעד הפינוי הוא שימוש כדין שאינו גורם למפגע סביבתי.

(ג) רישיון הובלה כאמור יינתן למגדל ויכלול את הפרטים האלה:

(1) פרטי בעל הרישיון;

(2) מספר רישיון הכריתה;

(3) מקורו של העץ;

(4) פרטי תוצרת העץ להובלה, לרבות כמות העץ המותרת להובלה;

(5) פרטי ההובלה;

(6) יעד הפינוי, כאמור בתקנת משנה (ב);

(7) פרטי המוביל, שהוא בעל הרכב המוביל, מספר הזהות שלו ומספר הרכב המוביל;

(8) מועד הפינוי.

9. (א) קיבל מגדל רישיון להובלת עץ בוגר לפי הוראות תקנות אלה, לא יוביל את העץ הבוגר או את הגזעים והגדמים לפי תקנה 7 אלא לפי הוראות הרישיון.

תנאים ברישיון ההובלה

(ב) לא ימסור בעל הרישיון את העץ הבוגר או את הגזעים והגדמים לפי תקנה 7 ליעד הפינוי אלא אם כן קיבל אישור על מסירת העץ הבוגר או הגזעים והגדמים כאמור מיעד הפינוי.

(ג) המגדל ישמור את העתק הרישיון וכן אישור על קבלת העץ או הגזעים והגדמים מיעד הפינוי, לתקופה של שנה.

(ד) פקיד היערות רשאי לקבוע תנאים נוספים ברישיון, להבטחת ביצוע ההובלה לפי הוראות הפקודה ותקנות אלה.

10. לא יוביל אדם עץ בוגר או גזעים וגדמים כאמור בתקנה 7, אלא אם כן הוא נושא עליו את רישיון ההובלה שניתן להובלתם; לעניין זה, "אדם" – לרבות הנוהג ברכב המוביל.

חובת נשיאת רישיון

11. פקיד היערות רשאי, לאחר שנתן לבעל רישיון כריתה או רישיון הובלה הזדמנות לטעון את טענותיו, לבטל את הרישיון או להתלותו, בהתקיים עילה לפי דין לביטול הרישיון או להתלייתו, לרבות אחת מאלה:

ביטול או התליה של רישיון כריתה או רישיון הובלה

(1) הרישיון ניתן על יסוד מידע כוזב או שגוי;

(2) הרישיון ניתן בניגוד לתנאים הקבועים בתקנות אלה, ובלבד שבהחלטה על ביטול או התליה של רישיון לפי עילה זו, יינתן משקל הולם לאפשרות שבעל הרישיון הסתמך על מתן הרישיון ושינה את מצבו בעקבות זאת.

12. (א) תקנות אלה לא יחולו על הובלה למטרת העתקה שניתן לה רישיון.

סייג לתחולה

(ב) תקנות היערות 1926, לא יחולו על כריתה לפי תקנות אלה.

|  |  |  |  |  |  |
| --- | --- | --- | --- | --- | --- |
|  | עודד פורר  שר החקלאות ופיתוח הכפר |  |  |  |  |
|  |  |  |  |  |  |