תקנות הירושה (דרכים להשקעת כספי עיזבון), תש"ס-2000

תוכן ענינים

|  |  |  |
| --- | --- | --- |
| [Go](#h1) | הגדרה | סעיף 1 |
| [Go](#h2) | דרכי השקעה | סעיף 2 |
| [Go](#h3) | התחשבות בצורכי העיזבון | סעיף 3 |
| [Go](#h4) | אישור בית משפט | סעיף 4 |
| [Go](#h5) | כספים שהיו מושקעים ביום המינוי | סעיף 5 |
| [Go](#h6) | הגשת בקשה לבית משפט | סעיף 6 |
| [Go](#h7) | ניהול על ידי מנהל תיקי השקעות | סעיף 7 |
| [Go](#h8) | הצמדה | סעיף 8 |
| [Go](#h9) | ביטול | סעיף 9 |
| [Go](#h10) | תחילה | סעיף 10 |
| [Go](#h11) | הוראת מעבר | סעיף 11 |

תקנות הירושה (דרכים להשקעת כספי עיזבון), תש"ס-2000

בתוקף סמכותי לפי סעיפים 85א ו-160 לחוק הירושה, התשכ"ה-1965 (להלן – החוק), אני מתקין תקנות אלה:

1. בתקנות אלה, "מדד" – מדד המחירים לצרכן שמפרסמת הלשכה המרכזית לסטטיסטיקה.

הגדרה

2. מנהל עיזבון ישקיע את כספי העיזבון שאינם דרושים לצורכי הנהלתו השוטפים באחת מדרכים אלה:

דרכי השקעה

(1) בפיקדונות בנקאיים שקליים, נושאי ריבית או הפרשי הצמדה וריבית ובעיזבון שצפוי שניהולו יימשך יותר משנתיים ממועד ההשקעה עד לחלוקת הכספים ליורשים, ושהכספים לא יידרשו לניהול צורכי העיזבון השוטפים, לרבות תשלום חובות העיזבון – בתכניות חיסכון בנקאיות צמודות מדד, לפרקי זמן מוגדרים מראש, בהתחשב באמור בתקנה 3;

(2) בניירות ערך שהוציאה המדינה או שהיא ערבה לפירעונם;

(3) במסירתם לידי האפוטרופוס הכללי לשם השקעה לפי הוראות סעיף 10(ג) ו-(ד) לחוק האפוטרופוס הכללי, התשל"ח-1978;

(4) דרך אחרת שאישר בית המשפט מראש.

3. דרכי ההשקעה לפי תקנה 2 ומשך תקופת ההשקעה, ייקבעו בהתחשב בצורכי ניהול העיזבון השוטפים, לרבות תשלום חובות העיזבון, ובמועד הצפוי של החלוקה ליורשים.

התחשבות בצורכי העיזבון

4. השקעת כספי עיזבון ששוויים עולה על 1,409,480 שקלים חדשים, טעונה הסכמת היורשים בכתב או אישור של בית המשפט; היה בין היורשים חסוי, קטין או נעדר – טעונה השקעת כספים ששווים כאמור, בכל מקרה אישור של בית המשפט.

אישור בית משפט

5. כספים שביום מינוי מנהל העיזבון היו מושקעים בדרך השקעה שלא לפי תקנות אלה, ואשר נקבעו בה מועדים מוגדרים מראש למשיכת הכספים או למימוש (להלן – מועדי יציאה), יוסיפו להיות מושקעים באותה דרך עד למועד היציאה הראשון וממועד זה ישקיע מנהל העיזבון את הכספים לפי תקנות אלה, אלא אם כן הורה בית המשפט אחרת.

כספים שהיו מושקעים ביום המינוי

6. (א) בקשה לבית המשפט לאישור דרך השקעה לפי תקנות 2(4), 4 ו-5, תוגש בכתב; המשיבים בבקשה יהיו האפוטרופוס הכללי וכל היורשים, ואולם רשאי בית המשפט, בנסיבות מיוחדות שיירשמו, לפטור מחובת המצאת הבקשה למשיב פלוני; צורפה הסכמתו של יורש לבקשה אין צורך להמציאה לו ולהזמינו לדיון אלא אם כן הורה על כך בית המשפט.

הגשת בקשה לבית משפט

(ב) בבקשה יפורטו –

(1) הסכום הכולל של כספי העיזבון, הסכום שמוצע להשקיעו ודרך ההשקעה המוצעת;

(2) כלל נכסי העיזבון והכנסותיו הנוכחיות והצפויות עד למועד החלוקה ליורשים;

(3) התחייבויות והוצאות העיזבון הנוכחיות והצפויות עד למועד החלוקה ליורשים.

(ג) לבקשה לאישור דרך השקעה של כספי עיזבון כאמור בתקנה 4 יצרף מנהל העיזבון חוות דעת של רואה חשבון או של יועץ השקעות, המנמקת את דרך ההשקעה המוצעת.

7. בבוא בית המשפט לאשר בקשה לפי תקנה 4 רשאי הוא להורות על ניהול כספי העיזבון על ידי מנהל תיקי השקעות, כמשמעותו בחוק הסדרת העיסוק בייעוץ השקעות ובניהול תיקי השקעות, התשנ"ה-1995.

ניהול על ידי מנהל תיקי השקעות

8. (א) הסכום הנקוב בתקנה 4 יעודכן ב-1 בינואר של כל שנה, בשיעור עליית המדד שפורסם בחודש דצמבר שקדם לו, לעומת המדד שפורסם בחודש דצמבר של השנה שקדמה לה.

הצמדה

(ב) סכום שהשתנה כאמור, יעוגל לשקל החדש השלם הקרוב, וסכום של מחצית השקל החדש יעוגל כלפי מעלה.

9. תקנות הירושה (דרכים להשקעת כספי עיזבון), התש"ם-1979 – בטלות.

ביטול

10. תחילתן של תקנות אלה תשעים ימים מיום פרסומן (להלן – יום התחילה).

תחילה

11. אישר בית המשפט דרך השקעה לפני יום התחילה, יראו את האישור כאילו ניתן לפי תקנות אלה.

הוראת מעבר

|  |  |  |  |  |  |
| --- | --- | --- | --- | --- | --- |
| יוסף ביילין  שר המשפטים |  |  |  |  |  |
|  |  |  |  |  |  |