תקנות המבחן (שירותי המבחן), תשי"ט-1959

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | מינוי קציני מבחן וסגניהם | סעיף 2 |
| [Go](#h3) | פרסום ברשומות | סעיף 3 |
| [Go](#h4) | מסירת תעודה | סעיף 4 |
| [Go](#h5) | תפקידיו של קצין מבחן ראשי | סעיף 5 |
| [Go](#h6) | תפקידיו של קצין מבחן מחוזי | סעיף 6 |
| [Go](#h7) | פיקוח | סעיף 7 |
| [Go](#h8) | טיפול | סעיף 8 |
| [Go](#h9) | חקירות | סעיף 9 |
| [Go](#h10) | בדיקות | סעיף 10 |
| [Go](#h11) | עיון | סעיף 11 |
| [Go](#h12) | ידיד | סעיף 12 |
| [Go](#h13) | הסברים | סעיף 13 |
| [Go](#h14) | המלצות | סעיף 14 |
| [Go](#h15) | רישומים | סעיף 15 |
| [Go](#h16) | תסקיר | סעיף 16 |
| [Go](#h17) | תפקידי קצין מבחן | סעיף 17 |
| [Go](#h18) | עזרה כספית | סעיף 18 |
| [Go](#h19) | טיפול שלאחר בדיקה | סעיף 19 |
| [Go](#h20) | העתקת מקום מגורים של נבחן | סעיף 20 |
| [Go](#h21) | צו מבחן שאינו יעיל | סעיף 21 |
| [Go](#h22) | תקופת המבחן | סעיף 22 |
| [Go](#h23) | הפחתת התקופה | סעיף 23 |
| [Go](#h24) | הארכת התקופה | סעיף 24 |
| [Go](#h25) |  | סעיף 25 |
| [Go](#h26) | הועדת מעון לקטין | סעיף 26 |
| [Go](#h27) |  | סעיף 27 |
| [Go](#h28) |  | סעיף 28 |
| [Go](#h29) | סודיות ידיעות | סעיף 29 |
| [Go](#h30) | סודיות תיקים אישיים | סעיף 30 |
| [Go](#h31) | רישומים ודו"חות | סעיף 31 |
| [Go](#h32) | נוסח צו מבחן | סעיף 32 |
| [Go](#h33) | הקמת ועדת המבחן | סעיף 33 |
| [Go](#h34) | חברי הועדה | סעיף 34 |
| [Go](#h35) | יושב ראש הועדה | סעיף 35 |
| [Go](#h36) | ועדות משנה | סעיף 36 |
| [Go](#h37) | סדרי דיון | סעיף 37 |
| [Go](#h38) | ביטולים | סעיף 38 |
| [Go](#h39) |  | סעיף 39 |
| [Go](#h40) | תוספת |

תקנות המבחן (שירותי המבחן), תשי"ט-1959

בתוקף סמכותי לפי סעיף 30 לפקודת המבחן [נוסח חדש], התשכ"ט-1969, אני מתקין תקנות אלה:

1. בתקנות אלה –

הגדרות

"השר" – שר הרווחה;

"נבחן" – מי שהועמד במבחן לפי הפקודה;

"קטין" – מי שלא מלאו לו 18 שנה;

"השירות" – שירות המבחן לנוער או שירות המבחן למבוגרים;

"מחוז" – כאמור בהודעה על חלוקת שטח המדינה למחוזות ולנפות ותיאורי גבולותיהם.

2. השר ימנה קציני מבחן ראשיים וסגניהם, קציני מבחן מחוזיים וסגניהם, וקציני מבחן לנוער ולמבוגרים.

מינוי קציני מבחן וסגניהם

3. הודעה על מינויים לפי תקנה 2 תפורסם ברשומות.

פרסום ברשומות

4. לקצין מבחן שנתמנה כאמור תימסר תעודה חתומה על ידי השר.

מסירת תעודה

5. קצין מבחן ראשי –

תפקידיו של קצין מבחן ראשי

(1) יהיה אחראי בפני המנהל הכללי למשרד הרווחה בכל עניני ארגון השירות, ניהולו, פיקוח על עבודתם של קציני המבחן וקידומם המקצועי;

(2) יקיים מגע ויפעל בתיאום עם בתי המשפט, המשטרה, בתי הסוהר, השירותים הסוציאליים וכל גוף אחר המטפל בעבריינים או בעבריינות;

(3) יתן הוראות כלליות פנימיות לגבי פעולות השירות.

6. קצין מבחן מחוזי –

תפקידיו של קצין מבחן מחוזי

(1) יהיה אחראי בפני קצין המבחן הראשי לארגון השירות במחוזו, לניהולו ולפיקוח על עבודתם של קציני המבחן במחוזו, וקידומם המקצועי;

(2) יקבל בני האדם שהופנו אל השירות במחוזו, יקבע קציני מבחן המטפלים בהם ויסדר את העדיפויות בטיפולם מסיבת הימצאם במעצר או מסיבה אחרת;

(3) יעביר את הטיפול באדם מסויים, לפי הצורך, מקצין מבחן אחד לחברו.

7. קצין מבחן מחוזי לנוער יפקח על טיפול קצין המבחן בענינים של כל קטין שעומדים להביאו או שהביאו אותו בפני בית משפט לפי הוראות כל דין.

פיקוח

8. (א) קצין מבחן מחוזי רשאי, באישור קצין מבחן ראשי, לטפל בענינו של כל אדם שהופנה אליו על ידי רשות מרשויות המדינה או מרשויות המקומיות, ככל אשר ייראה לו לטובת אותו אדם.

טיפול

(ב) פניה כאמור לקצין המבחן תיערך בכתב ותכלול את הפרטים הדרושים לענין.

9. הופנה אדם לשירות ונקבע קצין מבחן שיטפל בענינו, יעמוד הקצין בקשר עם האדם, עם משפחתו ועם בני אדם הקשורים אליו, או עם המוסדות המטפלים בו ויאסוף פרטים בדבר אישיותו של האדם, התפתחותו הגופנית, השכלית והנפשית, תנאי ביתו וסביבתו וכן נסיבות העבירה בה הוא נאשם והמניעים שהביאוהו לכך. במהלך החקירה יבקר קצין המבחן בביתו של האדם, אם ראה צורך בכך.

חקירות

10. ראה קצין מבחן צורך בכך יפנה את האדם כאמור בתקנה 9, באישור קצין המבחן המחוזי או מי שהורשה על ידיו, למקום מתאים לשם בדיקה רפואית, פסיכולוגית, פסיכיאטרית או בדיקה אחרת.

בדיקות

11. במהלך חקירה כאמור יפנה קצין מבחן למשטרה ולתביעה הכללית לשם קבלת פרטים על אשמתו ועברו של הנאשם וכן יעיין בתיקו בבית המשפט.

עיון

12. קצין מבחן לנוער רשאי, לאחר שהובא נאשם קטין בפני בית המשפט, לבקש מאותו בית המשפט למנותו כידיד של אותו קטין לצורך הדיון בבית המשפט.

ידיד

13. קצין מבחן לנוער יסביר לקטין הנאשם, להוריו או לאפוטרופסו או לכל מי שאותו הקטין נמצא ברשותו, את משמעות הדיון בבית המשפט וכל הכרוך בו.

הסברים

14. קצין מבחן העומד להמליץ בפני בית המשפט המלצה כל שהיא, יסביר לנאשם, ואם הוא קטין – להוריו או לאפוטרופסו או לכל מי שהקטין נמצא ברשותו – את משמעותה של ההמלצה וכל הכרוך בה.

המלצות

15. קצין מבחן ירשום את כל הידיעות בתיקו האישי של הנאשם וכן יערוך תסקיר על סמך ממצאיו, בהתאם להוראות כל דין.

רישומים

16. (א) קצין מבחן לנוער יכלול בתסקיר המלצה בדבר הטיפול הנאות, לדעתו, באותו קטין.

תסקיר

(ב) קצין מבחן למבוגרים יכלול בתסקיר המלצות בדבר האפשרות להעמיד את האדם במבחן, והוא רשאי להמליץ אף על דרכים אחרות להחזרת האדם למוטב.

17. קצין המבחן שנקבע בצו מבחן לטפל בנבחן ידאג לשלומו הגופני והנפשי של הנבחן, לשיקומו החברתי ולחינוכו לאזרחות מועילה תוך מגע מתמיד ושיתוף פעולה עם הוריו, אפוטרופסו, משפחתו, עם השירותים הציבוריים ועם כל גורם היכול לעזור בכך. קצין המבחן יסייע לנבחן בקבלת הכשרה מקצועית ובסידור בעבודה ואם היה הנבחן קטין, יסייע גם בקליטתו במסגרת לימודית מתאימה.

תפקידי קצין מבחן

18. ראה קצין מבחן, באישור קצין המבחן המחוזי או מי שהורשה על ידיו, צורך לתת עזרה כספית לנבחן, יפעל למען השתתפות הגורמים הנוגעים בדבר ובני אדם החייבים במזונות לנבחן.

עזרה כספית

19. נבדק נבחן בהתאם לתקנה 10 או בשלב מאוחר יותר והומלץ על טיפול מיוחד, יפנה אותו קצין מבחן, באישור קצין המבחן המחוזי או מי שהורשה על ידיו, למקום המתאים כדי שיקבל את הטיפול הדרוש.

טיפול שלאחר בדיקה

20. העתיק נבחן מקום מגוריו למחוז אחר, יפנה אותו קצין מבחן המטפל בו לקצין המבחן המחוזי שלתחומו עבר לגור, ויעביר לשם מיד כל המסמכים והידיעות על אודות אותו נבחן.

העתקת מקום מגורים של נבחן

21. נוכח קצין מבחן כי צו מבחן אינו יעיל מסיבה כלשהי, יודיע על כך לקצין המבחן המחוזי על מנת שיגיש בקשה מתאימה לבית המשפט.

צו מבחן שאינו יעיל

22. קצין מבחן ידאג לכך כי מטרות המבחן יושגו תוך התקופה שנקבעה על ידי בית המשפט.

תקופת המבחן

23. נתברר לקצין מבחן שאפשר להסתפק בתקופה קצרה יותר, יבקש, באישור קצין המבחן המחוזי, מבית המשפט לקצר את תקופת המבחן.

הפחתת התקופה

24. נתברר לקצין מבחן שהתקופה שנקבעה על ידי בית המשפט אינה מספקת להשגת מטרות המבחן, יעשה באישור קצין המבחן המחוזי, אחד מאלה:

הארכת התקופה

(1) יבקש מבית המשפט להאריך את תקופת המבחן;

(2) יפנה אל גופים או מוסדות לשם העברת הטיפול אליהם לאחר תום תקופת המבחן.

25. (בוטלה)

26. קצין מבחן לנוער העומד להמליץ בפני בית המשפט כי קטין יימסר למעון כמשמעותו בתקנות חסות הנוער (מעונות), תשט"ו-1955 (להלן – מעון), יבקש תחילה מהממונה על המעונות שיועיד מעון לאותו קטין.

הועדת מעון לקטין

27. (בוטלה)

28. (בוטלה)

29. הגיעה לאדם ידיעה תוך כדי ביצוע תקנות אלה, ישמור אותה בסוד ולא יגלנה אלא במידה שיש צורך בכך לשם ביצוע כל חיקוק או במידה שקיבל אישור לכך מקצין המבחן הראשי.

סודיות ידיעות

30. התיקים האישיים יהיו סודיים ופרט לעובדים המוסמכים של השירות לא יורשה העיון בהם, אלא ברשות קצין מבחן מחוזי או הממונים עליו.

סודיות תיקים אישיים

31. קצין מבחן ראשי יקבע בהוראות את צורתם של רישומים ודו"חות המוטלים על קציני מבחן.

רישומים ודו"חות

32. צו מבחן יהא ערוך לפי הנוסח שבטופס שנקבע לו בתוספת.

נוסח צו מבחן

33. תוקם ועדת המבחן (להלן – הועדה) שתייעץ לשר ולשירות בכל ענין הנוגע למבחן.

הקמת ועדת המבחן

34. השר ימנה 15 עד 20 חברי הועדה ובלבד שבתוכה יהיו שופט, פרקליט, קצין המשטרה, קצין צבא-הגנה לישראל, חבר הכנסת, פסיכיאטר מחנך, עורך דין ועובד סוציאלי.

חברי הועדה

35. השר ימנה שופט בית המשפט העליון או שופט בית משפט מחוזי להיות יושב ראש הועדה.

יושב ראש הועדה

36. הועדה תמנה ועדות משנה לנוער ולמבוגרים.

ועדות משנה

37. הועדה תקבע בעצמה את סדרי דיוניה ותמסור לשר דו"ח שנתי על פעולותיה.

סדרי דיון

38. בטלות:

ביטולים

(1) תקנות מבחן העבריינים, 1944;

(2) תקנות העמדת עבריינים במבחן (צווי מבחן), תשי"ג-1953;

(3) תקנות העמדת עבריינים במבחן (קביעת תנאי מגורים בצו מבחן), תשט"ו-1955.

39. (בוטלה)

**תוספת**

(תקנה 32)

[סעיף זה מכיל טבלה או תמונה - לחצו לצפיה](https://www.nevo.co.il/laws/#/6035fa94315508eb664870e0/clause/60360d82315508eb664871df)

[סעיף זה מכיל טבלה או תמונה - לחצו לצפיה](https://www.nevo.co.il/laws/#/6035fa94315508eb664870e0/clause/603610c0315508eb664871e4)

|  |  |  |  |  |  |
| --- | --- | --- | --- | --- | --- |
|  | פרץ נפתלי  שר הסעד |  |  |  |  |
|  |  |  |  |  |  |