תקנות המועצה לענף הלול (כללים בדבר מכסות לייצור ביצי מאכל לשיווק בשנת 2021), תשפ"א-2020

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | מכסה ארצית | סעיף 2 |
| [Go](#h3) | קביעת מכסות אישיות | סעיף 3 |
| [Go](#h4) | מכסה אישית | סעיף 4 |
| [Go](#h5) |  | סעיף 5 |
| [Go](#h6) | מכסות מיוחדות למוסדות להכשרה מקצועית ולבתי ספר חקלאיים | סעיף 6 |
| [Go](#h7) | תוספות קבועות | סעיף 7 |
| [Go](#h8) | תוספת חד־פעמית | סעיף 8 |
| [Go](#h9) | מקום הגידול | סעיף 9 |
| [Go](#h10) | פנייה לקביעת מכסות אישיות | סעיף 10 |
| [Go](#h11) | מכסת עופות להטלה | סעיף 11 |
| [Go](#h12) | שיווק אפרוחות | סעיף 12 |
| [Go](#h13) | גידול פרגיות ושיווקן | סעיף 13 |
| [Go](#h14) | החזקת מטילות | סעיף 14 |
| [Go](#h15) | שמירת דינים | סעיף 15 |
| [Go](#h16) | תוספת ראשונה |
| [Go](#h17) | תוספת שנייה |

תקנות המועצה לענף הלול (כללים בדבר מכסות לייצור ביצי מאכל לשיווק בשנת 2021), תשפ"א-2020

בתוקף סמכותי לפי סעיפים 31 ו-53 לחוק המועצה לענף הלול (ייצור ושיווק), התשכ"ד-1963 (להלן – החוק), לאחר התייעצות עם המועצה ובאישור ועדת הכלכלה של הכנסת, לפי סעיף 2(ב) לחוק העונשין, התשל"ז-1977, אני מתקין תקנות אלה:

1. בתקנות אלה –

הגדרות

"אזור עדיפות לאומית", "יישוב חדש", "יישוב סמוך גבול" ו"יישוב צמוד גדר" – (נמחקה)

"אזור עוטף עזה" – יישובי עוטף עזה כהגדרתם בסעיף 1 להחלטת הממשלה מס' 566, מיום ו' בחשוון התשפ"א (22 בנובמבר 2020), שהתקבלה לפי פרק כ"ו לחוק ההתייעלות הכלכלית;

"אפרוחות" – אפרוחים משעת בקיעתם מהביצה עד גיל שבעה ימים;

"אתר חדש" – אתר שיוקם בשנת התכנון או שהוקם בשנת התכנון הקודמת, אשר יועתק אליו לול הבסיס ומתקיימים לגבי הלול שהוקם בו התנאים הקבועים בתקנה 9(ב)(4)(א) ו־(ב);

"בעל מכסה" – מי שנקבעה לו מכסה לשנת התכנון לפי תקנות אלה;

"בעל משק לול לייצור פטמים" – (נמחקה)

"גיל אחד" – עופות שבקעו בפרק זמן של לא יותר מ־10 ימים;

"חוק ההתייעלות הכלכלית" – (נמחקה)

"המועד הקובע" – ט"ז בטבת התשפ"א (31 בדצמבר 2020);

"המועצה" – המועצה לענף הלול שהוקמה לפי סעיף 2 לחוק;

"כללי 2020" – תקנות המועצה לענף הלול (כללים בדבר מכסות לייצור ביצי מאכל לשיווק בשנת 2020), התש"ף-2020;

"כללי 2018" – תקנות המועצה לענף הלול (כללים בדבר מכסות לייצור ביצי מאכל לשיווק בשנת 2018), התשע"ח-2018;

"כללי 2017" – תקנות המועצה לענף הלול (כללים בדבר מכסות לייצור ביצי מאכל לשיווק בשנת 2018), התשע"ז-2016;

"כללי 2016" – תקנות המועצה לענף הלול (כללים בדבר מכסות לייצור ביצי מאכל לשיווק בשנת 2016), התשע"ו-2015;

"להקה" – מטילות בגיל אחד שמחזיק מגדל;

"לול בלא כלובים" – לול שהמטילות שבו מוחזקות במבנה בלא כלובים;

"לול הבסיס" – לול המצוי במשקו של בעל מכסה במען הרשום שלו או במשק של בעל מכסה אחר בתחום אותו יישוב;

"לול חדש" – לול שהוקם במהלך שנת התכנון או במהלך שנת התכנון הקודמת ומתקיימים לגביו התנאים הקבועים בתקנה 9(ב)(4)(א) ו-(ב), ובלבד שהשטח שיעמוד לרשות כל תרנגולת מטילה בתא לא יפחת משבע מאות וחמישים סמ"ר; לעניין הגדרה זו, "לול שהוקם" – לרבות לול קיים שהותאם לדרישות הקבועות בהגדרה זו;

"מגדל פטם" – בעל משק ובו לול לייצור פטמים, אשר הלול המצוי במשקו היה מאוכלס בעופות בשנת התכנון או בשנת התכנון הקודמת;

"מטילות" – תרנגולות שגילן עולה על חמישה חודשים;

"מכסת הבסיס" – מכסה אישית שנקבעה למגדל לראשונה לפי כללים או תקנות שהותקנו מכוח סעיפים 31 ו-53 לחוק, כולל תוספות קבועות שהוקצו להם מכוח הכללים והתקנות כאמור;

"עופות להטלה" – מטילות, פרגיות ואפרוחות;

"פטמים" – תרנגולים ותרנגולות שגילם אינו עולה על חמישה חודשים המיועדים לגידול לצורכי מאכל;

"פרגית" – תרנגולת בגיל שמונה ימים עד חמישה חודשים;

"שנת התכנון" – שנת 2021;

"שנת התכנון הקודמת" – שנת 2020.

2. גודל משק הלול לייצור ביצי מאכל לשיווק בהיקף ארצי בשנת התכנון, יהיה גידול מטילות לייצור 2,440 מיליון ביצי מאכל לשיווק (להלן – המכסה הארצית).

מכסה ארצית

3. העקרונות לקביעת מכסות אישיות לייצור ביצי מאכל לשיווק לכל מגדל לשנת התכנון, במסגרת המכסה הארצית, יהיו כאמור בתקנות 4 עד 8.

קביעת מכסות אישיות

4. לכל מגדל תיקבע מכסה אישית לייצור ביצי מאכל לשיווק בשנת התכנון, שתהיה שווה למכסה האישית לייצור ביצי מאכל לשיווק שנקבעה לו לשנת התכנון הקודמת.

מכסה אישית

5. (בוטלה)

6. ועדת המכסות, לאחר אישור מנהל האגף לחינוך התיישבותי במשרד החינוך או מנהל האגף להכשרה מקצועית במשרד העבודה הרווחה והשירותים החברתיים, לפי העניין, רשאית לקבוע מכסה חדשה בהיקף של עד 100,000 ביצי מאכל לבית ספר חקלאי או לבית ספר מקצועי שבפיקוח האגף להכשרה מקצועית במשרד העבודה הרווחה והשירותים החברתיים שמתוכננת לקום בו מגמת לימוד חקלאי הכוללת לול הטלה, אם מספר התלמידים הרשומים ללימוד במגמה זו הוא 20 לפחות, ובלבד שהמכסה הכוללת שתוקצה לפי תקנה זו לא תעלה על 1,000,000 ביצים; מכסה לפי תקנה זו תיקבע לפי בקשת בית הספר החקלאי או בית הספר המקצועי, לפי העניין.

מכסות מיוחדות למוסדות להכשרה מקצועית ולבתי ספר חקלאיים

7. (א) ועדת המכסות תקבע לבעל מכסה שוויתר בשנת התכנון או בשנת התכנון הקודמת על שימוש חקלאי בקרקע שעיבד כדין עד אותו מועד, למען האגודה החקלאית שבה נמצא משקו, לצורך הקמת אתר חדש, תוספת מכסה בהיקף של עד 25,000 ביצים לכל דונם קרקע שעובד כדין במועד עקירת הגידול, אם התקיימו כל אלה:

תוספות קבועות

(1) הקרקע אינה קרקע בחלקה א'; בפסקה זו, "חלקה א'" – חלק מנחלה שהוא שטח רצוף של קרקע המיועד בתכנית תקפה למגורים, למבני משק של בעל הזכויות בנחלה ולעיבוד חקלאי;

(2) זכות השימוש בקרקע שעליה יוקם האתר החדש תינתן לכל בעלי הנחלות באותו היישוב המגדלים את מכסתם בלול זה;

(3) הבעלות על הלול שיוקם באתר תהיה של כל בעלי המכסה מאותו יישוב המגדלים בלול;

(4) הוכח להנחת דעתה של ועדת המכסות שהמגדל עתיד להעתיק את גידול מכסתו לאתר החדש ביישוב שבו מצוי משקו;

(5) לבקשה לוועדת המכסות יצורף אישור מנהל המחוז במשרד החקלאות ופיתוח הכפר שבתחומו מצויה הקרקע, על עיבוד הקרקע כדין במועד עקירת הגידול;

בתקנת משנה זו, "אגודה חקלאית" – כמשמעותה בתקנה 2(1) לתקנות האגודות השיתופיות (סוגי אגודות), התשנ"ו-1995.

(ב) תוספת מכסה לפי תקנת משנה (א) תתבטל אם בעל המכסה לא יגדל את כל מכסתו באתר חדש ביישוב שבו מצוי משקו בתוך 24 חודשים מיום עקירת הגידול או אם יפסיק להתקיים תנאי אחר מהתנאים האמורים בתקנת המשנה האמורה.

(ג) ועדת המכסות תקבע לבעל מכסה שבשנת התכנון העתיק את הגידול שלו, במלואו, לראשונה, מלול שאינו עומד בדרישות האמורות בתקנה 9(ב)(4)(ב), או מלול העומד בדרישות האמורות שאינו מצוי ביישוב שבו מצוי משקו, ללול חדש בבעלותו המצוי במשקו או באתר חדש המצוי ביישוב שבו מצוי משקו, ושאינו במשקו של בעל מכסה אחר, תוספת מכסה של עד 100,000 ביצים, אם אין בצמידות לאותו הלול מבנה לול נוסף בבעלות של בעל מכסה המייצר באותו הלול ויש בלול מערכות הפעלה הנפרדות מכל לול אחר, ובלבד שהוא לא קיבל תוספת מכסה בשל העתקת גידול כאמור בעבר ושמתקיים אחד מאלה:

(1) יכולת הייצור בלול היא בהיקף של עד 18,000 מטילות ולא יהיה בתוספת המכסה כדי להגדיל את מספר המטילות בלול החדש מעבר ל-18,000 מטילות, ונוסף על כך אם הלול הוקם בשנת התכנון הקודמת, לא יוצרה בו מכסה בהיקף של למעלה מ-18,000 מטילות;

(2) הלול הוא לול בלא כלובים שיכולת הייצור בו היא בהיקף של עד 22,500 ולא יהיה בתוספת המכסה כדי להגדיל את מספר המטילות בלול מעבר ל-22,500 מטילות, ונוסף על כך אם הלול הוקם בשנת התכנון הקודמת, לא יוצרה בו מכסה בהיקף של למעלה מ-22,500 מטילות;

בתקנת משנה זו, "מערכות הפעלה" – מערכת אספקת מזון, מערכת לאיסוף זבל, מערכת איסוף ביצים ומערכת קירור ביצים.

(ד) תוספת כאמור בתקנת משנה (ג) תיקבע בעת העתקת הגידול והאכלוס לראשונה בלול החדש, ובלבד שהמגדל שיווק כדין ביצים, באחת מן השנים 2018, 2019 ו־2020, בכמות העולה על 87 אחוזים מהמכסה שנקבעה לו לאותה שנה; לבקשה לוועדת המכסות יצורף אישור מנהל המחוז במשרד החקלאות ופיתוח הכפר שבתחומו מצוי הלול על העברת כל הגידול ללול חדש כאמור; המכסה הכוללת שתוקצה לפי תקנת משנה (ג) לא תעלה על 20 מיליון ביצים.

(ה) ועדת המכסות תקבע לבקשתו של בעל מכסה שמכסת הבסיס שלו קטנה מ־500,000 ביצים, תוספת מכסה שתשלים את מכסת הבסיס שלו ל־500,000 ביצים, אם הוא מייצר את מלוא מכסתו בשנת התכנון בלול חדש ביישוב שבו מצוי משקו, במתחם שאינו במשקו של בעל מכסה אחר, וכל עוד הוא ייצר את מלוא מכסתו באותו הלול.

8. (א) ועדת המכסות תקבע לבעל מכסה שהעתיק בשנת התכנון את הגידול שלו מלול הבסיס שאינו עומד בדרישות האמורות בתקנה 9(ב)(4)(ב) לאתר חדש ביישוב שבו מצוי משקו שאוכלס לראשונה בשנת התכנון, בהתאם לבקשתו, תוספת מכסה חד־פעמית בהיקף השווה לכמות הביצים שתטיל הלהקה המצויה בלול הבסיס בתקופה שממועד העתקתו כאמור עד תום שנת התכנון או עד הגעת הלהקה לגיל 26 חודשים, לפי המוקדם מביניהם; בתום התקופה האמורה בתקנת משנה זו לא יגדל בעל המכסה את מכסתו או חלק ממנה בלול הבסיס, אלא אם כן בזמן שחלף ממועד העתקת הגידול ניתן ללול הבסיס אישור כי הוא עומד בדרישות לפי תקנה 9(ב)(4)(א) ו-(ב).

תוספת חד־פעמית

(ב) מכסה לפי תקנת משנה (א) תינתן בכפוף לתנאים האלה:

(1) לבקשה לוועדת המכסות תצורף התחייבות של המגדל, חתומה בפני עורך דין, ולפיה המגדל מתחייב כי בתום התקופה האמורה בתקנת משנה (א), יפסיק את הגידול בלול הבסיס, אלא אם כן בזמן שחלף ממועד העתקת הגידול ניתן ללול הבסיס אישור כי הוא עומד בדרישות לפי תקנה 9(ב)(4)(א) ו-(ב);

(2) הבקשה לוועדת המכסות תכלול את פרטי האתר החדש, שנת הקמתו ואת תאריך האכלוס של הלהקה;

(3) לבקשה לוועדת המכסות יצורף אישור מנהל המחוז במשרד החקלאות ופיתוח הכפר שבתחומו מצוי האתר החדש, כי מדובר באתר חדש וכי אכלוסו הראשוני של הלול הוא בשנת התכנון.

(ג) המכסה הכוללת שתוקצה לפי תקנת משנה (א) לא תעלה על 34 מיליון ביצים.

(ד) בעל מכסה שנקבעה לו תוספת חד-פעמית מכוח תקנה 8(א) לכללי 2016, לא יגדל את מכסתו או חלק ממנה בלול הבסיס, אלא אם כן בזמן שחלף ממועד העתקת הגידול ניתן ללול הבסיס אישור כי הוא עומד בדרישות לפי תקנה 9(ב)(4)(א) ו-(ב).

(ה) ועדת המכסות תקבע לבעל מכסה שבאחת מן השנים 2018, 2019 ו-2020 שיווק כדין ביצים בכמות העולה על 87 אחוזים מהמכסה שנקבעה לו לאותה שנה, תוספת מכסה חד-פעמית של 4 אחוזים מהמכסה שנקבעה לו לפי תקנה 4, ואם הוא מייצר את מכסתו בלול המצוי ביישוב באזור עוטף עזה – תוספת של 4.4 אחוזים מהמכסה כאמור.

(ו) נוסף על האמור בתקנת משנה (ה), ועדת המכסות תקבע לבעל מכסה תוספת של 1 אחוז מהמכסה שנקבעה לו לפי תקנה 4 אם הוא מייצר את מכסתו בלול בלא כלובים.

(ז) תוספת לפי תקנות משנה (ה) ו-(ו) תיקבע אך ורק למגדל אשר ייצר את מלוא מכסתו בלול שבו השטח שעומד לרשות כל מטילה בלול לא יפחת משלוש מאות וחמישים סמ"ר, ואם הלול הוא לול חדש – השטח שעומד לרשות כל מטילה בלול לא יפחת משבע מאות וחמישים סמ"ר, ואם לא מתקיימים בלול התנאים הקבועים בתקנה 9(ב)(4)(ב) – היה ניתן לייצר את מלוא המכסה, לרבות התוספת בהתאם לתקנת משנה (ה), בהתאם לדרישה האמורה קודם לשנת התכנון; בתקנת משנה זו, "לול חדש" – כהגדרתו בתקנה 1, לרבות לול שראו בו לול חדש לפי כללי 2016, כללי 2017, כללי 2018 או כללי 2020.

9. (א) לא ייצר בעל מכסה את מכסתו בלול שאינו מצוי במשקו, אלא אם כן קיבל היתר מוועדת המכסות.

מקום הגידול

(ב) ועדת המכסות תיתן לבעל מכסה, לבקשתו, היתר לייצר את מכסתו בלול שאינו מצוי במשקו אם מצאה שהתקיים בו אחד מאלה:

(1) הוא בעל מכסה שייצר כדין עד המועד הקובע את מלוא מכסתו בלול של בעל מכסה אחר, והוא ממשיך לייצרה בשנת התכנון באותו הלול או בלול אחר שעד המועד הקובע יוצרה בו כדין, מכסה של יותר מבעל מכסה אחד;

(2) הוא בעל מכסה שעד המועד הקובע ייצר כדין בלול שבמשקו את מלוא מכסתו ומכסה של בעל מכסה אחר והוא מבקש לייצר בשנת התכנון את מלוא מכסתו בלול אחר שעד המועד הקובע יוצרה בו, כדין, מכסה של יותר מבעל מכסה אחד;

(3) הוא מגדל פטם שנקבעה לו מכסה לפי תקנה 5(א)(1) לכללי 2018 שניתן לו היתר לפי תקנה 9(ב)(3) לכללים האמורים, עד תום מחזור הגידול, ובלבד שהוא ייצר את המכסה בלול שמצוי בתחום המועצה האזורית שבו מצוי משקו, או בלול כאמור ביישוב אחר שאינו מצוי באותה מועצה אזורית, אם המרחק בין מרכז היישוב שבו מצוי הלול למרכז היישוב שבו מצויה הקרקע האמורה אינו עולה על 30 קילומטרים, ושמתקיימות לגביו הוראות פסקה (4)(א) ו-(ב);

(4) הוא בעל מכסה שייצר את מכסתו קודם לשנת התכנון והוא מבקש לייצר בשנת התכנון את מלוא מכסתו בלול שמתקיימים לגביו כל התנאים שלהלן:

(א) הלול עומד בהוראות חוק צער בעלי חיים (הגנה על בעלי חיים), התשנ"ד-1994, והתקנות שהותקנו מכוחו;

(ב) ניתן לגבי הלול רישיון לפי חוק רישוי עסקים, התשכ"ח-1968, ובלבד שמתקיימות לגביו ההוראות הקבועות בתקנות רישוי עסקים (תנאים לרישוי משקי עופות ולולים), התשמ"א-1981;

(ג) מספר המטילות בלול לא עולה על 55,000 מטילות;

(ד) הלול מצוי ביישוב שבו נמצא משקו של בעל המכסה או ביישוב אחר; ואולם אם מצוי ביישוב אחר, בתנאי שמתקיים אחד מאלה:

(1) מספר בעלי המכסה המייצרים את מכסתם בלול זה מבין בעלי המכסה ביישוב שבו נמצא המשק, עומד על 50% לפחות מכלל בעלי המכסה המייצרים את מכסתם בלול זה;

(2) מספר בעלי המכסה שאינם בעלי הלול המייצרים את מכסתם בלול זה לא עולה על 4, אם מספר בעלי המכסה ביישוב עולה על 15 מגדלים, או על 8 אם מספר בעלי המכסה ביישוב הוא עד 15 מגדלים, ובלבד שהלול שבו מיוצרת המכסה אינו לול שאוכלס לראשונה בשנה שבה נבחנת העמידה בתנאי זה ומתקיימים לגביו התנאים הקבועים בפסקאות משנה (א) ו-(ב) ושהשטח שיעמוד לרשות כל תרנגולת מטילה בתא לא יפחת משבע מאות וחמישים סמ"ר;

(3) מספר בעלי המכסה ביישוב שבו נמצא משקו של בעל המכסה נמוך מ-25 והלול שבו תיוצר המכסה מצוי ביישוב אחר בתחום אותה מועצה אזורית שבה נכלל היישוב של בעל המכסה, או בלול כאמור בישוב אחר שאינו מצוי באותה מועצה אזורית אם המרחק בין מרכז היישוב שבו מצוי הלול למרכז היישוב שבו מצויה הקרקע האמורה אינו עולה על 30 קילומטרים;

(4) הוא בעל מכסה שנקבעה לו תוספת חד-פעמית מכוח תקנה 8(א) לכללי 2016, והלול שבו תיוצר המכסה מצוי במרחק של עד 50 קילומטרים מהיישוב שבו מצוי משקו;

(5) הוא מגדל שנקבעה לו מכסה לראשונה בשנים 2015 עד 2019 וטרם ייצר את מכסתו, ומתקיימים לגביו כל אלה:

(א) הוא מתגורר מגורי קבע בסמוך לקרקע החקלאית שעל בסיסה נקבעה לו המכסה לראשונה כאמור ואם הוא מחזיק כמשמעותו בסעיף 2 לחוק ההתיישבות החקלאית (סייגים לשימוש בקרקע חקלאית ובמים), התשכ"ז-1967 – הוא מתגורר בנחלתו;

(ב) הוא ייצר את מלוא מכסתו בלול שמתקיים לגביו אחד מאלה:

(1) בלול חדש המצוי ביישוב שבו מצויה הקרקע החקלאית הנזכרת בפסקת משנה (א), במתחם שאינו במשקו של בעל מכסה אחר, ובלבד שמספר המגדלים שייצרו בלול זה לא יעלה על 10, והכול אם שיעור המגדלים החדשים שייצרו באותו הלול מבין המגדלים החדשים מהיישוב לא יפחת מ-50% והבעלות בלול היא של כל המגדלים שמייצרים בו;

(2) אם מספר בעלי המכסה ביישוב שבו מצויה הקרקע החקלאית הנזכרת בפסקת משנה (א) נמוך מ-10 – גם בלול חדש ביישוב אחר המצוי באותה מועצה אזורית או בלול כאמור ביישוב אחר שאינו מצוי באותה מועצה אזורית אם המרחק בין מרכז היישוב שבו מצוי הלול למרכז היישוב שבו מצויה הקרקע האמורה אינו עולה על 30 קילומטרים, במתחם שאינו במשקו של בעל מכסה אחר, ובלבד שאם מכסתו נקבעה כמגדל חדש ביישובים באזור עוטף עזה, היישוב מצוי באזור עוטף עזה, והכול אם שיעור המגדלים החדשים שייצרו באותו הלול לא יפחת מ-50% והבעלות בלול היא של כל המגדלים המייצרים בו;

לעניין זה, "לול חדש" – לול שהוקם ואוכלס במהלך שנת התכנון ומתקיימים לגביו התנאים הקבועים בפסקה (4)(א) ו-(ב), ובלבד שהשטח שיעמוד לרשות כל תרנגולת מטילה בתא לא יפחת משבע מאות וחמישים סמ"ר.

(ג) האמור בתקנת משנה (ב)(1) ו-(2) יחול, ובלבד שלא יהיה בכך כדי להגדיל את המכסה הכוללת המיוצרת בשנת התכנון באותו לול על ידי בעלי מכסות שאינם הבעלים של הלול ביותר מ־23% לעומת המכסה שיוצרה באותו לול על ידי בעלי מכסות שאינם הבעלים של הלול, ביום י"ח בטבת התשע"ג (31 בדצמבר 2012).

10. (א) מי שזכאי למכסה אישית לפי תקנות 4 עד 8 והוא לא קיבל על כך הודעה עד תום 30 ימים מיום פרסום תקנות אלה, רשאי לפנות עד תום 60 ימים מיום הפרסום האמור לוועדת המכסות בבקשה לקביעת מכסתו.

פנייה לקביעת מכסות אישיות

(ב) ועדת המכסות רשאית, מנימוקים מיוחדים שיירשמו, לדון בבקשות שהוגשו לה לאחר המועד האמור.

(ג) החלטת ועדת המכסות בבקשה לפי תקנות משנה (א) ו-(ב) תינתן בתוך 30 ימים ממועד הגשת הבקשה.

11. (א) המועצה תקבע לכל בעל מכסה, בתחילת שנת התכנון וכן, לפי הצורך, במהלכה, מכסת עופות להטלה לייצור מכסתו על פי מפתחות אחידים כמפורט בתוספת השנייה.

מכסת עופות להטלה

(ב) המועצה תנפיק לבעל מכסה תעודת מגדל שתפורט בה מכסת העופות שנקבעה לו לייצור מכסתו לפי תקנת משנה (א).

12. קבלן מורשה כמשמעותו בסעיף 44 לחוק לשיווק חומר רבייה להטלה, לא ישווק אפרוחות לבעל מכסה אלא באישור בכתב של המועצה ובהתאם לתנאי האישור.

שיווק אפרוחות

13. (א) לא יגדל אדם פרגיות אלא אם כן הוא קיבל אותן כאפרוחות מקבלן מורשה לשיווק חומר רבייה כמשמעותו בסעיף 44 לחוק.

גידול פרגיות ושיווקן

(ב) לא ישווק אדם פרגיות לבעל מכסה אלא באישור בכתב של המועצה ובהתאם לתנאי האישור.

14. (א) לא יחזיק אדם מטילות אלא אם כן בידיו תעודת מגדל לפי תקנה 10(ב), ובהתאמה לכמות הרשומה בה.

החזקת מטילות

(ב) המועצה רשאית להורות לבעל מכסה המחזיק עופות להטלה בכמות עודפת על מכסת העופות להטלה שקבעה לו או לאדם שאינו בעל מכסה שמחזיק עופות להטלה שלא כדין, להעביר את הכמות העודפת או את כל העופות שהוא מחזיק, לפי העניין, להמתה, באופן שתורה ובהתאם להוראות כל דין.

15. אין בתקנות אלה כדי לגרוע מכוחו של דין אחר.

שמירת דינים

**תוספת ראשונה**

**תוספת שנייה**

(תקנה 11(א))

קביעת מכסת עופות להטלה על בסיס גיל הלהקה או סוג הגידול

עד גיל 28 חודשים עם הנשרה כפויה – 250 ביצים למטילה;

עד גיל 21 חודשים בלא הנשרה כפויה – 260 ביצים למטילה;

לגידול אורגני או לגידול בלול בלא כלובים בלא הנשרה כפויה – 200 ביצים למטילה;

בתוספת זו, "הנשרה כפויה" – מניעת מזון מתרנגולות מטילות במטרה ליצור אצלן מחזור הטלה נוסף.

|  |  |  |  |  |  |
| --- | --- | --- | --- | --- | --- |
|  | אלון שוסטר  שר החקלאות ופיתוח הכפר |  |  |  |  |
|  |  |  |  |  |  |