תקנות המידע הפלילי ותקנת השבים (סייגים למסירת מידע – הגבלת מידע על תיקים תלויים ועומדים שלא הוגש בהם כתב אישום), תשפ"ב-2022

תוכן ענינים

|  |  |  |
| --- | --- | --- |
| [Go](#h1) | משך הזמן להגבלת מסירת מידע על תיקים תלויים ועומדים שלא הוגש בהם כתב אישום | סעיף 1 |
| [Go](#h2) | סייג בתיקי חקירה בעבירות המנויות בסעיף 24 לחוק | סעיף 2 |
| [Go](#h3) | מניין התקופות בתיק המכיל יותר מעבירה אחת | סעיף 3 |
| [Go](#h4) | חישוב תקופות בריבוי תיקים | סעיף 4 |
| [Go](#h5) | תחילה | סעיף 5 |

תקנות המידע הפלילי ותקנת השבים (סייגים למסירת מידע – הגבלת מידע על תיקים תלויים ועומדים שלא הוגש בהם כתב אישום), תשפ"ב-2022

בתוקף סמכותי לפי סעיפים 30(ג) ו-43(ב)(3) לחוק המידע הפלילי ותקנת השבים, התשע"ט-2019 (להלן – החוק), לאחר התייעצות עם השר לביטחון הפנים ובאישור ועדת החוקה חוק ומשפט של הכנסת, אני מתקין תקנות אלה:

1. (א) במסירת מידע לגוף הזכאי לקבל מידע לפי סעיף 11(ו) לחוק או לגוף הזכאי לקבל מידע לפי סעיפים 12, 14 ו-15(א) לחוק, לא תמסור משטרת ישראל מידע על תיקים תלויים ועומדים שטרם הוגש בהם כתב אישום (להלן – תיקי חקירה) לפי סעיף 30 לחוק, אם חלפה התקופה המפורטת להלן מהמועד שבו נרשמו תיקי החקירה לחובתו של האדם שהמידע הוא בעניינו, לפי העניין:

משך הזמן להגבלת מסירת מידע על תיקים תלויים ועומדים שלא הוגש בהם כתב אישום

(1) בעבירה מסוג עוון שאינה עבירת עוון כאמור בפסקה (2) – שנתיים;

(2) בעבירה מסוג פשע, שאינה עבירה מהמפורטות בפסקה (3), או בעבירה מסוג עוון המנויה בתוספת הראשונה ג' לחוק סדר הדין הפלילי [נוסח משולב], התשמ"ב-1982 (להלן – חוק סדר הדין הפלילי) – שלוש שנים;

(3) בעבירה שעונשה מאסר שבע שנים או יותר או בעבירה המנויה בתוספת הראשונה ב' לחוק סדר הדין הפלילי – חמש שנים;

(4) על אף האמור בפסקאות (1) עד (3), בעבירת מין או אלימות חמורה מהעבירות המנויות בחלק א' לתוספת הראשונה א' לחוק זכויות נפגעי עבירה, התשס"א-2001, ובעבירה לפי סעיף 382(ב)(2) לחוק העונשין, התשל"ז-1977 – שבע שנים;

(5) בעבירה שעבר קטין –

(א) לפי פסקה (1) – 18 חודשים;

(ב) לפי פסקה (2) – שנתיים;

(ג) לפי פסקאות (3) ו-(4) – שלוש שנים.

(ב) על אף האמור בתקנת משנה (א), רשאי היועץ המשפטי לממשלה או מי שהוא הסמיך לכך, על סמך בקשה מנומקת מטעם הגורם המבקש, לאשר מסירת מידע על תיק תלוי ועומד מסוים לגופים שלא על פי המגבלות הקבועות בתקנה זו, וזאת אם סבר כי בשל קיומן של נסיבות מיוחדות שיירשמו קיים אינטרס ציבורי למסור את המידע לגוף הזכאי אף בחלוף התקופה הנקובה בתקנת משנה (א).

2. על אף האמור בתקנה 1, הוראות התקנה האמורה לא יחולו על תיקי חקירה בעבירה מהעבירות המנויות בסעיף 24 לחוק.

סייג בתיקי חקירה בעבירות המנויות בסעיף 24 לחוק

3. נחקרו בתיק חקירה אחד כמה עבירות שונות שהעונש בגינן שונה, יהיה מניין התקופות כאמור בתקנה 1, בהתאם לעבירה שהעונש בשלה הוא החמור מביניהם.

מניין התקופות בתיק המכיל יותר מעבירה אחת

4. נרשמו לאדם תיקי חקירה נוספים בתוך התקופה לפי תקנה 1, יימסר המידע על אודות כלל תיקי החקירה בהתאם לתקופה המאוחרת ביותר החלה לגבי אותם תיקי חקירה.

חישוב תקופות בריבוי תיקים

5. (א) תחילתן של תקנות אלה ביום י"ט באדר התשפ"ג (12 במרס 2023) (להלן – יום התחילה) והן יחולו גם לגבי תיקי חקירה שנרשמו לאדם לפני יום התחילה.

תחילה

(ב) על אף האמור בתקנת משנה (א), לעניין מסירת מידע לגופים המפורטים להלן, תחילתן של תקנות אלה ביום ה' באלול התשפ"ד (8 בספטמבר 2024):

(1) הגופים המפורטים בסעיף 11(ו) לחוק אשר מנויים גם בתוספת השישית לחוק;

(2) הגוף המפורט בפרט 5(19) לתוספת הראשונה לחוק.

|  |  |  |  |  |  |
| --- | --- | --- | --- | --- | --- |
|  | גדעון סער  שר המשפטים |  |  |  |  |
|  |  |  |  |  |  |