תקנות הנהיגה הספורטיבית (רישיון כלי תחרותי), תש"ע-2010

תוכן ענינים

|  |  |
| --- | --- |
| [Go](#h1) | פרק א':הגדרות |
| [Go](#h2) | הגדרות | סעיף 1 |
| [Go](#h3) | פרק ב':מתן רישיון כלי תחרותי |
| [Go](#h4) | כלים תחרותיים | סעיף 2 |
| [Go](#h5) | בקשה לרישיון כלי תחרותי | סעיף 3 |
| [Go](#h6) | בדיקת כלי תחרותי | סעיף 4 |
| [Go](#h7) | מתן רישיון כלי תחרותי | סעיף 5 |
| [Go](#h8) | מתן רישיון למי שיש לו רישיון זר | סעיף 6 |
| [Go](#h9) | חידוש רישיון | סעיף 7 |
| [Go](#h10) | תקופת תוקף רישיון | סעיף 8 |
| [Go](#h11) | פרק ג':רישום בעלות בכלי תחרותי |
| [Go](#h12) | אישור לרישום שינוי בעלות | סעיף 9 |
| [Go](#h13) | רישום שינוי בעלות בכלי תחרותי | סעיף 10 |
| [Go](#h14) | רכישת כלי תחרותי בירושה | סעיף 11 |
| [Go](#h15) | מינוי אפוטרופוס | סעיף 12 |
| [Go](#h16) | פרק ד':ביטול רישיון כלי תחרותי |
| [Go](#h17) | כלי תחרותי שיצא מכלל שימוש או הוצא מישראל | סעיף 13 |
| [Go](#h18) | הפסקת השימוש בכלי תחרותי | סעיף 14 |
| [Go](#h19) | פרק ה':סימון |
| [Go](#h20) | נשיאת לוחיות או מדבקות זיהוי ברכב | סעיף 15 |
| [Go](#h21) | שמירת לוחית זיהוי ומדבקת זיהוי | סעיף 16 |
| [Go](#h22) | סימני היכר מיוחדים | סעיף 17 |
| [Go](#h23) | פרסומת | סעיף 18 |
| [Go](#h24) | איסור נשיאת סימני היכר אחרים | סעיף 19 |
| [Go](#h25) | פרק ו':הקלות לרכב ספורט עממי |
| [Go](#h26) | פטור מרישיון כלי תחרותי לרכב ספורט עממי | סעיף 20 |
| [Go](#h27) | בדיקת רכב ספורט עממי | סעיף 21 |
| [Go](#h28) |  | סעיף 22 |
| [Go](#h29) | נשיאת מדבקת זיהוי | סעיף 23 |
| [Go](#h30) | תוספת ראשונה |
| [Go](#h31) | תוספת שנייה |
| [Go](#h32) | תוספת שלישית |
| [Go](#h33) |  | סעיף 1 |
| [Go](#h34) |  | סעיף 2 |
| [Go](#h35) |  | סעיף 3 |

תקנות הנהיגה הספורטיבית (רישיון כלי תחרותי), תש"ע-2010

בתוקף סמכותי לפי סעיפים 2(ב), 6 ו-33(א) לחוק הנהיגה הספורטיבית, התשס"ו-2005 (להלן – החוק), בהתייעצות עם הוועדה המייעצת ובאישורה של ועדת החינוך התרבות והספורט של הכנסת, אני מתקינה תקנות אלה:

**פרק א':הגדרות**

1. בתקנות אלה –

הגדרות

"בוחן" – אדם שהרשות המוסמכת מינתה בכתב לבוחן לעניין החוק;

"כלי תחרותי" – כמשמעותו בתקנה 2;

"רכב ספורט עממי" – מכונית, משאית, אופנוע, טרקטורון או רכב שטח העונה על כל אלה –

(1) יש עליו רישיון רכב תקף בהתאם לפקודת התעבורה;

(2) לא נקבע לגביו כי רישיון הרכב בטל מעת קבלת רישיון כלי תחרותי לפי תקנות הנהיגה הספורטיבית (קביעת סוגי כלים תחרותיים שרישיון הרכב שלהם יבוטל או יותלה), התש"ע-2010;

(3) המשמש לספורט עממי;

"מסלול מירוץ סגור" – כהגדרתו בפרט 3 לתוספת לחוק;

"מעבדה מוסמכת" – מעבדה מוסמכת לבדיקת כלי תחרותי, שאישרה לעניין זה הרשות המוסמכת;

"מרשם הכלים התחרותיים" – מאגר שמנהלת הרשות המוסמכת ובו רשימת הכלים התחרותיים שלגביהם ניתן רישיון כלי תחרותי לפי תקנה 5(א);

"ספורט עממי" – נהיגה ספורטיבית, במסגרת אירוע נהיגה ספורטיבית שאושר בידי הרשות המוסמכת במסלול מירוץ סגור ברכב ספורט עממי;

"רישיון רכב" – לפי תקנות התעבורה;

"שמאי רכב" – כמשמעותו בסעיף 4 לצו הפיקוח על מצרכים ושירותים (שמאי רכב), התש"ם-1980;

"תקנות התעבורה" – תקנות התעבורה, התשכ"א-1961.

**פרק ב':מתן רישיון כלי תחרותי**

2. הכלים המנועיים המפורטים להלן, לרבות כלים בבנייה עצמית, שאפשר לנהוג בהם נהיגה ספורטיבית, הם כלים תחרותיים:

כלים תחרותיים

(1) מכונית – רכב מנועי בעל 4 גלגים לפחות, במשקל כולל של עד 3,500 ק"ג;

(2) משאית – רכב מנועי מסחרי בעל 4 גלגלים לפחות, במשקל כולל העולה על 3,500 ק"ג ואינו עולה על 12,000 ק"ג;

(3) אופנוע, כהגדרתו בתקנות התעבורה;

(4) טרקטורון, כהגדרתו בתקנות התעבורה, למעט פסקה (4);

(5) קארט – שלדה, עם חיפויים או בלעדיהם, בעלת ארבעה גלגלים אשר מחוברים ישירות, בלא מתלים, לציר קדמי עם היגוי ולציר אחורי המונע על ידי מנוע לרבות קרוס קארט;

(6) באגי – כלי רכב יבשתי בבנייה עצמית, מונע בכוח עצמי, בעל מנוע אחד או יותר ו-4 גלגלים או יותר, הנמצא במגע עם הקרקע באופן רציף ומונע דרך חלק או כל גלגליו, ובו ההנעה וההיגוי נשלטים על ידי נהג הממוקם בתוך הרכב, לרבות מיני באגי;

(7) רכב שטח – כהגדרתו בתקנות התעבורה, למעט פסקה (5).

3. (א) בעליו של כלי תחרותי המבקש רישיון על הכלי התחרותי יגיש בקשה לפי הטופס שבתוספת הראשונה.

בקשה לרישיון כלי תחרותי

(ב) בעליו של כלי תחרותי המבקש חידושו של רישיון הכלי ישלם את האגרה שנקבעה לכך בתקנות הנהיגה הספורטיבית (אגרת רישיון נהיגה ספורטיבית), התש"ע-2010, ובתקנות הנהיגה הספורטיבית (אגרת הגשת בקשה לרישיון כלי תחרותי), התש"ע-2010.

(ג) המבקש ישיב תשובה נכונה ומלאה על כל שאלה שבטופס האמור ועל כל שאלה אחרת של הרשות המוסמכת, ימסור כל מידע ומסמך שיידרש, וכן יוכיח, לפי דרישתה, את זהות הכלי התחרותי, את הבעלות עליו ואת תשלום המכס, המסים וההיטלים או האגרות החלים על הכלי האמור.

(ד) בתקנה זו, "הבעל" – לרבות אחד מאלה:

(1) הבעל הרשום ברישיון הכלי התחרותי;

(2) אחד ממנהליו או עובדיו של תאגיד שאושר לכך בכתב בידי התאגיד – אם הכלי התחרותי רשום על שם תאגיד;

(3) מי שהבעל הרשום ברישיון הכלי התחרותי נתן לו ייפוי כוח בכתב.

4. (א) כלי תחרותי שהוא מכונית, משאית, באגי או רכב שטח, ייבדק וייבחן בידי בוחן ובמעבדה מוסמכת, כפי שתורה הרשות המוסמכת, בהתאם לכללי הנהיגה הספורטיבית, כדי לברר אם נתקיימו בו כל התנאים שנקבעו לעניין התאמתו לשמש כלי תחרותי, ואם הוא ראוי לשמש כלי תחרותי.

בדיקת כלי תחרותי

(ב) כלי תחרותי שאינו מנוי בתקנת משנה (א), ייבדק וייבחן בידי בוחן, כפי שתורה הרשות המוסמכת והבוחן ימציא על כך תעודה לרשות המוסמכת.

(ג) כלי תחרותי שיובא שלא בדרך ייבוא אישי, אשר לא נעשה בו שינוי מבנה, פטור מבדיקה, אם הרשות המוסמכת בדקה ואישרה כי באב הטיפוס של אותו סוג כלי תחרותי נתקיימו כל התנאים האמורים בכללי הנהיגה הספורטיבית לאותו סוג של כלי תחרותי, והומצאה לרשות המוסמכת תעודה מאת מעבדה מוסמכת, או כל תעודה אחרת לפי דרישתה, שלפיה הכלי התחרותי תואם את אב הטיפוס של אותו סוג כלי תחרותי.

(ד) כלי תחרותי המובא לבדיקה ובחינה יהיה נקי וצבוע כראוי.

5. (א) מצאה הרשות המוסמכת כי נתקיימו בכלי תחרותי התנאים שבתקנות 3 ו-4, תיתן על הכלי רישיון כלי תחרותי, לפי הנוסח שבתוספת השנייה, ורשאית היא לקבוע ברישיון, פרטים ותנאים נוספים, לפי סעיף 6(ה) לחוק; ניתן רישיון כאמור, תרשום הרשות המוסמכת את פרטי הכלי התחרותי במרשם הכלים התחרותיים.

מתן רישיון כלי תחרותי

(ב) נתנה הרשות המוסמכת רישיון כלי תחרותי, כאמור בתקנה (א), תיטול הרשות המוסמכת את רישיון הרכב שניתן לפי פקודת התעבורה ותודיע לרשות הרישוי על נטילתו; רשות הרישוי תתלה או תבטל את רישיון הרכב לפי האמור בתקנות הנהיגה הספורטיבית (קביעת סוגי כלים תחרותיים שרישיון הרכב שלהם יבוטל או יותלה), התש"ע-2010.

6. מי שאינו תושב ישראל ובידו רישיון זר או בין-לאומי לכלי תחרותי, בר-תוקף, המשתתף באירוע נהיגה ספורטיבית בישראל, יראו אותו כמי שבידו רישיון לפי תקנות אלה לצורך האירוע בלבד, ובלבד שיישא מדבקת זיהוי כאמור בתקנה 15 ויחולו עליו תקנות 17 עד 19.

מתן רישיון למי שיש לו רישיון זר

7. (א) ניתן רישיון כלי תחרותי כאמור בתקנה 5, לא תתקבל לגביו בקשה לרישיון חדש, בכפוף לתקנת משנה (ב), אלא לחידוש רישיון.

חידוש רישיון

(ב) על כלי תחרותי שרישיונו לא חודש ולא היה בתוקף תקופה של שלוש שנים, יינתן רישיון חדש.

(ג) (בוטלה)

8. (א) רישיון כלי תחרותי או חידושו יהיה לתקופה של 12 חודשים.

תקופת תוקף רישיון

(ב) תוקפו של רישיון כלי תחרותי יהיה לתקופה שבעדה שולמה האגרה לפי תקנות הנהיגה הספורטיבית – אגרות.

**פרק ג':רישום בעלות בכלי תחרותי**

9. הרשות המוסמכת תאשר רישום של שינוי בעלות בכלי תחרותי ברישיון הכלי התחרותי, לאחר שהוכח, להנחת דעתה, כי שולמו כל האגרות והמסים החלים עליו, לפי העניין, כי הוסר מהכלי התחרותי משכון או עיקול ולא קיימת הגבלה אחרת לרישום השינוי; ואולם רשאית הרשות המוסמכת לאשר רישום שינוי בעלות בכלי תחרותי, אם ההגבלה טעונה, לפי דין, רישום ברישיון הכלי התחרותי גם לאחר רישום שינוי הבעלות בו.

אישור לרישום שינוי בעלות

10. נמכר כלי תחרותי שניתן לו רישיון כלי תחרותי, יחולו הוראות אלה:

רישום שינוי בעלות בכלי תחרותי

(1) בעל הכלי התחרותי וקונה הכלי התחרותי יפנו אל הרשות המוסמכת ויזהו עצמם לפניה;

(1א) קונה הכלי התחרותי יציג לרשות המוסמכת רישיון לנהיגה ספורטיבית בתוקף;

(2) הוכח לרשות המוסמכת כי אין הגבלה לגבי רישום שינוי הבעלות, תמסור לצדדים טופס לאישור שינוי בעלות שבו הודפסו פרטי הצדדים ופרטי הכלי התחרותי ובלבד ששולמה אגרת רישום שינוי בעלות כאמור בתקנות האגרות.

11. (א) רכש אדם בדרך ירושה כלי תחרותי הרשום על שם המוריש, יודיע על כך לרשות המוסמכת וימציא לה את כל המסמכים המפורטים להלן:

רכישת כלי תחרותי בירושה

(1) צו ירושה או צו קיום צוואה;

(2) רישיון הכלי התחרותי האמור.

(ב) נמסרה הודעה כאמור בתקנת משנה (א) והומצאו לרשות המוסמכת המסמכים כנדרש, תרשום הרשות המוסמכת את שינוי הבעלות במרשם הכלים התחרותיים וברישיון הכלי התחרותי.

12. ניתן צו למינוי אפוטרופוס לנכסי חסוי שהוא בעלים של כלי תחרותי, בהתאם לחוק הכשרות המשפטית והאפוטרופסות, התשכ"ב-1962, והומצא הצו לרשות המוסמכת, תירשם הערה ברישיון הכלי התחרותי על מינוי אפוטרופוס.

מינוי אפוטרופוס

**פרק ד':ביטול רישיון כלי תחרותי**

13. (א) כלי תחרותי שיצא מכלל שימוש לפי כללי הנהיגה הספורטיבית או שעומד להישלח לצמיתות אל מחוץ לישראל, חייב בעל הכלי התחרותי הרשום ברישיון, בעל הכלי התחרותי לפי כל דין או מי שהכלי התחרותי הועבר לו מכוח הסכם מכירה, צו של בית משפט או לפי חוק ההוצאה לפועל, התשכ"ז-1967, או מכוח פוליסת ביטוח, להודיע על כך לרשות המוסמכת בכתב או באמצעים ממוחשבים שהורתה עליהם הרשות, להחזיר לה את רישיון הכלי התחרותי, ולהסיר מהכלי התחרותי את לוחיות הזיהוי או את מדבקות הזיהוי שנקבעו לו.

כלי תחרותי שיצא מכלל שימוש או הוצא מישראל

(ב) נמסרה לרשות המוסמכת הודעה כאמור בתקנת משנה (א) – תבטל את רישיונו של הכלי התחרותי ותרשום את דבר הביטול במרשם הכלים התחרותיים.

14. (א) הפסיק אדם את השימוש בכלי תחרותי, יודיע על כך בעל הכלי התחרותי לרשות המוסמכת, בכתב או באמצעים ממוחשבים שהורתה עליהם הרשות, ויראו כאילו הופסק השימוש בכלי התחרותי ביום קבלת ההודעה.

הפסקת השימוש בכלי תחרותי

(ב) על אף האמור בתקנת משנה (א), אם הוכח להנחת דעתה של הרשות, כי אירע אחד המקרים המפורטים להלן, יראו כאילו הופסק השימוש בכלי התחרותי ביום קרות המקרה, אף אם ניתנה הודעה במועד המאוחר להם:

(1) בעל הכלי התחרותי נפטר;

(2) הכלי התחרותי נתפס בידי רשות מוסמכת לפי דין;

(3) הכלי התחרותי נגנב.

(ג) להודעה האמורה בתקנת משנה (א), יצורף רישיון הכלי התחרותי אם הוא בתוקף ומצוי ברשות בעליו והרשות המוסמכת תתלה את הרישיון או תבטלו, לפי העניין.

(ד) לאחר מסירת הודעה כאמור, לא ינהג אדם בכלי התחרותי.

**פרק ה':סימון**

15. (א) כלי תחרותי, המיועד לנהיגה ספורטיבית במסלול שאינו סגור, יישא מדבקת זיהוי בקדמת הכלי התחרותי, ולוחית זיהוי אחת שתותקן מאחור.

נשיאת לוחיות או מדבקות זיהוי ברכב

(ב) כלי תחרותי המיועד לנהיגה ספורטיבית במסלול מירוץ סגור, יישא עליו מדבקת זיהוי.

(ג) בלוחיות הזיהוי ובמדבקות הזיהוי של כלי תחרותי, יתקיימו התנאים המפורטים בתוספת השלישית.

(ד) לוחיות הזיהוי ומדבקות הזיהוי יהיו תמיד נקיות ולא יוסתרו על ידי חלק מחלקי הכלי התחרותי או המטען שעליו.

(ה) לוחית זיהוי שניזוקה או שנשחתה תוחלף בחדשה; מדבקת זיהוי שניזוקה, נשחתה, נמחקה או טושטשה, תוחלף או תסומן מחדש.

16. (א) לא יסיר אדם לוחית זיהוי או מדבקת זיהוי מכלי תחרותי אלא לשם החלפתן כאמור בתקנה 15(ה), או להסירן כאמור בתקנה 13(א).

שמירת לוחית זיהוי ומדבקת זיהוי

(ב) לא יוסיף אדם על לוחית הזיהוי או על מדבקת הזיהוי סימנים או מספרים על אלה שנקבעו, ולא ישנה בהם דבר, לא יטשטש את צבעם ולא ישחית אותם בכל צורה שהיא.

17. (א) הרשות המוסמכת רשאית להורות שכלי תחרותי מסוים יישא באופן ובצורה שתורה את לוחיות הזיהוי, מדבקת הזיהוי, הסמלים, אותות ההיכר, צבעי ההיכר וסימני ההיכר האחרים שהורתה; הוראה כאמור תישלח לבעל הכלי התחרותי.

סימני היכר מיוחדים

(ב) הרשות המוסמכת רשאית להורות כאמור בתקנת משנה (א) לגבי כל שטח המדינה או חלק ממנו או לאירוע נהיגה ספורטיבית מסוים.

(ג) נשלחה הוראה לפי תקנה משנה (א), לא ינהג אדם כלי תחרותי שצוין בה ולא ירשה לאחר לנהוג כלי תחרותי כאמור אלא אם כן הכלי התחרותי נושא עליו את לוחיות הזיהוי, מדבקות הזיהוי, הסמלים, אותות ההיכר, צבעי ההיכר או סימני ההיכר האחרים שנקבעו.

18. לא ינהג אדם ולא ירשה לאחר לנהוג בכלי תחרותי הנושא עליו פרסומת העלולה להפריע את שדה הראייה, המסתירה את פנסי הכלי התחרותי, המפריעה להפעלתו של הכלי התחרותי או הפוגעת במבנה הכלי התחרותי ובתקינותו.

פרסומת

19. (א) לא ינהג אדם ולא ירשה לאחר לנהוג בכלי תחרותי הרשום בישראל כשהרכב נושא עליו במקום שבו אמורה להיות לוחית זיהוי, פרסומת או סימון כלשהו שאינו מהמותרים בתקנות 15, 17 או 18.

איסור נשיאת סימני היכר אחרים

(ב) הרשות המוסמכת רשאית להורות על הסרת כל לוחית זיהוי, מדבקת זיהוי או סימון שאינן אמורים בתקנה 15.

**פרק ו':הקלות לרכב ספורט עממי**

20. רכב ספורט עממי יהיה פטור מרישיון כלי תחרותי ורישיון הרכב התקף לפי פקודת התעבורה ישמש ראיה על כך שהרכב כשיר לספורט עממי.

פטור מרישיון כלי תחרותי לרכב ספורט עממי

21. רכב ספורט עממי, טרם השתתפותו באירוע נהיגה ספורטיבית וכתנאי להשתתפותו, ייבדק וייבחן על ידי בוחן, כפי שתורה הרשות המוסמכת, בהתאם לכללי הנהיגה הספורטיבית, כדי לברר אם הוא ראוי לשמש כלי תחרותי, ובסיום אירוע הנהיגה הספורטיבית – יעבור בדיקת כשירות לתנועה כאמור בתקנה 5 לתקנות הנהיגה הספורטיבית (קביעת סוגי כלים תחרותיים שרישיון הרכב שלהם יבוטל או יותלה), התש"ע-2010.

בדיקת רכב ספורט עממי

22. (בוטלה)

23. באירוע ספורט עממי, יישא רכב ספורט עממי מדבקת זיהוי, ויתקיימו בה התנאים המפורטים בסעיפים 2 ו-3 לתוספת השלישית.

נשיאת מדבקת זיהוי

**תוספת ראשונה**

(תקנה 3(א))

[בקשה לרישיון כלי תחרותי](https://www.nevo.co.il/lawattachments/62124a9c42c1285c281300ec/3d06c9df-43a7-4b61-8bce-278d85610ee0.doc)

**תוספת שנייה**

(תקנה 5)

[סעיף זה מכיל טבלה או תמונה - לחצו לצפיה](https://www.nevo.co.il/laws/#/62124a9c42c1285c281300ec/clause/62126ef642c1285c281302ee)

**תוספת שלישית**

(תקנות 15(ג) ו-23)

לוחיות זיהוי ומדבקת זיהוי

1. (א) [סעיף זה מכיל טבלה או תמונה - לחצו לצפיה](https://www.nevo.co.il/laws/#/62124a9c42c1285c281300ec/clause/62126f7142c1285c281302f5)

(ב) צורתה וצבעיה של לוחית הזיהוי יהיו לפי אחד מאלה:

(1) צבע לוחית הזיהוי כולה יהיה כסוף, וצבע הספרות המוטבעות בה יהיה שחור;

(2) צבע לוחית הזיהוי יהיה כאמור בפסקה (1) למעט צדה השמאלי של הלוחית שיהיה כחול ועליו יוטבע, בשילוב הצבעים כחול ולבן, דגל המדינה כהגדרתו בחוק הדגל, הסמל, והימנון המדינה, התש"ט-1949, האותיות IL, והמילה "ישראל" בעברית ובערבית.

2. (א) מדבקת הזיהוי תהיה עשויה ויניל, בצבע התואם את צבע לוחית הזיהוי האחורית.

(ב) [סעיף זה מכיל טבלה או תמונה - לחצו לצפיה](https://www.nevo.co.il/laws/#/62124a9c42c1285c281300ec/clause/6212721742c1285c28130301)

3. ברכב ספורט עממי מדבקת הזיהוי תכלול את מספר רישיון הרכב לפי פקודת התעבורה בתוספת האות "S" מצד שמאל.

|  |  |  |  |  |  |
| --- | --- | --- | --- | --- | --- |
|  | לימור לבנת  שרת התרבות והספורט |  |  |  |  |
|  |  |  |  |  |  |