תקנות הסכמים לנשיאת עוברים (אישור הסכם ומעמד היילוד) (הודעות, בקשות וצווים), תשנ"ח-1998

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | הודעת הורים מיועדים | סעיף 2 |
| [Go](#h3) | הודעת אם נושאת | סעיף 3 |
| [Go](#h4) | פגישות עם פקיד הסעד | סעיף 4 |
| [Go](#h5) | הודעה על לידת הילד | סעיף 5 |
| [Go](#h6) | מינוי אפוטרופוס לילד | סעיף 6 |
| [Go](#h7) | קבלת מידע מבית החולים | סעיף 7 |
| [Go](#h8) | מסירת הילד | סעיף 8 |
| [Go](#h9) | בקשה למתן הוראות | סעיף 9 |
| [Go](#h10) | בית המשפט המוסמך | סעיף 10 |
| [Go](#h11) | בקשה למתן צו הורות | סעיף 11 |
| [Go](#h12) | בקשה בידי האפוטרופוס | סעיף 12 |
| [Go](#h13) | בקשת אם נושאת | סעיף 13 |
| [Go](#h14) | תסקיר פקיד סעד | סעיף 14 |
| [Go](#h15) | סדרי דין | סעיף 15 |
| [Go](#h16) | תוספת |

תקנות הסכמים לנשיאת עוברים (אישור הסכם ומעמד היילוד) (הודעות, בקשות וצווים), תשנ"ח-1998

בתוקף סמכותי לפי סעיפים 9(א) ו-20(ב) לחוק הסכמים לנשיאת עוברים (אישור הסכם ומעמד היילוד), התשנ"ו-1996 (להלן – החוק), ולאחר התייעצות עם שר המשפטים, אני מתקין תקנות אלה:

1. בתקנות אלה –

הגדרות

"אם נושאת", "בית משפט", "הורים מיועדים", "הסכם לנשיאת עוברים", "פקיד סעד" ו"פקיד סעד ראשי" – כהגדרתם בחוק;

"ועדת אישורים" – כמשמעותה בסעיף 3 לחוק.

2. (א) הודעת הורים מיועדים לפקיד סעד ראשי תוגש לפי טופס 1 שבתוספת.

הודעת הורים מיועדים

(ב) להודעה כאמור יצורף כתב ויתור על סודיות כל המסמכים והמידע שבידי ועדת האישורים לרבות החלטות הועדה.

3. (א) הודעת אם נושאת לפקיד סעד ראשי תוגש לפי טופס 2 שבתוספת.

הודעת אם נושאת

(ב) להודעה כאמור יצורפו אישור רפואי על מהלך ההריון הכולל תאריך לידה משוער וכתב ויתור על סודיות המסמכים והמידע שבידי ועדת האישורים והמידע הרפואי מבית החולים.

4. פקיד סעד שקבע פקיד סעד ראשי יערוך פגישת היכרות עם כל הצדדים להסכם לפני תאריך הלידה המשוער.

פגישות עם פקיד הסעד

5. ההורים המיועדים והאם הנושאת יודיעו לפקיד סעד ראשי על לידת הילד בטלפון ובכתב, באמצעות פקסמילה, מיד עם הלידה ולא יאוחר מעשרים וארבע שעות לאחר מכן.

הודעה על לידת הילד

6. (א) פקיד סעד ראשי ימנה, עם קבלת ההודעות לפי תקנות 2(א) ו-3(א) פקיד סעד שיהיה אפוטרופוס לילד (להלן – האפוטרופוס). המינוי ייעשה לפי טופס 3 שבתוספת.

מינוי אפוטרופוס לילד

(ב) המינוי ייכנס לתוקף מיד עם לידתו של הילד.

(ג) פקיד הסעד הראשי רשאי לחזור ולמנות אפוטרופוס במקום האפוטרופוס שמונה לכתחילה.

7. (א) האפוטרופוס יפנה לבית החולים, סמוך להודעה על הלידה, לקבלת מידע על מהלך הלידה, לרבות מצב בריאותו של הילד, מצב בריאותה של האם הנושאת לאחר הלידה, וכן על התאריך המשוער של שחרור הילד והאם הנושאת מבית החולים.

קבלת מידע מבית החולים

(ב) בית החולים ימסור את המידע כאמור בתקנת משנה (א), ככל האפשר סמוך ללידה ולא יאוחר מ-24 שעות לפני מועד שחרור הילד או האם הנושאת, לפי המוקדם.

8. (א) מסירת הילד לפי סעיף 10(ג) לחוק תיעשה בבית החולים בסמוך לאחר הלידה ולפני שחרור האם הנושאת מבית החולים, בנוכחות האפוטרופוס.

מסירת הילד

(ב) ההורים המיועדים יאשרו לפקיד סעד ראשי בכתב, בפני האפוטרופוס, לפי טופס 4 שבתוספת, כי הילד נמסר להם, כי האפוטרופוס יידע אותם בדבר החובה שבחוק להגיש בקשה לבית המשפט למתן צו הורות בתוך שבעה ימים מיום לידת הילד, וכי הודיע להם שהוא האפוטרופוס שהתמנה לילד עד למתן צו הורות.

9. (א) נוצרו נסיבות שלדעת האפוטרופוס אינן מאפשרות את מסירת הילד להורים המיועדים, יפנה, באישור פקיד סעד ראשי, לבית המשפט בבקשה למתן הוראות, בהקדם האפשרי ולא יאוחר משבעה ימים מיום הלידה.

בקשה למתן הוראות

(ב) עד למתן החלטה אחרת של בית המשפט יהיה האפוטרופוס רשאי לקבוע את מקום הימצאו של הילד.

(ג) ההורים המיועדים יהיו משיבים לבקשה; לבקשת האפוטרופוס רשאי בית המשפט להזמין גם את האם הנושאת לדיון.

10. כל בקשה לפי חוק זה תוגש בבית המשפט שבאזור שיפוטו מתגוררים ההורים המיועדים.

בית המשפט המוסמך

11. (א) בקשת הורים מיועדים למתן צו הורות תוגש לבית משפט בשני עותקים לפי טופס 5 שבתוספת כשהיא חתומה בידי המבקשים ומאומתת בתצהיר; עותק ממנה יומצא בידי ההורים המיועדים, ביום הגשתה, לפקיד הסעד הראשי.

בקשה למתן צו הורות

(ב) פקיד סעד ראשי יהיה המשיב בבקשה.

(ג) בית המשפט ימציא עותק של הבקשה לבא-כוח היועץ המשפטי לממשלה.

12. (א) לא הגישו ההורים המיועדים לבית המשפט בקשה למתן צו הורות בתוך המועד שנקבע, תוגש בקשה כאמור בצירוף תסקיר, בידי האפוטרופוס, באמצעות בא-כוח היועץ המשפטי לממשלה, בהקדם האפשרי ולא יאוחר מ-21 ימים מיום לידת הילד.

בקשה בידי האפוטרופוס

(ב) ההורים המיועדים יהיו משיבים בבקשה.

13. (א) בקשת אם נושאת לחזור בה מהסכם לנשיאת עוברים ולהחזיק בילד תוגש לבית משפט בשני עותקים.

בקשת אם נושאת

(ב) המשיבים בבקשה יהיו ההורים המיועדים ופקיד סעד ראשי; עותקי הבקשה יומצאו בידי האם הנושאת, ביום הגשתה, להורים המיועדים ולפקיד סעד ראשי.

(ג) בית המשפט ימציא עותק של הבקשה לבא-כוח היועץ המשפטי לממשלה.

14. הומצאה לפקיד סעד ראשי בקשה לפי סעיפים 11(א) ו-13(א) לחוק, יורה לאפוטרופוס לערוך תסקיר, אשר יימסר לבית המשפט בתוך שבעה ימים מיום שעותק הבקשה נמסר לפקיד סעד ראשי לפי תקנה 11(א) או 13(ב).

תסקיר פקיד סעד

15. בכל ענין שבסדרי דין שאין לגביו הוראה בתקנות אלה, רשאי בית המשפט לנהוג לפי שיקול דעתו על פי הוראות תקנות סדר הדין האזרחי, התשמ"ד-1984.

סדרי דין

**תוספת**

טופס 1
(תקנה 2(א))
[הודעה לפקיד סעד מטעם הורים מיועדים](https://www.nevo.co.il/lawattachments/619631a085b43c7201ce6faf/1448ca9b-5d1d-4bf9-a1b4-756e3042ee4e.doc)

טופס 2
(תקנה 3(א))
[הודעה לפקיד סעד מטעם אם נושאת](https://www.nevo.co.il/lawattachments/619631a085b43c7201ce6faf/691acd30-ee59-45c6-87dd-3c54e331e8e6.doc)

טופס 3
(תקנה 6(א))
[מינוי פקיד סעד כאפוטרופוס לילד](https://www.nevo.co.il/lawattachments/619631a085b43c7201ce6faf/041ca23f-fb56-42b5-9652-3465032dc28d.doc)

טופס 4
(תקנה 8(ב))
[אישור על מסירת הילד/ה](https://www.nevo.co.il/lawattachments/619631a085b43c7201ce6faf/a014139d-75bd-443b-9b6c-a7c7ecd372a1.doc)

טופס 5
(תקנה 11(א))
[בקשה למתן צו הורות](https://www.nevo.co.il/lawattachments/619631a085b43c7201ce6faf/ae7e4d43-5f66-4eaa-a57f-6a549323a264.doc)

|  |  |  |  |  |  |
| --- | --- | --- | --- | --- | --- |
|  | אליהו ישי  שר העבודה והרווחה |  |  |  |  |
|  |  |  |  |  |  |