תקנות הסכמים לנשיאת עוברים (אישור הסכם ומעמד היילוד) (רישום בפנקס), תשנ"ח-1998

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | צורת הפנקס | סעיף 2 |
| [Go](#h3) | הטורים שייכללו בפנקס | סעיף 3 |
| [Go](#h4) | פנקסי עזר | סעיף 4 |
| [Go](#h5) | תעודה מאת שופט | סעיף 5 |
| [Go](#h6) | העברת תעודה לרשם | סעיף 6 |
| [Go](#h7) | רישום הפרטים בפנקס | סעיף 7 |
| [Go](#h8) | עיון בפנקס | סעיף 8 |
| [Go](#h9) | שמירת הפנקסים | סעיף 9 |

תקנות הסכמים לנשיאת עוברים (אישור הסכם ומעמד היילוד) (רישום בפנקס), תשנ"ח-1998

בתוקף סמכותי לפי סעיף 16(ב) לחוק הסכמים לנשיאת עוברים (אישור הסכם ומעמד היילוד), התשנ"ו-1996 (להלן – החוק), ובאישור ועדת העבודה והרווחה של הכנסת, אני מתקין תקנות אלה:

1. בתקנות אלה –

הגדרות

"צו הורות" – כהגדרתו בחוק;

"צו" – כל צו אחר שנתן בית משפט לפי החוק;

"הרשם" – מי שנתמנה לרשם לפי סעיף 16(א) לחוק;

"מנהל בתי המשפט" – מי שנתמנה לפי סעיף 82 לחוק בתי המשפט [נוסח משולב], התשמ"ד-1984.

2. צורת הפנקס תהיה צורתו של פנקס האימוצים לפי תקנות פנקס האימוצים, התשכ"ד-1964.

צורת הפנקס

3. (א) גיליון של הפנקס יסומן במספר סידורי ויכלול טורים שיצוינו במספרים ובכותרות אלה:

הטורים שייכללו בפנקס

(1) בית המשפט שנתן את צו ההורות או את הצו;

(2) מספר תיק בית המשפט;

(3) תאריך מתן צו ההורות או הצו;

(4) שם הילד לפי צו ההורות או הצו;

(5) שם הילד לפני מתן צו ההורות או הצו (אם ניתן);

(6) התאריך ומקום הלידה של הילד;

(7) מספר הזהות של הילד במרשם האוכלוסין;

(8) מין הילד;

(9) שם האם הנושאת, שם נעורים, דתה, אזרחותה ומספר זהותה;

(10) שמות ההורים המיועדים, שמות נעורים ושמות קודמים, דתם, אזרחותם, ומספרי זהותם;

(11) הוראות שנקבעו בצו בדבר מעמד הילד ויחסיו עם האם הנושאת, ההורים המיועדים, או אחד מהם;

(12) הערות.

(ב) בשולי הגיליון תבוא חתימת הרשם.

4. (א) הרשם ינהל שלושה פנקסי עזר בצורת אלפונים לפי שמות המשפחה, שבהם יירשמו:

פנקסי עזר

(1) בפנקס האחד – שם המשפחה והשם הפרטי של הילד כפי שנקבע בצו ההורות או בצו וכן שמו הקודם, אם ניתן;

(2) בפנקס השני – שם המשפחה והשם הפרטי של כל אחד מההורים המיועדים, וכן שמות קודמים שלהם;

(3) בפנקס השלישי – שם המשפחה והשם הפרטי של האם הנושאת, וכן שם קודם שלה.

(ב) ליד כל רישום תצוין הפניה למספר הסידורי של הגיליון בפנקס שבו רשום השם.

5. בית משפט שנתן צו הורות או צו, יעביר לרשם, בתוך 15 ימים מיום מתן צו ההורות או הצו, תעודה מאת השופט שנתן את צו ההורות או הצו שבה יפורטו אותם פרטים שרישומם נדרש בפנקס.

תעודה מאת שופט

6. התעודה האמורה בתקנה 5 תועבר במעטפה סגורה וחתומה בשעווה בחותם בית המשפט שיצוין על גביה "סודי" והיא תימסר לידי הרשם, ובהעדרו – לידי המזכיר הראשי של בית המשפט.

העברת תעודה לרשם

7. קיבל הרשם את התעודה האמורה בתקנה 5, ירשום בפנקס, בתוך 7 ימים, את הפרטים שרישומם נדרש לפי התעודה ויאשר את הרישום בחתימת ידו, וכן ירשום את הפרטים בפנקסי העזר.

רישום הפרטים בפנקס

8. (א) הרוצה לעיין בפנקס יגיש על כך בקשה בכתב לרשם.

עיון בפנקס

(ב) בבקשה יצוינו שמו ומענו של המבקש, האסמכתה לזכותו לעיין בפנקס ומי הוא האדם שהוא מבקש להשיג ידיעות על אודותיו.

(ג) ראה הרשם שהמבקש הוא אדם הזכאי לעיין בפנקס לפי סעיף 16(ג) לחוק ונקבעה זהותו של המבקש להנחת דעתו, ואם דרושה הסמכה – שהמבקש הוסמך כהלכה, יקבע מועד לעיון, ולא ירשה עיון אלא בנוכחותו ואלא בגיליון הנוגע לאדם שמבקשים ידיעות על אודותיו.

(ד) היה המבקש בגיר שנולד כתוצאה מהסכם לנשיאת עוברים, יעביר הרשם מיד העתק מהבקשה לאישורו של פקיד הסעד הראשי לפי החוק והמועד שיקבע לעיון לא יהיה לפני תום 45 ימים מיום הגשת הבקשה; אולם רשאי הרשם להרשות את העיון לפני המועד שנקבע אם אישר פקיד סעד ראשי, בכתב, שאין מניעה לכך.

9. הפנקס, פנקסי העזר, בקשות שהוגשו לפי תקנה 8 והתעודות האמורות בתקנה 5 יישמרו במקום סגור שקבע מנהל בתי המשפט שמפתחותיו יימצאו בידי הרשם, בידי מנהל בתי המשפט ובידי מי שהמנהל הרשהו לכך.

שמירת הפנקסים

|  |  |  |  |  |  |
| --- | --- | --- | --- | --- | --- |
|  | צחי הנגבי  שר המשפטים |  |  |  |  |
|  |  |  |  |  |  |