תקנות העיטורים בצבא הגנה לישראל (אות המערכה ברצועת הביטחון בלבנון – קביעת זכאים לאות במוסד למודיעין ולתפקידים מיוחדים), תשפ"ג-2023

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | קביעת יחידה מזכה | סעיף 2 |
| [Go](#h3) | זכאים לקבלת האות | סעיף 3 |
| [Go](#h4) | ועדה מייעצת | סעיף 4 |
| [Go](#h5) | זכאי שנפטר | סעיף 5 |
| [Go](#h6) | עובד שאינו זכאי לאות | סעיף 6 |

תקנות העיטורים בצבא הגנה לישראל (אות המערכה ברצועת הביטחון בלבנון – קביעת זכאים לאות במוסד למודיעין ולתפקידים מיוחדים), תשפ"ג-2023

בתוקף סמכותי לפי סעיף 7(ג1) לחוק העיטורים בצבא הגנה לישראל, התש"ל-1970 (להלן – החוק), ובאישור הממשלה, אני מתקין תקנות אלה:

1. בתקנות אלה –

הגדרות

"אות המערכה ברצועת הביטחון בלבנון" או "אות" – אות המערכה ברצועת הביטחון בלבנון שקבע שר הביטחון כאות מערכה לעניין החוק בתקנות העיטורים בצבא הגנה לישראל (אות המערכה ברצועת הביטחון בלבנון – קביעת חיילים ואנשי צבא דרום לבנון זכאים), התשפ"א-2021;

"התקופה הקובעת" – התקופה שמיום י"ג בתשרי התשמ"ג (30 בספטמבר 1982) עד יום י"ט באייר התש"ס (24 במאי 2000);

"ועדה מייעצת" – ועדה שהוקמה לפי תקנה 4;

"יחידה מזכה" – כמשמעותה בתקנה 2;

"מוסד" – המוסד למודיעין ולתפקידים מיוחדים;

"ראש מש"א" – ראש אגף משאבי אנוש במוסד;

"שנה" – תקופה שמ-1 בינואר של שנה פלונית עד 31 בדצמבר של אותה שנה.

2. (א) ראש מש"א רשאי לקבוע כי יחידה במוסד היא יחידה מזכה בשנה מסוימת מתוך כלל התקופה הקובעת (להלן – השנה המזכה), אם היא פעלה בגזרת לבנון או סייעה באופן ישיר ללחימה בגזרת לבנון, לתקופה כוללת של 30 ימים לפחות באותה שנה.

קביעת יחידה מזכה

(ב) ראש מש"א רשאי לקבוע בנוגע ליחידה במוסד, בעלי תפקידים או מקצועות שרק לגביהם תיחשב היחידה כיחידה מזכה, אם מצא כי לגבי אותם בעלי תפקידים או מקצועות התקיים האמור בתקנת משנה (א).

3. זכאי לקבלת אות המערכה ברצועת הביטחון בלבנון הוא עובד המוסד, שעבד במוסד במהלך התקופה הקובעת, ושמתקיים בו אחד מאלה:

זכאים לקבלת האות

(1) הוא הוצב ביחידה מזכה לתקופה כוללת של 30 ימים לפחות, במצטבר, במהלך שנים מזכות של אותה יחידה;

(2) במהלך התקופה הקובעת הוצב ביחידה מזכה למשך תקופה קצרה מ-30 ימים כאמור בפסקה (1), ואולם הוא נחבל או חלה במהלך הצבתו ביחידה מזכה ועקב עבודתו, או שחבלתו או מחלתו הוחמרו בשנה מזכה במהלך הצבתו ביחידה מזכה ועקב עבודתו;

(3) ראש מש"א או מי שהוא הסמיכו לכך הורה כי הוא זכאי לאות המערכה ברצועת הביטחון בלבנון, לאחר שהובאו לפניו המלצות הוועדה המייעצת, ולאחר ששוכנע כי תרם תרומה ישירה ומשמעותית ללחימה בגזרת לבנון או כי התקיימו לגביו נסיבות מיוחדות המצדיקות את הענקת האות.

4. ראש המוסד ימנה ועדה מייעצת לבחינת בקשות לפי תקנה 3(3) למתן אות המערכה ברצועת הביטחון בלבנון, ובראשה יכהן ראש חטיבה במוסד; הוועדה תדון בבקשות כאמור ותעביר את המלצותיה לראש מש"א.

ועדה מייעצת

5. נפטר אדם הזכאי לקבלת אות המערכה ברצועת הביטחון בלבנון לפי תקנה 3, לפני הענקת האות, יימסר האות לשאר בשרו הקרוב ביותר, כהגדרתו בסעיף 6(ב) לחוק.

זכאי שנפטר

6. על אף האמור בתקנה 3, לא יהיה זכאי לאות עובד מוסד שראש מש"א הורה כך לגביו, אם הורשע בבית דין משמעתי של עובדי המדינה או בבית משפט אזרחי בעבירה שיש עימה קלון על מעשה שעשה בתקופה הקובעת במהלך עבודתו במוסד.

עובד שאינו זכאי לאות

|  |  |  |  |  |  |
| --- | --- | --- | --- | --- | --- |
|  | בנימין נתניהו  ראש הממשלה |  |  |  |  |
|  |  |  |  |  |  |