תקנות העיטורים בצבא הגנה לישראל (אות המערכה ברצועת הביטחון בלבנון – קביעת זכאים לאות בשירות הביטחון הכללי), תשפ"ג-2023

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | קביעת יחידה מזכה | סעיף 2 |
| [Go](#h3) | זכאים לקבלת האות | סעיף 3 |
| [Go](#h4) | ועדה מייעצת | סעיף 4 |
| [Go](#h5) | זכאי שנפטר | סעיף 5 |
| [Go](#h6) | עובד או חייל שאינו זכאי לאות | סעיף 6 |
| [Go](#h7) | תיאום בטרם הענקת אות לחייל ששירת בשב"כ | סעיף 7 |

תקנות העיטורים בצבא הגנה לישראל (אות המערכה ברצועת הביטחון בלבנון – קביעת זכאים לאות בשירות הביטחון הכללי), תשפ"ג-2023

בתוקף סמכותי לפי סעיף 7(ג1) לחוק העיטורים בצבא הגנה לישראל, התש"ל-1970 (להלן – החוק), ובאישור הממשלה, אני מתקין תקנות אלה:

1. בתקנות אלה –

הגדרות

"אות המערכה ברצועת הביטחון בלבנון" או "אות" – אות המערכה ברצועת הביטחון בלבנון שקבע שר הביטחון כאות מערכה לעניין החוק בתקנות העיטורים בצבא הגנה לישראל (אות המערכה ברצועת הביטחון בלבנון – קביעת חיילים ואנשי צבא דרום לבנון זכאים), התשפ"א-2021;

"התקופה הקובעת" – התקופה שמיום י"ג בתשרי התשמ"ג (30 בספטמבר 1982) עד יום י"ט באייר התש"ס (24 במאי 2000);

"ועדה מייעצת" – ועדה שהוקמה לפי תקנה 4;

"יחידה מזכה" – כמשמעותה בתקנה 2;

"ראש מש"א" – ראש אגף משאבי אנוש בשב"כ;

"שב"כ" – שירות הביטחון הכללי;

"שירות מילואים" – כמשמעו בסעיף 17 לחוק שירות המילואים, התשס"ח-2008;

"שירות מוכר" – כהגדרתו בסעיף 26א לחוק שירות ביטחון [נוסח משולב], התשמ"ו-1986, לרבות שירות קבע כמשמעו בחוק שירות הקבע בצבא הגנה לישראל (גמלאות) [נוסח משולב], התשמ"ה-1985;

"שנה" – תקופה שמ-1 בינואר של שנה פלונית עד 31 בדצמבר של אותה שנה.

2. (א) ראש מש"א רשאי לקבוע כי יחידה בשב"כ היא יחידה מזכה בשנה מסוימת מתוך כלל התקופה הקובעת (להלן – השנה המזכה), אם היא אחת מאלה:

קביעת יחידה מזכה

(1) יחידה בשב"כ שפעלה בתקופה הקובעת בגזרת לבנון או סייעה באופן ישיר ללחימה בגזרת לבנון, לתקופה כוללת של 30 ימים לפחות באותה שנה;

(2) יחידה מבצעית בשב"כ שפעלה בתקופה הקובעת בגזרת לבנון, פעם אחת לפחות באותה שנה.

(ב) ראש מש"א רשאי לקבוע בנוגע ליחידה מזכה מסוימת בעלי תפקידים או מקצועות שרק לגביהם תיחשב היחידה כיחידה מזכה, אם מצא כי לגבי אותם בעלי תפקידים או מקצועות התקיים האמור בתקנת משנה (א)(1) או (2), לפי העניין.

3. זכאי לקבלת אות המערכה ברצועת הביטחון בלבנון הוא עובד שב"כ או חייל, בשירות מוכר או בשירות מילואים, שעבד בשב"כ או שירת בשב"כ, במהלך התקופה הקובעת, והוא אחד מאלה:

זכאים לקבלת האות

(1) עובד שב"כ שהוצב ביחידה מזכה לתקופה של 30 ימים לפחות, במצטבר, במהלך שנים מזכות של אותה יחידה;

(2) חייל ששירת שירות מוכר ביחידה מזכה במשך 30 ימים רצופים לפחות במהלך שנה מזכה של אותה יחידה;

(3) חייל ששירת שירות מילואים פעיל ביחידה מזכה לתקופה של 30 ימים לפחות, במצטבר, במהלך שנים מזכות של אותה יחידה;

(4) עובד שב"כ ביחידה מזכה או מי ששירת שירות מוכר או שירות מילואים פעיל, ביחידה מזכה, למשך תקופה קצרה מ-30 ימים כאמור בפסקאות (1) עד (3), ואולם הוא –

(א) נעדר בתקופת עבודתו או שירותו, לפי העניין, ומאז לא נודעו עקבותיו;

(ב) נפל, נשבה או נפצע בתקופת שירותו או עבודתו, לפי העניין;

(ג) נחבל או חלה בשנה מזכה במהלך עבודתו או שירותו, ביחידה מזכה ועקב עבודתו או שירותו, או שחבלתו או מחלתו הוחמרו בשנה מזכה במהלך עבודתו או שירותו ביחידה מזכה ועקב עבודתו או שירותו;

(5) עובד שב"כ או חייל, כאמור ברישה, שראש מש"א או מי שהוא הסמיכו לכך הורה כי הוא זכאי לאות המערכה ברצועת הביטחון בלבנון, לאחר שהובאו לפניו המלצות הוועדה המייעצת, ולאחר ששוכנע כי תרם תרומה ישירה ומשמעותית ללחימה בגזרת הלבנון או כי התקיימו לגביו נסיבות מיוחדות המצדיקות את הענקת האות.

4. ראש השב"כ ימנה ועדה מייעצת לבחינת בקשות לפי תקנה 3(5) למתן אות המערכה ברצועת הביטחון בלבנון, שבראשה יכהן ראש חטיבה בשב"כ; הוועדה תדון בבקשות כאמור ותעביר את המלצותיה לראש מש"א.

ועדה מייעצת

5. נפטר אדם הזכאי לקבלת אות המערכה ברצועת הביטחון בלבנון לפי תקנה 3, לפני הענקת האות, יימסר האות לשאר בשרו הקרוב ביותר, כהגדרתו בסעיף 6(ב) לחוק.

זכאי שנפטר

6. על אף האמור בתקנה 3, לא יהיה זכאי לאות –

עובד או חייל שאינו זכאי לאות

(1) עובד שב"כ שראש מש"א הורה כך לגביו, אם הורשע בבית דין משמעתי של עובדי המדינה או בבית משפט אזרחי בעבירה שיש עימה קלון על מעשה שעשה בתקופה הקובעת במהלך עבודתו;

(2) חייל ששירת בשב"כ שמתקיים לגביו האמור בתקנה 7(1) או (2) לתקנות העיטורים בצבא הגנה לישראל (אות המערכה ברצועת הביטחון בלבנון – קביעת חיילים ואנשי צבא דרום לבנון זכאים), התשפ"א-2021.

7. שב"כ יודיע לצבא ההגנה לישראל על מי שבתקופה הקובעת היה חייל בשירות מוכר או בשירות מילואים ונמצא שהוא זכאי לקבלת אות לפי תקנות אלה; לאחר קבלת הודעה כאמור, צבא ההגנה לישראל יבחן אם לא הוענק כבר לאותו חייל אות לפי תקנות העיטורים בצבא הגנה לישראל (אות המערכה בלבנון – קביעת חיילים ואנשי צבא דרום לבנון זכאים), התשפ"א-2021, וכי לא מתקיימות לגבי החייל נסיבות לשלילת זכאותו לפי תקנה 6(2) לתקנות אלה, ובהתאם לבחינה כאמור יעדכן את השב"כ אם אפשר להעניק לאותו חייל את האות.

תיאום בטרם הענקת אות לחייל ששירת בשב"כ

|  |  |  |  |  |  |
| --- | --- | --- | --- | --- | --- |
|  | בנימין נתניהו  ראש הממשלה |  |  |  |  |
|  |  |  |  |  |  |