תקנות הפיקוח על מעונות (תנאי קבלה ושהיה של מטופלים במעון שהוא מוסד לטיפול סוציאלי), תשנ"ד-1994

תוכן ענינים

|  |  |
| --- | --- |
| [Go](#h1) | פרק א':כללי |
| [Go](#h2) | הגדרות | סעיף 1 |
| [Go](#h3) | דאגה למטופלים | סעיף 2 |
| [Go](#h4) | שיטת טיפול | סעיף 3 |
| [Go](#h5) | חובת רישוי לפי החיקוק האחר | סעיף 4 |
| [Go](#h6) | פרק ב':תנאי קבלה וקליטה |
| [Go](#h7) | ועדת אבחון | סעיף 5 |
| [Go](#h8) | תהליכי קליטת מטופל | סעיף 6 |
| [Go](#h9) | הסכם ותוכנו | סעיף 7 |
| [Go](#h10) | פרק ג':תכנית טיפול |
| [Go](#h11) | תכנית הטיפול | סעיף 8 |
| [Go](#h12) | ניהול רישום | סעיף 9 |
| [Go](#h13) | החלטה על הפסקת טיפול ושהות במעון | סעיף 10 |
| [Go](#h14) | הודעה על הפסקת טיפול ושהות | סעיף 11 |
| [Go](#h15) | פרק ד':שירותים |
| [Go](#h16) | שירותי מזון | סעיף 12 |
| [Go](#h17) | שירותי כביסה, ביגוד ומצעים | סעיף 13 |
| [Go](#h18) | שירותי אחזקה ונקיון | סעיף 14 |
| [Go](#h19) | חימום ואוורור | סעיף 15 |
| [Go](#h20) | בריאות | סעיף 16 |
| [Go](#h21) | שירות סוציאלי | סעיף 17 |
| [Go](#h22) | שירותי חברה, תעסוקה ותרבות | סעיף 18 |
| [Go](#h23) | שירותי דת | סעיף 19 |
| [Go](#h24) | פניות ותלונות | סעיף 20 |
| [Go](#h25) | סייג לתחולה במוסד אמבולטורי לטיפול סוציאלי | סעיף 21 |
| [Go](#h26) | פרק ה':מיקום ומבנה |
| [Go](#h27) | מיקום מבנה מעון | סעיף 22 |
| [Go](#h28) | שטח המעון | סעיף 23 |
| [Go](#h29) | מבנה המעון | סעיף 24 |
| [Go](#h30) | חלונות | סעיף 25 |
| [Go](#h31) | מתקני חשמל, מים והסקה | סעיף 26 |
| [Go](#h32) | בטיחות | סעיף 27 |
| [Go](#h33) | טלפון | סעיף 28 |
| [Go](#h34) | שילוט | סעיף 29 |
| [Go](#h35) | חדרי צוות ומינהלה | סעיף 30 |
| [Go](#h36) | חדר נפרד לשיחה או בדיקה | סעיף 31 |
| [Go](#h37) | חדר מרפאה וחדר חולים | סעיף 32 |
| [Go](#h38) | מטבח | סעיף 33 |
| [Go](#h39) | חדר אוכל | סעיף 34 |
| [Go](#h40) | מים | סעיף 35 |
| [Go](#h41) | סילוק שפכים | סעיף 36 |
| [Go](#h42) | מחסן וחדרי פעילות | סעיף 37 |
| [Go](#h43) | מקלט או חדר בטחון או אזור מוגן | סעיף 38 |
| [Go](#h44) | מבנים לשירותי כביסה | סעיף 39 |
| [Go](#h45) | אולם תרבות ופינת ישיבה כללית | סעיף 40 |
| [Go](#h46) | מקום תפילה | סעיף 41 |
| [Go](#h47) |  | סעיף 42 |
| [Go](#h48) | חדרי שירותים ומקלחות | סעיף 43 |
| [Go](#h49) | בתי שימוש | סעיף 44 |
| [Go](#h50) | חדרי מגורים | סעיף 45 |
| [Go](#h51) | סייג לתחולת הוראות הפרק | סעיף 46 |
| [Go](#h52) | פרק ו':תקן עובדים |
| [Go](#h53) | תקן עובדי המעון | סעיף 47 |
| [Go](#h54) | כישורי המנהל ותפקידיו | סעיף 48 |
| [Go](#h55) |  | סעיף 49 |
| [Go](#h56) | כישורי העובד הסוציאלי ותפקידיו | סעיף 50 |
| [Go](#h57) | כישורי רופא ותפקידיו | סעיף 51 |
| [Go](#h58) | כישורי אחות ותפקידיה | סעיף 52 |
| [Go](#h59) | כישורי רכז ותפקידיו | סעיף 53 |
| [Go](#h60) | כישורי המדריך המקצועי ותפקידיו | סעיף 54 |
| [Go](#h61) | כישורי מדריך חברתי ותפקידיו | סעיף 55 |
| [Go](#h62) | כישורי המזכיר ותפקידיו | סעיף 56 |
| [Go](#h63) | פרק ז':עובדים |
| [Go](#h64) | תיק אישי | סעיף 57 |
| [Go](#h65) | בדיקות רפואיות ונקיון | סעיף 58 |
| [Go](#h66) | פרק ח':שונות |
| [Go](#h67) | דו"ח תאונות או מוות | סעיף 59 |
| [Go](#h68) | ביטוח | סעיף 60 |
| [Go](#h69) | נוכחות עובדים במעון | סעיף 61 |
| [Go](#h70) | שעת חירום | סעיף 62 |
| [Go](#h71) | סגירת מעון | סעיף 63 |
| [Go](#h72) | תחילה | סעיף 64 |
| [Go](#h73) | תוספת ראשונה |
| [Go](#h74) | תוספת שנייה |

תקנות הפיקוח על מעונות (תנאי קבלה ושהיה של מטופלים במעון שהוא מוסד לטיפול סוציאלי), תשנ"ד-1994

בתוקף סמכותי לפי סעיף 12, לחוק הפיקוח על מעונות, התשכ"ה-1965 (להלן – חוק המעונות), ולאחר התייעצות עם ועדת העבודה והרווחה של הכנסת, אני מתקין תקנות אלה:

**פרק א':כללי**

1. בתקנות אלה –

הגדרות

"מעון" – מוסד לטיפול סוציאלי כמשמעותו בחוק הפיקוח על מוסדות לטיפול במשתמשים בסמים, התשנ"ג-1993 (להלן – חוק המוסדות), לרבות מוסד אמבולטורי לטיפול סוציאלי;

"מוסד אמבולטורי לטיפול סוציאלי" – מוסד לטיפול סוציאלי שבו ניתן טיפול סוציאלי ושהמטופלים אינם מתגוררים בו;

"מטופל" – חוסה המקבל טיפול סוציאלי במעון;

"מנהל" – כמשמעותו בחוק המוסדות;

"צוות טיפולי" – הצוות המהווה ועדת האבחון לפי תקנה 5(ב);

"מפקח" – כמשמעותו בחוק המעונות.

2. מנהל חייב לדאוג במסירות –

דאגה למטופלים

(1) לשלומם, לרווחתם וסיפוק צרכיהם הפיזיים והנפשיים של המטופלים;

(2) למתן טיפול סוציאלי למטופלים במטרה לקדם גמילתם מסמים, להפחתת נזקי הסמים ולשיקומם התפקודי;

(3) לביצוע התכנית הטיפולית ביחס לכל מטופל לרבות הערכות מחודשות ותכניות מעודכנות;

(4) לסדר יום במעון, לפרסומו על לוח המודעות ולהבטחת קיומו, לרבות בימי מנוחה וחג; הוראה זו לא תחול על מוסד אמבולטורי לטיפול סוציאלי אשר אין בו סדר יום קבוע.

3. במעון תופעל שיטת טיפול שתאושר בידי מנהל השירות לטיפול בהתמכרויות במשרד הרווחה והשירותים החברתיים, ולא ייעשה שינוי בשיטת הטיפול אלא באישורו; כל זאת, שלא בניגוד למדיניות הכוללת שאישרה הממשלה.

שיטת טיפול

4. מעון אשר נקבעה לו חובת רישוי בחיקוק אחר, רשאי השר שלא לתת רשיון לניהולו כל עוד לא ניתן למעון רשיון לפי החיקוק האחר.

חובת רישוי לפי החיקוק האחר

**פרק ב':תנאי קבלה וקליטה**

5. (א) לא יתקבל אדם למעון אלא בהסכמתו שניתנה בכתב, ואם הוא קטין – גם הסכמתם, בכתב, של הוריו או אפוטרופסו או על פי החלטת בית משפט הדן על פי חוק הנוער (טיפול והשגחה), התש"ך-1960, אם הקטין הוצא ממשמורת ההורים.

ועדת אבחון

(ב) במעון תוקם ועדת אבחון אשר חבריה יהיו:

(1) המנהל או בא כוחו והוא יהיה היושב ראש;

(2) עובד סוציאלי של המעון;

(3) איש מקצוע נוסף מתחום הטיפול בנפגעי סמים, לפי שיקול דעת המנהל.

(ג) ועדת אבחון לא תדון בבקשה לקבלת מטופל אלא אם כן היו לפניה ביחס למטופל –

(1) דו"ח סוציאלי עדכני של הגורם המפנה, ובהעדרו – דו"ח סוציאלי של העובד הסוציאלי במעון;

(2) הערכה רפואית עדכנית שנעשתה לאחר בדיקה רפואית, לרבות בדיקת שתן ובדיקה פסיכיאטרית במקרה הצורך.

(ד) ועדת האבחון רשאית לבקש חומר נוסף או לשמוע כל אדם כפי שתראה לנכון.

(ה) לא יתקבל מטופל למעון אלא לאחר שרואיין בידי ועדת אבחון ונקבעה לו תכנית טיפול בקווים כלליים (להלן – תכנית טיפול כללית).

(ו) (1) פרוטוקול הדיון בוועדת האבחון, ההחלטה בדבר קבלת המטופל או אי-קבלתו למעון וההחלטה בדבר תכנית הטיפול הכללית יירשמו; הודעה בדבר קבלת מטופל למעון או אי-קבלתו תישלח אליו לא יאוחר משבועיים מיום שהוגשו כל המסמכים הדרושים לוועדת האבחון;

(2) עותק מההחלטה לרבות המסמכים הנוספים שהובאו לוועדת האבחון יתויקו בתיק "החלטות ועדת אבחון" וכן בתיקו האישי של המטופל במידה שהתקבל למעון.

(ז) (בוטלה)

(ח) ועדת האבחון תקבע את סדר דיוניה ומועדיהם, והחלטותיה יתקבלו ברוב דעות הנוכחים תוך ציון הסתייגויות חבריה.

6. (א) המטופל יתקבל במעון בידי איש צוות טיפולי אשר ידאג לקליטתו במעון; תקנת משנה זו לא תחול על מעון אמבולטורי לטיפול סוציאלי.

תהליכי קליטת מטופל

(ב) עובד סוציאלי של המעון יראיין את המטופל ביום קליטתו במעון.

7. (א) לא יתקבל מטופל למעון בלא שנערך ונחתם בינו לבין המנהל הסכם בדבר תנאי קבלתו (להלן – ההסכם); המנהל יעביר עותק חתום של ההסכם למטופל ויתייק עותק בתיקו האישי.

הסכם ותוכנו

(ב) בהסכם יפורטו כל אלה:

(1) סוגי השירותים שיקבל המטופל במעון, לרבות תזונה, בריאות, שירות סוציאלי, דת, נקיון, אחזקה, כביסה, תעסוקה ובילוי;

(2) לצד כל סוג שירות יצוין אם הוא כלול בתשלום שמשלם המטופל, ואם אינו כלול בו, יצוין התשלום אשר ייגבה בעד אותו שירות;

(3) התשלומים שמתחייב המטופל לשלם בציון –

(א) גובה התשלום;

(ב) אם התשלום הוא חד-פעמי או חודשי;

(ג) תאריך התשלום או התשלומים;

(ד) האדם או הגוף, זולת המטופל, המשתתפים בתשלום ומידת השתתפותם;

(ה) שיטת עדכון התשלומים;

(4) תנאי החזרת כספים למטופל או למשפחתו במקרה שיעזוב את המעון או עם סגירתו;

(5) סדר היום במעון למעט אם הוא מוסד אמבולטורי לטיפול סוציאלי שבו אין סדר יום קבוע;

(6) חובותיו וזכויותיו של המטופל לרבות מגבלות עליהן;

(7) האלטרנטיבות הטיפוליות האפשריות במעון לרבות שיטות השיקום מסמים;

(8) היקף אחריות המעון במקרה של נזק למטופל או לרכושו;

(9) פירוט נסיבות עזיבה או הוצאה של מטופל מהמעון כתוצאה מרצון אחד הצדדים להסכם או בניגוד לו, או כתוצאה מסגירת המעון.

**פרק ג':תכנית טיפול**

8. (א) בתוך חודש ימים מיום קליטת המטופל במעון ובמקביל לטיפול בו, יקבע בעבורו הצוות הטיפולי תכנית טיפולית מגובשת ומפורטת (להלן – התכנית הטיפולית).

תכנית הטיפול

(ב) (בוטלה)

(ג) הערכה מחודשת של התכנית הטיפולית תיעשה על פי משך הטיפול כמפורט להלן:

(1) שהה המטופל עד שנה במעון – התכנית תעודכן אחת לשלושה חודשים לפחות;

(2) שהה המטופל למעלה משנה במעון – התכנית תעודכן אחת לשישה חודשים לפחות.

(ד) הערכות מחודשות או מעודכנות של התכנית הטיפולית יירשמו ויתויקו בתיקו האישי של המטופל.

9. במעון ינוהל –

ניהול רישום

(1) תיק נפרד לכל מטופל;

(2) במוסד פנימייתי לטיפול סוציאלי יומן אירועים יומי.

10. החליט המנהל להפסיק את הטיפול והשהות של מטופל במעון, יעשה זאת בהתייעצות עם הצוות הטיפולי; היו חילוקי דעות בין המנהל ובין איש הצוות, יירשמו נימוקי החלטת המנהל בתיק המטופל, תוך ציון ההסתייגויות.

החלטה על הפסקת טיפול ושהות במעון

11. (א) הודעה על הפסקת טיפול תימסר למטופל באחת מדרכים אלה:

הודעה על הפסקת טיפול ושהות

(1) בשיחה אישית עם המנהל או מי מטעמו שבה יקבל המטופל הסבר מלא על השיקולים שהביאו להחלטה; תוכן השיחה ומועדה יירשמו בתיק המטופל, בציון תאריך הסיום;

(2) בהודעה בכתב על סיום שהותו של המטופל במעון בציון תאריך הסיום.

(ב) הפסקת טיפול תהיה לא יאוחר מ-10 ימים לאחר מתן ההודעה למטופל, ובלבד שבמשך אותם ימים שיתף פעולה עם צוות המעון ודייריו.

(ג) הוחלט על הפסקת טיפול – תתואם יציאתו של מטופל עם הגורם המפנה, ובאין גורם מפנה יינתנו לו שלוש כתובות להמשך טיפול, אשר שתיים מהן לפחות הם מוסדות ציבור.

**פרק ד':שירותים**

12. (א) המנהל ידאג לתזונה מתאימה לכל מטופל לפי סל מזונות שבועי כמפורט בתוספת הראשונה.

שירותי מזון

(ב) המנהל יספק למטופל, בכל יום, שלוש ארוחות עיקריות לפחות, מהן לפחות ארוחה חמה אחת, וכמו כן שלוש ארוחות ביניים.

(ג) המנהל ידאג לתפריט שבועי במעון שבועיים מראש לפחות.

(ד) דף ובו פירוט התפריט השבועי ייתלה בחדר האוכל במקום מרכזי.

(ה) המנהל ידאג כי במעון יהיה מלאי מזון בכמות מספיקה, מאוחסן במחסן המלאי, וכן מלאי לשעת חירום כמצוין בתוספת הראשונה; מלאי המזון ומלאי החירום יוחלפו בהתאם לתאריך התפוגה.

(ו) במעון שרוב המטופלים בו יהודים והמקבל סיוע מהממשלה או מרשות מקומית, יהיה המזון כשר, וינהגו במזון הכשר לפי הנחיות המועצה הדתית.

(ז) המנהל ידאג כי בזמן הטיפול במזון, בישולו והגשתו, יישמרו כללי תברואה, צורתו האסתטית וטעמו הטוב של המזון, וכי במוסדות שבהם מרוחק המטבח מחדר האוכל, יועברו הארוחות מהמטבח בעגלות מיוחדות ובמכלי נירוסטה סגורים.

(ח) קירור מזון, אחסונו והטיפול בו ייעשו בהתאם לתקנות רישוי עסקים (תנאי תברואה נאותים לבתי אוכל), התשמ"ג-1983 (להלן – תקנות בתי אוכל).

(ט) המנהל ידאג לרישום חודשי של מצרכי המזון המתקבלים במעון.

13. המנהל ידאג –

שירותי כביסה, ביגוד ומצעים

(1) לספק לכל מטופל במעון כלי מיטה נקיים ותקינים, עשויים מבד כביס, המתאימים לצרכיו ובהתאם לעונות השנה, ומגבות נקיות מבד כביס במספר מספיק לצורכי המטופל;

(2) כי יהיה במעון בכל שעות היממה, מלאי מספיק של כלי מיטה ומגבות להחלפה, בהתאם למספר המטופלים ולצורכיהם;

(3) כי מטופל יהיה לבוש לבוש נקי, נאה ומתאים לעונות השנה;

(4) לשירותי כביסה ותיקונים שוטפים של מצעים, מגבות, כיסויי מיטה, מפות ובגדי המטופלים;

(5) שתהיה אפשרות למטופלים הרוצים בכך, לכבס את בגדיהם בעצמם במכונת כביסה.

14. המנהל ידאג –

שירותי אחזקה ונקיון

(1) לניקוי מבני המעון, חדרי המגורים, השירותים והפרוזדורים, שלוש פעמים בשבוע לפחות, וכן לניקוי הקירות, הדלתות והציוד בהתאם לצורך;

(2) לניקוי יום-יומי של המטבח, חדרי האוכל וחדרי השירותים;

(3) לאחזקה תקינה של מבני המעון וציודם; ציוד וריהוט שבור יוצא משימוש עד לתיקונו;

(4) לחומרי ניקוי בכמות מספיקה לשמירת הנקיון במעון;

(5) להחזקת חומרי הניקוי בארון מיוחד נעול.

15. (א) המנהל ידאג כי במבני המעון יהיה חימום לטמפרטורה סבירה בחורף, וכי בימי הקיץ יופעלו מזגנים או מאווררים בהתאם לצורך.

חימום ואוורור

(ב) המנהל ידאג לאוורור יום-יומי של חדרי המגורים.

16. המנהל ידאג –

בריאות

(1) לשירותי עזרה ראשונה, לרבות ארון קיר עם ציוד לעזרה ראשונה, על פי הוראות מגן דוד אדום לישראל; בארון יהיה מלאי חירום בכמות המספיקה ל-14 ימים לפחות;

(2) לסידורים למניעת תאונות ולסידורי הגיינה;

(3) להבאת מטופל לבית חולים, עם ליווי, במקרה הצורך, ולהחזרתו, עם ליווי, מבית החולים;

(4) לקיום מעקב אחר מצב מטופל בעת שהותו בבית החולים;

(5) להודעה מיידית למשפחת המטופל על אשפוזו – אם המטופל הסכים לכך, ואם הוא קטין – להודעה מיידית להוריו או לאפוטרופסו;

(6) לטיפול רפואי בידי רופא המעון או על פי הסדר עם קופת חולים;

(7) לשירותי סיעוד בהתאם לצורך.

17. המנהל ידאג לקיום שירות סוציאלי באמצעות עובד סוציאלי לשמירת רווחתם האישית והחברתית של המטופלים, ולענין זה ידאג:

שירות סוציאלי

(1) לקבוע תכנית טיפולית לשילובו החברתי של מטופל במעון;

(2) לעזור למטופל בתקופת הסתגלותו למוסד ובעת משבר;

(3) לקיים קשר טיפולי שוטף עם המטופל ומשפחתו בהתאם לצורך;

(4) לקיים קשר עם רשויות הרווחה אשר טיפלו במטופל לפני כניסתו למעון;

(5) לעזור בשילובו של המטופל בקהילה עם סיום שהותו במעון.

18. (א) המנהל ידאג לקיים, באמצעות אנשים מיומנים לכך, פעילויות חברתיות, תרבותיות ותעסוקתיות המותאמות למטופלים ולצורכיהם, וכן לספק למטופלים ציוד וחומרים לפעילות תרבות ותעסוקה.

שירותי חברה, תעסוקה ותרבות

(ב) הפעילויות יתקיימו בכל יום לפי תכנית קבועה.

(ג) (בוטלה)

19. (א) המנהל ידאג לאפשרות לשמירת שבת, מועדים וקיום מצוות הדת.

שירותי דת

(ב) על פי בקשת רוב המטופלים במעון ידאג המנהל לשמירת שבת ומועדי ישראל בשטחיו הציבוריים של המעון – אם רוב מטופליו יהודים, ואם רוב המטופלים הם בני דת אחרת – לשמירת מועדיהם ומצוותיהם כנהוג באותה דת.

20. המנהל יאפשר ויעזור לכל מטופל הרוצה בכך לפנות למפקח בבקשה או בתלונה בעל-פה או בכתב; המנהל ידאג למסור למטופלים את שמו, מען משרדו ומספר הטלפון של המפקח, ויתלה מודעה עם פרטים אלה, בעברית ובערבית במקום מרכזי.

פניות ותלונות

21. (א) הוראות פרק זה לא יחולו על מוסד אמבולטורי לטיפול סוציאלי, למעט תקנות 15(א), 16(6) – לעניין טיפול רפואי על פי הסדר עם קופת חולים, 17 ו-20.

סייג לתחולה במוסד אמבולטורי לטיפול סוציאלי

(ב) מנהל מוסד אמבולטורי לטיפול סוציאלי ידאג לאחזקה תקינה ונקיה של מבני המוסד והציוד; ציוד וריהוט שבור יוצאו משימוש.

**פרק ה':מיקום ומבנה**

22. לא יוקם מעון באזור או במקום שאינו מיועד למגורי בני אדם, בהתאם לחוק התכנון והבניה, התשכ"ה-1965.

מיקום מבנה מעון

23. (א) במעון שבו מספר ביתנים יהיו מעברים מסודרים, שבילים ומדרכות בין ביתני המגורים לביתני השירות.

שטח המעון

(ב) שטחי החוץ במעון יכללו פינות ישיבה למטופלים.

24. (א) מבני המעון יהיו עשויים חומרים יציבים ואטומים לחדירת רטיבות או חרקים ומכרסמים וכן אטומים מבחוץ, במידה מספקת, מפני חדירת חום וקור; הקירות הפנימיים יהיו צבועים בצבעים בהירים.

מבנה המעון

(ב) רצפת המעון תהיה עשויה מרצפות או חומר אחר הניתן לניקוי בנקל.

(ג) דלתות המעון יהיו ניתנות לנעילה מבפנים ומבחוץ, אולם תובטח אפשרות פתיחת דלתות נעולות מבחוץ בשעת חירום.

25. (א) החלונות בחדרי המגורים, בחדרי האוכל ובמטבח, יהיו קבועים בקירות החיצוניים של מבנה המעון.

חלונות

(ב) שטח החלונות בחדר מגורים לא יפחת משמינית שטח רצפת החדר.

(ג) חלון בחדר מגורים יהיה ניתן לפתיחה ולסגירה וחלון אחד לפחות יהיה ממוקם באופן שיאפשר צפייה החוצה.

26. (א) מערכות החשמל, המים, הביוב, ומערכות מכניות אחרות במעון יותקנו לפי הוראות הדין החל לענין התקנתן, לפי הענין.

מתקני חשמל, מים והסקה

(ב) במעון תהיה אספקת מים חמים רוב שעות היממה.

(ג) במעון תהיה תאורה מספקת בכל שעות היממה, וכן תהיה תאורת חירום.

(ד) במעון יהיו מיתקני חימום שאישר מכון התקנים.

27. (א) במעון יהיו סידורי בטיחות מפני אש, לפי הוראות רשות הכבאות, ואולם במוסד אמבולטורי לטיפול סוציאלי של מחלקה לשירותים חברתיים ברשות מקומית, יהיו סידורי בטיחות מפני אש, לפי הוראות האחראי על ביטחון וכבאות של הרשות המקומית.

בטיחות

(ב) במעון יהיו סידורי בטחון למניעת פריצות.

28. במעון יהיו שני מכשירי טלפון לפחות, במקום שיהיה נוח לצוות להגיע לשם, שיבטיחו קשר עם החוץ בעת הצורך.

טלפון

29. במעון יותקנו שלטים קריאים וברורים לציון המקומות, ולציון מהות המבנים והחדרים השונים.

שילוט

30. במעון יוקצו חדרים לצוות ולהנהלה, כמפורט להלן:

חדרי צוות ומינהלה

(1) חדר כניסה והמתנה;

(2) חדר מזכירות וארכיון;

(3) שתי יחידות שירותים, לסגל ולמבקרים;

(4) חדר למנהל;

(5) מקום לאם הבית;

(6) חדר לעובד סוציאלי – ששטחו 9 מ"ר;

(7) חדר לרשות כל עובד טיפולי;

(8) חדר לטיפול קבוצתי – ששטחו 15 מ"ר; למטרה זו יכול לשמש חדר מתאים שיש לו שימוש נוסף.

31. שיחה טיפולית של עובד סוציאלי או עובד מקצועי אחר עם מטופל תיערך בחדר, ללא נוכחות אנשים נוספים, אלא אם כן קבע העובד הסוציאלי או איש המקצוע אחרת.

חדר נפרד לשיחה או בדיקה

32. במעון יהיה חדר מרפאה ובו כיור וציוד רפואי מתאים, וחדר או מקום נפרד לחולים.

חדר מרפאה וחדר חולים

33. (א) שטחו המזערי של המטבח במעון יהיה כמפורט להלן:

מטבח

(1) במעון שבו מתגוררים עד חמישים מטופלים – 25 מ"ר, לרבות שטח העמדת המקררים בהעדר חדר קירור;

(2) במעון שבו מתגוררים יותר מחמישים מטופלים – 45 מ"ר.

(ב) על המטבח וחדר האוכל יחולו תקנות בתי האוכל.

(ג) ציוד המטבח יהיה תקין ונקי בכמות מספקת ביחס למספר המטופלים.

(ד) במטבח תהיה אספקת מים חמים רוב שעות היום.

(ה) במטבח או לידו יהיה מקום לאחסון מצרכי מזון יבשים, משומרים וטריים, וכן יהיו מקררים בתכולה מספיקה למזון המטופלים במעון.

34. (א) במעון יהיה חדר אוכל אחד לפחות.

חדר אוכל

(ב) בחדר האוכל יוקצה שטח של 1.50 מ"ר לפחות לכל סועד.

(ג) השולחנות והכסאות בחדר האוכל יהיו מצופים בחומר הניתן לשטיפה ולניקוי.

(ד) מספר מקומות הישיבה ליד השולחנות בחדר האוכל יהיה מספיק לכל הסועדים המתגוררים במעון, בין אם הארוחה מוגשת במשמרת אחת ובין אם ביותר.

(ה) השולחנות בחדר האוכל יהיו מיועדים ללא יותר מששה אנשים.

(ו) ליד חדר האוכל יהיו כיורים לרחיצת ידיים.

(ז) חדר האוכל לא ישמש למגורים.

35. (א) המים במעון יהיו באיכות מי שתיה; במטבח ובשירותים יהיו ברזים למים קרים וחמים.

מים

(ב) מכלי הספקת המים יהיו מוגנים בפני חדירת מזיקים וזיהום לתוכם; צינורות ואבזרים שדרכם עוברים מי שתיה או המכילים מי שתיה לא יהיו עשויים חומר המכיל עופרת או חומר רעיל אחר.

36. הצנרת לסילוק שפכים במעון –

סילוק שפכים

(1) תהיה שלמה ותקינה ללא נזילה או דליפה;

(2) תמנע חדירת שפכים אל צינורות מי השתיה;

(3) תהיה מאווררת באמצעות צינור אוורור.

37. (א) במעון שמתגוררים בו עד חמישים מטופלים יהיו –

מחסן וחדרי פעילות

(1) מחסן כללי – ששטחו המזערי 30 מ"ר;

(2) בית מלאכה לתיקונים – ששטחו המזערי 20 מ"ר.

בית המלאכה כאמור יכול שישמש למטרות נוספות.

(ב) במעון שמתגוררים בו יותר מחמישים מטופלים יהיו –

(1) מחסן כללי – ששטחו המזערי 30 מ"ר;

(2) חדר פעילות גופנית כולל הציוד הדרוש – ששטחו המזערי 20 מ"ר;

(3) חדר חוגים כולל הציוד הדרוש – ששטחו המזערי 20 מ"ר;

(4) חדר סדנאות עבודה, הכולל את הציוד הדרוש – ששטחו המזערי 20 מ"ר; החדרים כאמור יכול שישמשו למטרות נוספות.

38. מעון יהיה בנוי ומצויד בהתאם להוראות חוק ההתגוננות האזרחית, התשי"א-1951.

מקלט או חדר בטחון או אזור מוגן

39. (א) לצורך מתן שירותי כביסה יוקצו במוסד המשולב החדרים והמכונות כמפורט להלן:

מבנים לשירותי כביסה

(1) חדר מאוורר לכבסים מלוכלכים;

(2) חדר כביסה;

(3) מכונות כביסה וייבוש.

(ב) במעון שבו למעלה מחמישים מטופלים יהיה שטחו המזערי של החדר לכבסים מלוכלכים – 15 מ"ר ושל חדר הכביסה – 12 מ"ר.

40. במעון שבו למעלה מ-13 מטופלים יהיה אולם תרבות ששטחו המזערי 1.25 מ"ר כפול במספר המטופלים; בתוכו, או במקום נפרד, תהיה פינת ישיבה הכוללת שולחנות, כסאות, מקלט טלוויזיה ומיחם למים חמים; ליד אולם התרבות יהיה חדר שירותים.

אולם תרבות ופינת ישיבה כללית

41. במעון שבו שוהים מטופלים למעלה מחודש, יוקצה מקום שישמש כמקום תפילה אם יש מטופלים הרוצים בכך.

מקום תפילה

42. (בוטלה)

43. (א) בכל מעון יהיו בתי שימוש נפרדים לגברים ולנשים, במספר הדרוש כדי לספק את צורכיהם של המטופלים והעובדים במעון ומבקריהם.

חדרי שירותים ומקלחות

(ב) [סעיף זה מכיל טבלה או תמונה - לחצו לצפיה](https://www.nevo.co.il/laws/#/639ebb22c96ab99cf71c3872/clause/639ec7aec96ab99cf71c3c35)

(ג) חדרי השירותים יהיו מחוברים למבנה המעון, הגישה אליהם תהיה נוחה ותישמר בהם רמת נקיון נאותה.

(ד) הציוד והקבועות הסניטריות יהיו תקינים, שלמים ונאותים.

(ה) קירות חדרי השירותים יהיו מצופים עד לגובה 1.50 מטר בחומר המאפשר שטיפתם; הותקן כיור מחוץ לחדר שירותים, יהיו בקיר מעליו אריחי חרסינה בשטח של 75X75 ס"מ.

(ו) במקלחון יהיה מכשיר קילוח ידני; רצפת המקלחת תהיה עשויה מוזאיקה או קרמיקה, עם שיפוע של 15% לפחות; דלת חדר הרחצה תיפתח פנימה עם סידור לפתיחה החוצה; קירות חדר הרחצה יהיו מצופים חרסינה או קרמיקה, עד לגובה של 1.50 מטר.

44. בבתי השימוש –

בתי שימוש

(1) יימצא תמיד נייר טואלט;

(2) יהיה מכל אשפה עם מדרס רגל;

(3) האסלה תהיה מצוידת במכשיר הדחה לפי התקן הישראלי;

(4) תימנע אפשרות של זרימה חוזרת של שפכים אל תוך הבנין.

45. (א) גברים ונשים ישוכנו בחדרים נפרדים, למעט זוג נשוי, באישור המנהל.

חדרי מגורים

(ב) לא ישוכנו בחדר יותר מארבעה מטופלים במוסד שבו שוהים מטופלים מעל חודש; ואולם באישור המפקח ולצורכי טיפול ושיקום ניתן יהיה לשכן ששה מטופלים בחדר.

(ג) שטחו של חדר מגורים לשני מטופלים לא יפחת מ-9 מ"ר, בתוספת 4 מ"ר לכל מטופל נוסף בחדר.

(ד) רצפת חדרי המגורים תהיה מעל לפני הקרקע, וגובה החדר לא יפחת מ-2.50 מטרים.

(ה) לכל מטופל תהיה מיטה נפרדת וכלי מיטה שיכללו: מזרן, סדינים, כר וציפוי לכר, שמיכות וכיסוי למיטה.

(ו) בחדר יהיה כסאות במספר מספיק, שולחן המיועד לשימושם של המטופלים דיירי החדר, ארון לאחסון בגדים וחפצים אישיים ומדפים.

(ז) בחדר תהיה תאורה מתאימה לרבות מנורת קריאה ליד כל מיטה.

(ח) הרהיטים יהיו ללא פינות חדות או זיזים העלולים לגרום לחבלות.

46. (א) הוראות פרק זה למעט תקנות 22, 24, 26(א)(ג) ו-(ד), 27, 29, 32 ו-38, לא יחולו על מוסד אמבולטורי לטיפול סוציאלי, ויחולו הוראות כמפורט בתקנות משנה (ב) ו-(ג).

סייג לתחולת הוראות הפרק

(ב) במוסד אמבולטורי לטיפול סוציאלי יהיה מכשיר טלפון אחד לפחות, אשר יותקן במקום מרכזי.

(ג) [סעיף זה מכיל טבלה או תמונה - לחצו לצפיה](https://www.nevo.co.il/laws/#/639ebb22c96ab99cf71c3872/clause/639ec995c96ab99cf71c3cbb)

**פרק ו':תקן עובדים**

47. (א) תקן עובדי המעון, עובדי מינהל, עובדים מקצועיים ועובדי משק והיקף שעות עבודתם יהיו כמפורט בתוספת השניה.

תקן עובדי המעון

(ב) המפקח רשאי להורות כי בנוסף לאמור בתקנת משנה (א) יועסקו עובדים בתפקידים ובשעות עבודה לפי הצורך וכפי שהוא יקבע.

(ג) כישורי המנהל ועובדי המעון ותפקידיהם יהיו כמפורט להלן.

48. (א) לא ינהל אדם מעון אלא אם כן הוא –

כישורי המנהל ותפקידיו

(1) כשיר לעבודה סוציאלית בהתאם לתקנות שירותי הסעד (כשירים לעבודה סוציאלית), התשי"ט-1959, פסיכולוג קליני או שיקומי מומחה, הרשום בפנקס הפסיכולוגים לפי חוק הפסיכולוגים, התשל"ז-1977, או מוסמך בקרימינולוגיה קלינית, או רופא;

(2) בעל נסיון ניהולי של 3 שנים לפחות, ואם הוא עובד סוציאלי בעל תואר ראשון – בעל נסיון של 5 שנים לפחות;

(3) נעדר רישום פלילי;

(4) היה המועמד לניהול, בעבר מכור לסמים או אלכוהול – הוא נקי מהם במשך 5 השנים האחרונות וסיים מהלך טיפולי שיקומי מוכח.

(ב) המנהל אחראי –

(1) לקבלת רשיון למעון לפי החוק;

(2) להפעלתו התקינה של המעון וקיום רמת שירותים נאותה בו, ולפיקוח על העובדים בו;

(3) לדיווח שוטף למפקח ולמסירת כל מידע שידרוש;

(4) לקבלת עובדים מתאימים לשם קיום תקן עובדים מלא כנדרש לפי תקנות אלה;

(5) לקידומם המקצועי של העובדים, להדרכתם ולהכשרתם בהתאם להנחיות המפקח ולדאגה לתנאי עבודתם;

(6) לקביעת תכנית עבודה של העובדים המקצועיים והמינהליים;

(7) לקיום פגישות קבועות של הצוות הבכיר במעון;

(8) להכנת תקציב המעון וביצועו כיאות, ולעריכת מאזנו.

49. (בוטלה)

50. (א) עובד סוציאלי יהיה כשיר לעבודה סוציאלית כאמור בתקנה 48(א)(1) ובעל הכשרה מיוחדת בטיפול בנפגעי סמים המוכרת בידי השירות לטיפול בהתמכרויות, במשרד הרווחה והשירותים החברתיים (להלן – הכשרה מוכרת); עובד סוציאלי בלא הכשרה מוכרת, יידרש לצאת להכשרה המוכרת בשנה הראשונה לעבודתו, והשתתפות בהכשרה וסיומה יהיו תנאי להמשך העסקתו.

כישורי העובד הסוציאלי ותפקידיו

(א1) במעון שתקן העובדים המזערי בו כולל יותר ממשרה אחת של עובד סוציאלי, ומועסק בו עובד סוציאלי אחד לפחות במשרה מלאה, יכול שיועסק גם מוסמך בקרימינולוגיה קלינית ביתרת התקן של עובד סוציאלי, והוראות תקנת משנה (א) יחולו על המוסמך האמור בכל הנוגע להכשרה מוכרת בטיפול בנפגעי סמים.

(ב) העובד הסוציאלי יהיה חבר בצוות הבכיר של המעון ויהיה אחראי לרווחה האישית והחברתית של המטופלים במעון ולצורך זה –

(1) ישתתף בוועדת אבחון בצוות הקובע תכנית טיפול;

(2) יסייע בקליטתו ובתהליכי הסתגלותו של מטופל במעון;

(3) יבצע תכנית טיפולית והערכות מחודשות;

(4) יהיה אחראי לטיפול במטופל ובמשפחתו בהתאם לתכנית הטיפול;

(5) ידריך את צוות עובדי המוסד ויסייע לו בהבנת המטופל ובהתייחסות אליו, ויהיה אחראי לעבודת העובדים הפרא-מקצועיים בתחום הסוציאלי;

(6) ישתמש בכל השיטות המקצועיות המקובלות, ובהתאם לצורך – פרטנית, קבוצתית, משפחתית, קהילתית ותעסוקתית – כדי להביא את המטופל לגמילה ושיקום;

(7) ינהל רישום על הטיפול הפסיכוסוציאלי לכל מטופל;

(8) יפעל יחד עם הגורמים המתאימים לשילובו מחדש של המטופל בקהילה, עם צאת המטופל מהמעון.

51. (א) רופא המעון יהיה בעל רשיון כדין לעסוק ברפואה.

כישורי רופא ותפקידיו

(ב) רופא המעון אחראי –

(1) לבריאותם הגופנית והנפשית של המטופלים במעון;

(2) לבדיקות רפואיות של כל אדם המועמד להתקבל למעון בין בעצמו ובין בידי רופא אחר;

(3) לעריכת בדיקת מעבדה ובדיקות אחרות הנחוצות להערכת מצבו הגופני והנפשי של המטופל;

(4) לפתיחת תיק רפואי לכל מטופל ולניהולו;

(5) להדרכת צוות העובדים בנושאי רפואה וסיעוד;

(6) לרישום סיבת פטירה של מטופל ולניהול פנקס רישום פטירות;

(7) למסירת מידע רפואי למפקח.

52. (א) אחות המעון תהיה אחות מוסמכת או אחות מעשית הרשומה ככזו לפי תקנות בריאות העם (עוסקים בסיעוד בבתי חולים), התשמ"ט-1988.

כישורי אחות ותפקידיה

(ב) האחות במעון אחראית –

(1) למתן טיפול סיעודי מקצועי על פי הצורך;

(2) לביצוע הוראות הרופא;

(3) להשתתף בהכנת תפריט והנחיה לתזונה נכונה;

(4) לייעוץ ולהדרכה של עובדי המעון בהיגיינה הכללית של המעון;

(5) לנטילת בדיקות שתן מהמטופלים.

53. (א) הפעלת תפקיד זה נתון לשיקול דעת המנהל.

כישורי רכז ותפקידיו

(ב) רכז הדרכה יהיה בעל השכלה אקדמאית או בוגר קורס מדריכים המוכר בידי השירות לטיפול בהתמכרויות במשרד הרווחה והשירותים החברתיים (להלן – קורס מדריכים מוכר), ובעל נסיון בתפקיד הדרכה.

(ג) רכז הדרכה אחראי –

(1) לתכנון וארגון פעולות חברה, תעסוקה, חינוך ותרבות במעון;

(2) להדרכת המדריכים החברתיים והמקצועיים באישור המנהל;

(3) לפיקוח, הכוונה, הדרכה ומעקב על ביצוע הפעולות האמורות ושינויים בהתאם לצורכי המטופלים;

(4) למתן יעוץ והדרכה להנהלת המעון בנושאים שבטיפולו;

(5) להעלות לדיון בפני מנהל המעון נושאים או בעיות מיוחדות המתעוררות תוך כדי עבודתו, והעשויות לשפר את דרכי העבודה במעון;

(6) במעון שבו עד שנים עשר מטופלים יבצע רכז ההדרכה גם את תפקיד המדריך המקצועי.

54. (א) הפעלת תפקיד זה נתון לשיקול דעת המנהל.

כישורי המדריך המקצועי ותפקידיו

(ב) מדריך מקצועי יהיה בעל ניסיון בעבודה עם מבוגרים בתחום מקצועי תעסוקתי.

(ג) מדריך מקצועי יהיה אחראי להקמת חוגים וסדנאות, ולהדרכת המטופלים לעבודה בהם.

55. (א) הפעלת תפקיד זה במוסד אמבולטורי לטיפול סוציאלי נתונה לשיקול דעת המנהל.

כישורי מדריך חברתי ותפקידיו

(ב) מדריך חברתי יהיה –

(1) בוגר קורס מדריכים מוכר או בעל רקע במדעי ההתנהגות וניסיון קודם בהדרכה; מדריך חברתי בלא הכשרה של קורס מדריכים מוכר, יידרש לצאת לקורס מדריכים מוכר בשנה הראשונה לעבודתו, והשתתפות בקורס וסיומו יהיו תנאי להמשך העסקתו;

(2) אם היה מכור לסמים או אלכוהול בעבר – עליו להיות נקי מהם במשך השנתיים האחרונות ולאחר סיום תהליך טיפולי מוכח.

(ג) מדריך חברתי יהיה אחראי לביצוע פעילות חינוכית ושיקומית כללית.

56. (א) מזכיר המעון יהיה אחראי לביצוע עבודות מזכירות של המעון.

כישורי המזכיר ותפקידיו

(ב) מזכיר יהיה בעל תעודת בגרות, בוגר קורס מזכירות ובעל ניסיון וידע בהפעלת מחשב.

**פרק ז':עובדים**

57. המנהל ידאג כי לכל עובד במעון יהיה תיק אישי שבו יהיו פרטיו האישיים, המלצות ממקומות עבודה קודמים, תעודות המעידות על השכלתו והכשרתו, תעודות אישיות, רפואיות והערכות הממונים הקודמים אחת לשנה.

תיק אישי

58. (א) העובדים במעון ישמרו על נקיון והיגיינה אישית.

בדיקות רפואיות ונקיון

(ב) לבושם של העובדים יהיה נקי ותקין.

(ג) לא יתייצב לעבודה עובד במעון אם על גופו פצעים פתוחים אלא אם כן הם חבושים בתחבושת בלתי חדירה, בהתאם להנחיות רופא המעון או רופא, לפי העניין. בכל מקרה לא יתייצב לעבודה כעובד מטבח אדם שעל גופו פצעים פתוחים.

(ד) לא יתקבל עובד לעבוד במעון אלא לאחר שנבדק בידי רופא והציג אישור שאינו חולה במחלה מידבקת ושאינו נושא מחלה מידבקת כלשהי.

(ה) בנוסף לאמור בתקנת משנה (ד), כל אדם העובד במטבח יעבור בדיקות בהתאם להנחיות משרד הבריאות; נמצא בבדיקות שבריאות העובד אינה תקינה, תופסק עבודתו לאלתר. העובד יוחזר לעבודתו לאחר שהציג אישור רופא על החלמתו.

**פרק ח':שונות**

59. (א) המנהל ידאג לדיווח טלפוני מיידי למפקח על אירוע תאונה או מוות של מטופל ויעביר דו"ח בכתב, על כך, למפקח תוך 24 שעות.

דו"ח תאונות או מוות

(ב) העתק הדו"ח יתויק בתיק מיוחד במעון.

60. (א) המנהל ידאג לביטוחם של המטופלים, העובדים וצד שלישי מפני נזקים.

ביטוח

(ב) פוליסות הביטוח יתויקו בתיק מיוחד.

61. (א) במוסד פנימייתי לטיפול סוציאלי, המנהל ידאג כי –

נוכחות עובדים במעון

(1) במעון יימצאו בכל שעות היממה שני עובדים לפחות, שאחד מהם לפחות עבר קורס עזרה ראשונה;

(2) במעון יימצא בכל שעות היום בין השעות 8:00 עד 20:00, למעט יום ו' משעה 13:00 עד יום א' ב-8:00 בבוקר, לפחות אחד מאלה: מנהל או עובד סוציאלי, אשר יהיה אחראי על המתרחש במעון.

(ב) במוסד אמבולטורי לטיפול סוציאלי, המנהל ידאג כי בשעות הפעילות של המעון יימצא בו לפחות אחד מאלה: מנהל או עובד סוציאלי, אשר יהיה אחראי על המתרחש במעון.

62. (א) המנהל ידאג להעמיד לרשות עובדיו, טלפון ולחצן מצוקה אשר יחובר למוקד חירום לשם מתן סיוע בשעת מצוקה; היה המעון מוסד פנימייתי לטיפול סוציאלי, ידאג המנהל להעמיד לרשות עובדיו גם רכב לשימוש בשעת חירום.

שעת חירום

(ב) על לוח במקום מרכזי במעון ייתלה נוהל התנהגות בשעת חירום שיכלול:

(1) יידוע המנהל על האירוע;

(2) הזמנת רופא או פינוי המטופל לבית חולים באמצעות אמבולנס, או רכב לשימוש בשעת חירום;

(3) הזמנת משטרה והגשת תלונה במקרה של אלימות, או אירוע חריג אחר;

(4) דיווח בכתב על האירוע.

63. (א) לא יסגור המנהל את המעון אלא אם כן הודיע על כך, בכתב, למפקח, שלושה חודשים מראש לפחות.

סגירת מעון

(ב) בהודעה כאמור בתקנת משנה (א) יפורטו ההסדרים הטיפוליים האלטרנטיביים אשר יינתנו למטופלים.

64. תחילתן של תקנות אלה שלושים ימים מיום פרסומן.

תחילה

**תוספת ראשונה**

(תקנה 12(א) ו-(ה))

סל מזונות למוסדות לטיפול בנפגעי סמים

[סעיף זה מכיל טבלה או תמונה - לחצו לצפיה](https://www.nevo.co.il/laws/#/639ebb22c96ab99cf71c3872/clause/639ed34ac96ab99cf71c3f35)

**תוספת שנייה**

(תקנה 47(א))

[סעיף זה מכיל טבלה או תמונה - לחצו לצפיה](https://www.nevo.co.il/laws/#/639ebb22c96ab99cf71c3872/clause/63aa821841a24ae0debbb79e)

[סעיף זה מכיל טבלה או תמונה - לחצו לצפיה](https://www.nevo.co.il/laws/#/639ebb22c96ab99cf71c3872/clause/63aa82f141a24ae0debbb7a2)

|  |  |  |  |  |  |
| --- | --- | --- | --- | --- | --- |
|  | אורה נמיר  שרת העבודה והרווחה |  |  |  |  |
|  |  |  |  |  |  |