תקנות הרופאים הווטרינרים (בחינת רישוי), תשנ"א-1991

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | מועדי הבחינה | סעיף 2 |
| [Go](#h3) | הגשת בקשה | סעיף 3 |
| [Go](#h4) | אגרה | סעיף 3א |
| [Go](#h5) | בחינה בכתב | סעיף 4 |
| [Go](#h6) | נושאי הבחינה | סעיף 5 |
| [Go](#h7) | קורס הכנה | סעיף 6 |
| [Go](#h8) | ועדת הבחינה | סעיף 7 |
| [Go](#h9) | תפקידי ועדת הבחינה | סעיף 8 |
| [Go](#h10) | הנוהג בבחינה | סעיף 9 |
| [Go](#h11) | סמכויות בוחנים ומפקחים | סעיף 9א |
| [Go](#h12) | משמעת | סעיף 10 |
| [Go](#h13) | תוצאות הבחינה | סעיף 11 |
| [Go](#h14) | בחינה חוזרת | סעיף 12 |
| [Go](#h15) | אישור על תוצאות הבחינה | סעיף 13 |

תקנות הרופאים הווטרינרים (בחינת רישוי), תשנ"א-1991

בתוקף סמכותי לפי סעיף 5 לחוק הרופאים הווטרינרים, התשנ"א-1991 (להלן – החוק), בהתייעצות עם המועצה המדעית, אני מתקין תקנות אלה:

1. בתקנות אלה –

הגדרות

"בחינה" – בחינת רישוי שנקבעה לפי סעיף 5(א)(3) לחוק;

"ועדת בחינה" – ועדה שמינה המנהל לפי תקנה 7.

2. (א) הבחינה תיערך פעמיים בשנה לפחות.

מועדי הבחינה

(ב) שלושים ימים לפחות לפני מועד הבחינה, יפרסם יושב ראש ועדת הבחינה ברשומות, באתר האינטרנט של משרד החקלאות ופיתוח הכפר ובעתון יומי אחד לפחות הודעה על מועדי הבחינה, מקומה ומענה של ועדת הבחינה.

3. המבקש להיבחן לפי תקנות אלה, יגיש, לפחות 10 ימים לפני מועד הבחינה, בקשה בכתב לועדת הבחינה באמצעות המנהל (להלן – המבקש); לועדת הבחינה יצרף המנהל אישור כי התמלאו במבקש התנאים הנקובים בסעיף 5(ב)(2) לחוק.

הגשת בקשה

3א. בעד הגשת בקשה לבחינה לפי תקנה 3, לרבות בקשה לבחינה חוזרת לפי תקנה 12, ישלם המבקש אגרה בסכום של 400 שקלים חדשים.

אגרה

4. הבחינה תהיה בכתב בשפה העברית או בכל שפה אחרת לפי שיקול דעתו של יושב ראש ועדת הבחינה. אולם רשאי יושב ראש ועדת הבחינה, בנסיבות מיוחדות, להתיר לנבחן, לפי בקשתו, להיבחן בחלק מן הבחינות או בכולן בעל פה.

בחינה בכתב

5. הבחינה תהיה בנושאים אלה:

נושאי הבחינה

(1) החקיקה הווטרינרית הנוהגת בישראל;

(2) מחלות כמשמעותן בפקודת מחלות בעלי חיים [נוסח חדש], התשמ"ה-1985, איבחון, מניעה וביעור;

(3) משק בעלי החיים בישראל ואפיוניו היחודיים;

(4) הפיקוח הווטרינרי על מוצרים מן החי בישראל.

(5) רפואת בעלי חיים;

(6) רווחת בעלי חיים.

6. (א) מבקש להיבחן שהתמלאו בו התנאים הנקובים בסעיף 5(ב)(2) לחוק, רשאי להשתתף בקורס שהכיר בו המנהל, לשם הכנתו לקראת בחינת הרישוי (להלן – הקורס).

קורס הכנה

(ב) מי שסיים את הקורס יקבל ציון כללי שישקף את הישגיו בקורס (להלן – ציון מגן).

(ג) בחישוב ציון תוצאות הבחינה בהתאם לתקנה 11 יובא בחשבון ציון המגן לפי קביעת ועדת הבחינה.

7. (א) המנהל ימנה ועדת בחינה של 5 רופאים וטרינרים שהרכבה:

ועדת הבחינה

(1) שני נציגי המועצה המדעית, לפי המלצת יושב ראש המועצה המדעית;

(2) שני נציגי בית הספר לרפואה וטרינרית על שם קורט, לפי המלצת מנהלו;

(3) נציג מנהל השירותים הווטרינריים.

(ב) לכל חבר ימונה ממלא מקום.

(ג) המנהל ימנה יושב ראש לועדה מבין נציגי המועצה המדעית.

(ד) הועדה תקבע את סדרי עבודתה.

(ה) שלושה מבין חברי ועדת הבחינה יהוו קוורום להחלטותיה.

8. תפקידיה של ועדת הבחינה הם:

תפקידי ועדת הבחינה

(1) לקבוע את מועדי הבחינה;

(2) לקבוע את השאלות לבחינה;

(3) לקבוע אם ובאילו חומרי עזר מותר להשתמש בשעת הבחינה;

(4) למנות בוחנים ומפקחים על הבחינה;

(5) לקיים את הבחינה;

(6) לקבוע את תוצאות הבחינה;

(7) לדווח למנהל על תוצאות הבחינה.

9. לכל נבחן ייקבע מספר והנבחן ירשום על גבי הבחינה את מספרו; לא ירשום נבחן את שמו על גבי דפי הבחינה ולא יתלוש דפים מתוך דפי הבחינה.

הנוהג בבחינה

9א. בוחן או מפקח שמונה לפי תקנה 8(4), רשאי לתת הוראות לנבחנים לשם פיקוח על סדרי הבחינה.

סמכויות בוחנים ומפקחים

10. (א) מפקח שיש לו יסוד סביר להניח שנבחן פגע במשמעת לפני מועד הבחינה, במהלכה או אחריה, רשאי להפסיק את בחינתו ולהוציאו מחדר הבחינות.

משמעת

(ב) ועדת הבחינה רשאית, אם מצאה שנבחן פגע במשמעת לפני מועד הבחינה, במהלכה או אחריה, בין שהופסקה בחינתו והוצא מחדר הבחינה ובין שלאו, ולאחר שנתנה לנבחן הזדמנות לטעון את טענותיו, לפסול את הבחינה.

(ג) לעניין תקנה זו, יראו נבחן כמי שפגע במשמעת אם עשה אחד מאלה:

(1) החזקת חומר עזר שלא הותר לפי תקנה 8(3);

(2) החזקת אמצעי טכנולוגי, אמצעי תקשורת, אמצעי הקלטה או אמצעי צילום, מכל סוג, שהחזקתם לא הותרה;

(3) הפרעה למהלך התקין של הבחינה, לרבות דיבור במהלך הבחינה, יצירת קשר עם נבחן אחר או סיוע לו במהלך הבחינה או לאחריה;

(4) אי-מילוי אחר הוראות המפקח או הבוחן.

11. תוצאות הבחינה יצויינו ב"עבר" או "נכשל".

תוצאות הבחינה

12. נבחן שנכשל בבחינה רשאי להיבחן שוב במועד אחר.

בחינה חוזרת

13. ועדת הבחינה תמסור לנבחן את תוצאות בחינתו בהודעה בדואר רשום שתישלח תוך ששים ימים מיום שועדת הבחינה קבעה את תוצאות הבחינה לפי תקנה 8(6).

אישור על תוצאות הבחינה

|  |  |  |  |  |  |
| --- | --- | --- | --- | --- | --- |
|  | א' שמשוני  מנהל השירותים הווטרינריים במשרד החקלאות |  |  |  |  |
|  |  |  |  |  |  |