תקנות הרופאים הווטרינרים (פרסומת אסורה), תשס"ב-2002

תוכן ענינים

|  |  |  |
| --- | --- | --- |
| [Go](#h1) | פרסומת מטעה ופוגעת בכבוד המקצוע | סעיף 1 |
| [Go](#h2) | פגיעה בציבור | סעיף 2 |
| [Go](#h3) | תיקון תקנות הרופאים הווטרינרים | סעיף 3 |
| [Go](#h4) | תחילה | סעיף 4 |

תקנות הרופאים הווטרינרים (פרסומת אסורה), תשס"ב-2002

בתוקף סמכותי לפי סעיף 23(ב) ו-(ג) לחוק הרופאים הווטרינרים, התשנ"א-1991 (להלן – החוק), בהתייעצות עם הסתדרות הרופאים הווטרינרים בישראל, ובאישור ועדת החוקה חוק ומשפט של הכנסת, אני מתקין תקנות אלה:

1. פרסומת מסוג, בצורה או בדרך כמפורט להלן, היא פרסומת שיש בה כדי להטעות את הציבור, או כדי לפגוע בכבוד המקצוע:

פרסומת מטעה ופוגעת בכבוד המקצוע

(1) תכנים –

(א) ציון נתונים מספריים או אחרים על הצלחה של טיפול רפואי או טיפול אחר בבריאות בעלי חיים שמבצע רופא וטרינר, לרבות הבטחת תוצאות של טיפול או יצירת תקוות שווא;

(ב) פרסומת שיש בה משום שבח למיומנותו, לידיעותיו, לשירותיו ולכשירותו המקצועית של רופא וטרינר;

(ג) דברי זלזול או השמצה או שלילת כשירותו או ניסיונו של רופא וטרינר, מסוים או בלתי מסוים;

(ד) פרסומת, לרבות מודעת תדמית, העלולה להביא אדם סביר להניח כי אינה פרסומת, אלא אם כן צוין בה באופן בולט לעין, שהיא פרסומת;

(ה) שימוש בתואר מומחה שלא אושר לפי תקנות הרופאים הווטרינרים (אישור תואר מומחה ובחינות), התשנ"ו-1996;

(ו) שימוש בתואר אקדמי במקצוע שאיננו רפואה וטרינרית, כשאין בצדו ציון תחום התואר, באופן העלול להביא אדם סביר להניח כי התואר הוא תואר ברפואה וטרינרית;

(ז) שימוש בתואר פרופסור ברפואה וטרינרית שניתן מחוץ לישראל או ממוסד אקדמי מחוץ לישראל, כשאין בצדו שם המוסד והארץ שבה ניתן;

(2) צורה –

(א) שימוש בשם, כינוי, תמונה או תצלום של בעלי חיים מפורסמים המקבלים או נחזים כמקבלים שירותיו של רופא וטרינר, או שימוש בשם, כינוי, תמונה או תצלום של אנשים מפורסמים המקבלים או נחזים כמקבלים שירותיו של רופא וטרינר לבעל החיים שלהם;

(ב) פרסומת שיש בה פזמון או מנגינה;

(ג) האמור בפסקה (1)(ד);

(3) דרך –

(א) ביקור או פניה אישית של רופא וטרינר לבעלו של בעל חיים שאינו בטיפולו, כדי לשכנעו לקבל את שירותיו;

(ב) פרסומת הנעשית בשיווק ישיר באמצעות הטלפון (טלמרקטינג) או באמצעות סוכן מכירות בין מדלת לדלת ובין במקום ציבורי;

(ג) פרסומת הנשלחת באמצעות הדואר או מחולקת לתיבות דואר, למעט פרסומת הנשלחת כאמור לאנשים שבבעלי החיים שלהם מטפל הרופא הוטרינר;

(ד) פרסומת בטלוויזיה או בקולנוע שאינה שקופית בלבד או שקופית מלווה בקריינות;

(ה) פרסומת בעיתונות או במדריך מסווג, שגודלה עולה על עמוד קוורטו;

(ו) פרסומת על שלטי חוצות נייחים או ניידים, למעט בשלט מותר; לענין זה, "שלט מותר" – שלט המוצג על מרפאתו של רופא וטרינר סמוך לכניסה אליו או בתוכו ושלט הכוונה נוסף באותו רחוב שגודלו אינו עולה על 100 x 80 סנטימטרים, המכיל פרטים אלה, כולם או מקצתם: שם המרפאה וסמלה, שמו של הרופא הוטרינר, התואר "רופא וטרינר" ולאחריו, אם הוא בעל תארים אקדמיים – אותיות המציינות אותם תארים, פרטים אודות מומחיותו, שעות קבלה ופרטי התקשרות, ובמידת הצורך מען מרפאתו החדש;

(ז) פרסומת באינטרנט הנעשית באחת מאלה:

(1) באתר שאינו קשור לרפואה וטרינרית או בריאות בעלי חיים או מסירת מידע לציבור או חדשות;

(2) שלא במגבלות שנקבעו לענין פרסומת בעיתונות, בטלוויזיה או בקולונוע, לפי הענין;

(ח) הופעות בציבור, בטלוויזיה או ברדיו, או עבודות או מאמרים בעיתונות שנושאים אופי מדעי או מקצועי, אם צוינו פרטים שלא בזיקה לנושא הנדון, המהווים פרסומת.

2. פרסומת מסוג, בצורה או בדרך כמפורט להלן יראו כפרסומת שיש בה משום פגיעה בציבור, והיא אסורה:

פגיעה בציבור

(1) פרסומת שיש בה עידוד לצריכת טיפול רפואי בבעל חיים שאינו חיוני על פי אמות מידה מקובלות ברפואה וטרינרית, בדרך של יצירת חשש או הפחדה;

(2) פרסום מבצעים, הגרלות, חלוקת פרסים, מתנות או מתן כל טובת הנאה בקשר עם מתן או קבלת טיפול רפואי בבעל חיים.

3. בתקנות הרופאים הווטרינרים, התשנ"ג-1993, תקנה 8 – בטלה.

תיקון תקנות הרופאים הווטרינרים

4. תחילתן של תקנות אלה שלושים ימים מיום פרסומן.

תחילה

|  |  |  |  |  |  |
| --- | --- | --- | --- | --- | --- |
|  | שלום שמחון  שר החקלאות ופיתוח הכפר |  |  |  |  |
|  |  |  |  |  |  |