תקנות הרשות השניה לטלויזיה ורדיו (תשלומי בעל זכיון לשידורי רדיו), תשנ"ה-1995

תוכן ענינים

|  |  |
| --- | --- |
| [Go](#h1) | פרק א':פרשנות |
| [Go](#h2) | הגדרות | סעיף 1 |
| [Go](#h3) | פרק ב':דמי זכיון |
| [Go](#h4) | תשלום דמי הזכיון | סעיף 2 |
| [Go](#h5) | דמי זכיון בפקיעה וביטול הזכיון | סעיף 3 |
| [Go](#h6) | פרק ג':תמלוגים |
| [Go](#h7) | תשלום תמלוגים | סעיף 4 |
| [Go](#h8) | חישוב הכנסה של בעל זכיון | סעיף 5 |
| [Go](#h9) | שיעורי התמלוגים | סעיף 6 |
| [Go](#h10) | פרק ד':מועדים ודוחו"ת |
| [Go](#h11) | מועד תשלום | סעיף 7 |
| [Go](#h12) | ריבית פיגורים | סעיף 8 |
| [Go](#h13) | מועד העברה של יתרת תמלוגים | סעיף 9 |
| [Go](#h14) | דוחות | סעיף 10 |
| [Go](#h15) | החזרים | סעיף 11 |
| [Go](#h16) | תשלומי חובה | סעיף 12 |
| [Go](#h17) | החזר של דמי זיכיון בעד שנות הכספים 2007, 2008 ו-2009 | סעיף 12א |
| [Go](#h18) | הוראת שעה | סעיף 13 |
| [Go](#h19) | תוספת |

תקנות הרשות השניה לטלויזיה ורדיו (תשלומי בעל זכיון לשידורי רדיו), תשנ"ה-1995

בתוקף סמכותי לפי סעיפים 99, 100(ב), 102 ו-139 לחוק הרשות השניה לטלויזיה ורדיו, התש"ן-1990 (להלן – החוק), ובהסכמת שר האוצר לפי סעיפים 100(ב) ו-102 לחוק, אני מתקינה תקנות אלה:

**פרק א':פרשנות**

1. בתקנות אלה –

הגדרות

"אזור" – אזור זכיון כמשמעותו בכללי הרשות השניה לטלויזיה ורדיו (אזורי זכיון לשידורי רדיו), התשנ"ה-1995 (להלן – כללי האזורים);

"אישור הפעלה" – אישור הרשות לתחילת השידורים בידי בעל הזכיון;

"בעל זכיון" – בעל זכיון לשידורי רדיו באזור;

"הודעת זכיה" – מתן הודעת הרשות בדבר קביעת זוכה במכרז;

"הכנסה" – לרבות כל טובת הנאה או תמורה, בכסף או בשווה כסף, לרבות בדרך של קיזוז או חליפין ולמעט עמלות פרסום;

"המועצה" – לרבות ועדת משנה שמינתה ולרבות מי שהסמיכה לענין תקנות אלה;

"המכרז" – מכרז על פי סעיף 38 לחוק למתן זכיון לאזור;

"המנהל" – לרבות מי שהוא הסמיכו לענין תקנות אלה;

"הפרשי הצמדה" – תוספת לסכום שנקבע, לפי שיעור העליה של מדד המחירים לצרכן שמפרסמת הלשכה המרכזית לסטטיסטיקה, מהמדד שפורסם לאחרונה לפני תחילת תקופה ועד המדד שפורסם לפני סיומה;

"יום תחילת תקופת הזכיון" – 120 ימים מיום הענקת הזכיון לבעל הזכיון או יום מתן אישור הפעלה, לפי המוקדם;

"עמלות פרסום" – עמלות ששילם בעל זיכיון לסוכן פרסום בשל תשדירי פרסומת בשידורי בעל הזיכיון ואולם לא יותר מ־15% מסך כל התשלומים ששולמו לבעל הזיכיון בשל שיבוץ אותו תשדיר פרסומת;

"סוכן פרסום" – למעט מי שבעל זיכיון הוא בעל ענין בו, או מי שהוא בעל ענין בבעל זיכיון, או מי שבעל ענין בבעל זיכיון כאמור הוא בעל ענין בו;

"רבעון" – תקופה בת שלושה חודשים המתחילה באחד בינואר, באחד באפריל, באחד ביולי ובאחד באוקטובר, לפי הענין;

"הרבעון הראשון לזכיון" – התקופה המתחילה ביום תחילתה של תקופת הזכיון עד תחילת הרבעון הבא; אם היא קצרה מרבעון – יראו אותה כחלק מהרבעון הבא, שיראוהו כמתחיל ביום תחילת תקופת הזכיון;

"ריבית" – ריבית בשיעור הקבוע בהגדרת "הפרשי הצמדה וריבית" בסעיף 1 לחוק פסיקת ריבית והצמדה, התשכ"א-1961;

"רמה" – סיווג אזורים, לענין שיעורי דמי זכיון, לפי המפורט להלן;

(1) רמה א – אזור גוש דן;

(2) רמה ב – אזור השרון, הכרמל והמפרץ;

(3) רמה ג – אזור שפלת יהודה, ירושלים רבתי;

(4) רמה ד – אזור עמק חפר;

(5) רמה ה – אזור הגליל והגולן, הצפון, העמקים, הנגב;

(6) רמה ו – אזור אילת;

"שנת זכיון" – כל תקופה של שנים-עשר חודשים במהלך תקופת תוקפו של זכיון לשידורים; תחילתה ביום מתן אישור הפעלה או באותו תאריך בשנים עוקבות, לפי הענין.

"תשדיר פרסומת" – לרבות תשדיר שירות או חסות וכן תשדיר אחר או תכנית או חלק מהם, הבאים לקידום שמו, שם עסקו או שם מוצריו או שירותיו של אדם, או לקידום מכירתם, בתמורה כספית או אחרת.

**פרק ב':דמי זכיון**

2. (א) בעל זכיון באזור ישלם לרשות דמי זכיון שנתיים בשקלים חדשים, בפריסה רבעונית, במועדים הקבועים בתקנה 7 ולפי השיעורים כמפורט להלן:

תשלום דמי הזכיון

(1) רמה א – 144,500;

(2) רמה ב – 117,000;

(3) רמה ג – 78,000;

(4) רמה ד – 55,100;

(5) רמה ה – 11,500;

(6) רמה ו – 2,300.

(א1) על אף האמור בתקנת משנה (א), לענין בעל זיכיון המשדר למגזר מסוים בציבור אשר נקבע בהוראות זיכיונו, יחול השיעור הקבוע בתקנת משנה (א)(5).

(א2) [סעיף זה מכיל טבלה או תמונה - לחצו לצפיה](https://www.nevo.co.il/laws/#/619b6dec85b43c7201ce944f/clause/61d30f6917481e4d896fc1f5)

(א3) על אף האמור בתקנת משנה (א2), לעניין בעל זיכיון המשדר למגזר מסוים בציבור אשר צוין בזיכיונו, יחול השיעור הקבוע בפסקה (5) בתקנת המשנה האמורה.

(ב) הסכומים הנקובים בתקנות משנה (א) ו-(א2) ישאו הפרשי הצמדה מיום כ"ה באלול התשנ"ד (1 בספטמבר 1994) עד המועד הקבוע לתשלומם.

3. בוטל או פקע זכיון, למעט בשל תום התקופה הנקובה בו, חייב בעל הזכיון שזכיונו בוטל או פקע בתשלום דמי הזכיון שהיה משלם אלמלא בוטל או פקע זכיונו, עד שתעניק המועצה זכיון לבעל זכיון אחר תחתיו, אולם בעד לא יותר מ-12 חודשים ממועד ביטול זכיונו או פקיעתו או עד תום התקופה הנקובה בזכיון, לפי המוקדם.

דמי זכיון בפקיעה וביטול הזכיון

**פרק ג':תמלוגים**

4. (א) בעל זכיון ישלם לרשות תמלוגים על הכנסותיו ברוטו בכל רבעון, בשיעור הקבוע בתקנה 6 ובמועד הקבוע בתקנה 7.

תשלום תמלוגים

(ב) חישוב התמלוגים שישלם בעל זכיון ייעשה לפי הכנסותיו כמפורט בתקנה 5.

5. (א) לענין חישוב התמלוגים יראו את הכנסותיו של בעל זכיון ככוללות כל הכנסה שלו או של מי מטעמו, במישרין או בעקיפין, עקב או בקשר עם ביצוע שידורים ומתן שירותים בהתאם לזכיונו, למעט תשלומי מס ערך מוסף (להלן – הכנסות בעל הזכיון); עיתוי ההכנסה בידי בעל הזכיון ייקבע בהתאם לכללי החשבונאות המקובלים בישראל על בסיס מצטבר, כן יראו כהכנסת בעל הזכיון הכנסה שנתקבלה בידי אחר הקשור במישרין או בעקיפין בבעל זכיון, או בבעל ענין בבעל זכיון, בשל פעולה שביצע בעל הזכיון, אם היתה אותה הכנסה טעונה תמלוגים על פי תקנות אלה, לו היתה מתקבלת בידי בעל הזכיון בשל אותה הפעולה.

חישוב הכנסה של בעל זכיון

(ב) בלי לגרוע מכלליות האמור בתקנת משנה (א), יראו כהכנסות בעל זכיון הכנסות –

(1) משידור תשדירי פרסומת, מהפקתם או מרכישתם עבור מפרסם;

(2) ממכירת זכות קניין רוחני שהיתה לבעל זכיון כתוצאה מתכנית או תכניות שנכללו במשדריו;

(3) ממכירת עותקים לציבור מתכניות שנכללו במשדריו.

(ג) השתתף אדם (בתקנת משנה זו – נותן המימון) בהוצאות הפקתה או רכישתה של תכנית ששידר בעל זכיון (בתקנת משנה זו – תכנית מימון) בתמורה לאזכור שמו, שם עסקו או שם מוצריו או שירותיו בתכניות בעל הזכיון, יראו את עלות ההפקה או הרכישה של תכנית המימון כהכנסת בעל הזכיון, וזאת בלי לגרוע מכל הכנסה אחרת שקיבל בעל הזכיון, בהקשר לשידור תכנית המימון; ואולם רשאי המנהל, לבקשת בעל הזכיון, לקבוע כי לא יראו את עלות ההפקה או הרכישה של תכנית המימון כהכנסה של בעל הזכיון, כולה או חלקה, אם ראה כי התקיימו שלושה אלה:

(1) הפקת תכנית המימון או רכישתה לא היתה מתאפשרת ללא השתתפות נותן המימון עקב העלות החריגה במיוחד של הפקתה או רכישתה;

(2) יש בשידור תכנית המימון כדי לקדם ולשפר את השירותים הניתנים למאזינים לשידוריו של בעל הזכיון;

(3) אזכור שמו של נותן המימון בשידורי בעל הזכיון סמוך לשידור תכנית המימון או במהלך שידורה נעשה, לדעת המנהל, בהיקף סביר, ללא אזכור שם עסקו, או שם מוצריו או שירותיו.

(ד) בלי לגרוע מכלליות האמור בתקנת משנה (ג), התקשר בעל זכיון בעסקה עם בעל ענין בו או בבעל זכיון אחר לשידורי רדיו, במישרין או בעקיפין, או עם מי שבעל ענין כאמור הינו בעל ענין בו, במישרין או בעקיפין, והיו הכנסות בעל הזכיון בשל העסקה האמורה נמוכות מההכנסות המתקבלות מעסקאות דומות במהלך עסקיו הרגיל, יראו את הכנסות בעל הזכיון מהעסקה האמורה כהכנסות שהיו צפויות לו מעסקה דומה במהלך עסקיו הרגיל.

(ה) קיבל בעל זכיון תמורה כוללת אשר חלקה חייב בתמלוגים על פי תקנה זו וחלקה אינו חייב בתמלוגים, ייקבע החלק היחסי בתמורה החייב בתמלוגים, לפי יחס הפעולות אשר הכנסות בעל הזכיון בעדן חייבות בתמלוגים לסך כל הפעולות שבעדן ניתנה התמורה; היחס האמור ייקבע בידי המנהל לאחר שמיעת בעל הזכיון.

(ו) בעל זכיון רשאי לערור לפני המועצה על החלטות המנהל לפי נהלים שקבעה.

6. שיעורי התמלוגים יהיו כמפורט להלן:

שיעורי התמלוגים

(1) בשנת 2010 – 1%;

(2) בשנת 2011 – 1.75%;

(3) בשנת 2012 – 2.5%;

(4) החל ביום י"ט בטבת התשע"ג (1 בינואר 2013) – 0%.

**פרק ד':מועדים ודוחו"ת**

7. (א) בעל זכיון ישלם את דמי הזכיון, בתשלומים רבעוניים ביום הראשון של כל רבעון, ואולם בעד הרבעון הראשון לזכיון ישלם בעל הזכיון את דמי הזכיון, תוך 15 ימים מיום מתן הודעת הזכיה; קיבל בעל הזכיון אישור הפעלה לפני המועד שנקבע לכך בזכיון, יערוך המנהל את ההתאמות המתבקשות בתשלומי דמי הזכיון.

מועד תשלום

(ב) בעל זכיון ישלם את התמלוגים בתשלומים רבעוניים, ביום ה-21 בחודש שלאחר תום הרבעון; ואולם המועצה רשאית, לפי שיקול דעתה, להתיר לבעל זכיון לשלם תמלוגים כאמור, אחת לששה חודשים במקום אחת לרבעון; התירה המועצה כאמור – ישולמו התמלוגים ביום ה-21 בחודש שלאחר תום ששת החודשים כאמור.

(ג) התשלומים הרבעוניים יהיו מקדמות על חשבון דמי התמלוגים השנתיים.

8. דמי זכיון ותמלוגים שלא שולמו במועד שנקבע לתשלומם בתקנות אלה, ישאו ריבית פיגורים מהמועד שנקבע לתשלומם ועד מועד תשלומם בפועל, וזאת בלי לגרוע מכל סעד או סמכות אחרת הנתונה לרשות עקב אי תשלום כאמור.

ריבית פיגורים

9. ב-15 במאי של כל שנה תעביר הרשות לאוצר המדינה את יתרת התמלוגים, שלפי סעיף 101 לחוק היא חייבת להעבירה, בשל שנת זכיון שנסתיימה לפני 31 בדצמבר של השנה הקודמת.

מועד העברה של יתרת תמלוגים

10. (א) בלי לגרוע מהוראות סעיף 108 לחוק ומהוראות זכיונו של בעל זכיון, יגיש בעל הזכיון למנהל, תוך 30 ימים מתום כל שנה –

דוחות

(1) הצהרה ובה פירוט מלא של הכנסות בעל הזכיון באותה שנה וחישוב התמלוגים המגיעים בשלהן;

(2) חוות דעת רואה חשבון אשר ביקר את הנתונים הנוגעים להכנסות בעל הזכיון כפי שדווחו למנהל לענין התמלוגים המגיעים ממנו.

(ב) ההצהרה וחוות הדעת האמורות בתקנת משנה (א), יהיו ערוכות לפי טפסים 1 ו-2 שבתוספת.

(ג) בלי לגרוע מהאמור בתקנת משנה (א), יגיש בעל הזכיון למנהל, לפי דרישתו, כל דו"ח או נתון שידרוש המנהל לענין חישוב הכנסותיו של בעל הזכיון החייבות בתשלום תמלוגים, לרבות העתק מכל –

(1) הסכם שענינו הכנסות בעל הזכיון;

(2) דו"ח המוגש לכל גוף הפועל על פי דין, הכולל הכנסות בעל הזכיון, בין אם הן חייבות בתמלוגים ובין שאינן חייבות.

11. בעל זכיון לא יהיה זכאי להחזר או להפחתה מדמי זכיון, תמלוגים או כל חלק מהם, בשל ביטול זכיונו, פקיעתו, הגבלתו או צמצומו, בשל שינוי בתנאי הזכיון, או בשל תחילת השידורים לאחר יום תחילת תקופת הזכיון.

החזרים

12. (א) אין בתשלומי בעל זכיון לפי תקנות אלה כדי לגרוע מחובת תשלום של כל אגרה, מס או תשלום חובה אחר החלים עליו לפי כל דין אחר.

תשלומי חובה

(ב) בעל זכיון יוסיף לתשלומיו לפי תקנות אלה מס ערך מוסף במידה שחל על פי דין.

12א. (א) על אף האמור בתקנות אלה, הרשות תשלם החזר של דמי זיכיון לכל מי שהיה בעל זיכיון באזור במועדים כמפורט להלן, לפי הסכומים והשיעורים כמפורט להלן:

החזר של דמי זיכיון בעד שנות הכספים 2007, 2008 ו-2009

(1) למי שהיה בעל זיכיון באזור ביום כ"ב בטבת התשס"ח (31 בדצמבר 2007), לפי הסכומים בשקלים חדשים כמפורט להלן:

(א) רמה א' – 159,900;

(ב) רמה ב' – 129,500;

(ג) רמה ג' – 86,300;

(ד) רמה ד' – 60,900;

(ה) רמה ה' – 12,700;

(ו) רמה ו' – 2,500;

(2) למי שהיה בעל זיכיון באזור במהלך שנת 2008, לפי החלק היחסי של הסכומים בשקלים חדשים כמפורט להלן:

(א) רמה א' – 148,800;

(ב) רמה ב' – 120,500;

(ג) רמה ג' – 80,300;

(ד) רמה ד' – 56,700;

(ה) רמה ה' – 11,800;

(ו) רמה ו' – 2,400;

(3) למי שהיה בעל זיכיון באזור במהלך שנת 2009, לפי החלק היחסי של הסכומים בשקלים חדשים כמפורט להלן:

(א) רמה א' – 198,200;

(ב) רמה ב' – 160,400;

(ג) רמה ג' – 106,900;

(ד) רמה ד' – 75,500;

(ה) רמה ה' – 15,700;

(ו) רמה ו' – 3,100.

(ב) לסכומים הנקובים בתקנת משנה (א), יווספו הפרשי הצמדה וריבית מיום י"ב בשבט התש"ע (27 בינואר 2010) עד מועד ההחזר בפועל.

(ג) החזר דמי הזיכיון לפי תקנה זו ייעשה בתוך 14 ימים מיום פרסומה של תקנה זו, ויכול שייעשה באמצעות קיזוז חובות של בעלי הזיכיון לרשות.

(ד) בתקנה זו, "החלק היחסי" – אם לבעל הזיכיון היה זיכיון במהלך כל שנת 2008 או כל שנת 2009, לפי העניין – מלוא הסכום הקבוע לאזור, ואם לבעל הזיכיון היה זיכיון בחלק מן השנה כאמור – חלק מן הסכום האמור לפי החלק של השנה שבה היה לו זיכיון.

13. (א) על אף האמור בתקנה 7(ב), בעל זיכיון ישלם את התמלוגים המגיעים ממנו בעד שנת 2010 ובעד שני הרבעונים הראשונים של שנת 2011 ביום א' באב התשע"א (1 באוגוסט 2011).

הוראת שעה

(ב) על אף האמור בתקנה 7(ב), בעל זיכיון ישלם את התמלוגים המגיעים ממנו בעד הרבעון הראשון של שנת 2013 ביום י"ד באב התשע"ג (1 ביולי 2013).

**תוספת**

טופס 1
(תקנה 10(ב))
[הצהרה על דו"ח שנתי על הכנסות בעל הזכיון וחישוב התמלוגים בשלהן](https://www.nevo.co.il/lawattachments/619b6dec85b43c7201ce944f/fa2bfc14-476f-46af-aa2a-e5a78660edd2.doc)

טופס 2
(תקנה 10(ב))
[חוות דעת רואי החשבון](https://www.nevo.co.il/lawattachments/619b6dec85b43c7201ce944f/0773a7ca-b56d-4768-a385-24dfad17dca2.doc)

|  |  |  |  |  |  |
| --- | --- | --- | --- | --- | --- |
|  | שולמית אלוני  שרת התקשורת |  |  |  |  |
|  |  |  |  |  |  |