תקנות התחרות הכלכלית (מרשם, פרסום ודיווח על עסקאות), תשס"ד-2004

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | מרשם ההגבלים העסקיים | סעיף 2 |
| [Go](#h3) | תיקי הסדרים כובלים | סעיף 3 |
| [Go](#h4) | פרטי הודעת מיזוג ואופן ההגשה | סעיף 4 |
| [Go](#h5) | תיקי מיזוג חברות | סעיף 5 |
| [Go](#h6) | תיקי מונופולין | סעיף 6 |
| [Go](#h7) | תיקי קבוצות ריכוז | סעיף 6א |
| [Go](#h8) | פרטי הפרסום ברשומות ובעיתונים היומיים | סעיף 7 |
| [Go](#h9) | עיון הציבור | סעיף 8 |
| [Go](#h10) | קביעת מחזור המכירות במיזוג חברות | סעיף 9 |
| [Go](#h11) | עדכון מחזור מכירות מזערי | סעיף 9א |
| [Go](#h12) | ביטול | סעיף 10 |
| [Go](#h13) | תחילה | סעיף 11 |
| [Go](#h14) | תוספת |

תקנות התחרות הכלכלית (מרשם, פרסום ודיווח על עסקאות), תשס"ד-2004

בתוקף סמכותי לפי סעיפים 7(ב), 17, 20(א) ו-51 לחוק ההגבלים העסקיים, התשמ"ח-1988 (להלן – החוק), ובאישור ועדת הכלכלה של הכנסת, אני מתקין תקנות אלה:

1. בתקנות אלה –

הגדרות

"אדם קשור" – אדם השולט בצד למיזוג, תאגיד הנשלט בידי צד למיזוג וכל תאגיד הנשלט בידי מי מהם;

"בעל מונופולין" – בין שהוכרז לפי החוק ובין שלא הוכרז;

"טובין" – לרבות שירותים ולרבות זכויות;

"חברת בת" – חברה שחברה אחרת שולטת בה;

"חברה מתמזגת" – לרבות אדם קשור לה;

"טובין תחליפיים" – הקבוצה המצומצמת של טובין שאספקתם מהווה בעיני הצרכן תחליף ישיר ומשמעותי לטובין מסוימים, לרבות בהיבט הגאוגרפי;

"קבוצת ריכוז" – כמשמעותה בסעיף 31ב(א) לחוק;

"שוק מוצר" – טובין מסוימים וקבוצת הטובין התחליפיים להם; נקבעה הגדרת שוק מוצר בפסק דין של בית הדין לתחרות או בערעור עליו, או בהחלטה של הממונה על התחרות או בערר עליה, חזקה כי היא הגדרת שוק המוצר לענין תקנות אלה;

"שוק מוצר משיק" – (נמחקה).

2. מרשם ההגבלים העסקיים יכלול תיקי הסדרים כובלים, תיקי מיזוג חברות, תיקי מונופולין ותיקי קבוצת ריכוז, שינוהלו כאמור בתקנות אלה, בכפוף לאמור בסעיף 42 לחוק.

מרשם ההגבלים העסקיים

3. (א) המבקש פטור מקבלת אישור בית הדין לפי סעיף 14 לחוק (להלן – בקשה לפטור), יגיש לממונה בקשה ערוכה לפי טופס 1 שבתוספת, בארבעה עותקים או באופן מקוון; הממונה יפרסם הודעה על האופן המקוון שבו ניתן להגיש את בקשת הפטור באתר האינטרנט של רשות התחרות.

תיקי הסדרים כובלים

(ב) עם הגשת עותק בקשה לאישור הסדר כובל (להלן – בקשה לאישור) או בקשה לפטור כאמור, יפתח הממונה תיק הסדר כובל.

(ג) תיק הסדר כובל יכיל מסמכים הנוגעים לאותו הסדר, כמפורט להלן:

(1) בתיק בקשה לאישור – כל בקשה לאישור, כל החלטה שניתנה לגביה והעתק מכל פרסום שפרסם הממונה ברשומות ובעיתונים יומיים;

(2) בתיק בקשה לפטור – עותק הבקשה לפטור, כל החלטה של הממונה בבקשה, כל החלטה שניתנה בערר על החלטת הממונה או בערעור על פסק הדין בערר וכן העתק מכל פרסום שפרסם הממונה ברשומות.

4. הצדדים למיזוג יגישו את הודעת המיזוג לממונה ערוכה לפי טופס 2 שבתוספת, בארבעה עותקים או באופן מקוון; הממונה יפרסם הודעה על האופן המקוון שבו ניתן להגיש את הודעת המיזוג באתר האינטרנט של רשות התחרות.

פרטי הודעת מיזוג ואופן ההגשה

5. ניתנה החלטת הממונה במיזוג, יפתח הממונה תיק מיזוג חברות, שיכיל מסמכים הנוגעים לאותו מיזוג, כמפורט להלן:

תיקי מיזוג חברות

(1) הודעת המיזוג, למעט הפרקים הסודיים שבה ולמעט מצורפיה;

(2) כל החלטה של הממונה במיזוג;

(3) כל החלטה של בית הדין או אב בית הדין;

(4) כל החלטה של בית המשפט העליון, בערעור לפי סעיף 39 לחוק;

(5) העתק של כל פרסום שפרסם הממונה ברשומות ובעיתונים יומיים;

(6) כל החלטה של הממונה בענין הסדר כובל הנלווה למיזוג שעליו הוגשה בקשה לפטור וכל החלטה שנתן בית הדין, אב בית הדין או בית המשפט העליון לגבי בקשה לפטור כאמור.

6. (א) הכריז הממונה על קיום בעל מונופולין לפי סעיף 26 לחוק, יפתח הממונה תיק מונופולין.

תיקי מונופולין

(ב) תיק מונופולין יכיל את המסמכים האלה לגבי אותו בעל מונופולין:

(1) כל הכרזה כאמור בתקנת משנה (א);

(2) העתק מכל פרסום שפרסם הממונה ברשומות ובעיתונים היומיים;

(3) נוסח ההוראות שהועמדו לעיון הציבור לפי סעיף 30(ה) לחוק, וכל פניה של הממונה לבית הדין לפי סעיף 31 לחוק;

(4) (נמחקה)

(5) כל החלטה של בית הדין או של אב בית הדין בערר וכל החלטה שנתן בית המשפט העליון, בערעור לפי סעיף 39 לחוק בעניין הכרזה על בעל המונופולין.

6א. (א) קבע הממונה כי קבוצה מצומצמת של בני אדם היא קבוצת ריכוז לפי סעיף 43(א)(6) לחוק, יפתח הממונה תיק קבוצת ריכוז.

תיקי קבוצות ריכוז

(ב) תיק קבוצת ריכוז יכיל את המסמכים האלה לגבי אותה קבוצת ריכוז:

(1) כל קביעה כאמור בתקנת משנה (א);

(2) העתק מכל פרסום שפרסם הממונה ברשומות ובעיתונים יומיים;

(3) נוסח ההוראות שהועמדו לעיון הציבור לפי סעיף 31ג לחוק, וכל פנייה של הממונה לבית הדין לפי סעיף 31ג(ב1) לחוק;

(4) כל החלטה של בית הדין או של אב בית הדין וכל החלטה שנתן בית המשפט העליון, בערעור לפי סעיף 39 לחוק בעניין אותה קבוצת ריכוז.

7. (א) ההודעה שעל הממונה לפרסם ברשומות ובשני עיתונים יומיים לפי סעיף 7 לחוק בקשר לרישום בקשה לאישור הסדר כובל, תכלול פרטים אלה:

פרטי הפרסום ברשומות ובעיתונים היומיים

(1) שמות הצדדים להסדר;

(2) הנכס או השירות שלגביו נעשה ההסדר;

(3) מהות הכבילה;

(4) המקום והזמן שבהם יכול הציבור לעיין בפרטי ההסדר.

(ב) ההודעה שעל הממונה לפרסם ברשומות לפי סעיף 42(ג) לחוק בקשר לאישור הסדר כובל, תכלול פרטים אלה:

(1) שמות הצדדים להסדר;

(2) החלטת בית הדין בבקשה לאישור;

(3) תאריך מתן ההחלטה.

(ג) ההודעה שעל הממונה לפרסם ברשומות ובשני עיתונים יומיים לפי סעיף 21 לחוק בקשר להודעת מיזוג, תכלול פרטים אלה:

(1) שמות החברות המתמזגות;

(2) הנכס או השירות שבו עוסקות החברות המתמזגות;

(3) החלטת הממונה, לרבות עיקרם של תנאים ככל שהותנו;

(4) כל החלטה בדבר שינוי או ביטול תנאים;

(5) המקום והזמן שבהם יכול הציבור לעיין בתיק המיזוג.

(ד) בפרסום הכרזה על בעל מונופולין ברשומות לפי סעיף 26 לחוק יציין הממונה את שם בעל המונופולין ואת הנכס או השירות שלגביו קיים המונופולין.

(ה) הודעה שעל הממונה לפרסם ברשומות לפי סעיף 14 לחוק בקשר לבקשה לפטור, תכלול פרטים אלה:

(1) שמות הצדדים להסדר;

(2) הנכס או השירות שלגביו נעשה ההסדר;

(3) מהות הכבילה;

(4) עיקרי החלטת הממונה, לרבות תנאים, ככל שהותנו;

(5) כל החלטה בדבר שינוי או ביטול תנאים;

(6) המקום והזמן שבהם יכול הציבור לעיין בפרטי ההסדר.

8. תיקי בקשות לאישור הסדרים כובלים, תיקי בקשות לפטורים שניתנו לפי סעיף 14 לחוק, תיקי מיזוג שניתנה בהם החלטת הממונה, תיקי מונופולין ותיקי קבוצת ריכוז – יהיו פתוחים לעיון הציבור במשרדי רשות התחרות בירושלים, בימים ובשעות שיורה הממונה וכן באתר האינטרנט של הרשות.

עיון הציבור

9. לענין סעיף 17(א)(2) לחוק, יהיה מחזור המכירות של חברות מתמזגות כמפורט להלן:

קביעת מחזור המכירות במיזוג חברות

(1) מחזור המכירות של כל חברה מתמזגת יכלול את ערך מכירותיה לפי דוחות כספיים מבוקרים, בלא מס ערך מוסף ובלא מס קניה; היו לחברה המתמזגת חברות-אם או חברות-בת, ייקבע מחזורה על פי הדוחות הכספיים המאוחדים;

(2) מחזור המכירות של שתיים לפחות מן החברות המתמזגות לא יפחת מ-21,060,000 שקלים חדשים לכל אחת (להלן – מחזור מכירות מזערי).

9א. (א) הסכום הנקוב בתקנה 9(2) ישתנה ביום 1 בינואר בכל שנה (להלן – יום השינוי) לפי שיעור שינוי המדד החדש לעומת המדד היסודי.

עדכון מחזור מכירות מזערי

(ב) סכום שהשתנה כאמור בתקנת משנה (א) יעוגל לסכום הקרוב שהוא מכפלה של 10,000 שקלים חדשים; השתנה סכום כאמור, והתקבל סכום שהוא מכפלה של 5,000 שקלים חדשים, יעוגל הסכום כלפי מעלה.

(ג) הממונה יפרסם הודעה ובה נוסח תקנה 9(2) כפי שהשתנה לפי האמור בתקנות משנה (א) ו-(ב) באתר האינטרנט וברשומות.

(ד) בתקנה זו –

"המדד" – מדד המחירים לצרכן שמפרסמת הלשכה המרכזית לסטטיסטיקה;

"המדד היסודי" – המדד שפורסם בחודש דצמבר 2021;

"המדד החדש" – המדד שפורסם בחודש דצמבר האחרון שלפני יום השינוי.

10. תקנות ההגבלים העסקיים (מרשם, הודעת מיזוג, הודעת הממונה לציבור וקביעת מחזור המכירות במיזוג חברות), התשמ"ט-1989 – בטלות.

ביטול

11. (א) תחילתן של תקנות אלה, למעט לענין האמור בתקנת משנה (ב), 30 ימים מיום פרסומן.

תחילה

(ב) תחילתה של תקנה 8, לענין פרסום באינטרנט, ביום כ' בטבת התשס"ה (1 בינואר 2005), והחובה לפיה תחול על תיקים שנפתחו החל באותו יום.

**תוספת**

טופס 1
(תקנה 3(א))
[בקשת פטור מאישור הסדר כובל](https://www.nevo.co.il/lawattachments/6236f0cf2ec031b6a9ff853f/d0e60edf-147d-4dfa-8df7-6e3f96d7e388.doc)

טופס 2
(תקנה 4)
[הודעת מיזוג](https://www.nevo.co.il/lawattachments/6236f0cf2ec031b6a9ff853f/e234a4bb-553c-40f7-b820-e9500be8c5c2.doc)

טופס 3
(נמחק)

|  |  |  |  |  |  |
| --- | --- | --- | --- | --- | --- |
|  | אהוד אולמרט  שר התעשיה המסחר והתעסוקה |  |  |  |  |
|  |  |  |  |  |  |