תקנות זכויות החולה (דרכי מינוי, תקופת כהונה, וסדרי עבודה של ועדות אתיקה), תשנ"ז-1996

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | מושבן של ועדות אתיקה ואזורי סמכות | סעיף 2 |
| [Go](#h3) | דרכי מינוי חברי ועדת אתיקה | סעיף 3 |
| [Go](#h4) | תקופת כהונה | סעיף 4 |
| [Go](#h5) | סיום כהונה | סעיף 5 |
| [Go](#h6) | פרטי פניה לועדת אתיקה | סעיף 6 |
| [Go](#h7) | הגשת פניה | סעיף 7 |
| [Go](#h8) | מועד הדיון בפניה והחלטת ועדת האתיקה | סעיף 8 |
| [Go](#h9) | השתתפות ממלא מקום | סעיף 9 |
| [Go](#h10) | ניהול פרוטוקול | סעיף 10 |
| [Go](#h11) | דיון בדלתיים סגורות | סעיף 11 |
| [Go](#h12) | ניגוד ענינים | סעיף 12 |

תקנות זכויות החולה (דרכי מינוי, תקופת כהונה, וסדרי עבודה של ועדות אתיקה), תשנ"ז-1996

בתוקף סמכותי לפי סעיפים 24(ד) ו-32 לחוק זכויות החולה, התשנ"ו-1996 (להלן – החוק), אני מתקין תקנות אלה:

1. בתקנות אלה –

הגדרות

"ועדת אתיקה" – ועדה שמונתה לפי סעיף 24 לחוק;

"פניה" – פניה לועדת אתיקה לענין סעיפים 13(ד), 15(2), 18, 20 או 23 לחוק.

2. (א) המנהל הכללי יקבע את אזור הסמכות של כל ועדת אתיקה ואת מקום מושבה.

מושבן של ועדות אתיקה ואזורי סמכות

(ב) המנהל הכללי או מי שהוא הסמיך לכך יהיה רשאי להעביר פניה לועדת אתיקה אחרת, אם ראה לנכון לעשות כן, בשל דחיפות הנושא או בשל ניגוד ענינים של חברי הועדה המוסמכת לאזור.

3. המנהל הכללי ימנה, בכתב, חברים כאמור בסעיף 24(א) לחוק לכל ועדה שנקבעה כאמור בתקנה 2, ורשאי הוא למנות ממלא מקום קבוע לכל חבר בועדת האתיקה.

דרכי מינוי חברי ועדת אתיקה

4. (א) תקופת כהונה של ועדת אתיקה תהיה ארבע שנים.

תקופת כהונה

(ב) המנהל הכללי רשאי לחזור ולמנות את ועדת האתיקה לתקופות כהונה נוספות בדרך שבה נתמנתה לראשונה.

(ג) נפטר חבר הועדה, התפטר או בוטל מינויו, ימנה המנהל הכללי חבר אחר תחתיו, והוא יכהן עד תום תקופת הכהונה של ועדת האתיקה.

5. (א) חבר ועדת אתיקה יחדל לכהן לפני תום כהונת הועדה אם התפטר בהגשת כתב התפטרות למנהל הכללי; כהונתו תופסק לא יאוחר מחודש ממועד הגשת כתב ההתפטרות.

סיום כהונה

(ב) המנהל הכללי רשאי להעביר חבר ועדת אתיקה מכהונתו אם התקיים אחד מתנאים אלה:

(1) הוגשו נגדו כתב אישום או קובלנה בשל עבירה שיש עמה קלון;

(2) הוא נתמנה לתפקיד שבשלו הוא נמצא באופן תדיר במצב של ניגוד ענינים עם תפקידו כחבר ועדת אתיקה;

(3) הוא נעדר משלוש ישיבות רצופות או ממחצית הישיבות במהלך שנה אחת לכהונתו, וזאת לאחר שנשלחה לו התראה בכתב על כך;

(4) המנהל הכללי קבע, על יסוד חוות דעת רפואית, שמחמת מצב בריאותו נבצר מהחבר להמשיך במילוי תפקידו.

6. אלה הפרטים שתכיל פניה:

פרטי פניה לועדת אתיקה

(1) שם המוסד הרפואי ושם המטפל;

(2) שם המטופל;

(3) פרטי הפונה –

(א) אם הוא המטפל, יצוין, בנוסף לשמו ושמו של המוסד, גם תפקידו;

(ב) אם הוא אינו המטפל, יצוינו שמו, מספר הזהות שלו, מקום מגוריו, ומען להמצאת תשובה;

(4) העובדות העיקריות הנוגעות לפניה;

(5) ההוראה בחוק שלפיה נעשית הפניה;

(6) ענינו של הפונה בקביעת ועדת האתיקה;

(7) קרבת הפונה למטופל.

7. (א) פניה לפי סעיף 15(2) לחוק תוגש בידי המטפל, המטופל, בן משפחה או ידיד קרוב של המטופל.

הגשת פניה

(ב) פניה לפי סעיף 13(ד) או 18(ג) לחוק תוגש בידי המטפל.

(ג) פניה לפי סעיף 20(א)(5) לחוק, יכול שתוגש בידי כל אדם בעל ענין.

(ד) פניה לפי סעיף 23(א) תוגש בידי המטופל, בא כוחו לפי סעיף 16 לחוק או עורך דינו.

8. (א) בפניות בענין סעיפים 13(ד) ו-15(2) לחוק תיתן ועדת האתיקה את החלטתה בתוך ארבעים ושמונה שעות ממועד קבלת הפניה, אלא אם כן הורה יושב ראש הועדה הוראה אחרת מטעמים מיוחדים שיירשמו; נבצר מהועדה לדון בפניה דחופה בתוך ארבעים ושמונה שעות, תודיע מזכירות הועדה לפונה כי עליו לפנות לבית המשפט המחוזי בהתאם לסעיף 24(ג) לחוק.

מועד הדיון בפניה והחלטת ועדת האתיקה

(ב) בכל פניה אחרת תיתן הועדה החלטה בתוך שלושים ימים ממועד הגשת הפניה אלא אם כן הקדים יושב ראש הועדה את הדיון בפניה בשל דחיפותה.

(ג) החלטת הועדה בכתב תינתן לפונה, סמוך ככל האפשר לסיום הדיון; ההחלטה תהיה מנומקת אלא אם כן החליטה הועדה שלא לנמק את ההחלטה, מטעמים מיוחדים שיירשמו.

(ד) נחלקו הדעות בועדה, תכריע דעת הרוב.

9. נבצר מיושב ראש ועדת אתיקה או מחבר אחר בה להשתתף בדיון, ישתתף בו מי שנתמנה ממלא מקומו הקבוע.

השתתפות ממלא מקום

10. (א) יושב ראש ועדת האתיקה או מי שהוא קבעו לצורך זה, ירשום פרוטוקול של הדיון בועדה.

ניהול פרוטוקול

(ב) פרוטוקול יכול שייערך גם בדרך של הקלטה ברשמקול או באופן אחר שיקבע יושב ראש הועדה, ובלבד שיועלה על הכתב ויצורף לתיק הדיון.

(ג) הפרוטוקול ייחתם ביד יושב ראש ועדת האתיקה.

11. דיוני ועדת האתיקה ינוהלו בדלתיים סגורות, אולם הועדה רשאית להרשות אדם, בכפוף לכל דין, להיות נוכח בעת הדיון, כולו או מקצתו.

דיון בדלתיים סגורות

12. (א) חבר ועדת אתיקה לא ישתתף בדיון בועדה אם הוא עלול להימצא, במישרין או בעקיפין, במצב של ניגוד ענינים בין תפקידו כחבר הועדה לבין ענין אחר שלו.

ניגוד ענינים

(ב) נתברר לחבר ועדת אתיקה שהוא מנוע מלהשתתף בדיון מסוים בשל ניגוד ענינים כאמור בתקנת משנה (א), יודיע על כך ליושב ראש הועדה ויימנע מלהשתתף בדיון, ובמקומו ישתתף ממלא מקומו הקבוע בהתאם לאמור בתקנה 9.

|  |  |  |  |  |  |
| --- | --- | --- | --- | --- | --- |
|  | צחי הנגבי  שר הבריאות |  |  |  |  |
|  |  |  |  |  |  |