תקנות להסדר ההימורים בספורט (תכנית הימורים בכדורסל), תשנ"ו-1996

תוכן ענינים

|  |  |  |
| --- | --- | --- |
| [Go](#h1) | עריכת הימורים בכדורסל | סעיף 1 |
| [Go](#h2) | קביעת מועד לתכנית | סעיף 2 |
| [Go](#h3) | תוספת |
| [Go](#h4) | פרק ראשון –פרשנות |
| [Go](#h5) | הגדרות | סעיף 1 |
| [Go](#h6) | פרק שני –טופסי השתתפות |
| [Go](#h7) | טפסים | סעיף 2 |
| [Go](#h8) | חלקי הטופס | סעיף 3 |
| [Go](#h9) | סימון ניחוש טורי | סעיף 4 |
| [Go](#h10) | טופס השתתפות טורי וטופס השתתפות רב-טורי | סעיף 5 |
| [Go](#h11) | סיכום רב-טורי | סעיף 6 |
| [Go](#h12) | ביטול תחרות או החלפתה | סעיף 7 |
| [Go](#h13) | אי קיום תחרויות במחזור | סעיף 8 |
| [Go](#h14) | מועד סיום מחזור | סעיף 9 |
| [Go](#h15) | פרק שלישי –השתתפות בהימורים |
| [Go](#h16) | זכות להשתתף בהימור | סעיף 10 |
| [Go](#h17) | סימון הניחוש | סעיף 11 |
| [Go](#h18) | צבע הסימון | סעיף 12 |
| [Go](#h19) | איסור מחיקה | סעיף 13 |
| [Go](#h20) | מקום הסימון | סעיף 14 |
| [Go](#h21) | מספר הטורים | סעיף 15 |
| [Go](#h22) | סימון בטופס רב-טורי | סעיף 16 |
| [Go](#h23) | סיכום הטורים | סעיף 17 |
| [Go](#h24) | סימון מלא לפי רשימת התחרויות | סעיף 18 |
| [Go](#h25) | פסילת טופס | סעיף 19 |
| [Go](#h26) | פרק רביעי –תחנות קבלה |
| [Go](#h27) | משרד ראשי ותחנות קבלה | סעיף 20 |
| [Go](#h28) | הטבעת טפסים | סעיף 21 |
| [Go](#h29) | קבלת טפסים | סעיף 22 |
| [Go](#h30) | מחיר | סעיף 23 |
| [Go](#h31) | מועד נעילה של תחנות הקבלה | סעיף 24 |
| [Go](#h32) | פרק חמישי –בדיקת הטפסים ואיתור הזוכים |
| [Go](#h33) | צילום טפסים | סעיף 25 |
| [Go](#h34) | תקלה | סעיף 26 |
| [Go](#h35) | בירור הזכויות | סעיף 27 |
| [Go](#h36) | הבדיקה | סעיף 28 |
| [Go](#h37) | טופס שנדחה | סעיף 29 |
| [Go](#h38) | אישור השתתפות לטופס שנדחה | סעיף 30 |
| [Go](#h39) | החזרת דמי ההשתתפות | סעיף 31 |
| [Go](#h40) | עדיפות הצילום | סעיף 32 |
| [Go](#h41) | העדר צילום | סעיף 33 |
| [Go](#h42) | העברה למשטרה | סעיף 34 |
| [Go](#h43) | פרק ששי –הניחוש הנכון ודירוג הפרסים |
| [Go](#h44) | דרגות הפרס | סעיף 35 |
| [Go](#h45) | קיום תחרות שלא במועדה | סעיף 36 |
| [Go](#h46) | קביעת תוצאות תחרות | סעיף 37 |
| [Go](#h47) | ניחוש תחרויות המתקיימות בחו"ל | סעיף 38 |
| [Go](#h48) | ביטול תחרות או הפסקתה | סעיף 39 |
| [Go](#h49) | תחרות שנדחתה מסיבות כלשהן | סעיף 40 |
| [Go](#h50) | אי קיום תחרויות | סעיף 41 |
| [Go](#h51) | שינוי במקום עריכת תחרות | סעיף 42 |
| [Go](#h52) | פרסום הניחוש הנכון | סעיף 43 |
| [Go](#h53) | פרסום הזוכים וסכומי הזכיות | סעיף 44 |
| [Go](#h54) | בדיקה חוזרת | סעיף 45 |
| [Go](#h55) | פרק שביעי –פרסים ותשלומים |
| [Go](#h56) | הסכום המופרש לפרסים | סעיף 46 |
| [Go](#h57) | חלוקת סכום הפרס | סעיף 47 |
| [Go](#h58) | חלוקת פרס באותה הדרגה | סעיף 48 |
| [Go](#h59) | קביעה מראש של סכומי הפרסים | סעיף 49 |
| [Go](#h60) | הגבלת סכום הפרס הראשון | סעיף 50 |
| [Go](#h61) | העברת הפרס הראשון | סעיף 51 |
| [Go](#h62) | אי חלוקת פרס | סעיף 52 |
| [Go](#h63) | תשלום פרסים בשיקים | סעיף 53 |
| [Go](#h64) | עיגול סכומים | סעיף 54 |
| [Go](#h65) | תשלום הפרסים בדואר וניכוי דמי משלוח | סעיף 55 |
| [Go](#h66) | השמדת טופסי ההשתתפות והמיקרופילם | סעיף 56 |
| [Go](#h67) | פרק שמיני:הפעלה במערכת מקוונת |
| [Go](#h68) | הגדרות | סעיף 57 |
| [Go](#h69) | רשימת תחרויות | סעיף 58 |
| [Go](#h70) | תכניה | סעיף 59 |
| [Go](#h71) | טפסים | סעיף 60 |
| [Go](#h72) | טבלת מחירים | סעיף 61 |
| [Go](#h73) | הגבלות בהשתתפות | סעיף 62 |
| [Go](#h74) | ביטול ניחוש | סעיף 63 |
| [Go](#h75) | אירועים חריגים | סעיף 64 |
| [Go](#h76) | החזר דמי השתתפות | סעיף 65 |
| [Go](#h77) | השלמת התכנית | סעיף 66 |
| [Go](#h78) | העברת ניחוש | סעיף 67 |
| [Go](#h79) | הימורים דרך האינטרנט | סעיף 68 |
| [Go](#h80) | אישור השתתפות | סעיף 69 |
| [Go](#h81) | ביטול השתתפות | סעיף 70 |
| [Go](#h82) | קבלה | סעיף 71 |
| [Go](#h83) | בדיקת הקבלה | סעיף 72 |
| [Go](#h84) | פסילת השתתפות והחזרת תשלום | סעיף 73 |
| [Go](#h85) | עליונות הרישום | סעיף 74 |
| [Go](#h86) | סופיות הקביעה | סעיף 75 |
| [Go](#h87) | תשלום | סעיף 76 |
| [Go](#h88) | פטור על תשלום כפול | סעיף 77 |
| [Go](#h89) | עיכוב או ביטול פרס | סעיף 78 |
| [Go](#h90) | סירוב לשלם זכיה | סעיף 79 |
| [Go](#h91) | אחריות | סעיף 80 |
| [Go](#h92) | בדיקה נוספת | סעיף 81 |
| [Go](#h93) | הודעה על התחנות | סעיף 82 |

תקנות להסדר ההימורים בספורט (תכנית הימורים בכדורסל), תשנ"ו-1996

בתוקף סמכותה לפי סעיף 8 לחוק להסדר ההימורים בספורט, התשכ"ז-1967, באישור שר האוצר ושר החינוך, התרבות והספורט ובאישור ועדת הכספים של הכנסת, מתקינה המועצה להסדר ההימורים בספורט (להלן – המועצה) תקנות אלה:

1. ההימורים אשר תארגן המועצה על תוצאות תחרויות בכדורסל ייקראו "טוטו כדורסל" וייערכו לפי התכנית שבתוספת (להלן – התכנית).

עריכת הימורים בכדורסל

2. המועצה תקבע בהודעה שתפורסם ברבים מועד לתחילתה של תכנית ולסיומה.

קביעת מועד לתכנית

**תוספת**

(תקנה 1)

תכנית ה"טוטו כדורסל"

**פרק ראשון –פרשנות**

1. בתכנית זו –

הגדרות

"האיגוד" – איגוד הכדורסל בישראל;

"הודעה ברבים" – הודעה באחד מאלה: שני עיתונים יומיים, רדיו, טלויזיה;

"הטבעה" – סימון סימול זיהוי במכונת ההטבעה שסיפקה המועצה לצורך תכנית זו או באמצעי הטבעה אלקטרוני אחר שאישרה המועצה לצורך זה, אשר יכלול את מספר המחזור, העונה, מספר שוטף ומספר התחנה;

"הימורים" – ההימורים על תוצאות תחרויות כדורסל שאותם ארגנה המועצה לפי התכנית;

"הפרש התוצאה" – ההפרש, בסיום התחרות, בין מספר הנקודות שהשיגה הקבוצה המנצחת ובין מספר הנקודות שהשיגה הקבוצה המפסידה, לפי החלטת שופט התחרות;

"טופס השתתפות טורי" – טופס המיועד להימור בטורים בודדים;

"טופס השתתפות רב-טורי" – טופס המיועד להימור במספר טורים;

"טופס תקין" – טופס שנתקיימו בו תנאי סעיף 10(א);

"טור" – מספר שורות המתאים לרשימת התחרויות שקבעה המועצה לאותו מחזור תחרויות, שבהן מסמן המשתתף את ניחושו לענין הקבוצה המנצחת ולענין הפרש התוצאה;

"מדרג ההפרשים" – סולם של הפרשים בני מספר נקודות, שתקבע המועצה, לסימון הפרש התוצאה, ושיצויין בטופס ההשתתפות או בדרך אחרת שתורה המועצה מזמן לזמן;

"מועד" – פרק זמן שבמהלכו מתקיים מחזור לפי קביעת המועצה; תחרות אשר לא הסתיימה בפרק הזמן האמור – לא תבוא במנין התחרויות ותיחשב כאילו לא נתקיימה כלל;

"מחזור" – סדרת תחרויות כדורסל המתקיימות במועד מסויים, ואשר לגבי תוצאותיהן קבעה המועצה כי ייערכו הימורים לפי התכנית;

"מען" – לרבות תא דואר או כל כתובת אחרת להמצאת הזכיה;

"המערכת" – מערכת עיבוד נתונים אלקטרונית המורכבת מקורא אופטי מכונת צילום ומחשב, שקבעה המועצה, לצורך קביעת הזוכים מבין המשתתפים בהימורים;

"המשרד הראשי" – המשרד אשר קבעה המועצה כמשרדה הראשי, לפי סעיף 20(א);

"משתתף" – מי שמשתתף בהימורים על פי הוראות התכנית לרבות על ידי אדם אחר או באמצעות טלפון או באופן אלקטרוני; מספר משתתפים בטופס אחד ייראו כמשתתף אחד;

"הניחוש הנכון" – ניחוש התוצאה הנכונה בכל אחת מהתחרויות המופיעות ברשימת התחרויות באותו מחזור;

"ניחוש התוצאה" – ניחוש הקבוצה המנצחת בתחרות והפרש התוצאה שבו היא ניצחה, במסגרת מדרג ההפרשים גם יחד;

"קבוצה אורחת" – קבוצה אשר המועצה, בפרסומיה, קבעה אותה ברשימת התחרויות שניה מימין;

"קבוצה מארחת" – קבוצה אשר המועצה בפרסומיה קבעה אותה ברשימת התחרויות ראשונה מימין;

"רואה חשבון" – רואה חשבון שמינתה המועצה;

"רשימת התחרויות" – רשימת תחרויות הכדורסל אשר לגבי תוצאותיהן קבעה המועצה כי ייערכו הימורים במחזור, ואשר תסומן במספרים סידוריים;

"שורה" – משבצות בסדרה אופקית בטופס ההשתתפות לסימון ניחוש התוצאה בתחרות המופיעה ברשימת התחרויות; בכל שורה שתי משבצות לסימון ניחוש הקבוצה המנצחת (להלן – משבצות הנצחון), ומשבצות נוספות לסימון הפרש התוצאה במדרג ההפרשים (להלן – משבצות הפרש התוצאה);

"תחנת קבלה" – מקום שקבעה המועצה לפי סעיף 20 לצורך קבלה או הטבעה של טופסי השתתפות;

"תחרות" – משחק כדורסל המופיע בשורה משורות טופס ההשתתפות, לרבות משחק כדורסל בחוץ לארץ.

**פרק שני –טופסי השתתפות**

2. (א) המועצה תספק טופסי השתתפות לצורך ההימורים.

טפסים

(ב) טופסי ההשתתפות יימכרו למשתתף במחיר שקבעה המועצה או יסופקו חינם, אם קבעה כך המועצה.

(ג) על אף האמור בסעיף קטן (ב), רשאית המועצה להעמיד בתחנת קבלה לרשות המשתתף טפסים לדוגמה לשימוש נסיוני.

3. (א) לטופס ההשתתפות יהיה מצורף עותק אשר סימני המשתתף יועתקו עליו; העותק נועד למשתתף.

חלקי הטופס

(ב) בכל טופס השתתפות יצויינו בבירור, במקום המיועד לכך, שמו ומענו המלאים של המשתתף. הפרס שבו זכה משתתף יישלח בדואר לפי המען האמור או יימסר לידיו במשרד הראשי או בתחנת קבלה, הכל לפי החלטת המועצה.

(ג) הטופס יוטבע בתחנת הקבלה ויהיה בר-תוקף לגבי מחזור ההימורים שנקבע בהטבעה לאותו סוג טופס.

4. (א) משתתף רשאי לסמן את ניחושיו בטופס בסימון טורי כלהלן:

סימון ניחוש טורי

(1) במשבצות הנצחון – סימון במשבצת הראשונה מימין בכל שורה משמעו הימור על נצחון הקבוצה המארחת, וסימון במשבצת השניה מימין בכל שורה משמעו הימור על נצחון הקבוצה האורחת;

(2) באחת ממשבצות הפרש התוצאה באותה שורה יסומן ניחוש הפרש התוצאה, בהתאם למדרג ההפרשים.

(ב) סימן משתתף סימון טורי בטופס, לא יהיה רשאי לסמן באותו טופס בטור אחר סימון רב-טורי, כאמור בסעיף 16.

5. טופס השתתפות טורי מיועד לסימון טורי בלבד, וטופס השתתפות רב-טורי מיועד לסימון רב-טורי בלבד.

טופס השתתפות טורי וטופס השתתפות רב-טורי

6. בצדו השמאלי של טופס השתתפות רב-טורי יופיעו שלוש עמודות מספרים לציון סך כל הטורים שסומנו בניחוש רב-טורי, כאמור בסעיף 16.

סיכום רב-טורי

7. (א) המועצה רשאית לקבוע את רשימת התחרויות בכל מחזור, וכן תודיע, בתחנות הקבלה, את סדר הופעתן בטופס ההשתתפות; חלו נסיבות שבשלהן נאלצה המועצה לשנות מאותו סדר – תודיע ברבים על השינוי, ככל האפשר לפני מועד המשחקים.

ביטול תחרות או החלפתה

(ב) המועצה רשאית לקבוע כי לא יתקיימו הימורים לגבי תוצאות תחרות המופיעה ברשימת התחרויות, ובלבד שהודיעה על כך ברבים, ככל האפשר לפני המועד שנקבע לקיום המחזור; קבעה המועצה כאמור, תיחשב התחרות כאילו לא התקיימה ולא תיכלל בקביעת הניחוש הנכון באותו מחזור תחרויות.

(ג) המועצה רשאית, בכל עת, להחליף תחרות ברשימת התחרויות בתחרות אחרת, וכן להודיע על שינוי במקום קיומה של תחרות; עשתה כן המועצה – תודיע על כך ברבים, ככל האפשר לפני קיום התחרות; חלו החלפה או שינוי כאמור, יראו את הסימון המופיע בטופס, כאילו סומן לניחוש תוצאות התחרות המחליפה או המתקיימת במקום האחר, ואולם המשתתף יהיה רשאי, כל עוד לא הועבר טופס ההשתתפות מתחנת הקבלה למשרד הראשי, לבטלו בתחנת הקבלה ולקבל בה החזר דמי ההשתתפות ששילם.

8. (א) המועצה רשאית לקבוע כי לא יתקיימו הימורים על תוצאות תחרויות במחזור אחד או יותר; קבעה כך, תודיע המועצה על כך ברבים לפני המועד שנקבע לתחילת קיומו של אותו מחזור.

אי קיום תחרויות במחזור

(ב) הודיעה המועצה ברבים על אי קיום הימורים כאמור בסעיף קטן (א), רשאים המשתתפים באותו מחזור לקבל בחזרה את דמי ההשתתפות ששילמו בעד השתתפותם בהימורים על תוצאות התחרויות באותו מחזור.

9. (א) המועצה רשאית לקבוע את המועד לסיום המחזור (להלן – מועד הסיום); המועצה תודיע ברבים על קביעתה לפני תחילת המחזור.

מועד סיום מחזור

(ב) התקיימה תחרות שלא במועד שתוכנן לה, אך התקיימה לפני סיומו – יראוה כאילו התקיימה במועד.

**פרק שלישי –השתתפות בהימורים**

10. (א) מסירת טופס תקין בתחנת הקבלה מקנה זכות להשתתף בהימור; טופס תקין, לענין זה, הוא טופס השתתפות שנתקיימו בו כל אלה:

זכות להשתתף בהימור

(1) הוא מולא בדייקנות ובבהירות לפי הוראות התכנית;

(2) נרשמו בו שם המשתתף ומען;

(3) דמי ההשתתפות בעדו שולמו במלואם, לפי מספר הטורים והמחזורים שסומנו בו;

(4) ההטבעה על מקור הטופס ברורה ושלמה;

(5) הוא צולם במשרד הראשי לפני מועד התחרויות;

(6) הוא אושר לכך במשרד הראשי.

(ב) טופס שלא נתקיימו בו הוראות סעיף קטן (א) אינו זכאי להשתתף בהימור.

11. משתתף יסמן את ניחושיו לגבי כל תוצאות תחרויות הכדורסל אשר ברשימת התחרויות בטופס ההשתתפות.

סימון הניחוש

12. הניחוש וכל רישום אחר בטופס ההשתתפות ייעשה בעט, הכותב בצבע שחור או כחול בלבד או במדפסת מחשב.

צבע הסימון

13. לא יסומן טופס ההשתתפות אלא בהתאם להוראות התכנית, ולא יימחק סימון או כל רישום אחר שנעשה בטופס.

איסור מחיקה

14. הניחוש יסומן בתוך המשבצת המיועדת לכך בטופס; הסימון לא יחרוג ממסגרת המשבצת.

מקום הסימון

15. (א) משתתף רשאי להשתתף בהימורים בטופס השתתפות טורי בסימון טורי בכל אחד מן הטורים שבטופס.

מספר הטורים

(ב) משתתף רשאי לסמן ניחושיו בטופס השתתפות רב-טורי בסימון רב-טורי, למספר טורים אשר לא יפחת ממספר מזערי ולא יעלה על מספר מרבי שקבעה המועצה לכל טופס.

16. (א) סימון ניחוש תוצאה בטופס רב-טורי ייעשה על ידי סימון שלושה ניחושים לפחות בשורה אחת בטור; אחד מהסימונים הללו לפחות יהיה לציון הקבוצה המנצחת.

סימון בטופס רב-טורי

(ב) סימון ניחוש תוצאה בטופס רב-טורי כאמור, מגדיר את מספר הניחושים שבהם המשתתף בהימור, משתתף, לכל הצירופים האפשריים אשר יהיו לאותו סימון תוצאה.

(ג) אין לסמן סימון טורי וסימון רב-טורי בטופס אחד.

(ד) סימן משתתף את ניחושיו לתוצאות תחרות כלשהי בטופס השתתפות טורי בסימון רב-טורי – יראו אותו כאילו לא סימן כלל את תוצאות אותה תחרות.

17. (א) סימן משתתף ניחושיו בסימון רב-טורי, יסכם את מספר הטורים שסימן כאמור, במקום המיועד לכך, בטופס, בסימן X על הספרה המתאימה בכל אחת מעמודות הספרות שמתחת לכותרת "טבלת רט", לפי יחידות, עשרות ומאות; סימן המשתתף בטופס פחות מעשרה טורים יסמן אפס בסכום הספרות בעמודות העשרות והמאות; לא סימן משתתף סימון כלשהו – יראו כאילו סימן אפס בכל עמודה, בהתאם.

סיכום הטורים

(ב) נתגלתה אי התאמה בין מספר הטורים שסומנו כניחוש בטופס לבין מספרם כפי שסומן בעמודות הספרות לפי סעיף קטן (א) – יקבע מספר הטורים שסומנו כניחוש בטופס.

18. (א) ניחוש שסומן במשבצת מסויימת בעמודה שבטור יתייחס לתוצאה בתחרות שבין קבוצות הכדורסל בהתאם לסדר רשימת התחרויות המאוחר ביותר שקבעה המועצה לאותו מחזור.

סימון מלא לפי רשימת התחרויות

(ב) משתתף יסמן את ניחושיו בדבר תוצאות כל התחרויות שנקבעו לאותו מחזור בהתאם לסדר רשימת התחרויות שקבעה המועצה.

(ג) לא סימן משתתף את ניחושיו בדבר תוצאות תחרויות שנקבעו לאותו מחזור, יראו כאילו לא ניחש את תוצאות אותן תחרויות.

19. סימן משתתף את ניחושיו בדרך שונה מהאמור בתכנית זו, ייפסל הטופס, בכפוף לאמור בסעיף 30.

פסילת טופס

**פרק רביעי –תחנות קבלה**

20. המועצה תקבע תחנות קבלה שבהן ימסרו משתתפים, בדרך שתורה המועצה, את טופסי ההשתתפות וכן תקבע את משרדה הראשי ותודיע ברבים על מקומו.

משרד ראשי ותחנות קבלה

21. המועצה תציב בתחנות הקבלה אמצעי הטבעה לצורך תכנית זו, שבהם יוטבעו המקור וההעתק של טופסי ההשתתפות שנמסרו באותה תחנה.

הטבעת טפסים

22. (א) נמסר בתחנת הקבלה טופס השתתפות ושולמו בעדו דמי השתתפות בהתאם למספר הטורים שסומנו בו, כפי שקבעה המועצה, יוטבע הטופס כאמור בסעיף 21.

קבלת טפסים

(ב) מקור הטופס הנטבע יישאר ביד בעל התחנה כדי להעבירו למשרד הראשי, בדרך שתקבע המועצה.

(ג) המשתתף יהיה אחראי לזהות הסימונים בשני חלקי הטופס.

(ד) בעל תחנת הקבלה אינו אחראי לזהות שני חלקי הטופס או להעברת המקור למשרד הראשי.

23. (א) מחיר השתתפות ייקבע בידי המועצה ויהיה אחיד לכל טור, בכל סוגי הטפסים.

מחיר

(ב) מחיר ההשתתפות ומחיר הטופס, וכל שינוי בהם, יפורסמו בהודעה ברבים ובתחנות הקבלה.

24. בתחנת קבלה יתקבלו טופסי ההשתתפות מהמשתתפים לא יאוחר מהיום והשעה שקבעה המועצה לגבי אותה תחנת קבלה (להלן – מועד הנעילה).

מועד נעילה של תחנות הקבלה

**פרק חמישי –בדיקת הטפסים ואיתור הזוכים**

25. טפסים שהועברו מתחנות הקבלה אל המשרד הראשי יצולמו לפני קיום התחרויות על גבי מיקרופילם או בדרך אחרת והצילומים יופקדו בכספת בידי שני נציגי המועצה, אשר אחד מהם רואה חשבון, עד לקביעת הניחוש הנכון; הכספת תינעל ותיפתח בידי שני נציגי המועצה אשר בידי כל אחד מהם נמצא מפתח ורק צירוף המפתחות אשר בידי שניהם נועל ופותח את הכספת.

צילום טפסים

26. חלה תקלה במכונות הצילום או אירע קלקול אחר במערכת, רשאית המועצה לקבוע כי טפסים אשר לא צולמו לא ישתתפו בהימורים או כי יבוטלו ההימורים באותו מחזור; המועצה תתן הודעה ברבים על ביטול השתתפותם בהימורים של הטפסים, כולם או מקצתם, ותחזיר למשתתפים את דמי ההשתפות ששולמו בעדם.

תקלה

27. (א) לאחר קיום התחרויות במחזור מסויים וקביעת הניחוש הנכון, יבוררו הטפסים הזוכים מבין הטפסים אשר השתתפו בהימורים.

בירור הזכויות

(ב) בדיקת הניחוש הנכון תיעשה בכל שורה ובכל טור ניחוש בנפרד; הזכות לפרס או לחלק פרס באותו טור ניחוש, תהיה לפי מספר ניחושי התוצאה הנכונה הגבוה ביותר באותו טור, בכפוף לאמור בסעיף 52.

28. בירור הטפסים הזוכים ייעשה באמצעות המערכת או בכל דרך אחרת אשר המועצה תורה עליה.

הבדיקה

29. טופס שדחתה המערכת, ייפסל ולא ישתתף בהימור.

טופס שנדחה

30. על אף האמור בסעיפים 19 ו-29, רשאים המועצה או מי שהסמיכה לצורך זה, להתיר השתתפותו בהימור של טופס אשר דחתה המערכת, אם צולם הטופס לפני קיום התחרויות, וההטבעה והסימון בטופס ניתנים לזיהוי בבירור וללא ספק ואם נראה לה כי הטופס תקין על פניו.

אישור השתתפות לטופס שנדחה

31. המועצה לא תחזיר למשתתף את דמי ההשתתפות ששילם בעד ההשתתפות בהימורים בטופס שנפסל, אלא אם כן נמצא הטופס האמור, ומדמי ההשתתפות ינוכו דמי דואר והוצאות טיפול כפי שתקבע המועצה מזמן לזמן.

החזרת דמי ההשתתפות

32. לא היתה זהות בין הטופס לבין הצילום שערכה המועצה לפי סעיף 25, יקבע צילום הטופס המצוי בידי המועצה והוא שיחייב הן את המשתתף והן את המועצה.

עדיפות הצילום

33. לא נמצא במועצה צילום של הטופס, לא ישתתף אותו טופס בהימור, והמשתתף יהיה זכאי לקבל בחזרה את דמי ההשתתפות ששילם, ובלבד שיוכיח להנחת דעת המועצה את תקינות הטופס אילו נמצא צילומו במועצה.

העדר צילום

34. (א) המועצה תעביר למשטרה את רשימת הטפסים החסרים, כפי שקבעה המערכת במשרד הראשי לפני קיום התחרויות.

העברה למשטרה

(ב) המועצה תעביר לחקירת המשטרה כל דרישה לתשלום זכיה בפרס, על פי טופס אשר צילומו לא נמצא במועצה.

**פרק ששי –הניחוש הנכון ודירוג הפרסים**

35. (א) דרגות הפרסים בעד ניחוש נכון של תוצאות התחרויות בכל מחזור תחרויות כדורסל יהיו:

דרגות הפרס

(1) פרס ראשון, שיחולק בין מסמכי הניחוש הנכון באותו מחזור;

(2) פרס שני, שיחולק בין מסמני הניחוש הנכון באותו מחזור חסר תחרות אחת;

(3) פרס שלישי, שיחולק בין מסמני הניחוש הנכון באותו מחזור חסר שתי תחרויות;

(4) פרס רביעי, שיחולק בין מסמני הניחוש הנכון באותו מחזור חסר שלוש תחרויות.

(ב) לא נמצא משתתף הזכאי לפרס כאמור בסעיף קטן (א)(1) עד (4), לא יחולק אותו פרס וסכום הפרס יעבור לאותה דרגת פרס במחזור שלאחריו.

36. קביעת הניחוש הנכון תהיה רק לגבי תוצאות המשחקים שנערכו בין הקבוצות שברשימת התחרויות בטופס ההשתתפות לאותו מחזור; תחרות הרשומה בטופס ההשתתפות אשר לא הסתיימה במועד הקבוע לאותו מחזור – לא תובא בחשבון לשם קביעת הניחוש הנכון.

קיום תחרות שלא במועדה

37. (א) התוצאה היחידה הקובעת לענין הניחוש הנכון בתחרות כלשהי, היא התוצאה אשר נקבעה עם שריקת השופט לסיום המשחק, בתום מלוא פרק הזמן הקצוב לאותה תחרות, לרבות הארכתה בגין תוצאת שויון, והכל בהתאם לתקנון התחרויות של האיגוד או של הגוף המוסמך המארגן את המשחקים (להלן – התוצאה הקובעת); כל שינוי בתוצאה הקובעת שייעשה במועד מאוחר יותר בידי ועדת המשמעת, ועדת ליגה, בית הדין העליון של האיגוד או רשות שיפוטית כלשהי, לא יפגע בתוקפה של התוצאה הקובעת לענין הניחוש הנכון באותה תחרות.

קביעת תוצאות תחרות

(ב) משחק שיסתיים בתוצאת שויון – לא יבוא במנין המשחקים לצורך קביעת הניחוש הנכון.

38. (א) המועצה רשאית לקבוע ברשימת התחרויות משחקים האמורים להתקיים בחוץ לארץ.

ניחוש תחרויות המתקיימות בחו"ל

(ב) המועצה רשאית למנות יחיד או גוף אשר ידווח באופן שתקבע, את תוצאות המשחקים שנערכו בחוץ לארץ.

(ג) מינתה המועצה יחיד או גוף כאמור, תקבע את הניחוש הנכון לפי תוצאות אותו דיווח ורשאית היא לחלק את הפרסים בהתאם.

(ד) לאחר חלוקת הפרסים ומסירתם לזוכים, לא תישמע טענה כי הניחוש הנכון שנקבע היה שגוי או כי תחרות הסתיימה באופן שונה מהאמור בדיווח.

39. תחרות המופיעה ברשימת התחרויות בטופס השתתפות אשר על תוצאותיה הכריזה המועצה בהתאם לסעיף 7(ב) כי לא יתקיימו הימורים, או תחרות אשר בוטלה, נדחתה, לא התקיימה מכל סיבה שהיא או תחרות אשר הופסקה בטרם נקבעה בה תוצאה קובעת כמשמעותה בסעיף 37, לא תבוא במנין התחרויות לצורך קביעת הניחוש הנכון באותו מחזור תחרויות.

ביטול תחרות או הפסקתה

40. תחרות הרשומה בטופס ואשר מחמת נסיבות כלשהן הופסקה, לאחר תחילתה, בידי שופט התחרות קודם שנקבעה בה תוצאה קובעת, לא תבוא במניין התחרויות לקביעת הניחוש הנכון באותו מחזור תחרויות.

תחרות שנדחתה מסיבות כלשהן

41. (א) אם במחזור מסוים לא התקיימה תחרות כלשהי יחולקו הפרסים באותו מחזור כלהלן:

אי קיום תחרויות

(1) פרס ראשון יחולק בין המשתתפים אשר ניחשו את הניחוש הנכון בכל אחת מהתחרויות שהתקיימו;

(2) פרס שני שלישי ורביעי יחולק בין המשתתפים אשר ניחשו את מרב התחרויות בהתאמה.

(ב) לענין סעיף קטן (א) הפרס הראשון לא יכלול את הסכומים שהועברו ממחזור קודם.

(ג) מחזור תחרויות שלא נתקיימו בו שלוש תחרויות לפחות, לא יחולקו כל פרסים, וכל סכום המופרש לפרסים באותו מחזור תחרויות יצורף לסכום המופרש לפרסים המיועד לחלוקה במחזור התחרויות שלאחריו, כאמור בסעיף 46.

42. אין בשינוי המקום או המגרש לעריכת תחרות הרשומה ברשימת התחרויות בטופס ההשתתפות, כדי לשנות את קביעת הניחוש הנכון לגבי אותה תחרות.

שינוי במקום עריכת תחרות

43. לאחר קיום כל מחזור תחרויות כדורסל, תפרסם המועצה בשני עתונים יומיים לפחות, היוצאים לאור בשפה העברית, את הניחוש הנכון לגבי אותו מחזור; הפרסום ייעשה מוקדם ככל האפשר לאחר סיום אותו מחזור.

פרסום הניחוש הנכון

44. (א) המועצה תפרסם בהודעות מיוחדות את המספרים של טופסי ההשתתפות שבהם סומן ניחוש המזכה בפרסים וכן את הסכומים בכל דרגת פרס, לא יאוחר משלושה ימים לאחר קיום אותו מחזור תחרויות; הפרסום יוצג בכל תחנות הקבלה.

פרסום הזוכים וסכומי הזכיות

(ב) הפרסום בהודעות המועצה על המספר הכולל של מספרי הטפסים שבהם ניחשו נכון והסכומים שבהם זכו, יהא זמני ונתון לשינוי עם מתן ההחלטות בבדיקה חוזרת לפי סעיף 45.

45. (א) בקשה לבדיקה חוזרת חייבת להגיע למשרדה הראשי של המועצה לא יאוחר –

בדיקה חוזרת

(1) מעשרה ימים מיום פרסום ההודעה, אם נטענת זכיה בפרס הראשון;

(2) משלושים ימים מיום פרסום ההודעה אם נטענת זכיה בפרס אחר.

(ב) הרואה עצמו נפגע מהודעה שפורסמה לפי סעיף 44, רשאי להגיש למועצה בקשה בכתב לבדיקה חוזרת.

(ג) בבקשה יצויינו מספר ההטבעה, שם ומען תחנת הקבלה כמצויין בעותק הטופס ומספר הטור בטופס שלגביו נתבקשה הבדיקה החוזרת.

(ד) המועצה תמנה מתוך חבריה ועדה, המורכבת משלושה חברים ושני ממלאי מקום, המוסמכת להחליט בבקשה על פי סעיף זה.

(ה) הועדה תתן למבקש זאת אפשרות להופיע לפניה, תברר את הענין, ותחליט סופית בבקשה.

**פרק שביעי –פרסים ותשלומים**

46. חמישים אחוזים לפחות של התקבולים מעריכת הימורים על פי התכנית בכל מחזור, יופרשו לפרסים (להלן – הסכום המופרש לפרסים).

הסכום המופרש לפרסים

47. (א) בכפוף לנאמר בתכנית, יחולקו מהסכום המופרש לפרסים:
לפרס הראשון – 40 אחוזים;
לפרס השני – 15 אחוזים;
לפרס השלישי – 15 אחוזים;
לפרס הרביעי – 30 אחוזים.

חלוקת סכום הפרס

(ב) המועצה רשאית לשנות את החלוקה הקבועה בסעיף קטן (א), את דרגות הפרסים ואת סכום הפרסים ובלבד שאלה לא יפחתו מהסכום הכולל המופרש לפרסים הקבוע בסעיף 46.

(ג) על אף האמור בסעיף קטן (א), רשאית המועצה לקבוע כי סכום אשר לא יעלה על שני אחוזים מתקבולי דמי ההשתתפות באותו מחזור, יוקצה מהסכום המופרש לפרסים האמור בסעיף 46, לקרן שתשמש לתשלום פרסים למשתתפים, שבבדיקה חוזרת נקבע כי ניחשו נכון את תוצאות התחרות (להלן – קרן פרסים בבדיקה החוזרת).

48. (א) ניחש יותר ממשתתף אחד ניחוש נכון של מספר תוצאות של תחרויות המזכה בפרס באותה דרגה, יתחלק סכום פרס המופרש לאותה דרגת פרסים למספר סכומים שווים, כמספר טורי הניחוש הנכון באותה דרגה (להלן – חלק הפרס).

חלוקת פרס באותה הדרגה

(ב) פרס או חלק מהפרס ישולם למשתתף בעד ניחוש נכון כאמור בפרק זה, בסמוך לאחר אותו מחזור, ובלבד שהפרס הראשון או חלק הפרס הראשון לא יחולק אלא לאחר תום הזמן הקבוע לבדיקה חוזרת.

49. על אף האמור בסעיפים 46, 47 ו-48 רשאית המועצה לקבוע מראש סכומים כפרסים הראשון, השני, השלישי והרביעי, כולם או מקצתם, או לקבוע מראש סכום לכל חלק הפרס, ובלבד שסכום פרס או חלק הפרס לא יפחת מהסכום שהיה מתקבל לפי האמור בסעיפים האמורים.

קביעה מראש של סכומי הפרסים

50. (א) המועצה רשאית לקבוע כי סכום הפרס הראשון שישולם למשתתף לא יעלה על הסכום שקבעה.

הגבלת סכום הפרס הראשון

(ב) יתרת הפרס או יתרת חלק הפרס שלא תשולם כאמור, תיווסף לסכום הפרס הראשון במחזור שלאחר מחזור התחרויות שבו זכה משתתף, ובלבד שהסכום שישולם למשתתף באותו מחזור לא יעלה אף הוא על הסכום שקבעה המועצה לפי סעיף קטן (א).

51. (א) הועבר הפרס הראשון בהתאם לסעיף 35(ב) יותר מפעם אחת, רשאית המועצה להפסיק את העברתו, ולחלק את סכום הפרס, כולו או מקצתו, במחזור או במחזורים שתקבע, וכן להגביל את סכום הפרס הראשון באותו מחזור או באותם מחזורים.

העברת הפרס הראשון

(ב) על הפסקה בהעברת פרס ראשון, חלוקתו או הגבלתו, ועל קביעת סכום הפרס הראשון שישולם למשתתף בהתאם לסעיף 50(א) תפרסם המועצה הודעה ברבים, לפני קיום המחזור.

52. התברר שסכומו של חלק פרס שנקבע בהתאם לסעיף 48(א), לאחר ניכוי דמי דואר, נמוך מסכום שקבעה המועצה ופרסמה בהודעה ברבים, לא יחולק אותו חלק הפרס, והוא יצורף לפרסי מחזור התחרויות הבא, על פי החלוקה הקבועה בסעיף 47(א).

אי חלוקת פרס

53. המועצה תשלם את כל סכום הפרסים לזוכים, בשיקים משוכים על שם הזוכים; שיקים מעל לסכום אשר קבעה המועצה יהיו שיקים משורטטים.

תשלום פרסים בשיקים

54. פרס או חלק מפרס שמשלמת המועצה, יעוגל סכומו לשקל החדש השלם הקרוב, וסכום של חמישים אגורות יעוגל כלפי מעלה.

עיגול סכומים

55. המועצה תמסור לזוכים או תשלח את הפרסים לזוכים בהם בדואר רגיל או בדואר רשום, בהתאם לסכום הפרס; דמי הדואר ינוכו מסכומי הפרסים.

תשלום הפרסים בדואר וניכוי דמי משלוח

56. טופסי ההשתתפות שלא זכו בשום פרס, יושמדו 10 ימים לאחר קיום התחרות האחרונה באותו מחזור; המיקרופילם יושמד שישה חודשים לאחר תאריך קיום התחרות האחרונה במחזור שאליו הוא מתייחס

השמדת טופסי ההשתתפות והמיקרופילם

**פרק שמיני:הפעלה במערכת מקוונת**

57. בפרק זה –

הגדרות

"טופס" – תבנית קבועה המודפסת על נייר או רשומת מידע אשר מיועדת להעברת נתונים לצורך השתתפות בהימורים;

"מועד לקבלת הימורים" – פרק זמן שבמהלכו מתקיימים הימורים על תחרויות אשר בחרה המועצה למחזור כלשהו;

"מחשב מרכזי" – מכשיר הפועל באמצעות תכנה לביצוע עיבוד אריתמטי או לוגי של נתונים וציודו ההיקפי, המותקן במשרד הראשי של המועצה, ואשר מוזן בנתונים באמצעות מסוף או באמצעים אלקטרוניים אחרים, שאישרה המועצה;

"מסוף" – מכשיר שאישרה המועצה לצורך זה המעביר ומקבל נתונים בזמן אמיתי, בדרך של קריאת טפסים או בכל דרך אחרת, והמקושר למחשב מרכזי;

"מערכת מקוונת" – מחשב מרכזי, מסופים ותכנות אשר התקשורת ביניהם נעשית בזמן אמיתי;

"ניחוש נכון" – ניחוש המזכה בזכיה לפי פרק זה;

"נתונים" – פרטים אשר משתתף נדרש לסמן בטופס כדי להשתתף בהימור;

"סימון" – מילוי נתונים בטופס;

"פרסומי המועצה" – פרסום באחד מאלה: המערכת המקוונת או התכניה;

"פרסום ברבים" – פרסום באחד מאלה: שני עיתונים יומיים, רדיו או טלוויזיה;

"קבלה" – אישור המחשב המרכזי לסימונים אשר נקלטו בו, המודפס על נייר שהפיק המסוף והכולל, בין השאר, את נתוני הניחוש;

"תחנה" – מקום שאישרה המועצה ואשר מותקן בו מסוף;

"תחרות" – התמודדות בין קבוצות או בין יחידים, בהתאם לתקנון קבוע מראש;

"תכניה" – כמשמעותה בסעיף 59.

58. (א) המועצה רשאית, בכל עת, לעדכן את סדר התחרויות במחזור או כל נתון ומידע אשר פורסמו קודם לאותו עדכון; הנתונים אשר יחייבו את המועצה והמשתתף יהיו אלה המופיעים במערכת המקוונת בעת בדיקת הניחושים.

רשימת תחרויות

(ב) נאלצה המועצה לשנות במערכת המקוונת נתון כלשהו ברשימת התחרויות, יראו את הניחושים אשר נקלטו קודם לשינוי במחשב המרכזי ובאמצעי האחסון הבלתי מחיק, כאילו סומנו בידי המשתתף לאחר השינוי.

59. (א) המועצה רשאית להפיץ לציבור תכניה למחזור תחרויות אשר עליו יתקיימו הימורים; התכניה תשמש לפרסום רשימת התחרויות המיועדות לאותו מחזור, מועד תחילת המחזור וסיומו, זמן תחילת קבלת ההימורים לתחרות כלשהי וסיומו, ופרטים נוספים לפי שיקול דעתה של המועצה.

תכניה

(ב) פרסום חסר, טעות, עיכוב או מחדל בפרסום או בתכניה לא ימנעו את קיומו של הימור כלשהו, ולא יהוו עילה לתביעה נגד המועצה.

(ג) שינוי או תיקון כלשהו בתכניה, לאחר הדפסתה או הפצתה, ייעשה אך ורק במערכת המקוונת.

(ד) משתתף חייב לבדוק את נתוני המערכת המקוונת עובר לסימון ניחושיו.

60. (א) המועצה תספק טפסים לצורך סימון ניחוש תוצאות התחרויות ואולם משתתף יהיה רשאי, באישור המועצה, למסור את ניחושו גם בלא טופס.

טפסים

(ב) בטפסים אשר תספק המועצה, רשאי המשתתף, בהתאם לאפשרויות המופיעות בטופס –

(1) להשתתף במספר תכניות הימורים;

(2) להשתתף בהימור יומי, שבועי או רב שבועי, במחזור אחד או במספר מחזורים;

(3) לסמן סימון טורי או רב טורי.

(ג) המועצה רשאית, לפי שיקול דעתה, לקבוע תשלום בעד הטפסים או התכניה.

61. (א) בכל טופס תציע המועצה מספר סכומים, שמביניהם יבחר כל משתתף את מחיר השתתפותו (להלן – טבלת המחירים); כל סכום מהווה מחיר השתתפות לניחוש אחד בלבד, למחזור אחד, בתכנית אחת.

טבלת מחירים

(ב) סימן המשתתף סימנים נוספים, בטבלת המחירים, יהיה מחיר ההשתתפות צירוף של הסכומים, כפי שעולה מן הסימונים; לא סימן משתתף כל סימון, יחושב מחיר ההשתתפות על פי הסכום הנמוך ביותר המוצע בטבלת המחירים לניחוש אחד במחזור אחד, בתכנית אחת.

62. (א) המועצה רשאית להחליט –

הגבלות בהשתתפות

(1) על הגבלת סכומי ההשתתפות בהימורים או את גובה הזכיה אשר ניתן יהיה לזכות או לשלם מהימורים על פי קבלה אחת;

(2) שלא לקבל הימורים אם סכום ההשתתפות בהם עולה על סכום שקבעה או אם סכום הזכיה בו צפוי משתתף לזכות לפי סימוניו, עולה על שיעור שקבעה;

(3) כי כמות הניחושים בקבלה אחת בתכנית כלשהי לא תעלה או לא תפחת ממספר שקבעה;

(4) כי סימון ניחוש של תוצאה מסוימת בתחרות מחייב סימון ניחוש נוסף על תוצאה אחרת באותה תחרות, באותה קבלה.

(ב) החליטה המועצה כאמור – תביא את נוסח ההחלטה לידיעת המשתתפים בהימורים בפרסומיה או בפרסום ברבים.

63. ניחושים ייחשבו כבטלים אם אירע אחד מאלה:

ביטול ניחוש

(1) הניחושים נמסרו לאחר הזמן שקבעה המועצה לקבלת הימורים על תחרות כלשהי;

(2) הניחושים נמסרו, מסיבה כלשהי, לאחר תחילת תחרות;

(3) סומן ניחוש בתחרות שאינו יכול להיות נושא לזכיה באותה תחרות;

(4) תחרות לא נערכה במועד שבו היתה אמורה להתקיים, או חרגה ממועד מחזור התחרויות שבו היא כלולה;

(5) תוצאות תחרות או תחרויות לא נתקבלו במשרדי המועצה במועד;

(6) לא התקבלה תוצאה קובעת כמתחייב מהוראות סעיף 37.

64. (א) למועצה שמורה, בכל עת, הזכות לבטל השתתפות בהימורים אם אירעו לדעתה בתחרות כלשהי או בקשר אליה, אירועים חריגים או אם, לדעתה, אין היא יכולה להסתמך על תוצאת התחרות כבסיס לתשלום זכיות.

אירועים חריגים

(ב) המועצה רשאית, בכל עת, לבטל או להפסיק קבלת הימורים באופן מוחלט במחזור כלשהו או בתכנית כלשהי, וכן רשאית היא לעשות כן בהימורים הנעשים באמצעות מסוף או מספר מסופים – הכל לפי שיקול דעתה.

(ג) המועצה רשאית, בכל עת, לפסול או לבטל הימורים בקבלה מסוימת, ולעכב תשלום זכיה למחזיק בקבלה, אם לדעתה הושגה הזכיה באמצעים לא ראויים או שלא כדין.

65. (א) בוטל הימור בידי המועצה, יוחזר סכום ההשתתפות בשל אותו הימור.

החזר דמי השתתפות

(ב) החזר דמי ההשתתפות ייעשה על פי דרישה בתחנה, כנגד המצאת הקבלה המקורית, ובלבד שנתוניה ניתנים לזיהוי במסוף.

(ג) ההחזר ייעשה במקום, בדרך ובאמצעי אשר שולמו דמי ההשתתפות, אלא אם כן הודיעה המועצה ברבים אחרת.

66. (א) המועצה רשאית לקבוע בפרסומיה הנחיות נוספות למשתתפים בהימוריה אשר יחייבו אותה ואת המשתתפים בכל הקשור לעריכת ההימורים על פי התכנית (להלן – הנחיות).

השלמת התכנית

(ב) הנחתה המועצה כאמור, יהיו ההנחיות חלק מהוראות התכנית, לכל דבר וענין, ובלבד שהביאה אותן לידיעת המשתתפים קודם לביצוע ההימורים, בפרסום ברבים ובאמצעות המערכת המקוונת.

67. (א) משתתף יעביר את ניחושיו באמצעות מסוף.

העברת ניחוש

(ב) הנתונים יועברו ממסוף למחשב מרכזי ויירשמו בקובצי המערכת אשר אחד מהם יהיה באמצעי אחסון בלתי מחיק.

(ג) יראו את מעביר סימני הניחוש כשלוחו של המשתתף, לכל דבר וענין.

(ד) התשלום בעד השתתפות בהימור ייעשה בתחנה או בחיוב חשבון בנק של המשתתף – הכל כפי שתורה המועצה ועל פי אישורה.

68. (א) החליטה המועצה להתיר עריכת הימורים באמצעות האינטרנט או באמצעי אלקטרוני אחר – תחול תכנית זו גם על אלה, בשינויים המחוייבים.

הימורים דרך האינטרנט

(ב) המועצה תהיה רשאית לקבוע הנחיות לענין זה בהודעה ברבים.

69. (א) יראו נתונים כנקלטים במחשב המרכזי אם:

אישור השתתפות

(1) נשלחו באמצעות מסוף או באמצעי אלקטרוני אחר וזוהו על ידי המחשב המרכזי כמתאימים להגדרות המערכת המקוונת;

(2) הנתונים נרשמו בקובצי המחשב המרכזי, ובכללם באמצעי האחסון הבלתי מחיק;

(3) הודפסה קבלה ונתקבל תשלום המתאים לנתונים אשר נקלטו במחשב המרכזי.

(ב) החזקה בטופס גופו לא תהווה ולא תשמש ראיה להשתתפות בהימור או לניחוש אשר מתקבל מהסימונים המופיעים בו.

70. לא ניתן יהיה לבטל השתתפות בהימורים על ידי המשתתף אלא בתחנה שבה נתקבל ההימור זולת אם נתקיימו כל אלה:

ביטול השתתפות

(1) טרם חלפו 30 דקות מעת העברת הניחושים למשרד הראשי;

(2) לא חלף המועד שקבעה המועצה בפרסומיה לקבלת הימורים על התחרויות שסומנו;

(3) לא החלה התחרות המהווה חלק מאותו הימור.

71. (א) משתתף יקבל קבלה על השתתפותו בהימור; הקבלה תכלול את הפרטים האלה, כולם או חלקם:

קבלה

(1) מספר סידורי;

(2) מספר זיהוי של הטופס;

(3) מספר התחנה אשר ממנה נשלחו הנתונים למחשב הראשי;

(4) תאריך ושעת המשלוח;

(5) זיהוי התכנית והמחזור;

(6) סכום דמי ההשתתפות.

(ב) המועצה רשאית להוסיף או לגרוע מנתונים אלה, לפי שיקול דעתה.

72. (א) משתתף יבדוק את הקבלה עם הפקתה ויוודא מיד ובלא דיחוי כי הניחושים המופיעים בקבלה הם אלה אשר סימן לענין ההימור (להלן – הבדיקה).

בדיקת הקבלה

(ב) מצא משתתף, אגב הבדיקה, כי קיימת אי התאמה בקבלה, יחזיר אותה באותה תחנה שקיבל אותה, ויהיה רשאי לקבל את כספו בחזרה; הוחזרה הקבלה כאמור – יבוטל ההימור; התחנה תעביר למשרד הראשי את הקבלה המבוטלת.

(ג) לא תישמע כל טענה בשלב מאוחר יותר על אי התאמה בקבלה או על דיווח שגוי למחשב המרכזי.

73. (א) בלי לגרוע מכל הוראה אחרת, תיפסל השתתפות של משתתף בהימורים, אם אירע אחד מאלה:

פסילת השתתפות והחזרת תשלום

(1) הנתונים אשר הועברו מהמסוף לא נקלטו או לא נרשמו בפועל ובאופן תקין במחשב המרכזי;

(2) הנתונים אשר הועברו מהמסוף נקלטו בצורה פגומה, משובשת או לקויה;

(3) הנתונים אשר נקלטו במחשב המרכזי לא ניתנים לפענוח;

(4) אמצעי האחסון הבלתי מחיק שבו נרשמו הנתונים במשרד הראשי התקלקל, נפגע, נפגם, אבד או ניזוק בכל אופן שהוא;

(5) הנתונים לא נקלטו ולא נרשמו באופן תקין באמצעי האחסון הבלתי מחיק;

(6) סימני הניחוש הועברו בדרך או באמצעים אשר לא אושרו בידי המועצה;

(7) הניחוש נקלט לאחר המועד שנקבע לקבלת טופסי ההשתתפות בגין אותו הימור או לאחר תחילת תחרות המהווה חלק מאותו הימור.

(ב) נפסל טופס כאמור – יהיה המשתתף זכאי להחזר דמי ההשתתפות, כאמור בסעיף 65.

74. (א) הניחושים אשר ישתתפו בהימור יהיו אלה אשר נקלטו ונרשמו באמצעי האחסון הבלתי מחיק, והם יחייבו את המועצה ואת המשתתף.

עליונות הרישום

(ב) על אף האמור בכל מקום בתכנית, נאלצה המועצה לשנות במערכת המקוונת נתון כלשהו מרשימת התחרויות, יראו את הסימונים אשר נקלטו בקובצי המחשב המרכזי ובאמצעי האחסון הבלתי מחיק ולא בוטלו קודם לשינוי, כאילו סומנו בידי המשתתף לאחר השינוי.

75. (א) קביעת זכיה וסכום הפרס תיעשה באמצעות המחשב המרכזי.

סופיות הקביעה

(ב) נתוני המחשב המרכזי יהיו סופיים ובלתי ניתנים לערעור.

76. (א) תשלום זכיה ייעשה במזומן בתחנה וכן בשיק או בזיכוי חשבון בנק – הכל כפי שתורה המועצה ועל פי אישורה.

תשלום

(ב) הזכות לקבלת הזכיה תהיה אך ורק למחזיק בפועל בקבלה המקורית ולא לכל אדם זולתו, אפילו נעשה סימון הניחושים ושולמה התמורה בגינם במשותף עם אחר.

(ג) לצורך תשלום זכיה או החזר דמי השתתפות, יידרש משתתף, כתנאי מוקדם והכרחי, למסור בתחנה את הקבלה אשר סיפק המסוף בתחנה, כשהיא שלמה ומאפשרת זיהוי חד משמעי של הנתונים; לא תפורסם הודעה ברבים על טפסים זוכים.

(ד) המועצה רשאית להגביל את גובה התשלום אשר ישולם לזוכה בתחנה.

(ה) על אף האמור בתקנות משנה (א) עד (ג), רשאית המועצה לקבוע מקומות, דרכים ואמצעים אחרים לביצוע התשלום, גם בלא המצאת הקבלה, הכל לפי שיקול דעתה.

77. (א) נקבע באמצעות המחשב המרכזי כי הזכיה שולמה, תהיה המועצה פטורה מתשלום נוסף בגין אותה קבלה.

פטור על תשלום כפול

(ב) נקבע באמצעות המחשב המרכזי כי בוצע תשלום, ונתקבלה דרישה לתשלום נוסף – רשאית המועצה להעביר את הטיפול בדרישה לחקירת המשטרה.

(ג) קבלה אשר לפי נתוני המחשב המרכזי שולמה בגינה הזכיה או הוחזרו דמי ההשתתפות, תהיה בטלה ומבוטלת וחסרת כל ערך.

(ד) קביעה באמצעות המחשב המרכזי תהיה ראייה סופית וחלוטה לעניין זה.

78. קבעה המועצה, לאחר בדיקה, כי זכיה כלשהי נעשתה שלא כדין או באמצעים שלא אישרה, רשאית היא לעכב או לבטל את תשלומה של הזכיה או לפסול את המשתתף וניחושו מהשתתפות בהימורים.

עיכוב או ביטול פרס

79. (א) המועצה רשאית לסרב לשלם זכיה, אם היה לה ספק באמיתות הדרישה או במסמכים התומכים באותה דרישה, או אם נדרשה הזכיה על ידי זוכה שלא כדין.

סירוב לשלם זכיה

(ב) סירבה המועצה כאמור – תופקד הזכיה ותישמר עד מתן הכרעה בגורלה.

80. המועצה לא תישא באחריות כלשהי, ישירה או שילוחית, אם מסיבה כלשהי סימונים או נתונים שובשו, נפגמו, נעלמו או נמחקו במסוף, במחשב המרכזי, או בעת העברתם בין אלה.

אחריות

81. (א) פרק הזמן שבו רשאי משתתף לבקש בדיקה נוספת של החלטות המועצה, בכל ענין הנוגע לזכיות לפי תכנית זו, יהיה שלושה חודשים מיום סיום מועד ההימורים הנדון.

בדיקה נוספת

(ב) בתום שלושה חודשים מיום סיום המועד רשאית המועצה למחוק או להשמיד את הנתונים שנשמרו ברשותה.

82. המועצה תודיע ברבים על התחנות שבהן תארגן הימורים לפי פרק זה.

הודעה על התחנות

|  |  |  |  |  |  |
| --- | --- | --- | --- | --- | --- |
| אריה זייף  יושב ראש המועצה להסדר ההימורים בספורט |  |  |  |  |  |
|  |  |  |  | אברהם (בייגה) שוחט  שר האוצר | אמנון רובינשטיין  שר החינוך, התרבות והספורט |