תקנות למניעת אלימות במשפחה (סדרי דין), תשנ"א-1991

תוכן ענינים

|  |  |
| --- | --- |
| [Go](#h1) | פרק א':פרשנות |
| [Go](#h2) | הגדרות | סעיף 1 |
| [Go](#h3) | פרק ב':פתיחת ההליך |
| [Go](#h4) | הגשת בקשה | סעיף 2 |
| [Go](#h5) | ערובה | סעיף 3 |
| [Go](#h6) | מועד לדיון | סעיף 4 |
| [Go](#h7) | הודעה למשיב | סעיף 5 |
| [Go](#h8) | פרק ג':מהלך הדיון ומתן הצו |
| [Go](#h9) | התייצבות | סעיף 6 |
| [Go](#h10) | צו הגנה | סעיף 7 |
| [Go](#h11) | בקשה להארכת הצו והדיון בה | סעיף 8 |
| [Go](#h12) | פרק ג'1:בקשות בקשר להחזקה או נשיאה של נשק |
| [Go](#h13) | הגדרות | סעיף 8א |
| [Go](#h14) | בקשה להיתר נשיאת נשק | סעיף 8ב |
| [Go](#h15) | בקשה לביטול איסור נשיאת נשק | סעיף 8ג |
| [Go](#h16) | בקשה לביטול תנאים והסדרים לנשיאת נשק | סעיף 8ד |
| [Go](#h17) | הודעה על דיון | סעיף 8ה |
| [Go](#h18) | התייצבות לדיון | סעיף 8ו |
| [Go](#h19) | פרק ד':הפרת צו הגנה |
| [Go](#h20) | הפרת צו הגנה | סעיף 9 |
| [Go](#h21) | מועד להגשת בקשה בשל הפרת צו הגנה | סעיף 10 |
| [Go](#h22) | פרק ה':הוראות שונות |
| [Go](#h23) | עותקים | סעיף 11 |
| [Go](#h24) | המצאת כתבי בי-דין | סעיף 12 |
| [Go](#h25) | החלת תקנות סדר הדין האזרחי | סעיף 13 |
| [Go](#h26) | סייג לתחולה | סעיף 14 |
| [Go](#h27) | תוספת |

תקנות למניעת אלימות במשפחה (סדרי דין), תשנ"א-1991

בתוקף סמכותי לפי סעיף 13 לחוק למניעת אלימות במשפחה, התשנ"א-1991 (להלן – החוק), אני מתקין תקנות אלה:

**פרק א':פרשנות**

1. בתקנות אלה –

הגדרות

"בקשה" – בקשה למתן צו הגנה;

"מבקש" – מי שרשאי לבקש צו הגנה;

"מוגן" – מי שלטובתו מבוקש צו הגנה;

"משיב" – האדם שמפניו מתבקש צו הגנה;

"פרטי זיהוי" –

(1) שם פרטי, שם האב ושם משפחה;

(2) מספר זיהוי וסוג התעודה שממנה נרשם המספר, אם הדבר ידוע;

(3) המען הקבוע.

**פרק ב':פתיחת ההליך**

2. (א) בקשה לפי פרק זה וכל בקשה אחרת לפי תקנות אלה יוגשו לבית המשפט בכתב, בצירוף הנימוקים להן וכן תצהיר לשם אימות העובדות שביסודן, כאמור בתקנות אלה

הגשת בקשה

(א1) בקשה תוגש לבית המשפט שבאזור שיפוטו מצוי מקום המגורים הקבוע של המוגן, לפי טופס 1 שבתוספת, ויצורף לה תצהיר מטעם המבקש או מאת יודע הפרטים הקשורים לבקשה, לפי טופס 2 שבתוספת.

(ב) בקשה למתן צו במעמד צד אחד תוגש לפי טופס 3 שבתוספת בצירוף תצהיר כאמור בתקנת משנה (א).

(ג) על אף האמור בתקנות משנה (א1) ו-(ב), רשאי בית המשפט לדון בבקשה, אם ראה לנכון לעשות כן מטעמים שיירשמו, אף אם מקום המגורים של המוגן לא נמצא באזור השיפוט.

(ד) ניתן צו הגנה בבית משפט שמקום המגורים של המוגן לא נמצא באזור שיפוטו, יורה בית המשפט על העברת הענין לבית המשפט שבאזור שיפוטו נמצא מקום המגורים של המוגן, אלא אם כן ראה שלא להורות כן מטעמים שיירשמו; הורה בית המשפט על העברת הענין – כל בקשה שלפי תקנות אלה יש להגיש לבית המשפט שנתן את צו ההגנה, תוגש לבית המשפט שהועבר אליו הענין.

3. הוגשה הבקשה בידי בן משפחה, יצורף כתב ערובה חתום בידו, לפי טופס 4 שבתוספת, לשם פיצוי המשיב על כל נזק שייגרם לו מהוצאת צו ההגנה, כפי שיראה בית המשפט לנכון, אם יקבע בית המשפט כי הבקשה קנטרנית.

ערובה

4. במעמד הגשת הבקשה ייקבע המועד לדיון בה, מוקדם ככל האפשר ולא יאוחר משבעה ימים ממועד הגשת הבקשה, והודעה עליו תימסר למבקש.

מועד לדיון

5. (א) הוגשה בקשה ונקבע מועד לדיון במעמד שני הצדדים, תומצא למשיב הודעה ערוכה לפי טופס 5 שבתוספת ובה יפורט המועד הקבוע לדיון, וכן יוזמן המשיב להגיש תצהיר נגדי עד למועד הדיון.

הודעה למשיב

(ב) ניתן צו במעמד צד אחד בהתאם לסעיף 4(א) לחוק, יומצא למשיב העתק הצו יחד עם הבקשה ונספחיה, בצירוף הודעה כאמור בתקנת משנה (א).

**פרק ג':מהלך הדיון ומתן הצו**

6. (א) בתאריך שנקבע לדיון במעמד שני הצדדים, יתייצבו המצהירים כדי לאפשר חקירתם על תצהיריהם.

התייצבות

(ב) לא התייצב המבקש לאחר שנמסרה לו הודעה על מועד הדיון, רשאי בית המשפט למחוק את הבקשה או לדחותה ולחייב את המבקש בהוצאות כפי שיראה לנכון, אלא אם כן נמנע מן המבקש להופיע מסיבות שאינן תלויות בו.

(ג) לא התייצב המשיב ינהג בית המשפט בהתאם לאמור בסעיף 4(ב) לחוק.

(ד) לא התייצב איש מבעלי הדין, רשאי בית המשפט לדחות את הדיון למועד אחר או למחוק את הבקשה או לדחותה, ולפסוק הוצאות לטובת המדינה כאמור בסעיף 11 לחוק.

7. (א) צו הגנה יהא ערוך לפי טופס 6 שבתוספת.

צו הגנה

(ב) הודעה לפי סעיף 2ו לחוק, תימסר לפי טופס 7 שבתוספת.

8. (א) נתן בית המשפט צו הגנה לתקופה קצרה מהתקופה המרבית הכוללת הקבועה בסעיף 5 לחוק, רשאי המבקש להגיש לבית המשפט שנתן את הצו בקשה להארכת תקפו (להלן – בקשת הארכה) לפי טופס 8 שבתוספת, ויצורף לה תצהיר מטעם המבקש או מאת יודע הפרטים הקשורים לבקשת ההארכה, לפי טופס 2 שבתוספת.

בקשה להארכת הצו והדיון בה

(ב) הוגשה בקשת ההארכה עד שבעה ימים לפני מועד פקיעת צו ההגנה, ידון בית המשפט בבקשת ההארכה ויחליט בה לפני מועד פקיעתו של הצו.

(ג) הודעה על דיון בבקשת ההארכה תישלח למשיב לפי טופס 5 שבתוספת.

(ד) הוראות תקנה 6 יחולו, בשינויים המחוייבים, לענין התייצבות בעלי הדין לדיון בבקשת ההארכה.

**פרק ג'1:בקשות בקשר להחזקה או נשיאה של נשק**

8א. בפרק זה –

הגדרות

"בית המשפט" – בית המשפט שדן בבקשה למתן צו הגנה או שנתן את צו ההגנה, לפי הענין;

"מבקש" – המחויב בצו הגנה, למעט לענין תקנה 8ב(ג) ותקנה 8ג(ב);

"משיב" – מי שלטובתו ניתן צו הגנה.

8ב. (א) מחויב בצו הגנה, המבקש להתיר לו המשך החזקה או נשיאה של נשק לפי סעיף 2ג(א) לחוק, יגיש לבית המשפט בקשה בטופס 8א שבתוספת.

בקשה להיתר נשיאת נשק

(ב) טען המבקש כי התקיימו בענינו הוראות סעיף 2ג(א)(2)(ב) או (3) לחוק, יצרף לבקשתו גם בקשה מנומקת בכתב מאת הממונה עליו, כמשמעותו באותן פסקאות, לפי הענין (להלן – הממונה); בקשת הממונה תוגש לפי טופס 8ב שבתוספת.

(ג) בקשת מפקד יחידה כאמור בסעיף 2ג(ב) לחוק, תוגש לבית המשפט לפי טופס 8ג שבתוספת.

8ג. (א) בקשת המחויב בצו הגנה לביטול איסור נשיאה או החזקה של נשק, לפי סעיף 5(ב) לחוק, תוגש לבית המשפט לפי טופס 8ד שבתוספת.

בקשה לביטול איסור נשיאת נשק

(ב) בקשה לביטול איסור נשיאה או החזקה של נשק לפי סעיף 5(ב) לחוק, שמגיש מפקד יחידה כמשמעותו באותו סעיף תוגש לבית המשפט לפי טופס 8ה שבתוספת.

8ד. (א) בקשת המחויב בצו לביטול תנאים והסדרים שבהם הותרו נשיאה או החזקה של נשק לפי סעיף 5(ג) לחוק, תוגש לבית המשפט לפי טופס 8ו שבתוספת.

בקשה לביטול תנאים והסדרים לנשיאת נשק

(ב) בקשה כאמור, שמגיש מפקד יחידה כמשמעותו באותו סעיף תוגש לבית המשפט לפי טופס 8ז שבתוספת.

8ה. (א) הודעה על דיון בבקשה לפי פרק זה תהיה ערוכה לפי טופס 8ח שבתוספת, ותומצא למבקש ולמשיב, וכן –

הודעה על דיון

(1) בבקשה לפי סעיף 2ג(א)(2) או (3) לחוק – גם לממונה על המבקש, לפי הענין, כמשמעותו בסעיף האמור;

(2) בבקשה לפי סעיפים 2ג(ב) ו-5(ב) או (ג) לחוק, שמגיש מפקד היחידה, כמשמעותו באותם סעיפים – גם למפקד היחידה.

(ב) המשיב בבקשות לפי פרק זה וכן מי שהומצאה לו הודעה על הדיון בהן לפי תקנת משנה (א), יוזמנו להגיש תצהיר נגדי עד למועד הדיון.

8ו. (א) הוראות תקנה 6(א), (ב) ו-(ד) יחולו, בשינויים המחויבים, גם על התייצבות בעלי הדין והמצהירים לדיון לפי פרק זה.

התייצבות לדיון

(ב) זומן המשיב לדיון כדין ולא הופיע, רשאי בית המשפט לדחות את הדיון למועד אחר או לדון בבקשה; לצורך החלטתו ישקול בית המשפט את דחיפות הבקשה והחשיבות שבנוכחות המשיב בנסיבות הענין.

**פרק ד':הפרת צו הגנה**

9. (א) בקשה בשל הפרת צו הגנה תוגש לפי טופס 9 שבתוספת ויצורף לה תצהיר לפי טופס 10 שבתוספת; הבקשה תוגש לבית המשפט שנתן את הצו והודעה על הדיון בבקשה תומצא למשיב לפי טופס 11 שבתוספת.

הפרת צו הגנה

(ב) הוגשה בקשה כאמור בתקנת משנה (א) והמשיב עצור בהתאם לסעיף 7(ב) לחוק, ידון בית המשפט בבקשה במעמד הדיון על מעצרו של המשיב.

(ג) הוראות תקנה 6 יחולו, בשינויים המחוייבים, לענין התייצבות בעלי הדין לדיון בבקשה בשל הפרת צו הגנה.

10. (א) בקשה כאמור בתקנה 9(א) תוגש תוך שבעה ימים מיום הפרת צו ההגנה.

מועד להגשת בקשה בשל הפרת צו הגנה

(ב) הוגשה תלונה למשטרה בשל הפרת צו הגנה הכולל איסור לפי סעיף 2(א)(1) לחוק, תוגש הבקשה תוך ארבעים ושמונה שעות מזמן הגשת התלונה, אלא אם כן נמנע מהמבקש להגישה בשל סיבות שאינן תלויות בו; במנין השעות לא יבואו בחשבון שבתות וחגים.

**פרק ה':הוראות שונות**

11. בקשות לפי תקנות אלה, לרבות תצהיר ונספחים אחרים, יוגשו בשלושה עותקים.

עותקים

12. כתבי בי-דין והודעות לענין הליכים לפי חוק זה יומצאו בהתאם לסעיף 9 לחוק, בדרך שתבטיח את מסירתם לפי דחיפות ההליך בהתאם לכתובת למסירת כתבי בי-דין כמפורט בתצהיר המבקש.

המצאת כתבי בי-דין

13. תקנות בית משפט לענייני משפחה (סדרי דין), התשפ"א-2020, יחולו, בשינויים המחוייבים לפי הענין, בכל ענין הנוגע לצו הגנה שאינו מוסדר בתקנות אלה.

החלת תקנות סדר הדין האזרחי

14. תקנות אלה לא יחולו לענין צו הגנה לפי סעיף 44 לחוק סדר הדין הפלילי [נוסח משולב], התשמ"ב-1982, או לפי סעיף 3א לחוק הנוער (טיפול והשגחה), התש"ך-1960.

סייג לתחולה

**תוספת**

טופס 1
(תקנה 2(א))
[בקשה לצו הגנה](https://www.nevo.co.il/lawattachments/627d22638683ccb64f2191f1/fe549952-a8f5-403d-9932-8bf4a09342be.doc)

טופס 2
(תקנות 2(א) ו-8(א))
[תצהיר לבקשה לצו הגנה](https://www.nevo.co.il/lawattachments/627d22638683ccb64f2191f1/dcf45447-b971-4921-a69f-0c8aaa107615.doc)

טופס 3
(תקנה 2(ב))
[בקשה לצו הגנה במעמד צד אחד](https://www.nevo.co.il/lawattachments/627d22638683ccb64f2191f1/3b292a69-dc04-421e-a74b-b3f54e1372b9.doc)

טופס 4
(תקנה 3)
[כתב ערובה](https://www.nevo.co.il/lawattachments/627d22638683ccb64f2191f1/b780efc5-49f1-42a6-b96b-6a9714b6b6f2.doc)

טופס 5
(תקנות 5 ו-8(ג))
[הודעה על דיון בבקשה לצו הגנה](https://www.nevo.co.il/lawattachments/627d22638683ccb64f2191f1/72749540-73bb-4a3a-b79e-c3186a6cf855.doc)

טופס 6
(תקנה 7(א))
[צו הגנה](https://www.nevo.co.il/lawattachments/627d22638683ccb64f2191f1/96a902a7-7a41-4fb1-b685-29ab6ecc2c19.doc)

[סעיף זה מכיל טבלה או תמונה - לחצו לצפיה](https://www.nevo.co.il/laws/#/627d22638683ccb64f2191f1/clause/62a5d9f695ac347880b1d1a0)

טופס 8
(תקנה 8(א))
[בקשה להארכת תוקפו של צו הגנה](https://www.nevo.co.il/lawattachments/627d22638683ccb64f2191f1/72db5cf6-a8f1-48ed-a893-5f4b33aef57b.doc)

טופס 8א
(תקנה 8ב(א))
[בקשה להתיר המשך החזקה או נשיאת נשק למחויב בצו הגנה](https://www.nevo.co.il/lawattachments/627d22638683ccb64f2191f1/7d1d32dd-672d-4933-98ac-9619e49bb699.doc)

טופס 8ב
(תקנה 8ב(ב))
[בקשת ממונה להתיר החזקה או נשיאה של נשק על ידי מחויב בצו הגנה](https://www.nevo.co.il/lawattachments/627d22638683ccb64f2191f1/8ab683a4-c98b-4d63-afec-42c30ea68157.doc)

טופס 8ג
(תקנה 8ב(ג))
[בקשת מפקד יחידה בצה"ל להתיר למחויב בצו להחזיק או לשאת נשק](https://www.nevo.co.il/lawattachments/627d22638683ccb64f2191f1/0e2dab79-f1e0-42f1-9e9a-36dbba9df415.doc)

טופס 8ד
(תקנה 8ג(א))
[בקשת מחויב בצו לביטול איסור החזקה או נשיאה של נשק](https://www.nevo.co.il/lawattachments/627d22638683ccb64f2191f1/d3ebfeb7-cf5e-4117-9acb-f9577b14d585.doc)

טופס 8ה
(תקנה 8ג(ב))
[בקשת מפקד יחידה בצה"ל לביטול איסור החזקה או נשיאה של נשק](https://www.nevo.co.il/lawattachments/627d22638683ccb64f2191f1/7d44a58c-d1e9-43e2-9d41-4bc749405aef.doc)

טופס 8ו
(תקנה 8ד(א))
[בקשת מחויב בצו לביטול תנאים להחזקה או נשיאת נשק](https://www.nevo.co.il/lawattachments/627d22638683ccb64f2191f1/bf68c92f-7309-4ad7-80ee-e6187a14c43a.doc)

טופס 8ז
(תקנה 8ד(ב))
[בקשת מפקד יחידת לביטול תנאים/הסדרים להחזקה או נשיאת נשק](https://www.nevo.co.il/lawattachments/627d22638683ccb64f2191f1/5fd1cc34-5b6b-430a-be53-28df218b9e50.doc)

טופס 8ח
(תקנה 8ה(א))
[הודעה על דיון בבקשה בקשר להחזקה או נשיאה של נשק](https://www.nevo.co.il/lawattachments/627d22638683ccb64f2191f1/77b1f541-f82d-414f-ba4a-77dc7634868f.pdf)

טופס 9
(תקנה 9(א))
[בקשה בשל הפרת צו הגנה](https://www.nevo.co.il/lawattachments/627d22638683ccb64f2191f1/60d2ff6e-1193-411b-b99a-e51ba768f745.doc)

טופס 10
(תקנה 9(א))
[תצהיר](https://www.nevo.co.il/lawattachments/627d22638683ccb64f2191f1/59c18e14-595e-4ed2-ae1f-97ebbd6e149d.doc)

טופס 11
(תקנה 9(א))
[הודעה על דיון בבקשה בשל הפרת צו הגנה](https://www.nevo.co.il/lawattachments/627d22638683ccb64f2191f1/a735a81e-e543-4637-a3dc-c2423fc12b05.doc)

|  |  |  |  |  |  |
| --- | --- | --- | --- | --- | --- |
|  | דן מרידור  שר המשפטים |  |  |  |  |
|  |  |  |  |  |  |