תקנות מקורות אנרגיה (בדיקת נצילות אנרגטית במיתקני שאיבה), תשס"ד-2004

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | נצילות מזערית של מיתקני שאיבה | סעיף 2 |
| [Go](#h3) | בדיקת נצילות | סעיף 3 |
| [Go](#h4) | בדיקת נצילות חוזרת | סעיף 4 |
| [Go](#h5) | מספור מיתקני שאיבה | סעיף 5 |
| [Go](#h6) | עריכת בדיקות נצילות | סעיף 6 |
| [Go](#h7) | תחילה | סעיף 7 |
| [Go](#h8) | הוראות מעבר | סעיף 8 |
| [Go](#h9) | תוספת |

תקנות מקורות אנרגיה (בדיקת נצילות אנרגטית במיתקני שאיבה), תשס"ד-2004

בתוקף סמכותי לפי סעיף 3 לחוק מקורות אנרגיה, התש"ן-1989, ובאישור ועדת הכלכלה של הכנסת, אני מתקין תקנות אלה:

1. בתקנות אלה –

הגדרות

"בוחן" – מי שעורך בדיקת נצילות של מיתקן שאיבה, כמפורט בתקנה 6;

"בוסטר" – מיתקן שמגביר לחץ מים;

"התקן" – תקן ישראלי ת"י 30 חלק 2 – "משאבות צנטריפוגליות: משאבות טורבינה אנכיות – משאבות ציריות ומשאבות טבולות – בדיקות באתר", המופקד לעיון הציבור במכון התקנים הישראלי;

"מהנדס" – מהנדס הרשום בפנקס המהנדסים והאדריכלים המתנהל לפי חוק המהנדסים והאדריכלים, התשי"ח-1958;

"מיתקן שאיבה" – מכלול המורכב ממנוע חשמלי ומשאבת מים אשר צריכת החשמל שלו 150,000 קוט"ש בשנה או יותר;

"מיתקן שאיבה עילי" – מיתקן שאיבה שנמצא על פני הקרקע;

"נצילות" – הנצילות האנרגטית של מיתקן שאיבה (overall efficiency) כהגדרתה בתקן.

2. הנצילות המזערית של מיתקן שאיבה היא –

נצילות מזערית של מיתקני שאיבה

(1) במיתקן שאיבה עילי ובבוסטר – 65 אחוזים או יותר;

(2) במיתקן שאיבה מבארות – 55 אחוזים או יותר.

3. (א) בעל מיתקן שאיבה, ידאג לעריכת בדיקת נצילות מיתקן שאיבה (להלן – הבדיקה), אחת ל-30 חודשים או לאחר 7,500 שעות עבודה, לפי המאוחר.

בדיקת נצילות

(ב) הבדיקה וחישוב נצילות מיתקן השאיבה יבוצעו בידי בוחן ולפי התקן.

(ג) תוצאות הבדיקה וכן ההמלצות לשיפור נצילות השאיבה של מיתקני השאיבה, כאמור בתקנה 6(ב), יירשמו לפי הטופס שבתוספת, אשר ייחתם בידי המהנדס האמור בתקנה 6(ב) ואשר העתק ממנו יימסר לממונה באחריות המהנדס.

4. (א) הראו תוצאות הבדיקה שנצילות מיתקן שאיבה קטנה מהקבוע בתקנה 2, ינקוט בעל המיתקן אמצעים לשיפור הנצילות במיתקן זה וידווח על אמצעים אלה לממונה; הממונה יהיה רשאי לדרוש, לא יאוחר מ-6 חודשים מתאריך הבדיקה האחרונה, כי תיערך בדיקה חוזרת במיתקן האמור.

בדיקת נצילות חוזרת

(ב) לא יפעיל אדם מיתקן שאיבה, לאחר שנערכה בו בדיקה חוזרת, אלא אם כן נצילותו היא כמפורט בתקנה 2.

5. (א) בעל מיתקן שאיבה יסמן כל מיתקן שאיבה שברשותו במספר סידורי וידווח על כך לממונה.

מספור מיתקני שאיבה

(ב) הותקן מיתקן שאיבה חדש, שהספקו 50 קילוואט ומעלה, ידווח בעל מיתקן השאיבה על כך לממונה, בתוך שלושה חודשים מיום התקנתו.

6. (א) הבדיקה תיערך על ידי מי שמוסמך לערוך בדיקה כאמור על פי כל חיקוק, בעל ניסיון מוכח של 3 שנים לפחות בביצוע בדיקה כאמור או הפעלה או החזקה של מיתקני שאיבה בהספק של 50 קילוואט לפחות שהוכיח למנהל את כל אלה:

עריכת בדיקות נצילות

(1) ברשותו אמצעים לעריכת הבדיקה;

(2) בקיאות בהליכים של בדיקה, או הפעלה ותחזוקה של מיתקן שאיבה.

(ב) תוצאות הבדיקה יאושרו בידי מהנדס, אשר גם ייתן המלצות, לפי הצורך, לשיפור הנצילות של מיתקן השאיבה.

7. תחילתן של תקנות אלה שישה חודשים מיום פרסומן.

תחילה

8. מיתקני שאיבה אשר במועד תחילת תקנות אלה היו חייבים בבדיקה, ייבדקו בתוך 90 ימים מיום תחילתן של תקנות אלה; על אף האמור, במקרים שבהם יותר מ-5 מיתקני שאיבה השייכים לבעל מיתקני שאיבה בודד החייבים בדיקה כאמור, יהיה הוא רשאי להגיש לממונה תכנית לביצוע הבדיקות ולבצען כפי שיאשר הממונה.

הוראות מעבר

**תוספת**

(תקנה 3(ג))

[תסקיר על בדיקת נצילות אנרגטית במיתקן שאיבה](https://www.nevo.co.il/lawattachments/63bf2a1fd380fe0b78b230f2/6881240c-8348-4d0d-8e04-dd6d6cae0771.pdf)

|  |  |  |  |  |  |
| --- | --- | --- | --- | --- | --- |
|  | יוסף פריצקי  שר התשתיות הלאומיות |  |  |  |  |
|  |  |  |  |  |  |