תקנות נכי המלחמה בנאצים (ועדה רפואית עליונה), תשי"ז-1957

תוכן ענינים

|  |  |
| --- | --- |
| [Go](#h1) | פרק ראשון:הוראות כלליות |
| [Go](#h2) | הגדרות | סעיף 1 |
| [Go](#h3) | קביעת רשימה | סעיף 2 |
| [Go](#h4) | פרק שני:ערעור של הרשות המוסמכת |
| [Go](#h5) | מועד לערעור | סעיף 3 |
| [Go](#h6) | הגשת ערעור | סעיף 4 |
| [Go](#h7) | פרטי כתב הערעור | סעיף 5 |
| [Go](#h8) | פרק שלישי:ערעור של אדם שנפגע |
| [Go](#h9) | זכות ערעור | סעיף 6 |
| [Go](#h10) | הגשת ערעור | סעיף 7 |
| [Go](#h11) | פרטי כתב הערעור | סעיף 8 |
| [Go](#h12) | פרק רביעי:הקמת הועדה, סמכויותיה וסדרי עבודתה |
| [Go](#h13) | הרכבת ועדה | סעיף 9 |
| [Go](#h14) | סמכויות הועדה | סעיף 10 |
| [Go](#h15) | מועד ומקום הישיבות | סעיף 11 |
| [Go](#h16) | פרוטוקול | סעיף 12 |
| [Go](#h17) | אישור היושב ראש | סעיף 13 |
| [Go](#h18) | הרשות להתייצב לפני הועדה | סעיף 14 |
| [Go](#h19) | דיון שלא בפני המערער | סעיף 15 |
| [Go](#h20) | שמיעת מומחים | סעיף 16 |
| [Go](#h21) | החלטות בית הדין | סעיף 17 |
| [Go](#h22) | הודעה על ההחלטה | סעיף 18 |
| [Go](#h23) | פרק חמישי:הוראות שונות |
| [Go](#h24) | סודיות | סעיף 19 |
| [Go](#h25) | תיקוני טעויות | סעיף 20 |
| [Go](#h26) | הוראות מעבר | סעיף 21 |
| [Go](#h27) | השם | סעיף 22 |

תקנות נכי המלחמה בנאצים (ועדה רפואית עליונה), תשי"ז-1957

בתוקף סמכותי לפי הסעיפים 12א ו-27 לחוק נכי המלחמה בנאצים, תשי"ד-1954, אני מתקין תקנות אלה:

**פרק ראשון:הוראות כלליות**

1. בתקנות אלה –

הגדרות

"ועדה רפואית" – ועדה רפואית שהוקמה על פי סעיף 6 לחוק;

"ועדה" – ועדה רפואית עליונה שהוקמה על פי סעיף 12א לחוק;

לכל מונח אחר תהא המשמעות שיש לו בתקנות נכי המלחמה בנאצים (מבחנים לקביעת דרגת נכות), תשט"ז-1956.

2. (א) שר האוצר יקבע רשימה של רופאים מוסמכים וימנה מתוכם יושב ראש (להלן – היושב ראש).

קביעת רשימה

(ב) הרשימה כאמור בתקנת משנה (א) תפורסם ברשומות.

**פרק שני:ערעור של הרשות המוסמכת**

3. סבורה הרשות המוסמכת כי הועדה הרפואית טעתה בקביעת אחד מאלה:

מועד לערעור

(1) הפגימה או הפגימה המוכרת בה נפגם הנכה;

(2) המבחן שחל לגבי הפגימה;

(3) דרגת נכותו של נכה,

רשאית היא – תוך שלושים יום מיום קבלת ההודעה על החלטת הועדה הרפואית המכילה את הטעות האמורה – לערער עליה בפני הועדה.

4. הערעור יוגש בכתב ליושב ראש והעתק ממנו יישלח לנכה שלגביו ניתנה ההחלטה של הועדה הרפואית לפי מענו האחרון הידוע לרשות המוסמכת.

הגשת ערעור

5. בכתב הערעור יצויינו:

פרטי כתב הערעור

(1) שם הנכה ומענו;

(2) המספר הסידורי של בקשת הנכה לתגמולים;

(3) תאריך החלטת הועדה הרפואית שעליה מערערת הרשות המוסמכת;

(4) התאריך שבו קיבלה הרשות המוסמכת הודעה על ההחלטה האמורה;

(5) נימוקי הערעור.

**פרק שלישי:ערעור של אדם שנפגע**

6. הרואה עצמו נפגע על ידי החלטת ועדה רפואית (להלן – המערער), רשאי, תוך שלושים יום מיום קבלת ההודעה על ההחלטה לפי תקנות נכי המלחמה בנאצים (ועדה רפואית), תשט"ו-1954, להגיש ערעור לועדה.

זכות ערעור

7. הערעור יוגש ליושב ראש על טופס מיוחד שייקבע על ידי הרשות המוסמכת בצירוף החלטת הועדה הרפואית שעליה מערערים. העתק מהערעור יישלח לרשות המוסמכת.

הגשת ערעור

8. (א) בכתב הערעור יצויינו פרטים אלה:

פרטי כתב הערעור

(1) שם המערער ומענו;

(2) התאריך שבו קיבל המערער הודעה על החלטת הועדה הרפואית שעליה הוא מערער;

(3) נימוקי הערעור.

(ב) המערער או בא-כוחו יחתום על כתב הערעור.

**פרק רביעי:הקמת הועדה, סמכויותיה וסדרי עבודתה**

9. הוגש ערעור לפי תקנות אלה ירכיב היושב ראש, מתוך הרשימה שנקבעה לפי תקנה 2, ועדה של שלושה חברים, והוא ישב בראשה, ובהעדרו – חבר הועדה שיקבע לכך.

הרכבת ועדה

10. (א) הועדה רשאית לאשר את החלטת הועדה הרפואית, לבטלה או לשנותה, בין שנתבקשה לעשות זאת ובין שלא נתבקשה, בין שהעורר הוא הנכה ובין שהוא הרשות המוסמכת.

סמכויות הועדה

(ב) הועדה רשאית לקבוע לנכה דרגת נכות שונה מזו שנקבעה לאותו נכה בתקנות נכי המלחמה בנאצים (מבחנים לקביעת דרגת נכות), תשט"ז-1956, ובלבד שההפרש ביניהן לא יעלה על 10%; כן רשאית הועדה לקבוע דרגת נכות לנכה שלקה בנכות שלא פורשה כפגימה בתקנות האמורות.

11. (א) יושב ראש הועדה יקבע את המועד והמקום שבו תדון הועדה בערעור ויודיע על כך לבעלי הדין לפחות שבעה ימים מראש.

מועד ומקום הישיבות

(ב) הועדה רשאית לדחות את ישיבותיה ולקבוע את מקום ישיבותיה שנדחו.

12. דיוני הועדה והחלטותיה יירשמו בפרוטוקול וייחתמו על ידי כל חברי הועדה.

פרוטוקול

13. (א) ישב בראש הועדה חבר שנקבע על ידי היושב ראש, תועבר החלטתה לאישורו של היושב ראש לפני שיודיעו אותה לבעלי הדין.

אישור היושב ראש

(ב) היושב ראש רשאי לאשר את החלטת הועדה או להחזירה לדיון נוסף בועדה בצירוף הערותיו.

(ג) החלטת הועדה שנתקבלה בעת הדיון הנוסף תהיה החלטה סופית של הועדה.

14. (א) בדיוניה של הועדה לא יהא נוכח שום אדם מלבד חברי הועדה, הרשות המוסמכת או מי שהוסמך לכך על ידיה, המערער ובא כוחו וכל מי שיושב ראש הועדה התיר את נוכחותו.

הרשות להתייצב לפני הועדה

(ב) יושב ראש הועדה רשאי, אם יראה סיבה מיוחדת מספיקה לכך, לאסור נוכחותו של בא כוחו של המערער שאינו רופא.

15. לא התייצב המערער לפני הועדה במועד ובמקום שנקבע בהודעה, רשאית הועדה לדון ולהחליט בערעור שלא בפניו לפי החומר שברשותה; אולם אם הודיע המערער ליושב ראש הועדה לפני התחלת הדיון, שלא יתייצב מסיבות שאינן תלויות בו, רשאית הועדה לדחות את הישיבה.

דיון שלא בפני המערער

16. הועדה רשאית, לפי בקשת אחד מחבריה או אחד מבעלי הדין, להזמין מומחים לישיבותיה ולשמוע חוות דעתם המקצועית.

שמיעת מומחים

17. החלטות הועדה יתקבלו ברוב דעות הנוכחים בישיבה; היו הדעות שקולות, תכריע דעת יושב ראש הועדה.

החלטות בית הדין

18. (א) היושב ראש יודיע מיד למערער את החלטת הועדה.

הודעה על ההחלטה

(ב) הודעה לפי תקנת משנה (א) שנשלחה בדואר רשום, יראו אותה כאילו הגיעה לתעודתה תוך ששה ימים מיום מסירתה לדואר, אם לא הוכח שהגיעה ביום אחר.

**פרק חמישי:הוראות שונות**

19. דיוני הועדה ומסמכיה הם סודיים ואסור להביא מהם לידיעתם של אחרים, אלא אם התיר יושב ראש הועדה לגלות מהם לצד מעונין ובמידה שהתיר זאת.

סודיות

20. (א) הועדה רשאית לתקן את נוסח החלטותיה אם תמצא בהן טעות סופר.

תיקוני טעויות

(ב) על כל תיקון כאמור יחתמו כל חברי הועדה והיושב ראש.

21. (א) נתקבלה הודעה על החלטת הועדה הרפואית לפני יום פרסום תקנות אלה ברשומות (להלן – יום הפרסום) ולא הוגש ערעור עליה, או בוטל הערעור, יראו אותה כאילו נתקבלה ביום הפרסום.

הוראות מעבר

(ב) הוגש בתקופה שבין י"ח בניסן תשי"ז (19 באפריל 1957) ובין יום הפרסום ערעור על החלטת ועדה רפואית לועדת ערעור שמונתה לפי סעיף 3 לחוק, יעביר יושב ראש ועדת הערעור את הערעור האמור ליושב ראש הרשימה לפי תקנה 2 ויראו את הערעור כאילו הוגש לועדה הרפואית העליונה ביום הפרסום.

22. לתקנות אלה ייקרא "תקנות נכי המלחמה בנאצים (ועדה רפואית עליונה), תשי"ז-1957".

השם

|  |  |  |  |  |  |
| --- | --- | --- | --- | --- | --- |
|  | לוי אשכול  שר האוצר |  |  |  |  |
|  |  |  |  |  |  |