תקנות סדרי הדין בעניני בוררות, תשכ"ט-1968

תוכן ענינים

|  |  |  |
| --- | --- | --- |
| [Go](#h1) | פרשנות | סעיף 1 |
| [Go](#h2) | תחולת סדר הדין האזרחי | סעיף 2 |
| [Go](#h3) | מקום השיפוט | סעיף 3 |
| [Go](#h4) | סדר הדין לבקשות | סעיף 4 |
| [Go](#h5) | בקשה לעיכוב הליכים | סעיף 5 |
| [Go](#h6) | הזמנת עדים | סעיף 6 |
| [Go](#h7) | אבעיה | סעיף 7 |
| [Go](#h8) | בקשה לאישור פסק הבוררות | סעיף 8 |
| [Go](#h9) | בקשה לביטול הפסק | סעיף 9 |
| [Go](#h10) | אישור הפסק | סעיף 10 |
| [Go](#h11) | היקף עמודים בבקשות לפי סעיפים 11 ו-29א לחוק | סעיף 10א |
| [Go](#h12) | תחילה | סעיף 11 |
| [Go](#h13) | ביטולים | סעיף 12 |
| [Go](#h14) | השם | סעיף 13 |
| [Go](#h15) | תוספת |

תקנות סדרי הדין בעניני בוררות, תשכ"ט-1968

בתוקף סמכותי לפי סעיף 46 לחוק בתי המשפט, תשי"ז-1957, ושאר הסמכויות הנתונות לי לפי כל דין, אני מתקין תקנות אלה:

1. בתקנות אלה –

פרשנות

"החוק" – חוק הבוררות, תשכ"ח-1968;

"תקנות סדר הדין האזרחי" – תקנות סדר הדין האזרחי, התשע"ט-2018;

שאר המונחים שבתקנות אלה משמעותם כמשמעות הנודעת להם בחוק ובתקנות סדר הדין האזרחי, אם אין כוונה אחרת משתמעת.

2. תקנות סדר הדין האזרחי יחולו על סדרי הדין בבית המשפט בעניני בוררות, במידה שאין בתקנות אלה הוראות אחרות.

תחולת סדר הדין האזרחי

3. (א) בקשה לפי החוק, למעט בקשה לעיכוב הליכים, תוגש לבית המשפט של אחד המקומות האלה:

מקום השיפוט

(1) מקום מגוריו או מקום עסקו של המשיב או של אחד המשיבים;

(2) המקום שבו התנהלה הבוררות, או נועדה להתנהל בו;

(3) המקום שבו אירע המעשה שעליו מוסבה הבוררות;

(4) בית המשפט שעליו הסכימו בעלי הדין בבוררות.

(ב) בקשה כאמור בסעיף קטן (א) שבסמכות השיפוט של בית משפט בישראל, ואין מקום שיפוט המתאים לה לפי תקנות אלה או לפי כל דין אחר, יכול שתוגש לבית משפט בירושלים שבסמכותו הענינית לדון בה, אולם רשאי בית המשפט בירושלים להורות הוראה אחרת, אם ראה שלפי נסיבות הענין יהיה הדיון בבית משפט אחר נוח יותר לבעלי הדין.

4. בקשה לפי החוק, שלא נקבע לה בתקנות אלה סדר דין אחר, תוגש כבקשה בכתב לפי תקנה 54 לתקנות סדר הדין האזרחי; בעל הדין יפרט בבקשה את העובדות המקנות סמכות לבית המשפט.

סדר הדין לבקשות

5. בקשה לעיכוב הליכים לפי סעיפים 5(ב) או 6 לחוק תוגש לבית המשפט שבו הוגשה התובענה; לא נכללה הבקשה בכתב ההגנה, תוגש כבקשה בכתב לפי תקנה 54 לתקנות סדר הדין האזרחי.

בקשה לעיכוב הליכים

6. בקשה להזמנת עד על ידי בית המשפט תהא ערוכה לפי טופס 2 שבתוספת, ויכול שהיא תידון על פי צד אחד.

הזמנת עדים

7. אבעיה תוגש כבקשה בכתב לפי תקנה 54 לתקנות סדר הדין האזרחי; הבורר יחתום עליה והיא תוגש לבית המשפט בצירוף מספר עותקים כמספר המשיבים.

אבעיה

8. בעל דין הרוצה באישור פסק בוררות על ידי בית המשפט, יגיש בקשה על כך בצורת הודעה, ערוכה לפי טופס 3 שבתוספת, ויצרף עותק של פסק הבוררות חתום על ידי הבורר ומספר העתקים נוספים כמספר המשיבים לשם המצאה לכל משיב.

בקשה לאישור פסק הבוררות

9. (א) בקשה לבטל פסק בוררות, כולו או חלקו, להשלימו, לתקנו או להחזירו לבורר תוגש כבקשה בכתב לפי תקנה 54 לתקנות סדר הדין האזרחי, ואולם תשובה לבקשה לביטול פסק בוררות תוגש בתוך 45 ימים מהמועד שבו הומצאה לו הבקשה או במועד אחר שהורה עליו בית המשפט; הבקשה תפרט את העילה מבין העילות המנויות בסעיף 24 לחוק שעליה מסתמכת הבקשה והיא תהא מלווה בתצהיר לאימות העובדות הכלולות בה.

בקשה לביטול הפסק

(ב) בקשה כאמור בתקנת משנה (א) והתשובה לה, כל אחת בנפרד, לא יעלו בהיקפן על שמונה עמודים, והתצהירים המצורפים לא יעלו בהיקפם על שישה עמודים.

10. המשיב רשאי להתנגד לאישור פסק בוררות בדרך בקשה לביטולו, תוך חמישה עשר ימים מיום שהומצאה לו ההודעה האמורה בתקנה 8, ובלבד שלא יאחר מן המועד הקבוע בסעיף 27 לחוק; לא התנגד כאמור, יאשר בית המשפט או הרשם את הפסק ואין צורך לשמוע את בעלי הדין.

אישור הפסק

10א. בקשה להעברת בורר מתפקידו לפי סעיף 11 לחוק ובקשה לאישור או לביטול של פסק בוררות־חוץ לפי סעיף 29א לחוק, והתשובות להן, כל אחת בנפרד, לא יעלו בהיקפן על שמונה עמודים, והתצהירים המצורפים לא יעלו בהיקפם על שישה עמודים.

היקף עמודים בבקשות לפי סעיפים 11 ו-29א לחוק

11. תחילתן של תקנות אלה היא ביום תחילתו של החוק; תקנות אלה לא יחולו על בוררות כאמור בסיפה לסעיף 41 לחוק.

תחילה

12. בתקנות סדר הדין האזרחי, תקנות 326 עד 329 וטופס 31 שבתוספת הראשונה – בטלים.

ביטולים

13. לתקנות אלה ייקרא "תקנות סדרי הדין בעניני בוררות, תשכ"ט-1968".

השם

**תוספת**

טופס 1
(נמחק)

טופס 2
(תקנה 6)
[בקשה להזמנת עד לבוררות](https://www.nevo.co.il/lawattachments/60c3580f290ec6e2ffe02f85/fd999869-8223-4a42-890d-ad4a74b88578.doc)

טופס 3
(תקנה 8)
[הודעה על בקשה לאישור פסק בוררות](https://www.nevo.co.il/lawattachments/60c3580f290ec6e2ffe02f85/b2629316-3ec7-47a5-90a0-d335ff0b6d00.doc)

|  |  |  |  |  |  |
| --- | --- | --- | --- | --- | --- |
| יעקב ש' שפירא  שר המשפטים |  |  |  |  |  |
|  |  |  |  |  |  |