תקנות עובדים זרים (דיווח למדור התשלומים), תש"ס-2000

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | אופן הדיווח למדור התשלומים | סעיף 2 |
| [Go](#h3) | אישור רואה חשבון | סעיף 3 |
| [Go](#h4) | תוספת |

תקנות עובדים זרים (דיווח למדור התשלומים), תש"ס-2000

בתוקף סמכותי לפי סעיפים 1ט ו-6ב לחוק עובדים זרים (איסור העסקה שלא כדין והבטחת תנאים הוגנים), התשנ"א-1991 (להלן – החוק), לאחר התייעצות עם ארגון עובדים שעם חבריו נמנה המספר הגדול ביותר של עובדים מאורגנים בישראל ועם ארגוני המעבידים שלדעתי הם ארגוני מעבידים יציגים ונוגעים בדבר ובאישור ועדת העבודה והרווחה של הכנסת לפי סעיף 48(א) לחוק-יסוד: הממשלה, וסעיף 2(ב) לחוק העונשין, התשל"ז-1977, אני מתקין תקנות אלה:

1. בתקנות אלה –

הגדרות

"מדור התשלומים" – כהגדרתו בסעיף 1ט לחוק;

"מעביד" – לרבות נותן שירותי סיעוד כמשמעו בסעיף 232 לחוק הביטוח הלאומי [נוסח משולב], התשנ"ה-1995 (להלן – חוק הביטוח);

"עובד בסיעוד" – עובד זר המועסק בסיעוד על ידי יחיד, למעט עובד המועסק במתן שירותי סיעוד כהגדרתם בסעיף 223 לחוק הביטוח;

"קרוב משפחה" – בן זוג או בן משפחה מדרגה ראשונה ובלבד שמלאו לו שמונה עשרה שנים.

2. (א) מעביד ימסור למדור התשלומים דין וחשבון על כל עובד זר שהוא מעסיק (להלן – דוח) כמפורט להלן:

אופן הדיווח למדור התשלומים

(1) עובד בסיעוד – עד 31 בינואר של כל שנה, לגבי השנה שקדמה לה (להלן – הדוח השנתי); הדוח השנתי יכול שיימסר בידי קרוב משפחה של המעביד;

(2) עובד שאינו עובד בסיעוד – עד 30 בכל חודש, לגבי החודש שקדם לו (להלן – דוח חודשי).

(ב) הדוח ייערך לפי טופס 1 שבתוספת.

(ג) לדוח הראשון על כל עובד יצרף המעביד העתק של חוזה העבודה שלו עם העובד; חל שינוי בחוזה העבודה, תצורף הודעה בדבר תוכן השינוי לדוח הבא שלאחר מועד השינוי.

(ד) הדוח ומצורפיו יימסרו למדור התשלומים במשרד התעשיה המסחר והתעסוקה; מדור התשלומים יאשר למעביד את דבר המסירה; בהיעדר אישור כאמור ייחשב המעביד כמי שלא מילא את חובת הדיווח לפי תקנות אלה, זולת אם הוכיח אחרת.

(ה) אישור מדור התשלומים לפי תקנת משנה (ד) לא יהווה ראיה לכך כי בתוכן הדוח מתקיימות דרישות סעיף 1ט לחוק.

(ו) על אף האמור בתקנת משנה (ד), היה המעביד קבלן כוח אדם הנותן שירותי כוח אדם של עובדים זרים, לפי סעיף 10 לחוק העסקת עובדים על ידי קבלני כוח אדם, התשנ"ו-1996, ימסור את הדוח כאמור בתקנה זו באמצעות תקשורת מחשבים, בהתאם להוראות הממונה או עובד המדינה שהוא הסמיך לענין זה, וכל מסמך אחר שאין אפשרות להעבירו באמצעות תקשורת מחשבים, יימסר בתוך שבעה ימי עבודה מהיום שהדוח נמסר בו.

3. (א) אחת לשנה, עד 31 במרס בה, ימציא מעביד למדור התשלומים במשרד התעשיה המסחר והתעסוקה אישור של רואה חשבון, המאמת את הדוחות החודשיים שמסר במשך השנה שקדמה לה לגבי כל עובד זר.

אישור רואה חשבון

(ב) אישור רואה חשבון ייערך לפי טופס 2 שבתוספת.

(ג) הוראות תקנות משנה (א) ו-(ב) לא יחולו על מעביד של עובד בסיעוד והוא יאמת את הדוח כקבוע בתקנה 2(א)(1) ובמועד הקבוע בה, בתצהיר לפי טופס 3 שבתוספת; תצהיר כאמור יכול שייתן קרוב משפחה של המעביד.

**תוספת**

[סעיף זה מכיל טבלה או תמונה - לחצו לצפיה](https://www.nevo.co.il/laws/#/61fa3a8dba35a9757466a6e2/clause/61fa3e9aba35a9757466a744)

[טופס 2](https://www.nevo.co.il/lawattachments/61fa3a8dba35a9757466a6e2/b90c2ee3-61ea-41d6-8aef-8a0f63eb2366.doc)

[טופס 3](https://www.nevo.co.il/lawattachments/61fa3a8dba35a9757466a6e2/463bcdb1-7775-4fe6-ac93-8f5ff6431df0.doc)

|  |  |  |  |  |  |
| --- | --- | --- | --- | --- | --- |
|  | אליהו ישי  שר העבודה והרווחה |  |  |  |  |
|  |  |  |  |  |  |