תקנות פיצויים לנפגעי תאונות דרכים (תשלומים עיתיים), תשל"ח-1978

תוכן ענינים

|  |  |  |
| --- | --- | --- |
| [Go](#h1) | תשלומים עיתיים | סעיף 1 |
| [Go](#h2) | בקשה להגדלת התשלומים | סעיף 2 |
| [Go](#h3) | זכותם של תלויים | סעיף 3 |
| [Go](#h4) | תשלום על חשבון | סעיף 4 |
| [Go](#h5) | זכות אלמנה שנישאה | סעיף 5 |
| [Go](#h6) | זכות הילדים | סעיף 6 |
| [Go](#h7) | שינויים בזכאות התלויים | סעיף 7 |
| [Go](#h8) | דין אלמן | סעיף 8 |
| [Go](#h9) | השם | סעיף 9 |

תקנות פיצויים לנפגעי תאונות דרכים (תשלומים עיתיים), תשל"ח-1978

בתוקף סמכותי לפי סעיף 6 לחוק פיצויים לנפגעי תאונות דרכים, תשל"ה-1975, סעיף 46 לחוק בתי המשפט, תשי"ז-1957, ובאישור ועדת החוקה חוק ומשפט של הכנסת, אני מתקין תקנות אלה:

1. בית המשפט מוסמך לפסוק כי פיצויים בשל הפסד כושר השתכרות והוצאות מתמשכות, כולם או מקצתם, ישולמו בתשלומים עיתיים שיהיו צמודים למדד המחירים לצרכן בכל אחד מאלה:

תשלומים עיתיים

(1) הנפגע יפסיד כתוצאה מתאונת הדרכים 40% או יותר מכושר השתכרותו בעתיד;

(2) הפיצויים ישמשו לנפגע מקור עיקרי למחייתו;

(3) הפיצויים ניתנו לתלויים בנפגע שנפטר.

2. (א) נפגע רשאי לבקש מבית המשפט שיגדיל את התשלומים שנפסקו אם נתקיימו שנים אלה:

בקשה להגדלת התשלומים

(1) חלה החמרה במצבו, לרבות בכושר השתכרותו, כתוצאה מתאונת הדרכים והוא המציא ראיה לכאורה על כך;

(2) חלפו ששה חדשים ממועד הקביעה האחרונה בענינו.

(ב) נענה בית המשפט לבקשה ישולם התשלום המוגדל לנפגע החל ממועד ההחמרה במצבו.

3. (א) נפטר נפגע לאחר שנפסקו לו תשלומים עיתיים, תשולם לתלויים שפרנסתם כולה או מקצתה היתה עליו ערב פטירתו, קיצבה באחוזים שלהלן מהסכום שנפסק, ובלבד שסך כל הקצבאות לא יעלה על הסכום שנפסק:

זכותם של תלויים

(1) לאלמנה – 66%;

(2) לאלמנה שיש לה ילדים – 66%;
ובתוספת –

בעד ילד אחד – 14%;

בעד שני ילדים – 24%;

בעד שלושה ילדים או יותר – 34%;

(3) לילדים שהניח אחריו הנפגע ואין אלמנה המקבלת בעדם תוספת לפי פסקה (2) –

(א) לילד אחד – 66%;

(ב) לשני ילדים – 80%;

(ג) לשלושה ילדים – 90%;

(ד) לארבעה ילדים או יותר – 100%;

(4) הניח אחריו הנפגע אלמנה או ילדים הזכאים לקיצבה לפי תקנה זו וגם תלויים אחרים, תשולם לתלויים האחרים קצבה השווה לסכום שלפי תקנה זו היה מתווסף לקיצבה המשתלמת לאלמנה או לילדים אילו אותם תלויים היו ילדים שהניח אחריו הנפגע.

(ב) נפטר נפגע כתוצאה מתאונת הדרכים, לאחר שנפסקו לו תשלומים עיתיים לפי שיעור הפסד השתכרות פחות מ-100%, יהיה הבסיס לקיצבה לפי תקנה זו 100%.

4. (א) במשך ששה חדשים מיום שנפטר נפגע כאמור בתקנה 3 ישולם לראש המשפחה הנותר, ובאין ראש משפחה לזכאים האחרים, הסכום ששולם לנפגע עד פטירתו.

תשלום על חשבון

(ב) סכום ששולם לפי תקנת משנה (א) יקוזז מקצבת התלויים שתשולם כאמור בתקנה 3, בששה תשלומים שווים.

5. אלמנה זכאית לפיצויים עיתיים כאמור בתקנה 3 כל ימי אלמנותה; ואם נישאה זכאית היא לקבל עם נישואיה קיצבה לחמש שנים נוספות בסכום חד-פעמי.

זכות אלמנה שנישאה

6. (א) ילד זכאי לפיצויים עיתיים כאמור בתקנה 3 כל עוד נתקיים בו אחד מאלה:

זכות הילדים

(1) לא מלאו לו שמונה עשרה שנה;

(2) לא מלאו לו עשרים שנה ועיקר זמנו מוקדש לסיום לימודים במוסד חינוכי על-יסודי;

(3) לא מלאו לו עשרים ואחת שנה והוא בשירות סדיר לפי חוק שירות בטחון תשי"ט-1959 [נוסח משולב].

(ב) ילד נכה זכאי לפיצויים כל זמן שאינו מסוגל לכלכל את עצמו.

7. חל שינוי בזכאותו של אחד מהתלויים המשפיע על זכאותם של התלויים האחרים לפיצויים עיתיים, יחולו תקנות אלה, בשינויים המחוייבים, מיום השינוי.

שינויים בזכאות התלויים

8. לענין תקנות אלה דין אלמן כדין אלמנה.

דין אלמן

9. לתקנות אלה ייקרא "תקנות פיצויים לנפגעי תאונות דרכים (תשלומים עיתיים), תשל"ח-1978".

השם

|  |  |  |  |  |  |
| --- | --- | --- | --- | --- | --- |
| שמואל תמיר  שר המשפטים |  |  |  |  |  |
|  |  |  |  |  |  |