תקנות רופאי השיניים (הגדרת תחום עבודתם של טכנאי השיניים והסדרתה), תשמ"ו-1986

תוכן ענינים

|  |  |
| --- | --- |
| [Go](#h1) | פרק א':פרשנות |
| [Go](#h2) | הגדרות | סעיף 1 |
| [Go](#h3) | פרק ב':רשיונות |
| [Go](#h4) | פנקס | סעיף 2 |
| [Go](#h5) | ייחוד המקצוע | סעיף 3 |
| [Go](#h6) | הגשת בקשה לרשיון | סעיף 4 |
| [Go](#h7) | בחינה | סעיף 5 |
| [Go](#h8) | פטור מבחינה | סעיף 6 |
| [Go](#h9) | תנאי עיסוק | סעיף 7 |
| [Go](#h10) | פרק ג':הכשרת טכנאי שיניים |
| [Go](#h11) | קורס מוכר של טכנאי שיניים מעשי | סעיף 8 |
| [Go](#h12) | קורס מוכר של טכנאי שיניים מוסמך | סעיף 9 |
| [Go](#h13) | הכרה בקורס מוכר של טכנאי שיניים מומחה | סעיף 10 |
| [Go](#h14) | הקמת מועצה | סעיף 11 |
| [Go](#h15) | תפקיד המועצה | סעיף 12 |
| [Go](#h16) | קורס מיוחד | סעיף 13 |
| [Go](#h17) | פרק ד':בחינות |
| [Go](#h18) | ועדת בוחנים | סעיף 14 |
| [Go](#h19) | מקום הבחינה ומועדה | סעיף 15 |
| [Go](#h20) | בקשות להיבחן | סעיף 16 |
| [Go](#h21) | עמידה בבחינה | סעיף 17 |
| [Go](#h22) | ערר | סעיף 18 |
| [Go](#h23) | בחינה חוזרת | סעיף 19 |
| [Go](#h24) | אישור נושאי הבחינה | סעיף 20 |
| [Go](#h25) | פרק ה':העיסוק בטכנאות שיניים |
| [Go](#h26) | ניהול יומן מרשמים | סעיף 21 |
| [Go](#h27) | פרק ו':מסירת פרטים |
| [Go](#h28) | הודעה על מען | סעיף 22 |
| [Go](#h29) | שינוי שם | סעיף 23 |
| [Go](#h30) | הודעה על אבדן | סעיף 24 |
| [Go](#h31) | בדיקת תעודות | סעיף 25 |
| [Go](#h32) | פרק ז':אמצעי משמעת |
| [Go](#h33) | אמצעי משמעת | סעיף 26 |
| [Go](#h34) | סמכות המנהל לבטל רשיון | סעיף 27 |
| [Go](#h35) | החזרת רשיון | סעיף 28 |
| [Go](#h36) | פרסומת | סעיף 29 |
| [Go](#h37) | פרק ח':שונות |
| [Go](#h38) | תאגידים | סעיף 30 |
| [Go](#h39) | אגרות בחינה | סעיף 30א |
| [Go](#h40) | סמכויות וחובות | סעיף 31 |
| [Go](#h41) | תחילה והוראת מעבר | סעיף 32 |
| [Go](#h42) | תוספת ראשונה |
| [Go](#h43) | תוספת שניה |
| [Go](#h44) | תוספת שלישית |

תקנות רופאי השיניים (הגדרת תחום עבודתם של טכנאי השיניים והסדרתה), תשמ"ו-1986

בתוקף סמכותי לפי סעיף 65(3) לפקודת רופאי השיניים [נוסח חדש], התשל"ט-1979 (להלן – הפקודה), אני מתקין תקנות אלה:

**פרק א':פרשנות**

1. בתקנות אלה –

הגדרות

"טכנאות שיניים" – בניה או תיקון של תותבות שיניים שלמות או חלקיות, גשרים, כתרים או סתימות יצוקות, וכן בניית התקנים אחרים לפה ולשיניים או תיקונם של ההתקנים האמורים, ובלבד שהפעולה אינה נעשית בתוך פיו של אדם;

"טכנאי שיניים מעשי" – בעל רשיון טכנאי שיניים מעשי;

"טכנאי שיניים מוסמך" – בעל רשיון טכנאי שיניים מוסמך;

"טכנאי שיניים אומן" – בעל רשיון טכנאי שיניים אומן;

"טכנאי שיניים מומחה" – בעל רשיון טכנאי שיניים מומחה;

"הפנקס" – פנקס טכנאי שיניים, המתנהל על פי תקנה 2;

"המנהל" – כמשמעותו בפקודה;

"ותק" – תקופת עבודה בטכנאות שיניים כעיסוק בלעדי;

"חוק החניכות" – חוק החניכות, התשי"ג-1953;

"מורשה לריפוי שיניים" – כמשמעותו בסעיף 2 לפקודה;

"קורס מוכר" – קורס של טכנאי שיניים מעשי, מוסמך, או מומחה, שהמנהל אישר את תכנית הלימודים בו לפי תקנות 8, 9 או 10, לפי הענין;

"רופא מחוזי" – כהגדרתו בפקודת בריאות העם, 1940.

**פרק ב':רשיונות**

2. המנהל ינהל את הפנקס ויקבע את דרכי ניהולו והפרטים שירשמו בו.

פנקס

3. (א) לא יעבוד אדם בטכנאות שיניים, לא יעסוק בה, לא יתחזה כעובד בה ולא יועסק בה, אלא אם כן בידו רשיון אחד מאלה של טכנאי שיניים שנתן לו המנהל:

ייחוד המקצוע

(1) טכנאי שיניים מעשי;

(2) טכנאי שיניים מוסמך;

(3) טכנאי שיניים אומן;

(4) טכנאי שיניים מומחה;

והוא רשום בפנקס ופועל בהתאם לתנאי הרשיון.

(ב) רשיון טכנאי שיניים הוא אישי ואינו ניתן להעברה לאדם אחר.

(ג) האמור בתקנת משנה (א) אין בו כדי למנוע מתלמיד טכנאות שיניים הלומד בקורס מוכר ושהמנהל אישר את העסקתו בטכנאות שיניים במסגרת לימודיו.

4. (א) בקשה לרשיון תוגש למנהל באמצעות הרופא המחוזי שבאזור מגוריו של המבקש, לפי הטופס שבתוספת הראשונה, ויצורפו לה:

הגשת בקשה לרשיון

(1) שאלון ממולא לעובדים מקצועיים בשירותי הרפואה;

(2) העתק או צילום מאומת מהתעודה המעידה על הכשרתו המקצועית של המבקש;

(3) תעודה המעידה על אזרחות ישראלית לפי סעיף 15 לחוק האזרחות, התשי"ב-1952, או תעודה מאת משרד הפנים על מעמדו של המבקש בישראל לפי חוק הכניסה לישראל, התשי"ב-1952;

(4) אישור המעיד על ותק.

(ב) המנהל רשאי לדרוש פרטים ומסמכים נוספים ממבקש רשיון, כפי שימצא לנכון, בענינים הנוגעים להכשרתו המקצועית.

5. (א) המנהל יתן רשיון למבקש כמבוקש לאחר שעבר בהצלחה בחינה כאמור בפרק ד' אם הוא ממלא אחר תנאים אלה:

בחינה

(1) הוא אזרח ישראלי או תושב קבע בה;

(2) הוא אדם הגון;

(3) נתקיימו בו התנאים הנקובים בתוספת השניה בטור ג', לצד הרשיון המבוקש על ידו כאמור בטור א'.

(ב) על אף האמור בתקנת משנה (א)(1) רשאי המנהל לתת רשיון זמני לתושב ארעי לתקופה שלא תעלה על תקופת שהותו בארץ בהתאם לאישור משרד הפנים.

6. המנהל רשאי לתת רשיון, ללא בחינה, למי שממלא אחר תנאים אלה:

פטור מבחינה

(1) הוא אזרח ישראלי או תושב קבע בישראל;

(2) הוא אדם הגון;

(3) הוא עונה על הדרישות המצויינות בטור ב' בתוספת השניה לצד הרשיון המבוקש על ידו כאמור בטור א' לתוספת האמורה.

7. המנהל יציין ברשיון את סוג הרשיון כאמור בתוספת השניה בטור א' ואת תנאי עיסוקו כאמור בטור ד' לצידו.

תנאי עיסוק

**פרק ג':הכשרת טכנאי שיניים**

8. קורס מוכר לטכנאי שיניים מעשי הוא אחד מאלה:

קורס מוכר של טכנאי שיניים מעשי

(1) לימודי מקצוע שהכיר בהם משרד העבודה והרווחה לפי חוק החניכות ואשר את תכנית הלימודים אישר המנהל;

(2) לימודים בבית ספר מקצועי או תעשייתי שהכיר בהם משרד החינוך והתרבות ואשר את תכנית הלימודים אישר המנהל.

9. קורס מוכר לטכנאי שיניים מוסמך הוא קורס שהמנהל אישר את תכנית הלימודים בו ואשר כולל 1800 שעות לימוד לפחות, כמפורט בטור ב' בתוספת השלישית לצד מקצועות הלימוד המפורטים בטור א'.

קורס מוכר של טכנאי שיניים מוסמך

10. קורס מוכר לטכנאי שיניים מומחה הוא קורס שהמנהל אישר את תכנית הלימודים בו ואשר כולל 500 שעות לימוד לפחות כמפורט בטור ג' בתוספת השלישית לצד מקצועות הלימוד המפורטים בטור א'.

הכרה בקורס מוכר של טכנאי שיניים מומחה

11. המנהל ימנה מועצה לטכנאות שיניים (להלן – המועצה), וזה הרכבה:

הקמת מועצה

(1) נציג המנהל, שיהיה היושב ראש;

(2) נציג משרד העבודה והרווחה;

(3) נציג משרד החינוך והתרבות;

(4) לפחות שני טכנאי שיניים מומחים.

12. (א) תפקידי המועצה הם:

תפקיד המועצה

(1) לייעץ למנהל בכל הנוגע להסדרת העבודה בטכנאות שיניים;

(2) להמליץ בפני המנהל על אישור תכניות לימודים של קורסים לטכנאי שיניים;

(3) לערוך ביקורים במקומות שבהם מתנהלים קורסים מוכרים ולדווח למנהל על ליקויים שנמצאו;

(4) להמליץ בפני המנהל על מתן הודעה שהקורס לא מוכר מחמת אי קיום תכנית הלימודים המאושרת.

(ב) המועצה תקבע את סדרי עבודתה.

13. (א) לא יבטל המנהל אישור לתכנית לימודים בקורס בעת שלומדים בו תלמידים אלא לאחר שתימצא דרך לסיום לימודיהם, בין בדרך של הכרה בקורס שיועד למטרה זו בלבד (להלן – קורס מיוחד) ובין בדרך אחרת.

קורס מיוחד

(ב) בקורס מיוחד יכול שתאושר תכנית לימודים כדי לאפשר לתלמידים שעקב נסיבות שהכיר בהן המנהל, לא סיימו לימודים, שהתחילו בהם, לסיימם.

**פרק ד':בחינות**

14. (א) בחינה בטכנאות שיניים תיערך על ידי ועדה של חמישה לפחות שימנה המנהל (להלן – הועדה), שחברים בה לפחות שני טכנאי שיניים מומחים.

ועדת בוחנים

(ב) תקופת כהונתו של חבר בועדה היא שלוש שנים ורשאי המנהל לשוב ולמנותו.

15. הבחינה תיערך במועדים ובמקומות שתקבע הועדה, ולפחות אחת בשנה; על מועד הבחינה ומקום עריכתה תפורסם הודעה בעתון יומי ששים ימים לפחות לפני מועדה.

מקום הבחינה ומועדה

16. (א) הרוצה להיבחן יפנה בבקשה בכתב למנהל לא יאוחר משלושים ימים לפני מועד הבחינה.

בקשות להיבחן

(ב) עולה חדש רשאי תוך שלוש שנים ממועד עלייתו לבקש להיבחן בשפת ארץ מוצאו; הועדה רשאית, לפי שיקול דעתה, לצרף מתורגמן לבחינה בעל-פה או תרגום לבחינה בכתב.

17. הועדה תקבע אם נבחן פלוני עמד בבחינה או נכשל בה; יושב ראש הועדה יודיע על כך בכתב לנבחן.

עמידה בבחינה

18. נבחן הרואה עצמו נפגע מהחלטת הועדה רשאי להגיש ערר בכתב למנהל תוך שלושים ימים מיום קבלת ההודעה מאת יושב ראש הועדה; החלטת המנהל תהא סופית.

ערר

19. נבחן שלא עמד בבחינה רשאי להיבחן פעם אחת נוספת בלבד.

בחינה חוזרת

20. (א) הבחינה תכלול שלושה חלקים: בחינה בכתב, בחינה בעל-פה, בחינה בעבודה מעשית.

אישור נושאי הבחינה

(ב) נושאי בחינה יהיו:

(1) מורפולוגיה של השן;

(2) יסודות בפיזיקה ובכימיה;

(3) ציוד ומבנה מעבדה;

(4) חומרים ומתכות;

(5) יציקה;

(6) עיבוד וליטוש;

(7) כותרות וגשרים;

(8) מערכות תותבות שלמות וחלקיות.

(ג) הועדה רשאית לפטור מבקש מחלק או מנושא כלשהו של הבחינה מנימוקים שתיתן בכתב.

**פרק ה':העיסוק בטכנאות שיניים**

21. (א) טכנאי שיניים מוסמך, טכנאי שיניים אומן וטכנאי שיניים מומחה ינהלו יומן מרשמים ובו יירשמו הפרטים שלהלן לגבי כל מרשם שקיבלו ממורשה לריפוי שיניים:

ניהול יומן מרשמים

(1) תאריך המרשם;

(2) שמו ומענו של המורשה לריפוי שיניים;

(3) תיאור העבודה;

(4) תאריך מסירת העבודה.

(ב) טכנאי שיניים אומן או מומחה המעסיק טכנאי שיניים כאמור בתקנת משנה (א), ינהל יומן מרשמים מרכזי שלו של כל המועסקים אצלו.

**פרק ו':מסירת פרטים**

22. טכנאי שיניים יודיע למנהל בכתב על מען מגוריו ומקום עבודתו, ועל כל שינוי בהם באמצעות הרופא המחוזי, תוך שלושים ימים מיום שניתן לו הרשיון או מיום השינוי, לפי הענין.

הודעה על מען

23. שונה שמו של בעל רשיון, יודיע על כך למנהל.

שינוי שם

24. אבד רשיון, יודיע על כך בעלו למנהל; ניתנה הודעה למנהל כאמור, רשאי הוא להוציא העתק רשיון למבקש ובו יצויין שהוא העתק המחליף את המקור שאבד.

הודעה על אבדן

25. המנהל רשאי בכל עת לדרוש מבעל הרשיון שיציג לפניו, תוך זמן סביר שקבע, את התעודות שעל יסודן ניתן לו הרשיון.

בדיקת תעודות

**פרק ז':אמצעי משמעת**

26. (א) ראה המנהל, על יסוד קובלנה בכתב, כי בעל רשיון עשה אחת מאלה, רשאי הוא לבטל את הרשיון או להורות שהרשיון יותלה לתקופה שקבע, או לתת לבעל הרשיון נזיפה או התראה:

אמצעי משמעת

(1) השיג את רשיונו או תעודותיו במצג שוא;

(2) הורשע בעבירה לפי הפקודה;

(3) עבד כטכנאי שיניים שלא לפי הוראותיו של מורשה לריפוי שיניים;

(4) סירב, ללא סיבה סבירה, להציג תעודותיו בפני המנהל לאחר שנדרש לכך לפי תקנה 25;

(5) נהג בדרך שאינה הולמת טכנאי שיניים;

(6) גילה חוסר יכולת או רשלנות חמורה במילוי תפקידו כטכנאי שיניים;

(7) עשה פרסומת לעצמו בניגוד לתקנה 29.

(ב) לא יורה המנהל על אמצעי משמעת לפי תקנת משנה (א) אלא אם כן ניתנה לאדם שעליו הוגשה הקובלנה הזדמנות להגיש למנהל דברי הגנה בכתב ולטעון טענותיו לפני ועדה שמינה המנהל, בין דרך קבע ובין לענין פלוני; הועדה תגיש דין וחשבון בכתב למנהל.

(ג) הועדה תהיה של שלושה והרכבה יהיה: נציג המנהל, נציג היועץ המשפטי לממשלה וטכנאי שיניים שמינה המנהל מתוך רשימה שהגיש לו ארגון המייצג, לדעת המנהל, את המספר הגדול של טכנאי שיניים בישראל; לא הגיש ארגון כאמור רשימה תוך חמישה עשר ימים לאחר שקיבל דרישה להגישה, ימנה המנהל טכנאי שיניים שייראה לו.

(ד) לענין תקנת משנה (ב) רואים אדם כאילו ניתנה לו הזדמנות להגיש דברי הגנה בכתב, אם שלושים ימים לפני מתן ההחלטה לפי תקנת משנה (א) הומצאה לו, במסירה אישית או בדואר רשום לפי מען מגוריו שהודיע עליו לפי תקנה 22, הודעה המפרטת את מהות הקובלנה ואת הכוונה לנקוט באחד האמצעים המפורשים בתקנת משנה (א).

27. ראה המנהל כי בעל רשיון אינו רשאי לשבת ישיבת קבע בישראל רשאי הוא לבטל את רשיונו.

סמכות המנהל לבטל רשיון

28. רשיון שבוטל או הותלה, יחזירו בעל הרשיון למנהל.

החזרת רשיון

29. (א) טכנאי שיניים לא יפרסם בעתונות או בכל דרך פרסום אחרת את עיסוקו בטכנאות שיניים כדי לרכוש לקוחות או להשיג לעצמו יתרון מקצועי, אולם רשאי הוא לקבוע מחוץ למעבדתו הודעה המציינת את שמו, מקצועו ושעות עבודתו; החליף טכנאי שיניים את מען מעבדתו, רשאי הוא לקבוע מחוץ למעבדתו הקודמת, במשך תקופה שלא תעלה על שלושה חדשים, הודעה על המען החדש של מעבדתו; הודעות כאמור לא יעלו בגדלן על 60 ס"מ X 40 ס"מ.

פרסומת

(ב) לא יזום ולא ירשה טכנאי שיניים פרסומים המשבחים את מיומנותו, ידיעותיו, שירותיו וכישוריו המקצועיים או המזלזלים באלה של זולתו.

(ג) פרסום מאמרים או עבודות או מודעות או הודעות בכתבי עת מדעיים או מקצועיים בלבד או הפצת חומר כאמור לקהל מורשים לריפוי שיניים, באמצעות הדואר, לא יהיה בהם משום הפרת תקנות אלה.

**פרק ח':שונות**

30. האמור בתקנות אלה יחול גם על תאגידים של טכנאות שיניים, הכל בשינויים המחוייבים.

תאגידים

30א. בעד בחינות לטכנאי שיניים ישולמו אגרות כמפורט בסעיף 18 לתוספת השניה לתקנות אגרות בריאות, התשמ"ט-1989.

אגרות בחינה

31. (א) סמכות לפי תקנות אלה אינה גורעת מסמכות לפי חיקוק אחר וקיום חובה לפי תקנות אלה אינו פוטר מקיום חובה לפי חיקוק אחר.

סמכויות וחובות

(ב) אין בתקנות אלה כדי לקבוע שטכנאי שיניים הוא "טכנאי" לענין כל דין או הסדר אחר החל או נהוג לגבי טכנאים דרך כלל.

32. (א) תחילתן של תקנות אלה בתום ששה חדשים מיום פרסומן.

תחילה והוראת מעבר

(ב) מי ששימש טכנאי שיניים בפועל במשך תקופה רצופה של חמש שנים עובר לתחילתן של תקנות אלה והגיש בקשה כאמור בתקנה 4 יראוהו כבעל רשיון עד לקבלת החלטה בבקשתו לרשיון, ובלבד שהגיש את בקשתו תוך ששה חדשים מיום תחילתן של תקנות אלה.

**תוספת ראשונה**

(תקנה 4(א))

[בקשה לרשיון של טכנאי שיניים](https://www.nevo.co.il/lawattachments/641fff97904738224cd790bc/c3498110-0975-4a26-ac31-00c0e4e82182.doc)

**תוספת שניה**

(תקנות 5(א)(3), 6(3) ו-7)

[סעיף זה מכיל טבלה או תמונה - לחצו לצפיה](https://www.nevo.co.il/laws/#/641fff97904738224cd790bc/clause/64229e74861a2e1f1005704f)

**תוספת שלישית**

(תקנות 9 ו-10)

שעות הוראה בקורסים

[סעיף זה מכיל טבלה או תמונה - לחצו לצפיה](https://www.nevo.co.il/laws/#/641fff97904738224cd790bc/clause/6422c946a82ef90358a5fbde)

|  |  |  |  |  |  |
| --- | --- | --- | --- | --- | --- |
| דן מיכאלי  המנהל הכללי של משרד הבריאות |  |  |  |  |  |
|  |  |  | מרדכי גור  שר הבריאות |  |  |