תקנות רופאי שיניים, תשל"ח-1978

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | טופס בקשה לעסוק ברפואת שיניים | סעיף 2 |
| [Go](#h3) | הודעה על מען | סעיף 3 |
| [Go](#h4) | שינוי שם | סעיף 4 |
| [Go](#h5) | רישום שינוי שם | סעיף 5 |
| [Go](#h6) | הודעה על אבדן רשיונות | סעיף 6 |
| [Go](#h7) | הוצאת העתקי רשיונות | סעיף 7 |
| [Go](#h8) | אבדן אישור תואר מומחה | סעיף 7א |
| [Go](#h9) | אגרת העתק רישיון | סעיף 7ב |
| [Go](#h10) | הצבת הודעה מחוץ למרפאה | סעיף 8 |
| [Go](#h11) | ביטול | סעיף 9 |
| [Go](#h12) | הוראת מעבר | סעיף 10 |
| [Go](#h13) | השם | סעיף 11 |
| [Go](#h14) | תוספת |

תקנות רופאי שיניים, תשל"ח-1978

בתוקף סמכותי לפי סעיפים 13 ו-17 לפקודת רופאי שיניים, 1945, אני מתקין תקנות אלה:

1. בתקנות אלה –

הגדרות

"רשיון" – רשיון או תעודת היתר או היתר זמני לעסוק בריפוי שיניים;

"רופא מחוזי" – רופא בשירות משרד הבריאות ששר הבריאות הפקידו על לשכת בריאות מחוזית או נפתית;

"המחלקה" – המחלקה למקצועות רפואיים במשרד הבריאות.

2. בקשה לרשיון תוגש למנהל, באמצעות הרופא המחוזי באזור מגוריו של המבקש, לפי טופס 1 שבתוספת, ויצורפו לה שאלון לעובדים מקצועיים בשרותי הרפואה הערוך לפי טופס 2 שבתוספת, העתק או צילום מאומת מהדיפלומה המעידה על השכלתו של המבקש ברפואת שיניים, וכן תעודה המעידה על אזרחות ישראלית לפי סעיף 15 לחוק האזרחות, תשי"ב-1952, או תעודת משרד הפנים על מעמדו של המבקש בישראל לפי חוק הכניסה לישראל, תשי"ב-1952.

טופס בקשה לעסוק ברפואת שיניים

3. מורשה לעסוק בריפוי שיניים יודיע בכתב על מען מגוריו ועל כל שינוי בו למנהל באמצעות מנהל המחלקה ולרופא המחוזי, תוך ארבעה עשר יום מיום שניתן לו הרשיון או מיום השינוי, לפי הענין.

הודעה על מען

4. שונה שמו של מורשה לעסוק בריפוי שיניים מכל סיבה שהיא, לפי חוק השמות, תשט"ז-1958, יודיע בכתב על כך למנהל באמצעות מנהל המחלקה ולרופא המחוזי, תוך שלושים יום לאחר תאריך השינוי, בצרוף תעודת משרד הפנים על שינוי השם.

שינוי שם

5. נוכח המנהל כי שמו של מורשה לעסוק בריפוי שיניים שונה כדין ונמסרה הודעה כאמור בתקנה 4, יורה לשנות את שמו של המורשה לעסוק בריפוי שיניים ברשיונו ובכל רישום אחר הנעשה מטעם משרד הבריאות.

רישום שינוי שם

6. אבד רשיון של מורשה לעסוק בריפוי שיניים, יודיע על כך מיד לתחנת המשטרה הקרובה ולמנהל; ההודעה למנהל תינתן בכתב באמצעות הרופא המחוזי ויפורטו בה נסיבות אבדן הרשיון, ויצורפו לה תצהיר לפי סעיף 15 לפקודת הראיות [נוסח חדש], תשל"א-1971, המאמת את העובדות המפורטות בהודעה, אישור בכתב מתחנת המשטרה על מסירת הודעה כאמור לתחנת המשטרה ואישור על תשלום האגרה שלפי תקנה 7ב.

הודעה על אבדן רשיונות

7. ניתנה הודעה למנהל כאמור בתקנה 6 רשאי הוא להוציא העתק רשיון במקום האבוד, בסייגים שימצא לנכון; על העתק כאמור יצויין שהוא העתק המחליף את המקור שאבד.

הוצאת העתקי רשיונות

7א. הוראות תקנות 6 ו-7 יחולו, בשינויים המתאימים, גם על אבדן אישור תואר מומחה שניתן לפי תקנות רופאי שיניים (אישור תואר מומחה ובחינות), תשל"ז-1977.

אבדן אישור תואר מומחה

7ב. בעד העתק רישיון כאמור בתקנה 7, תשולם אגרה בסכום כמפורט בפרט 27 בתוספת השנייה לתקנות אגרות בריאות, התשמ"ט-1989.

אגרת העתק רישיון

8. (א) הודעה שמורשה לעסוק בריפוי שיניים רשאי להציב מחוץ למרפאתו לא תהיה גדולה מ-40X60 סנטימטרים.

הצבת הודעה מחוץ למרפאה

(ב) הודעה כאמור בתקנה זו לא תכיל אלא את הפרטים כלהלן, כולם או מקצתם:

(1) שמו של המורשה לעסוק בריפוי שיניים, שלפניו יבוא הכינוי "דוקטור" או כל קיצור של כינוי זה, אם יש לו תואר אקדמי דוקטור או שהורשה להשתמש בכינוי "דוקטור" לפי סעיף 10(4) לפקודה, ולאחריו, אם הוא בעל תארים אקדמיים או דיפלומות, אותיות המציינות אותם תארים או דיפלומות;

(2) ההגדר "רופא שיניים", אם הוא רופא שיניים, וההגדר "מרפא שיניים" אם הוא מרפא שיניים;

(3) תואר מומחה, כפי שאושר לו לפי תקנות רופאי שיניים (אישור תואר מומחה ובחינות), תשל"ז-1977;

(4) שעות הקבלה.

(ג) המנהל רשאי לאסור, בצו כללי או מיוחד, את השינויים בכל ראשי תיבות, קיצורים, הגדרים או תארים, בכל הודעה כאמור בתקנה זו, אם, לדעתו, עלולים הם לטעת בקרב הציבור רושם בלתי נכון על ההכשרה המקצועית של מורשה לעסוק בריפוי שיניים, ומורשה לעסוק בריפוי שיניים שעליו חל הצו לא ישתמש בראשי תיבות, קיצורים, הגדרים או תארים שנאסרו כאמור.

(ד) מורשה לעסוק בריפוי שיניים המשנה את מענו רשאי להציב מחוץ למרפאתו הקודמת, לתקופה שלא תעלה על שלושה חדשים, הודעה כאמור בתקנה זו בצירוף כתובת או הודעה המודיעה על מענו החדש.

9. תקנות רופאי שיניים, 1945 – בטלות.

ביטול

10. בקשות לרשיונות שביום תחילתן של תקנות אלה נסתיים הדיון בהן והודעות שהוגשו או ניתנו לפי תקנות רופאי שיניים, 1945, רואים אותן כאילו הוגשו לפי תקנות אלה.

הוראת מעבר

11. לתקנות אלה ייקרא "תקנות רופאי שיניים, תשל"ח-1978".

השם

**תוספת**

טופס 1
(תקנה 2)
[בקשה לרשיון / היתר זמני לעסוק בריפוי שיניים](https://www.nevo.co.il/lawattachments/6416bbfde57ecb1c7809b380/4b84f217-2bba-4229-a62e-7a2e18bbdbb5.doc)

טופס 2
(תקנה 2)
[שאלון לעובדים מקצועיים בשרותי הרפואה](https://www.nevo.co.il/lawattachments/6416bbfde57ecb1c7809b380/430c9aaf-731f-483f-b7a5-cb0ad522fd4a.doc)

|  |  |  |  |  |  |
| --- | --- | --- | --- | --- | --- |
| יעקב מנצ'ל  המנהל הכללי של משרד הבריאות |  |  |  |  |  |
|  |  |  | אליעזר שוסטק  שר הבריאות |  |  |