תקנות תובענות ייצוגיות (סדרי עבודתה של הנהלת הקרן למימון תובענות ייצוגיות), תש"ע-2010

תוכן ענינים

|  |  |
| --- | --- |
| [Go](#h1) | פרק א':פרשנות |
| [Go](#h2) | הגדרות | סעיף 1 |
| [Go](#h3) | פרק ב':ישיבות ההנהלה |
| [Go](#h4) | מקום המושב ומועדי הישיבות | סעיף 2 |
| [Go](#h5) | הודעה על קיומה של ישיבה | סעיף 3 |
| [Go](#h6) | סדר היום של הישיבה | סעיף 4 |
| [Go](#h7) | המניין החוקי | סעיף 5 |
| [Go](#h8) | ניהול הישיבה | סעיף 6 |
| [Go](#h9) | פרוטוקול הישיבה | סעיף 7 |
| [Go](#h10) | סדרי עבודה באין התייחסות בתקנות | סעיף 8 |
| [Go](#h11) | התפנות מקומו של חבר | סעיף 9 |
| [Go](#h12) | פרק ג':החלטות ההנהלה |
| [Go](#h13) | החלטות ההנהלה | סעיף 10 |
| [Go](#h14) | כתיבת החלטת ההנהלה | סעיף 11 |
| [Go](#h15) | סודיות החלטות ההנהלה | סעיף 12 |
| [Go](#h16) | פרק ד':שמירת סודיות וניגוד עניינים |
| [Go](#h17) | חובת סודיות | סעיף 13 |
| [Go](#h18) | ניגוד עניינים | סעיף 14 |

תקנות תובענות ייצוגיות (סדרי עבודתה של הנהלת הקרן למימון תובענות ייצוגיות), תש"ע-2010

בתוקף סמכותי לפי סעיפים 27(ה) ו-31(א) לחוק תובענות ייצוגיות, התשס"ו-2006 (להלן – החוק), ובאישור ועדת החוקה חוק ומשפט של הכנסת, אני מתקין תקנות אלה:

**פרק א':פרשנות**

1. בתקנות אלה –

הגדרות

"בקשת סיוע" – בקשה לסיוע המוגשת לפי תקנות תובענות ייצוגיות (סיוע במימון בקשות אישור ותובענות ייצוגיות), התש"ע-2010 (להלן – תקנות הסיוע);

"ההנהלה" – הנהלת הקרן שמינה השר לפי סעיף 27(ב) לחוק;

"הקרן" – הקרן למימון תובענות ייצוגיות שהוקמה לפי סעיף 27(א) לחוק.

**פרק ב':ישיבות ההנהלה**

2. ההנהלה תתכנס במשרד המשפטים בירושלים פעם ברבעון, ביום רביעי האחרון בחודשים ינואר, אפריל, יולי ואוקטובר (להלן – יום הישיבה); יושב ראש ההנהלה רשאי לזמן ישיבות נוספות על פי הצורך; היה יום הישיבה יום חג או ערב חג, תתכנס הישיבה, ככל האפשר, ביום העבודה הראשון מיד לאחריו.

מקום המושב ומועדי הישיבות

3. מרכזת הקרן תשלח בדואר אלקטרוני לכל אחד מחברי ההנהלה, הודעה על קיומה של ישיבה, בצירוף סדר היום, 14 ימים לפחות לפני מועד הישיבה.

הודעה על קיומה של ישיבה

4. סדר היום של הישיבה יכלול:

סדר היום של הישיבה

(1) דיון בכל בקשה לסיוע שהוגשה לקרן עד 14 ימים לפני מועד הישיבה של ההנהלה והכרעה לגביה;

(2) מעקב אחרי בקשות סיוע שנדונו בישיבות קודמות, כולל מידע או מסמכים נוספים שהגיש מבקש הסיוע לאחר הגשת בקשת הסיוע כאמור בתקנה 4 לתקנות הסיוע;

(3) כל נושא אחר שיושב ראש ההנהלה החליט לדון בו בישיבה, ביוזמתו או לבקשת חבר הנהלה.

5. (א) המניין החוקי לפתיחת ישיבה יהיה רוב חברי ההנהלה ובהם יושב ראש ההנהלה או נציג הציבור כאמור בסעיף 27(ב)(1) או (9) לחוק, בהתאמה.

המניין החוקי

(ב) פחת מספר חברי ההנהלה שהגיעו לישיבה מהמניין החוקי –

(1) תפוזר הישיבה ויושב ראש ההנהלה יודיע על כך ליועץ המשפטי לממשלה ולממונים על חברי ההנהלה אשר נעדרו מהישיבה;

(2) ייקבע מועד חדש לישיבתה של ההנהלה מיד לאחר יום הישיבה.

6. יושב ראש ההנהלה ינהל את הישיבה; בהעדרו ינהל את הישיבה נציג הציבור.

ניהול הישיבה

7. (א) בישיבות ההנהלה ייערך פרוטוקול, ובו יירשמו המסמכים שצורפו לבקשת הסיוע כמפורט בתקנה 4 לתקנות הסיוע, ההחלטות שקיבלה ההנהלה לגבי בקשות לסיוע שנדונו על ידה ושאר העניינים שנדונו בישיבה; הפרוטוקול יופץ בין חברי ההנהלה לצורך קבלת הערותיהם בסמוך למועד קיומה של הישיבה, וחברי ההנהלה יעבירו את הערותיהם לפרוטוקול לא יאוחר מ-10 ימים לאחר הפצתו.

פרוטוקול הישיבה

(ב) יושב ראש ההנהלה יחתום על הפרוטוקול.

(ג) פרוטוקולי הישיבות של ההנהלה לא ישמשו ראיה ולא יהיה ניתן להגיש אותם בבית המשפט.

8. יושב ראש ההנהלה יקבע את סדרי עבודתה של ההנהלה, ככל שלא נקבעו בתקנות אלה.

סדרי עבודה באין התייחסות בתקנות

9. קיום ההנהלה, סמכויותיה ותוקף החלטותיה לא ייפגעו מחמת שנתפנה מקומו של חבר, ובלבד שלא נתפנה מקומו של חבר שהוא נציג הציבור.

התפנות מקומו של חבר

**פרק ג':החלטות ההנהלה**

10. (א) החלטות ההנהלה יתקבלו ברוב רגיל בישיבה; היו הקולות שקולים, יהיה ליושב ראש קול נוסף.

החלטות ההנהלה

(ב) החלטות למתן סיוע יפרטו, נוסף על סכום הסיוע המאושר, את סכום הסיוע בעד כל אחד מרכיבי הבקשה לסיוע, אם ישנם כמה רכיבים כאמור.

11. (א) יושב ראש ההנהלה אחראי לכתיבת החלטת הנהלה כאמור בתקנה 10 ולכתיבת נימוקיה; ההחלטה ונימוקיה יועברו לידי מבקש הסיוע ובא כוחו.

כתיבת החלטת ההנהלה

(ב) נוסף על האמור בתקנת משנה (א), אם יש בהחלטת הנהלה דעת מיעוט, יכתוב אחד מחברי ההנהלה המחזיק בעמדת המיעוט את נימוקי דעת המיעוט.

(ג) על אף האמור בתקנות משנה (א) ו-(ב), אם יושב ראש ההנהלה הוא המחזיק בדעת מיעוט שבהחלטת ההנהלה, דעת המיעוט תיכתב בידיו ונציג הציבור יהיה האחראי לכתיבת ההחלטה ונימוקיה; ואולם אם אף נציג הציבור מחזיק בדעת מיעוט כאמור, יהיה אחראי לכתיבת ההחלטה ונימוקיה, כל חבר הנהלה מבין מחזיקי דעת הרוב שהסמיך לכך היושב ראש.

12. החלטות הנהלה לא ישמשו ראיה ולא יהיה ניתן להגישן לבית המשפט.

סודיות החלטות ההנהלה

**פרק ד':שמירת סודיות וניגוד עניינים**

13. חבר הנהלה ישמור על סודיות בכל הנוגע לבקשות הסיוע ולישיבות ההנהלה ולא יגלה מידע המגיע אליו במסגרת תפקידו בהנהלת הקרן ולא יעשה בו כל שימוש אלא למטרות ניהול הקרן.

חובת סודיות

14. (א) לא יתמנה ולא יכהן כחבר הנהלה מי שעלול להימצא באופן תדיר, במצב של ניגוד עניינים בין תפקידו כחבר הנהלה לבין עניין אישי שלו או לבין תפקיד אחר שלו.

ניגוד עניינים

(ב) חבר הנהלה יימנע מעיון בבקשת הסיוע, מהשתתפות בדיון ומהצבעה בישיבות ההנהלה ומכל טיפול, בין בישיבות ההנהלה ובין מחוץ לישיבות ההנהלה, אם הנושא הנדון עלול לגרום לו להימצא, במישרין או בעקיפין, במצב של ניגוד עניינים בין תפקידו לבין עניין אישי שלו או לבין תפקיד אחר שלו; לעניין סעיף זה, אחת היא אם מילוי התפקיד האחר הוא בתמורה או שלא בתמורה.

(ג) נתברר לחבר ההנהלה כי הנושא הנדון בישיבה של ההנהלה או נושא שהוא נדרש לטפל בו במסגרת תפקידו כחבר ההנהלה, עלול לגרום לו להימצא במצב של ניגוד עניינים כאמור בתקנת משנה (ב), יודיע על כך בכתב ובהקדם האפשרי, ליושב ראש ההנהלה; היה יושב ראש ההנהלה במצב של חשש כאמור – יודיע על כך לנציג היועץ המשפטי לממשלה בהנהלה.

(ד) הודיע חבר הנהלה כאמור בתקנת משנה (ג), יירשם הדבר בפרוטוקול הישיבה שבה נדון הנושא הגורם לניגוד עניינים.

(ה) בתקנה זו –

"עניין אישי" – לרבות עניין אישי של קרובו או עניין של גוף שחבר ההנהלה או קרובו מנהלים או עובדים אחראים בו, או עניין של גוף שיש לכל אחד מהם חלק בהון המניות שלו, בזכות לקבל רווחים, בזכות למנות מנהל או בזכות הצבעה;

"קרוב" – בן זוג, הורה, ילד, אח או אחות או אדם אחר הסמוך על שולחנו של חבר ההנהלה או בן זוגם של כל אחד מאלה.

|  |  |  |  |  |  |
| --- | --- | --- | --- | --- | --- |
|  | יעקב נאמן  שר המשפטים |  |  |  |  |
|  |  |  |  |  |  |