יהודה והשומרון

הוראת בריאות הציבור (נגיף הקורונה) (בידוד בית והוראות שונות) (הוראת שעה), תשפ"א-2021

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | חובת בידוד בית ותנאי בידוד לאדם המצוי בבידוד | [Go](#Seif3) | 3 |
| סעיף 2א | חובת בידוד לאדם עם מחלת חום | [Go](#Seif8) | 7 |
| סעיף 2ב | חובת בידוד בית ותנאי בידוד לחולה | [Go](#Seif7) | 7 |
| סעיף 3 | דיווח | [Go](#Seif4) | 8 |
| סעיף 3א | איסור התכנסות בין לאומית והתקהלות | [Go](#Seif6) | 8 |
| סעיף 3ב | הגנה על שוהים במוסדות בריאות ורווחה | [Go](#Seif10) | 8 |
| סעיף 3ג | חובת עטיית מסכה | [Go](#Seif9) | 8 |
| סעיף 4 | תחילה ותוקף | [Go](#Seif2) | 10 |
| סעיף 5 | תחולה | [Go](#Seif5) | 10 |
| סעיף 6 | השם | [Go](#Seif11) | 10 |

יהודה והשומרון

הוראת בריאות הציבור (נגיף הקורונה) (בידוד בית והוראות שונות) (הוראת שעה), תשפ"א-2021[[1]](#footnote-1)\*

בתוקף סמכותי לפי סעיפים 10 ו-15 לחוק בריאות הציבור, חוק זמני מס' 43 לשנת 1966, ועל פי הצו בדבר הקמת מינהל אזרחי (יהודה והשומרון) (מס' 947), התשמ"א-1981 הריני מתקין הוראות אלו:

1. בהוראה זו –

הגדרות

"אורח" – מי שאינו דייר או שוהה קבוע במוסד רווחה או בריאות, שאינו עובד המוסד, שאינו עובד זר המתגורר בדיור מוגן יחד עם דייר, שאינו מפקח מטעם משרד העבודה הרווחה והשירותים החברתיים בישראל או מטעם משרד הבריאות בישראל ושאינו נותן שירותים סדירים ומתוכננים למוסד;

"אזור" – אזור יהודה ושומרון;

"אנשים הגרים באותו מקום" – בני אותו תא משפחתי או יחידים השוהים יחד במקום מגורים אחד;

"עטיית מסכה" – כיסוי הפה והאף בבד, במסכה המיועדת לכך, או במסכה ביתית, הצמודים לפנים (בהוראה זו – מסכה), בהתאם להוראות הגורם המוסמך במשרד הבריאות בישראל או מתאם הבריאות במינהל האזרחי;

"חוזר" – מי שהגיע לאזור מחוצה לו, למעט מי שהגיע מישראל או מחבל עזה ולא היה במדינה אחרת במהלך 14 הימים האחרונים שלפני הגעתו לאזור;

"חולה" – חולה עם ממצא מעבדתי חיובי ל-nCoV למעט ממצא מעבדתי חיובי ל-nCoV בבדיקת קורונה מיידית;

"מחלים" – מי שקיבל ממשרד הבריאות בישראל או ממתאם הבריאות במינהל האזרחי אישור החלמה תקף, לרבות מי שקיבל תעודת מחוסן תקפה, וכל עוד האישור או התעודה בתוקף; לעניין זה, "אישור החלמה תקף" – אישור שניתן שלא על סמך מידע כוזב שמסר המטופל; אישור כאמור יינתן לפי הוראות המנהל;

"אדם המצוי בבידוד" – אחד מאלה:

(1) חוזר;

(2) מי שהיה במגע הדוק עם חולה;

(3) מי שרופא קבע לגביו כי היה במגע הדוק עם חולה ב-14 הימים האחרונים;

(4) מי שקיבל ממצא חיובי ל-nCoV בבדיקת קורונה מיידית;

"אחראי על קטין" – הורה, אפוטרופוס, אומן כהגדרתו בחוק אומנה לילדים, התשע"ו-2016, כפי תוקפו בתקנונים מעת לעת, או מי שהקטין נמצא במשמורתו או בהשגחתו;

"בדיקה" – בדיקה ל-nCoV שבוצעה בשיטת PCR;

"בדיקת קורונה מיידית" – בדיקה ל-nCoV שתוצאותיה מתקבלות על-אתר;

"הוראות המנהל" – הוראות הגורם המוסמך במשרד הבריאות בישראל;

"התכנסות בין-לאומית" – התקהלות מאורגנת בהשתתפות אנשים המגיעים ממדינה אחת או יותר, שאינה אזור יהודה ושומרון ואינה ישראל;

"התקהלות מאורגנת" – התקהלות מאורגנת לרבות במסגרת של אירוע ספורט, כנס, הצגה, מופע;

"מגע הדוק" – כל אחד מאלה:

(1) חשיפה במוסד רפואי לחולה, ובכלל כל אלה: טיפול ישיר בחולה, עבודה יחד עם עובדי בריאות שחלו, ביקור חולה, או שהייה בחדר עם חולה, והכל אם בוצעו בלא מיגון לפי הנחיות מתאם הבריאות במינהל האזרחי או משרד הבריאות בישראל;

(2) עבודה בסמוך לחולה או שהייה בכיתה עם חולה;

(3) נסיעה עם חולה בכל אמצעי תחבורה ובמרחק של עד שני מושבים ממקום מושב החולה;

(4) בני-ביתו של חולה;

(5) כל מגע קרוב עם חולה שמעלה חשש להידבקות;

"מוסד בריאות" – כל אחד מאלה:

(1) בית חולים או מחלקה בבית חולים, המיועדים לאשפוז ממושך של חולים סיעודיים, תשושי נפש, סיעודיים מורכבים, מונשמים או מטופלים בגריאטריה פעילה, מחלקות פסיכו-גריאטריות, וכן הוסטל לניצולי שואה;

(2) מסגרת דיור בקהילה המשמשת לשיקום נכי נפש;

(3) מוסד לגמילה מסמים או מאלכוהול הכולל מגורים במקום;

"מוסד רווחה" – מעון לזקנים, לבעלי מום גופני או ללוקים בשכלם, והכל כשהם מחוץ למשפחתם, וכן בית דיור מוגן כהגדרתו בחוק הדיור המוגן, התשע"ב-2012, כפי תוקפו בישראל מעת לעת;

"מקצוע בריאות" – רופא, רופא שיניים, סטז'ר, אח או אחות, מיילדת, פסיכולוג, מרפא בעיסוק, פיזיותרפיסט, קלינאי תקשורת, תזונאי-דיאטן, קרימינולוג קליני, פודיאטר, פודיאטר מנתח, כירופרקט, פאראמדיק, מעבדן רפואי, ביוטכנולוג, טכנאי רנטגן, מפעילי מכונת לב-ריאה, מתרים דם, טכנולוג רפואי, עוזר פתולוג, עוזר רופא מרדים בחדרי ניתוח בבתי חולים, עוזר רופא במחלקה לרפואה דחופה בבית חולים, חובש, נהג אמבולנס, אופטומטריסט/אופטומטראי, פלבוטומיסט, טכנולוג עיניים, מלווה אישי לפעוט עם מוגבלות השוהה במעון יום שיקומי לרבות בהסעה מבית הפעוט אל המעון ובחזרה, רוקח וכן כל בעל מקצוע שהכיר בו המנהל הכללי של משרד הבריאות בישראל כמטפל בשירותי הבריאות;

"מקום למכירת מזון" – חנות שעיקר עיסוקה מכירת מזון, קיוסק, מרכול, בית אוכל שלא לצריכה במקום, דוכן למכירת מזון שלא לצריכה במקום לרבות דוכן כאמור בשווקים;

"עובד" – לרבות מתנדב, מי שמועסק ומי שנותן שירות בחצריו של מעסיק, בין אם מתקיימים עם המעסיק יחסי עבודה ובין אם לאו;

"עובד מערכת הבריאות" – אדם העובד במוסד רפואי, בקופת חולים, בארגון הנותן שירותי רפואת חירום או במעון לזקנים, לבעלי מום גופני או ללוקים בשכלם, והכל כשהם מחוץ למשפחתם, או מוסד המשמש או שנועד לשמש לטיפול בגמילה מסמים, וכן תלמיד, סטז'ר, מתלמד או אדם המשלים הכשרה מעשית למקצוע בריאות, ולרבות עובד חברת כוח אדם או ספק שירותים המבצע את עבודתו באחד מאלה;

"תסמינים" – חום גוף העולה על 38 מעלות צלזיוס, שיעור או קושי בנשימה.

2. (א) אדם המצוי בבידוד ישהה בבידוד בבית מגורים או במקום אחר שניתן לקיים בו את תנאי הבידוד (להלן – מקום הבידוד).

חובת בידוד בית ותנאי בידוד לאדם המצוי בבידוד

(ב) היה לאדם ספק אם הוא היה במגע הדוק עם חולה, ישהה בבידוד ויפנה למתאם הבריאות במינהל האזרחי או למשרד הבריאות בישראל לבירור הספק.

(ב1) אדם שנבדק אם הוא נושא את נגיף הקורונה בעקבות הפניה של רופא בשל חשד להדבקה בקורונה, ישהה בבידוד במקום בידוד לפי סעיף קטן (א) עד לחזרת תוצאות הבדיקה עם ממצא שלילי ל-nCov, או עד קבלת אישור רופא לסיום תקופת הבידוד לפי סעיף קטן זה אשר יינתן לפי הוראות המנהל, ואולם, אם עדיין חלה עליו חובת בידוד אחרת לפי הוראה זו, ישהה בבידוד עד להשלמת התקופה של הבידוד לפי אותה חובת בידוד; על בידוד לפי סעיף קטן זה יחולו הוראות סעיפים קטנים (ה) עד (ח), בשינויים המחויבים.

(ג) הבידוד יהיה לתקופה של 14 ימים ממועד ההגעה, או 14 ימים מיום המגע האחרון עם חולה (להלן – תקופת הבידוד).

(ג1) חוזר או אדם שנודע לו כי מתקיים בו האמור בפסקה (2) עד (4) בהגדרה "אדם המצוי בבידוד" (להלן – אדם שנודע לו כי הוא אדם המצוי בבידוד), יגיע למקום הבידוד בדרך המהירה ביותר, ולא יעשה שימוש בתחבורה ציבורית כדי להגיע למקום הבידוד; אדם לא יעשה שימוש בתחבורה ציבורית כדי להגיע לבדיקה כאמור בסעיף קטן (ב1) או למקום הבידוד לפי אותו סעיף קטן; בסעיף קטן זה, "תחבורה ציבורית" – למעט מונית, ובתנאי שבמונית לא ישב נוסע נוסף, למעט אם הם אנשים הגרים באותו מקום, ובתנאי שהנוסע ישב במושב האחורי וחלונות המונית יהיו פתוחים.

(ג2) על אף האמור בסעיף קטן (ג), אדם המצוי בבידוד שהוא עובד מערכת הבריאות, יוכל לסיים את תקופת הבידוד לאחר שקיבל תוצאות של שתי בדיקות עם ממצא שלילי ל-nCov; בדיקות אלו יבוצעו במועדים שהורו הגורם המוסמך במשרד הבריאות בישראל או מתאם הבריאות במינהל האזרחי ולאחר קבלת אישור המעסיק לקיום התנאים כאמור בהוראות הגורם המוסמך במשרד הבריאות בישראל או מתאם הבריאות; לעניין סעיף קטן זה, "עובד מערכת הבריאות" – אחד מאלה:

(1) עובד לשכת בריאות מחוזית שהוגדר עובד חיוני על ידי רופא מחוזי או סגנו, על ידי מתאם הבריאות במינהל האזרחי או על ידי הגורם המוסמך במשרד הבריאות בישראל;

(2) אדם העובד במוסד רפואי, בקופת חולים באזור או בישראל או בארגון הנותן שירותי רפואת חירום (בפסקה זאת – מוסד), וכן תלמיד, סטז'ר, מתלמד או אדם המשלים הכשרה מעשית למקצוע בריאות במוסד, ולרבות עובד חברת כוח אדם או ספק שירותים המבצע את עבודתו בשביל המוסד, ולמעט עובד מינהלה או תחזוקה, זולת אם הוא הוגדר עובד חיוני על ידי מנהל המוסד, על ידי הגורם המוסמך במשרד הבריאות בישראל או על ידי מתאם הבריאות במינהל האזרחי; מנהל מוסד יחזיק ברשותו את רשימת העובדים שהוגדרו עובדים חיוניים ושאושר להם לסיים בידוד מכוח סעיף קטן זה ויעבירה לגורם המוסמך במשרד הבריאות בישראל או למתאם הבריאות, לפי דרישה;

(3) איש צוות רפואי העובד או המועסק במסגרת חוץ-ביתית או אדם המועסק כמטפל ישיר במסגרת חוץ-ביתית אשר הוגדר כעובד חיוני על ידי הגורם המוסמך במשרד העבודה הרווחה והשירותים החברתיים בישראל; לעניין זה – "איש צוות רפואי" – רופא, אחות או אדם המועסק ככוח עזר רפואי; "מטפל ישיר" – עובד המעניק טיפול פיזי בענייני היום-יום של אדם עם מוגבלות או מסייע במתן טיפול כאמור; "מסגרת חוץ-ביתית" – מסגרת המשמשת חלופת בית בפיקוחו של משרד העבודה הרווחה והשירותים החברתיים בישראל או מופעלת על ידו או מטעמו או המופעלת על ידי המחלקה לשירותים חברתיים במשרד או מטעמה.

(ג3) על אף האמור בסעיף קטן (ג), אדם המצוי בבידוד יוכל לסיים את תקופת הבידוד לאחר שקיבל תוצאה שלילית לבדיקת nCoV כאמור בפסקה 2(ב), לפי ההוראות שלהלן; אין באמור בסעיף קטן זה כדי לגרוע מחובת בידוד אחרת שהאדם חב בה לפי הוראה זו:

(1) אם לא היו לו תסמינים עד לקבלת ממצא שלילי בבדיקת ל-nCoV כאמור בפסקה (2)(ב);

(2) לאחר שקיבל שתי בדיקות עם תוצאות של ממצא שלילי ל-nCoV, מסוג הבדיקות שיורה הגורם המוסמך במשרד הבריאות בישראל או מתאם הבריאות במינהל האזרחי, שבוצעו במועדים אלה:

(א) בדיקה ראשונה – בסמוך ככל האפשר למועד הכניסה לבידוד;

(ב) בדיקה שנייה – לכל המוקדם במהלך היום השביעי לתקופת הבידוד, ולאחר שחלפו 24 שעות לפחות ממועד ביצוע הבדיקה הראשונה.

(ג4) על אדם המצוי בבידוד שמתקיים בו האמור בפסקה (4) להגדרה "אדם המצוי בבידוד" (בסעיף קטן זה – אדם המצוי בבידוד), יחולו ההוראות המפורטות להלן; אין באמור בסעיף קטן זה כדי לגרוע מחובת בידוד אחרת שהאדם בה בה לפי הוראה זו:

(1) הוא יוכל לסיים את תקופת הבידוד לאחר שקיבל תוצאה של בדיקה עם ממצא שלילי ל-nCoV;

(2) בדיקה לפי פסקת משנה (1) תבוצע בסמוך ככל האפשר למועד הכניסה לבידוד ולא יאוחר מ-48 שעות מהמועד האמור; לא ביצע האדם המצוי בבידוד את הבדיקה במועד האמור, הוא יוכל לקצר את תקופת הבידוד לפי סעיף קטן (ג3);

(3) קיבל האדם המצוי בבידוד ממצא חיובי ל-nCoV בבדיקה שביצע לפי סעיף קטן זה, יראו אותו כחולה לעניין הוראה זו.

(ד) אדם שנודע לו כי הוא אדם המצוי בבידוד או אדם שחלה עליו חובת בידוד לפי הוראה זו יגיע למקום הבידוד ללא שימוש בתחבורה ציבורית כמשמעותה בסעיף קטן (ג1), ואדם המצוי בבידוד או אדם שחלה עליו חובת בידוד לפי הוראה זו לא יפר את חובת הבידוד, ישהה בבידוד ולא יצא ממקום הבידוד אלא באישור של רופא מחוזי או סגנו, מתאם הבריאות במינהל האזרחי או הגורם המוסמך במשרד הבריאות בישראל ובהתאם לתנאי האישור; לעניין זה – יראו כהפרת חובת הבידוד גם ניסיון להפרת חובת הבידוד של אדם שנכנס לאזור לאחר שבתקופה של 14 הימים שלפני כניסתו לאזור מחוצה לו, היה במדינה שאינה מדינת ישראל ושאינה מפורטת בתוספת והצהיר כי במהלך התקופה האמורה היה רק במדינות המפורטות בתוספת; כן יראו כהפרת חובת הבידוד גם אחראי על קטין שלא דאג כי קטין שלא מלאו לו 12 שנים שהוא אדם המצוי בבידוד או אדם שחלה עליו חובת בידוד, המתגורר עימו, ישהה בבידוד, כאמור בסעיף קטן (יא).

(ד1) (1) חוזר המגיע לאזור לצורך אימון, משחק או תחרות ספורט המוכרים על ידי גוף בין-לאומי רשמי של אותו ענף ספורט או לצורך אימון, משחק או תחרות מטעם גוף ספורט, וניתן על כך אישור לאותו חוזר מטעם משרד התרבות והספורט בישראל ואישור זה הועבר למתאם הבריאות במינהל האזרחי או למשרד הבריאות בישראל, יהיה רשאי לצאת מבידוד בהתאם להוראות מתאם הבריאות או הגורם המוסמך במשרד הבריאות בישראל;

(2) על אף האמור בסעיף קטן (א), חוזר שיצא מהאזור מטעם גוף ספורט, לצורך אימון, משחק או תחרות ספורט המוכרים על ידי גוף בין-לאומי רשמי, וניתן על כך אישור לאותו חוזר מטעם משרד התרבות והספורט בישראל, ואישור זה הועבר למתאם הבריאות במינהל האזרחי או למשרד הבריאות בישראל, פטור מבידוד בתנאים שעליהם יורו מתאם הבריאות או הגורם המוסמך במשרד הבריאות בישראל, ובלבד שהצהיר עד כניסתו לישראל או לאזור, שבעת שהותו מחוץ לאזור פעל לפי הנחיות הגורם המוסמך במשרד הבריאות בישראל או מתאם הבריאות שניתנו לצורך נסיעה כאמור;

(3) בסעיף קטן זה, "גוף ספורט" – חבר-בני-אדם העוסק בענף או בענפי ספורט מסוימים והמסונף לארגון ספורט או הפועל כתאגיד עצמאי או תאגיד שלא למטרות ריווח, המרכז והמייצג ענף או ענפי ספורט בישראל ושמכירים בו הגופים הבין-לאומיים המייצגים והמוכרים באותו ענף ספורט.

(ד2) חוזר המגיע לאזור לתקופה שלא תעלה על ארבעה ימים, לצורך כלכלי דחוף שיש בו תועלת משקית החורגת מעבר לאינטרס שמייצג מגיש הבקשה, וניתנה חוות דעת לאותו חוזר מטעם משרד הכלכלה בישראל ולפיה מתקיים הצורך הכלכלי הדחוף כאמור בהגעת אותו חוזר, וחוות דעת זו הועברה למשרד הבריאות בישראל, רשאי לצאת מבידוד, בהתאם להוראות הגורם המוסמך במשרד הבריאות בישראל, ובכפוף לכך שהוא ביצע בדיקות נשאות לנגיף הקורונה במהלך 48 השעות שלפני הנחיתה בישראל, וקיבל ממצא שלילי ל-nCov, בתנאים שיורה הגורם המוסמך במשרד הבריאות בישראל.

(ד3) חוזר שהוא בעל מומחיות ייחודית המגיע לאזור לתקופה שלא תעלה על שבעה ימים, לצורך ביצוע עבודות דחופות, וניתנה חוות דעת לאותו חוזר מהמשרד הממשלתי בישראל האמון על התחום שבו נדרש ביצוע העבודות, לעניין הצורך בהגעת החוזר בעל המומחיות הייחודית לביצוע עבודות דחופות כאמור, וחוות דעת זו הועברה למשרד הבריאות בישראל, רשאי לצאת מבידוד, בהתאם להוראות הגורם המוסמך במשרד הבריאות בישראל.

(ד4) הגורם המוסמך במשרד הבריאות בישראל רשאי לקצר את תקופת הבידוד האמורה בסעיף קטן (ג) לחוזר שהוא נציג רשמי של מדינת ישראל שיצא מחוץ לאזור בשליחות מדינת ישראל לצורך ביטחוני או מדיני, לאחר שפורטו לפני הגורם המוסמך במשרד הבריאות בישראל פרטי הנסיעה והוא הורה על תנאים לעניין נסיעה כאמור באופן שיצמצם את הסיכון לחשיפה לנגיף הקורונה, ובלבד שהחוזר הצהיר כי קיים את התנאים שעליהם הורה הגורם המוסמך במשרד הבריאות בישראל כאמור; בהחלטה על קיצור תקופת הבידוד כאמור, ישקול הגורם המוסמך במשרד הבריאות בישראל, בין השאר, את קיומו של אינטרס ביטחוני או מדיני בקיצור תקופת הבידוד.

(ה) תנאי הבידוד לרבות כללי היגיינה ומגע עם המבודד, יהיו בהתאם להמלצות מתאם הבריאות במינהל האזרחי או משרד הבריאות בישראל לבידוד בית כפי שיתפרסמו מזמן לזמן.

(ו) מי שאין לו מקום בידוד לשהות בו מנסיבות מיוחדות, ישהה בבידוד במקום כפי שיוסדר בידי משרד הבריאות בישראל או המפקד הצבאי.

(ו1) אדם המצוי בבידוד שפיתח תסמינים יפעל לפי הוראות הגורם המוסמך במשרד הבריאות בישראל או מתאם הבריאות במינהל האזרחי.

(ז) במקרה של מצב חירום רפואי, אדם המצוי בבידוד יפנה לקבלת טיפול רפואי דחוף, תוך עדכון מראש של הצוות הרפואי בדבר היותו בבידוד בשל חשד להידבקות בנגיף הקורונה.

(ז1) אדם המצוי בבידוד יכול לצאת ממקום הבידוד לצורך ביצוע בדיקה או לבדיקה סרולוגית לאבחון נוכחות נוגדנים ל-nCov; ההגעה לבדיקה והחזרה ממנה תהיה בדרך המהירה ביותר בלא שימוש בתחבורה ציבורית כמשמעותה בסעיף קטן (ג1).

(ז2) תנאי יציאת אדם לבדיקה כאמור בסעיף קטן (ז1) ומיקומה ואופן ביצועה יהיו בהתאם להוראות הגורם המוסמך במשרד הבריאות בישראל או מתאם הבריאות במינהל האזרחי לעניין זה.

(ז3) אדם שחל עליו סעיף קטן (ב1), (ג2) או (ז1) ונוסע לבדיקה או לבדיקה סרולוגית לאבחון נוכחות נוגדנים ל-nCov או חוזר ממנה במונית או שחל עליו סעיף קטן (ג1) ונוסע למקום הבידוד במונית, יעדכן על כך את הנהג לפני כניסתו למונית.

(ח) חובת בידוד לפי הוראה זו, לא תחול לגבי אדם שרופא או גורם מוסמך אחר קבע כי בידודו יבוצע בבית חולים או במתקן מסוים.

(ט) חובת בידוד לפי סעיף זה לא תחול לגבי מחלים.

(י) על אף האמור בסעיף קטן (ט), חוזר ששהה ב-14 הימים שקדמו להגעתו לאזור באחת מהמדינות המפורטות להלן, חייב בבידוד לפי סעיף זה גם אם הוא מחלים; לעניין סעיף קטן זה, "שהה במדינה" – למעט מי ששהה עד 12 שעות בשטח שדה תעופה של אותה מדינה ובו בלבד:

(1) ברזיל;

(2) דרום אפריקה;

(3) הודו;

(4) מקסיקו;

(5) ארגנטינה;

(6) רוסיה;

(7) אוזבקיסטן;

(8) בלרוס;

(9) איחוד האמירויות;

(10) איי סיישל;

(11) אתיופיה;

(12) אקוודור;

(13) בוליביה;

(14) גואטמלה;

(15) הונדורס;

(16) זימבאבוה;

(17) זמביה;

(18) נמיביה;

(19) פרגוואי;

(20) צ'ילה;

(21) קולומביה;

(22) קוסטה ריקה;

(23) קירגיסטן;

(24) תוניסיה.

(י1) על אף האמור בסעיף קטן (ט), חוזר שהוא מחלים, החייב בבדיקה לפי תקנה 3 לתקנות סמכויות מיוחדות להתמודדות עם נגיף הקורונה החדש (הוראת שעה) (חובת ביצוע בדיקה בכניסה לישראל), התשפ"א-2021, כפי תוקפן בישראל מעת לעת, חייב בבידוד לפי סעיף קטן (א) עד לקבלת ממצא שלילי בבדיקה כאמור, או עד חלוף 24 שעות ממועד קבלת אישור על ביקורת גבולות בכניסה לישראל, לפי המוקדם; ואולם אם עדיין חלה עליו חובת בידוד אחרת לפי הוראה זו, ישהה בבידוד עד להשלמת התקופה של הבידוד לפי אותה חובת בידוד; על אף האמור בסעיפים קטנים (ג1) ו-(ד), חוזר כאמור החייב בבידוד לפי סעיף קטן זה בלבד, רשאי להשתמש בתחבורה ציבורית כדי להגיע למקום הבידוד, ובלבד שיגיע למקום הבידוד בדרך המהירה ביותר; סעיף 3 לא יחול על חוזר החייב בבידוד לפי סעיף קטן זה בלבד.

(יא) אחראי על קטין ידאג כי קטין המתגורר עימו שהוא אדם המצוי בבידוד או אדם שחלה עליו חובת בידוד לפי הוראה זו, ישהה בבידוד ולא יצא ממקום הבידוד אלא באישור של רופא מחוזי או סגנו, הגורם המוסמך במשרד הבריאות בישראל או מתאם הבריאות במנהל האזרחי ולפי תנאי האישור.

(יב) על אף האמור בסעיף קטן (ט), מחלים יהיה חייב בבידוד אם מתקיים אחד מהתנאים המפורטים להלן ואם הורה לו רופא מחוזי או סגנו, הגורם המוסמך במשרד הבריאות בישראל או מתאם הבריאות במנהל האזרחי, לשהות בבידוד:

(1) המחלים היה במגע הדוק עם חולה שנדבק בזן מסוכן של הנגיף או שקיים חשש ממשי שנדבק בזן כאמור אגב אירוע תחלואה חריג;

(2) המחלים היה במגע הדוק עם חולה ונמצא דרך קבע במוסד שבו נמצאת אוכלוסייה בסיכון לתחלואה קשה, אוכלוסייה לא מחוסנת או אוכלוסייה שידוע שהחיסון פחות יעיל בקרבה;

(3) המחלים או חוזר שבטיסה היה במגע הדוק עם חולה.

2א. (א) אדם עם חום גוף העולה על 38 מעלות צלזיוס, ישהה בבידוד במקום בידוד לפי סעיף 2(א).

חובת בידוד לאדם עם מחלת חום

(ב) סעיף 2(ד), (ה), ו-(ז) יחול על חובת בידוד לפי סעיף זה.

(ג) בלי לגרוע מהאמור בסעיף קטן (ב), במהלך הבידוד יש למדוד את חום הגוף פעמיים ביום ולרשום את מדידת החום; חובת הבידוד תסתיים לאחר מדידת חום גוף שאינו עולה על 37.5 מעלות צלזיוס, במשך 48 שעות ברציפות לפחות או עד קבלת תוצאת בדיקה עם ממצא שלילי ל-nCov.

2ב. (א) חולה ישהה במקום הבידוד בהתקיים אחד מהתנאים האלה:

חובת בידוד בית ותנאי בידוד לחולה

(1) היה החולה מאושפז בבית חולים – רופא מומחה בבית חולים קבע כי המשך הבידוד יבוצע בבית;

(2) היה החולה בבית – רופא הורה כי ישהה בבידוד בית, לפי הוראות הגורם המוסמך במשרד הבריאות בישראל או מתאם הבריאות במינהל האזרחי.

(ב) תנאי הבידוד, לרבות כללי היגיינה, מגע עם החולה, דיווח וקשר עם רופא, יהיו לפי הוראות הגורם המוסמך במשרד הבריאות בישראל או מתאם הבריאות במינהל האזרחי.

(ג) הבידוד יהיה עד קבלת אישור רופא לסיום תקופת הבידוד; אישור כאמור יינתן לפי הוראות הגורם המוסמך במשרד הבריאות בישראל או מתאם הבריאות במינהל האזרחי.

(ד) חולה בבידוד לא יצא ממקום הבידוד אלא באחד מהמקרים האלה:

(1) במקרה של מצב חירום רפואי, החולה יפנה לקבלת טיפול רפואי דחוף, תוך עדכון מראש של הצוות הרפואי בדבר היותו חולה בבידוד;

(2) רופא הורה על העברת החולה להמשך טיפול בבית חולים ובתנאים כפי שהורה לעניין מקום בית החולים ואופן ההעברה, בכפוף להנחיות מתאם הבריאות במינהל האזרחי;

(3) מעבר ממקום הבידוד למקום בידוד אחר באישור של רופא, הגורם המוסמך במשרד הבריאות בישראל או מתאם הבריאות במינהל האזרחי, ולפי תנאי האישור; אישור כאמור יינתן לפי הוראות הגורם המוסמך במשרד הבריאות בישראל או מתאם הבריאות.

(ה) על רופא או רופא מומחה בבית חולים המקבל החלטה לפי סעיפים קטנים (א), (ג) או (ד), לפי העניין, לדווח למשרד הבריאות בישראל או למתאם הבריאות במינהל האזרחי באמצעי אלקטרוני כפי שהורה הגורם המוסמך במשרד הבריאות בישראל על כל אלה:

(1) קבלת ממצא חיובי ל-nCoV;

(2) החלטה בדבר מקום הבידוד;

(3) החלטה על העברת חולה ממקום הבידוד למקום בידוד אחר או לבית חולים;

(4) יציאת החולה מבידוד והחלמתו או פטירתו.

3. (א) על אדם המצוי בבידוד לדווח למתאם הבריאות במינהל האזרחי או למשרד הבריאות בישראל על קיום הוראה זו ובכלל זה, מקום מגוריו, מועד הגעתו לאזור כאמור בסעיף 2(ג) או מועד המגע האחרון עם חולה, לפי העניין, ותקופת הבידוד.

דיווח

(ב) חוזר שאין לו מקום מגורים קבוע באזור, ידווח למתאם הבריאות במינהל האזרחי או למשרד הבריאות בישראל עם הגעתו לאזור או עם פרסום הוראה זו, לפי המוקדם מביניהם, על מקום שהייתו בתקופת הבידוד.

(ג) דיווח או פנייה למתאם הבריאות במינהל האזרחי או למשרד הבריאות בישראל לפי הוראה זו יהיה באופן שיפרסם המשרד או המתאם מזמן לזמן.

3א. אדם עם חום גוף העולה על 38 מעלות צלזיוס או עם שיעול או קושי בנשימה, למעט שיעול או קושי בנשימה הנובע ממצב כרוני כגון אסתמה או אלרגיה אחרת לא ישתתף בהתקהלות, ולא יגיע למקום עבודתו ולמקום שבו הוא נותן שירות.

איסור התכנסות בין-לאומית והתקהלות

3ב. (א) לא יבקר אורח במבנה של מוסד בריאות או מוסד רווחה, ומנהל של מוסד כאמור לא יאפשר ביקורים של אורח שאינו מחוסן או מחלים במוסד, למעט שלושה אורחים לכל דייר או שוהה קבוע.

הגנה על שוהים במוסדות בריאות ורווחה

(א1) מנהל מוסד כאמור לא יאפשר כניסה של אורח או עובד בניגוד לסעיף 3ג(א) או (א1).

(ב) מנהל מוסד כאמור לא יאפשר ביקור של אורח שיש לו תסמינים, או שידוע לו שחלה עליו חובת בידוד לפי סעיפים 2 או 2ב.

(ג) על אף האמור בסעיף זה, הגורם המוסמך במשרד הבריאות בישראל או מתאם הבריאות במינהל האזרחי רשאי לאשר ביקור של אורח או סוג של אורחים כאמור בסעיף קטן (א), בנסיבות מיוחדות ובתנאים שיורו עליהם.

3ג. (א) לא ישהה אדם במקום שאינו שטח פתוח למעט במקום מגוריו בלי שהוא עוטה מסכה.

חובת עטיית מסכה

(א1) לגבי מי שמתקיים בו אחד התנאים האלה, תחול החובה לעטות מסכה גם בשטח פתוח:

(1) אורח שאינו מחלים בעת שהייה במוסד בריאות או מוסד רווחה או עובד שאינו מחלים בעת שהייה במוסד כאמור בסמוך למטופל;

(2) אדם שחלה עליו חובת בידוד לפי הוראה זו או אדם שנודע לו כי הוא אדם המצוי בבידוד בדרכו למקום הבידוד.

(א2) אדם השוהה במוסד מסוים שהגורם המוסמך במשרד הבריאות בישראל או מתאם הבריאות במינהל האזרחי הורה על חובת עטיית מסכה בשטחו, כולו או חלקו, כדי למנוע התפרצות של נגיף הקורונה, חייב בעטיית מסכה, ובלבד שבכניסה למוסד הוצב שלט במקום בולט לעין שבו צוינה החובה לעטות מסכה ופירוט המקומות בשטח המוסד שבהן היא חלה; הגורם המוסמך במשרד הבריאות בישראל יפרסם באתר האינטרנט של משרד הבריאות בישראל רשימה של המוסדות שלגביהם הורה כאמור; תוקף הוראה כאמור יהיה לתקופה של עד שבועיים, וניתן להאריך את ההוראה לתקופות נוספות שלא יעלו על שבועיים אם מצא הגורם המוסמך במשרד הבריאות שהצורך עדיין קיים.

(ב) סעיפים קטנים (א) עד (א2) לא יחולו על כל אלה:

(1) קטין מתחת לגיל 7;

(2) אדם שמחמת מוגבלות נפשית, שכלית או רפואית מתקשה באופן משמעותי או שנמנעת ממנו עקב מוגבלותו האמורה, לכסות את הפה ואת האף כאמור בסעיף קטן (א);

(3) אדם השוהה במקום סגור או מופרד, בלא אדם נוסף, או אדם השוהה במקום כאמור עם אנשים הגרים באותו מקום אתו;

לעניין זה –

"אדם השוהה במקום סגור או מופרד" – אדם השוהה בכלי רכב, במבנה, בחדר במבנה, בחלק ממבנה הכולל מחיצה בגובה של שני מטרים לפחות אשר מפרידה בין האדם לבין אנשים אחרים הנמצאים באותו מבנה, או בתא עבודה בחלל פתוח, אם גובה המחיצה אשר מפרידה בין האדם לבין אנשים אחרים באותו חלל הוא מטר ועשרים סנטימטרים לפחות, ובלבד שהאדם שלא עוטה מסיכה יושב;

"אנשים הגרים באותו מקום" – בני אותו תא משפחתי או יחידים השוהים יחד במקום מגורים אחד;

(4) משתתף בשידור באמצעי תקשורת שנדרש לדבר בשידור, ובלבד שהוא נמצא, ככל האפשר, במרחק של 2 מטרים לפחות מאדם אחר;

(5) שני עובדים העובדים בקביעות בחדר אחד במקום עבודה ובלבד שיישמר ביניהם מרחק של 2 מטרים לפחות;

(6) אדם המבצע פעילות ספורט.

(ג) מעסיק במקום עבודה אחראי לכך שהעובדים במקום העבודה יקיימו את החובה לחבוש מסכה כאמור בסעיף קטן (א).

(ד) על אף האמור בסעיף 2, נותן שירות חיוני שהיה במגע הדוק עם חולה במקום עבודתו בעת שעטה מסכה לפי סעיף קטן (א), לא חייב בידוד, בכפוף להצהרה ולפיה העובד קיים את הוראות הסעיף האמור; לעניין זה, "נותן שירות חיוני" – מי שעוסק במתן שירות לציבור במקום עבודה חיוני, ובכלל זה עובד במקום למכירת מזון או בבית מרקחת.

(ה) על אף האמור בסעיף זה, הגורם המוסמך במשרד הבריאות בישראל או מתאם הבריאות במנהל האזרחי רשאים לקבוע תנאים או נסיבות שבהם לא תחול חובת חבישת מסיכה כאמור בסעיף קטן (א) וכן מקרים או נסיבות שבהם מי שחבש מסיכה לא חייב בידוד כאמור בסעיף קטן (ד).

(ה1) רשת חנויות הכוללת בתי מרקחת או רשת מרכולים, הכוללת 10 סניפים לפחות, ימכרו לציבור, ככל האפשר, מסיכות המיועדות לכיסוי הפה והאף; אין באמור בסעיף קטן זה כדי למנוע מחנות או ממרכול כאמור לספק ללקוחותיהם מסכות כאמור בלא תשלום.

(ו) הוראות סעיף זה לא יחולו על בתי המשפט לעניינים מקומיים כהגדרתם בפרק ט"ז לתקנון המועצות המקומיות (יהודה ושומרון) תשמ"א-1981; בתי משפט צבאיים כהגדרתם בצו בדבר הוראת ביטחון [נוסח משולב] (יהודה ושומרון) (מס' 1651), תש"ע-2009; בתי הדין הרבניים שכוננו לפי הצו בדבר שיפוט בתי דין רבניים (יהודה והשומרון) (מס' 981), התשמ"א-1981; ובתי דין דתיים באזור.

4. (א) תחילתה של הוראה זו ביום חתימתה ותוקפה, למעט האמור בסעיף קטן (ב), עד ליום 11.8.2021.

תחילה ותוקף

(ב) תוקפו של סעיף קטן (י), בסעיף 2, עד ליום 5.8.2021.

5. הוראה זו תחול גם על מי שחזר לאזור מסין לפני יום חתימתה.

תחולה

6. הוראה זו תיקרא: "הוראת בריאות הציבור (נגיף הקורונה) (בידוד בית והוראות שונות) (הוראת שעה), התשפ"א-2021.

השם

ט"ז באב התשפ"א (25 ביולי 2021) תא"ל פארס עטילה

ראש המינהל האזרחי

באזור יהודה ושומרון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמה [קובץ המנשרים מס' 258](https://www.nevo.co.il/law_html/law70/zava-0258.pdf) מחודש נובמבר 2021 עמ' 11581. [↑](#footnote-ref-1)