יהודה והשומרון

כללי התנהגות בשמורות הטבע (יהודה והשומרון), תשע"ז-2017

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | איסור פגיעה והחזקה | [Go](#Seif7) | 2 |
| סעיף 3 | איסור פעולת בנייה | [Go](#Seif8) | 2 |
| סעיף 4 | איסור כניסה ושהייה | [Go](#Seif4) | 2 |
| סעיף 5 | איסור הכנסה של חומר זר, חומר מסוכן, פסולת, חי וצומח | [Go](#Seif5) | 2 |
| סעיף 6 | איסור הכנסת רכב | [Go](#Seif6) | 3 |
| סעיף 7 | איסור הוצאת חי, צומח ודומם | [Go](#Seif2) | 3 |
| סעיף 8 | פסולת | [Go](#Seif3) | 3 |
| סעיף 9 | זיהום מים | [Go](#Seif9) | 3 |
| סעיף 10 | איסור הבערת אש | [Go](#Seif10) | 3 |
| סעיף 11 | איסור הליכה | [Go](#Seif11) | 3 |
| סעיף 12 | איסור גלישה | [Go](#Seif12) | 3 |
| סעיף 13 | חניה בתחום השמורה | [Go](#Seif13) | 3 |
| סעיף 14 | איסור הקמת רעש | [Go](#Seif14) | 3 |
| סעיף 15 | גרימת נזק לרכוש הרשות | [Go](#Seif15) | 3 |
| סעיף 16 | איסור עיסוק ורוכלות | [Go](#Seif16) | 3 |
| סעיף 17 | הוראות נוספות בשמורות מסוימות | [Go](#Seif17) | 3 |
| סעיף 18 | ציות להוראות | [Go](#Seif18) | 4 |
| סעיף 19 | סמכות פיקוח | [Go](#Seif19) | 4 |
| סעיף 20 | היתר לביצוע פעולות מיוחדות | [Go](#Seif20) | 4 |
| סעיף 21 | ביטול היתר | [Go](#Seif21) | 4 |
| סעיף 22 | איסור העברת היתר | [Go](#Seif22) | 4 |
| סעיף 23 | שמירת הדין | [Go](#Seif23) | 4 |
| סעיף 24 | ביטול דינים | [Go](#Seif24) | 4 |
| סעיף 25 | תחילת תוקף | [Go](#Seif25) | 4 |
| סעיף 26 | השם | [Go](#Seif26) | 4 |

יהודה והשומרון

כללי התנהגות בשמורות הטבע (יהודה והשומרון), תשע"ז-2017[[1]](#footnote-1)\*

בתוקף סמכותי לפי סעיף 5(א) לצו בדבר הגנה על הטבע (יהודה והשומרון) (מס' 363), תש"ל-1969 (להלן – הצו), הנני מתקין בזה את הכללים הבאים:

1. בכללים אלה –

הגדרות

"בעלי חיים" – לרבות שלד של בעלי חיים או כל חלק ממנו וכן קונכיות של רכיכות;

"חומר זר" – חומר, חפץ או מכשיר שאינו סוג הדברים המצויים בתחום השמורה בדרך הטבע ושאינו מסוג הדברים שהוכנסו לתחום השמורה על ידי הרשות המוסמכת או מטעמה;

"עסק" – לרבות מסחר, מלאכה, חקלאות ותעשייה;

"ערך טבע מוגן" – כמשמעותו בצו;

"פגיעה" – לרבות השמדה, הריסה, שבירה, חבלה, כריתה, קטיפה, החזקה, נטילה או שינויה של צורה או תנוחה טבעית של חי או צומח או דומם או הפרעה מלאכותית לריבויים ולמהלך התפתחותם הטבעית, צייד, דייג, שלייה או משייה, רעייה, הטרדת חיית בר ממנוחתה, פגיעה בשלומה או בחופשיותה, שינוי בצורה הטבעית של פני הקרקע, הקמת מבנה או חלק ממנו, הקמת קיר, סוללת עפר, גדר וכיוצא באלה, העברת קו מים, קו חשמל או קו טלפון ולרבות עשיית כל מעשה מתוך כוונה לפגוע באמור;

"פסולת" – בדלי סיגריות, קופסאות, קליפות, עטיפות מזון, דברי מאכל או הנותר מהם וכל חומר זר אחר;

"פקח" – מי שמונה להיות פקח בהתאם להוראות סעיף 5א(ד) לצו;

"צו הטיס" – צו הטיס (הגבלות על הטיסה ואכרזת אזור אסור) (אזור הגדה המערבית) (מס' 13), תשכ"ז-1967;

"צומח" – לרבות עלה, ענף, פרח, פרי, זרע, בין בשלב צמיחה ובין שקמל או נשר;

"רכב" – כמשמעותו בצו בדבר התעבורה (יהודה והשומרון) (מס' 1310), התשנ"ב-1992;

"רשות מוסמכת" – מי שנתמנה על ידי ראש המינהל האזרחי כרשות מוסמכת בהתאם לצו;

"שמורת טבע" – שטח שהוגדר כשמורת טבע, כמשמעותה בצו.

2. לא יפגע אדם ולא יחזיק אדם בחי, בצומח או בדומם, לרבות קרקע, בתחום שמורת טבע (להלן – שמורה).

איסור פגיעה והחזקה

3. (א) לא יבצע אדם פעולות בנייה בשמורת טבע שלא על פי היתר בכתב ממפקד האזור או ממי שמונה לכך מטעמו.

איסור פעולת בנייה

(ב) בוצעה פעולת בנייה בשמורת טבע שלא על פי היתר בכתב כאמור בסעיף קטן (א) או בניגוד לתנאי מתנאי ההיתר, רשאי מפקד האזור להורות על הריסת המבנה.

4. (א) לא יכנס אדם לשמורה אלא בהתאם להוראות שקבעה הרשות המוסמכת ושפורסמו על לוח שהוצב בכניסה לשמורה, או בהתאם להוראות פקח הרשות המוסמכת.

איסור כניסה ושהייה

(ב) לא ישהה אדם בתחום השמורה אלא בהתאם לימים ולשעות שקבעה לכך הרשות המוסמכת ושפורסמו על לוח שהוצב בכניסה לשמורה או בהתאם להוראת פקח הרשות המוסמכת.

5. (א) לא יכניס אדם לתחום השמורה ולא יחזיק בו חומר זר אשר החזקתו בתחום השמורה עלולה לגרום פגיעה.

איסור הכנסה של חומר זר, חומר מסוכן, פסולת, חי וצומח

(ב) לא יכניס אדם לתחום השמורה ולא יחזיק בו רשתות, מלכודות, רעלים, פיתיונות, כלי נשק או חומרי נפץ, אשר בעזרתם ניתן להמית בעל חיים או צומח, לפגוע בהם וללכדם ולסכן את בריאותם או להגביל את חופש תנועתם, התפתחותם, גידולם או התרבותם.

(ג) לא יכניס אדם לתחום השמורה ולא יחזיק בו בעלי חיים, ביצים של בעלי חיים, צמחים, זרעים או כל חלק של צמח העשויים להתרבות או לצמוח.

(ד) על אף האמור בסעיפים 5(א)-(ג), וככל שהדבר הותר בהוראות שקבעה הרשות המוסמכת ופורסמו על לוח שהוצב בכניסה לשטח השמורה, ובכפוף לאותן הוראות, מותר להכניס לתחום השמורה:

(1) כלבים כשהם צמודים ברצועה למחזיק בהם;

(2) דברי מאכל אך ורק למטרת מאכל לבני אדם, ובלבד שיקוימו לגביהם הוראות סעיף 8 או שיוצאו מתחום השמורה עם היציאה ממנה;

(3) כלי נשק.

6. לא יכניס אדם לתחום השמורה רכב ולא יחנה אדם רכב, אלא בדרכים ובמגרשי החניה שייועדו לשם כך וסומנו ככאלה על ידי הרשות המוסמכת.

איסור הכנסת רכב

7. לא יוציא אדם מתחום השמורה חי, צומח, או דומם או כל חלק מהם, שהם מסוג הדברים המצויים בשמורה בדרך טבע או שהוכנסו אליה על ידי הרשות המוסמכת, אלא אם כן ניתן לו היתר בכתב על כך מאת הרשות המוסמכת ובהתאם לתנאי ההיתר.

איסור הוצאת חי, צומח ודומם

8. לא ישליך אדם בתחום השמורה ולא ישאיר בה פסולת, לרבות בדלי סיגריות, שיירי מזון או אריזתם וכן כל חומר זר אחר, אלא בתוך כלי קיבול מיוחדים שיועדו לשם כך על ידי הרשות המוסמכת.

פסולת

9. לא יזהם אדם מים המצויים בתחום שמורה או מים הזורמים אליה, ולא יגרום לזיהומם ולא ישנה דרך קבע או באופן ארעי את מצבם או את מסלול זרימתם, אל השמורה או בתחום השמורה.

זיהום מים

10. לא יבעיר אדם אש בתחום השמורה אלא במקומות שסומנו על ידי הרשות המוסמכת כמיועדים להבערת אש.

איסור הבערת אש

11. לא יהלך אדם בתחום השמורה ולא יימצא בו אלא בדרכים ובשבילים שסומנו על ידי הרשות המוסמכת כמיועדים להולכי רגל.

איסור הליכה

12. לא יגלוש אדם מצוק בתחום שמורה אלא בהיתר בכתב מאת הרשות המוסמכת, או במקומות שהותרו לכך ע"י הרשות המוסמכת, ובהתאם לכללים שנקבעו ע"י הרשות המוסמכת, אשר יוצגו במקומות שהותרו לגלישה. בסעיף זה, "גלישה" – טיפוס בצוקים וקירות תלולים וגלישה מהם בעזרת חבלים.

איסור גלישה

13. לא יקים אדם אוהלים או מתקני חניה אחרים בתחום השמורה ולא ישהה בה לשם הכנת ארוחות, אלא במקומות שיועדו לשם כך ושסומנו בסימנים מתאימים על ידי הרשות המוסמכת.

חניה בתחום השמורה

14. לא יקים אדם רעש ולא יגרום לרעש בתחום השמורה.

איסור הקמת רעש

15. לא יגרום אדם נזק לרכוש הרשות וכל דבר המצוי בשמורה, לרבות מבנה, דרך, גדר, שלט או מודעה שהוקמו או נסללו על ידי הרשות המוסמכת, מכוח הסמכויות שהוענקו לה על פי דין ותחיקת הביטחון לצורך מילוי תפקידיה.

גרימת נזק לרכוש הרשות

16. לא ייכנס אדם לשמורה ולא יימצא בתחומה לשם ניהול עסק או רוכלות וכן לא ינהל אדם עסק או רוכלות בשמורה, אלא בהתאם לכל דין ותחיקת ביטחון וקבלת הסכמתה של הרשות המוסמכת.

איסור עיסוק ורוכלות

17. (א) לא יטיס אדם כלי טיס או מיתקן המיועד או המשמש לטיסה באוויר, בגובה נמוך מ-500 רגל מעל הנקודה הגבוהה ביותר המצויה בתחום שמורות הטבע מצוקי ים המלח (מצוק ההעתקים) ונחל פרת, אלא בהסכמת הרשות המוסמכת ואם ניתן לו, בהתאם להוראות צו הטיס, היתר בכתב מאת מפקד האזור או מי שהוסמך מטעמו לשם כך.

הוראות נוספות בשמורות מסוימות

(ב) לא יעשן אדם בשמורת טבע עינות צוקים, אלא באזורים שהעישון הותר בהם.

(ג) לא ישתמש אדם בתחום שמורות הטבע נחל פרת, עיינות צוקים ומצוקי ים המלח (מצוק ההעתקים), בבקבוקי זכוכית או חומרים אחרים העלולים להתנפץ, להתלקח או לסכן את בטיחות הציבור באופן אחר, אלא באזורים שהותרו לשם כך.

(ד) לא ייכנס אדם לנחל דרגה אשר בשמורת טבע מצוקי ים המלח (מצוק ההעתקים), ללא חבל גלישה התואם את דרישות הרשות המוסמכת, וכן כל ציוד אחר על פי דרישת הרשות המוסמכת, כפי שפורסמו על לוח המצוי בכניסה לשמורה ובאתרי המרשתת של תיאום פעולות הממשלה בשטחים או של רשות הטבע והגנים בישראל.

18. אדם הנמצא בתחום השמורה יציית להוראות הפקח ולכלל הוראות הרשות המוסמכת, הבאות להבטיח ביצוע כללים אלה.

ציות להוראות

19. הפקח מוסמך להבטיח קיום הוראות כללים אלו ולשם כך רשאי להפעיל את כלל הסמכויות שהוענקו לו בדין ובתחיקת הביטחון.

סמכות פיקוח

20. הרשות המוסמכת רשאית להתיר בהיתר מיוחד בכתב ביצוע כל פעולה האסורה על פי כללים אלה, אם הדבר דרוש לדעתה לצרכי מחקר או בטיחות או מדע או לשם מניעת פגיעה בערך טבע מוגן, או לקידום תפקידי הרשות המוסמכת כפי שנקבעו בצו.

היתר לביצוע פעולות מיוחדות

21. המוסמך לתת היתר לפי כללים אלה רשאי לבטלו, לחדשו, לשנותו, להתלותו ולכלול בו תנאים, הכל לפי שיקול דעתו.

ביטול היתר

22. אדם שניתן לו היתר על פי כללים אלה אינו רשאי להעבירו לאחר.

איסור העברת היתר

23. כללים אלה באים להוסיף על הוראות כל דין ותחיקת ביטחון אחרים ולא לגרוע מהם.

שמירת הדין

24. "כללי התנהגות בשמורות טבע (יהודה והשומרון) תשל"ג-1973" – בטלים.

ביטול דינים

25. תחילתם של כללים אלו ביום חתימתם.

תחילת תוקף

26. כללים אלו ייקראו "כללי התנהגות בשמורות טבע (יהודה והשומרון), התשע"ז-2017".

השם

י"ז בסיוון התשע"ז (11 ביוני 2017) נפתלי כהן, קמ"ט

שמירת הטבע והפארקים

י"ז בסיוון התשע"ז (11 ביוני 2017) אחוות בן חור, תא"ל

ראש המינהל האזרחי

באזור יהודה והשומרון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [קובץ המנשרים מס' 246](http://www.nevo.co.il/Law_word/law70/zava-0246.pdf) מחודש מאי 2018 עמ' 8342. [↑](#footnote-ref-1)