יהודה והשומרון

מינוי ואצילת סמכויות של מועצת התכנון העליונה (יהודה והשומרון),   
תשס"ט-2009

תוכן ענינים

|  |  |  |  |
| --- | --- | --- | --- |
|  | פרק א': הגדרות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק ב': ועדת המשנה לתכנון ורישוי | [Go](#med1) | 2 |
| סעיף 2 | הרכב | [Go](#Seif5) | 2 |
| סעיף 3 | סמכויות | [Go](#Seif6) | 3 |
|  | פרק ג': ועדת המשנה להתיישבות | [Go](#med2) | 3 |
| סעיף 4 | הרכב | [Go](#Seif2) | 3 |
| סעיף 5 | סמכויות | [Go](#Seif3) | 3 |
|  | פרק ד': ועדת המשנה לדרכים, מסילות ברזל ושדות תעופה | [Go](#med3) | 3 |
| סעיף 6 | הרכב | [Go](#Seif4) | 3 |
| סעיף 7 | סמכויות | [Go](#Seif7) | 3 |
|  | פרק ה': ועדת המשנה לאיכות הסביבה | [Go](#med4) | 4 |
| סעיף 8 | הרכב | [Go](#Seif8) | 4 |
| סעיף 9 | סמכויות | [Go](#Seif9) | 4 |
|  | פרק ו': ועדת המשנה לכרייה וחציבה | [Go](#med5) | 4 |
| סעיף 10 | הרכב | [Go](#Seif10) | 4 |
| סעיף 11 | סמכויות ת"ט תשס"ט 2009 | [Go](#Seif11) | 4 |
|  | פרק ז': ועדת המשנה להתנגדויות | [Go](#med6) | 4 |
| סעיף 12 | הרכב | [Go](#Seif12) | 4 |
| סעיף 13 | סמכויות | [Go](#Seif13) | 5 |
|  | פרק ח': ועדת המשנה לפיקוח | [Go](#med7) | 5 |
| סעיף 14 | הרכב | [Go](#Seif14) | 5 |
| סעיף 15 | סמכויות | [Go](#Seif15) | 5 |
|  | פרק ט': תת-ועדות | [Go](#med8) | 5 |
| סעיף 16 | תת ועדות | [Go](#Seif16) | 5 |
|  | פרק י': שונות | [Go](#med9) | 5 |
| סעיף 17 | סמכויות כלליות | [Go](#Seif17) | 5 |
| סעיף 18 | בלעדיות הסמכויות | [Go](#Seif18) | 6 |
| סעיף 19 | ערר | [Go](#Seif19) | 6 |
| סעיף 20 | יחס בין ועדות המשנה | [Go](#Seif20) | 6 |
| סעיף 21 | תסקיר השפעה על הסביבה | [Go](#Seif21) | 6 |
| סעיף 22 | שמירת דינים | [Go](#Seif22) | 6 |
| סעיף 23 | תחולה | [Go](#Seif23) | 6 |
| סעיף 24 | ביטול | [Go](#Seif24) | 6 |
| סעיף 25 | תחילה | [Go](#Seif25) | 7 |
| סעיף 26 | השם | [Go](#Seif26) | 7 |

יהודה והשומרון

מינוי ואצילת סמכויות של מועצת התכנון העליונה (יהודה והשומרון),   
תשס"ט-2009[[1]](#footnote-1)\*

בתוקף סמכותה לפי סעיף 7א לצו בדבר תכנון ערים, כפרים ובנינים (יהודה והשומרון) (מס' 418), התשל"א-1971 (להלן: "הצו"), החליטה מועצת התכנון העליונה בישיבתה מס' 517/1/09 מיום י"א בטבת התשס"ט (7 בינואר 2009) על מינוין של ועדות משנה של מועצת התכנון העליונה, אשר הרכבן וסמכויותיהן יהיו כדלקמן:

פרק א': הגדרות

1. "אישור" – אחד מאלה:

הגדרות

(1) לגבי תכנית תכנון – ייזום, הכנה, הפקדה, מתן תוקף, פרסום וכיוצא באלה, למעט דיון בהתנגדות לתכנית תכנון;

(2) מתן רשיון, הקלה, שימוש חורג, איחוד, חלוקה או כל אישור או היתר אחר לפי כל דין או תחיקת בטחון;

ולרבות דיון, עיון, תיקון, הפסקה, ביטול, דחייה, אישור חלקי או אישור בתנאים וכיוצא באלה.

"דיון" – לרבות בירור, היוועצות, דרישת מידע, דרישת תסקיר השפעה על הסביבה, קבלת החלטה, מתן המלצה, דיון חוזר, עיון מחדש וכיוצא באלה, לפי הענין.

"ועדה מקומית" – ועדת תכנון מקומית, לרבות ועדת תכנון מיוחדת, כמשמעותה בסעיף 2א לצו, או רשות רישוי מקומית, כמשמעותה בסעיף 2ב לצו.

"החוק" – חוק תכנון ערים, כפרים ובנינים, מס' 79 לשנת 1966.

"מינוי זה" – לרבות אצילת הסמכויות שבו.

"סמכויות מועצת התכנון העליונה" – הסמכויות של מועצת התכנון העליונה, למעט –

(1) סמכות ייעוץ ואישור בעניני חקיקה;

(2) סמכות דיון בערר על החלטה של ועדה מחוזית;

(3) סמכות אישור תכנית תכנון אזורית או דיון בהתנגדות לתכנית תכנון אזורית;

(4) סמכות הכרזה על מרחב תכנון או מתן המלצה להכרזה כאמור;

(5) סמכויות מועצת התכנון העליונה לפי סעיפים 2ג, 7(2) עד (5) ו-7א לצו.

"סמכויות ועדה מחוזית" – הסמכויות של ועדה מחוזית לתכנון ערים לפי כל דין או תחיקת בטחון, לרבות סמכות להפעיל את סמכותה של ועדה מקומית לפי סעיף 8(4) לחוק או לפי כל דין אחר או תחיקת בטחון.

"רשיון" – כמשמעותו בפרק הרביעי לחוק.

פרק ב': ועדת המשנה לתכנון ורישוי

2. הרכב ועדת המשנה לתכנון ורישוי יהיה:

הרכב

(1) מנהל לשכת התכנון המרכזית במינהל האזרחי או נציגו - יו"ר;

(2) היועץ המשפטי או נציגו - חבר;

(3) ראש תחום תשתית במינהל האזרחי או נציגו - חבר;

(4) הממונה על הרכוש הממשלתי והנטוש במינהל האזרחי או נציגו - חבר;

(5) קצין המטה לעניני איכות הסביבה במינהל האזרחי או נציגו - חבר;

(6) קצין המטה לעניני מדידות במינהל האזרחי או נציגו - חבר.

3. לוועדת המשנה לתכנון ורישוי יהיו נתונות סמכויות מועצת התכנון העליונה וסמכויות ועדה מחוזית לגבי כל מקום או כל ענין שאינם בתחום סמכותה של ועדת משנה אחרת.

סמכויות

פרק ג': ועדת המשנה להתיישבות

4. הרכב ועדת המשנה להתיישבות יהיה:

הרכב

(1) מנהל לשכת התכנון המרכזית במינהל האזרחי או נציגו - יו"ר;

(2) היועץ המשפטי או נציגו - חבר;

(3) ראש תחום תשתית במינהל האזרחי או נציגו - חבר;

(4) נציג משרד הבטחון - חבר;

(5) ראש ענף תשתית ופריסה באגף התכנון של צה"ל או נציגו - חבר;

(6) הממונה על הרכוש הממשלתי והנטוש במינהל האזרחי או נציגו - חבר;

(7) קצין המטה לעניני איכות הסביבה במינהל האזרחי או נציגו - חבר;

(8) המפקח על התעבורה במינהל האזרחי או נציגו - חבר;

(9) הממונה על הישובים הישראליים במשרד הפנים או נציגו - חבר;

(10) נציג משרד הבינוי והשיכון - חבר.

5. (א) לוועדת המשנה להתיישבות יהיו נתונות סמכויות מועצת התכנון העליונה וסמכויות ועדה מחוזית לגבי כל מקום הכלול בתחום מועצה אזורית, כהגדרתה בצו בדבר ניהול מועצות אזוריות (יהודה והשומרון) (מס' 783), התשל"ט-1979, או בתחום מועצה מקומית, כהגדרתה בצו בדבר ניהול מועצות מקומיות (יהודה והשומרון) (מס' 892), התשמ"א-1981 (שניהם להלן: "תחום מועצה"), ולגבי כל ענין הקשור באופן ישיר במקום כאמור.

סמכויות

(ב) יו"ר מועצת התכנון העליונה, לאחר התייעצות עם נציג היועץ המשפטי וראש תחום תשתית במינהל האזרחי, רשאי לקבוע לענין סעיף זה, בין באופן כללי ובין לענין מסוים, כי מקום פלוני ייראה כאילו היה כלול בתחום מועצה, אם מצא כי אותו מקום הינו בעל זיקה מכרעת לתחום מועצה.

(ג) בכפוף להוראות סעיף קטן (ב), הוראות סעיף זה לא יחולו לגבי מקום או ענין המנויים בסעיפים 7, 9, 11 ו-13(א).

פרק ד': ועדת המשנה לדרכים, מסילות ברזל ושדות תעופה

6. הרכב ועדת המשנה לדרכים, מסילות ברזל ושדות תעופה יהיה:

הרכב

(1) מנהל לשכת התכנון המרכזית במינהל האזרחי או נציגו - יו"ר;

(2) היועץ המשפטי או נציגו - חבר;

(3) ראש תחום תשתית במינהל האזרחי או נציגו - חבר;

(4) נציג משרד הבטחון - חבר;

(5) המפקח על התעבורה במינהל האזרחי או נציגו - חבר;

(6) קצין המטה לעניני איכות הסביבה במינהל האזרחי או נציגו - חבר;

(7) קצין המטה לעניני שמורות טבע במינהל האזרחי או נציגו - חבר.

7. לוועדת המשנה לדרכים, מסילות ברזל ושדות תעופה יהיו נתונות סמכויות מועצת התכנון העליונה וסמכויות ועדה מחוזית בענינים הבאים:

סמכויות

(א) אישור לדרך אזורית, דרך ראשית, דרך מהירה, דרך מקומית-ראשית, דרך נופית ומתקן דרך הקשור באחת מאלה, כהגדרתם בתכנית מתאר אזורית (חלקית) לדרכים, מס' 50.

(ב) אישור למסילת ברזל, נמל, מעגן, שדה תעופה ומנחת, לרבות כל מתקן, פיתוח או דרך גישה לצרכיהם או בקשר אליהם.

(ג) אישור למבנה שירות, כהגדרתו בתכנית מתאר אזורית (חלקית) לדרכים, מס' 50, לרבות כל מתקן, פיתוח או דרך גישה לצרכיו או בקשר אליו, למעט מבנה שירות בתחום מועצה או במקום שנקבע לגביו לפי סעיף 5(ב) כי ייראה כאילו היה בתחום מועצה.

(ד) סמכויות לפי תכנית מתאר אזורית (חלקית) לדרכים, מס' 50, או לפי תכנית מתאר אזורית (חלקית) לתחנות תדלוק, מס' 53, למעט סמכויות שנקבע לגביהן כי לא יואצלו לוועדת משנה.

פרק ה': ועדת המשנה לאיכות הסביבה

8. הרכב ועדת המשנה לאיכות הסביבה יהיה:

הרכב

(1) מנהל לשכת התכנון המרכזית במינהל האזרחי או נציגו - יו"ר;

(2) היועץ המשפטי או נציגו - חבר;

(3) ראש תחום תשתית במינהל האזרחי או נציגו - חבר;

(4) נציג משרד הבטחון - חבר;

(5) קצין המטה לעניני איכות הסביבה במינהל האזרחי או נציגו - חבר;

(6) קצין המטה לעניני שמורות טבע במינהל האזרחי או נציגו - חבר;

(7) קצין המטה לעניני מים במינהל האזרחי או נציגו - חבר.

9. לוועדת המשנה לאיכות הסביבה יהיו נתונות סמכויות מועצת התכנון העליונה וסמכויות ועדה מחוזית בענינים הבאים:

סמכויות

(א) אישור למערכת טיהור שפכים, סילוקם, שאיבתם וכיוצא באלה, לרבות כל מתקן, פיתוח או דרך גישה לצרכיהם או בקשר אליהם.

(ב) אישור לאתר סילוק פסולת, לאתר לטיפול בפסולת, לתחנת מעבר לפסולת וכיוצא באלה, לרבות כל מתקן, פיתוח או דרך גישה לצרכיהם או בקשר אליהם.

(ג) אישור לשמורת טבע או פארק, לרבות כל מתקן, פיתוח או דרך גישה לצרכיהם או בקשר אליהם.

(ד) אין בהוראות סעיף קטן (א) כדי לגרוע מסמכות של כל ועדת משנה לדון במתן אישור הכולל הוראות לענין שפכים, אם, לדעת יו"ר אותה ועדת משנה, ההוראות נלוות לענין שבסמכותה של ועדת המשנה ואינן מחייבות העברה לוועדת המשנה לאיכות הסביבה.

(ה) הוראות סעיפים קטנים (א) ו-(ב) לא יחולו על אישור שסמכות לתתו נתונה לוועדה מקומית על פי תכנית תכנון מתארית או מפורטת מאושרת, אלא אם סמכות זו ניטלה מהוועדה המקומית.

פרק ו': ועדת המשנה לכרייה וחציבה

10. הרכב ועדת המשנה לכרייה וחציבה יהיה:

הרכב

(1) מנהל לשכת התכנון המרכזית במינהל האזרחי או נציגו - יו"ר;

(2) ראש תחום תשתית במינהל האזרחי או נציגו - חבר;

(3) ראש ענף כלכלה במינהל האזרחי או נציגו - חבר;

(4) נציג משרד הבטחון - חבר;

(5) קצין המטה לעניני איכות הסביבה במינהל האזרחי או נציגו - חבר;

(6) קצין המטה לעניני שמורות טבע במינהל האזרחי או נציגו - חבר;

(7) קצין המטה לעניני מסחר ותעשייה במינהל האזרחי או נציגו - חבר.

11. לוועדת המשנה לכרייה וחציבה יהיו נתונות סמכויות מועצת התכנון העליונה וסמכויות ועדה מחוזית לאישור בעניני כרייה, חציבה וייעודים הנלווים אליהם, כגון מתקנים לייצור, עיבוד, ניפוי, גריסה, אחסון וכיוצא באלה, לרבות כל מתקן, פיתוח או דרך גישה לצרכיהם או בקשר אליהם.

סמכויות

ת"ט תשס"ט-2009

מיום 13.1.2009

**ת"ט תשס"ט-2009**

[קובץ המנשרים מס' 230](http://www.nevo.co.il/Law_word/law70/zava-0230.pdf) מחודש מרץ 2009 עמ' 5589

11. לוועדת המשנה ~~לאיכות הסביבה~~ לכרייה וחציבה יהיו נתונות סמכויות מועצת התכנון העליונה וסמכויות ועדה מחוזית לאישור בעניני כרייה, חציבה וייעודים הנלווים אליהם, כגון מתקנים לייצור, עיבוד, ניפוי, גריסה, אחסון וכיוצא באלה, לרבות כל מתקן, פיתוח או דרך גישה לצרכיהם או בקשר אליהם.

פרק ז': ועדת המשנה להתנגדויות

12. הרכב ועדת המשנה להתנגדויות יהיה:

הרכב

(1) מנהל לשכת התכנון המרכזית במינהל האזרחי או נציגו - יו"ר;

(2) היועץ המשפטי או נציגו - חבר;

(3) הממונה על הרכוש הממשלתי והנטוש במינהל האזרחי או נציגו - חבר;

(4) קצין המטה לעניני מדידות במינהל האזרחי או נציגו - חבר;

(5) הממונה על הישובים הישראליים במשרד הפנים או נציגו - חבר.

13. (א) לוועדת המשנה להתנגדויות יהיו נתונות סמכויות מועצת התכנון העליונה וסמכויות ועדה מחוזית בענינים הבאים:

סמכויות

(1) דיון בהתנגדות לתכנית תכנון;

(2) דיון בערר על החלטה של ועדה מקומית.

(ב) בדיון כאמור בסעיף קטן (א)(1) יהיו נתונות לוועדת המשנה להתנגדויות, בנוסף, כל הסמכויות של ועדת המשנה שהורתה על הפקדת תכנית התכנון, למעט סמכות לתת תוקף לתכנית תכנון.

(ג) בדיון כאמור בסעיף קטן (א)(2) יהיו נתונות לוועדת המשנה להתנגדויות, בנוסף, כל הסמכויות של ועדת המשנה שבסמכותה לתת אישור במקום או בענין הנדון בערר, למעט סמכות לתת תוקף לתכנית תכנון.

פרק ח': ועדת המשנה לפיקוח

14. הרכב ועדת המשנה לפיקוח יהיה:

הרכב

(1) ראש תחום תשתית במינהל האזרחי או נציגו - יו"ר;

(2) היועץ המשפטי או נציגו - חבר;

(3) מנהל לשכת התכנון המרכזית במינהל האזרחי או נציגו - חבר.

15. (א) לוועדת המשנה לפיקוח יהיו נתונות סמכויות מועצת התכנון העליונה וסמכויות ועדה מחוזית לפי סעיפים 6(ג) ו-(ד), 8(3)(ד), 9(2)(ד) ו-(ה), 37א(ה), 38, 39, 40, 42, 43, 45, 61 ו-64 לחוק.

סמכויות

(ב) הוגשה אגב דיון בוועדת המשנה לפיקוח לפי סעיף 38 לחוק בקשה לרשיון, תהיה ועדת המשנה לפיקוח מוסמכת לדון בבקשה על אף האמור בסעיפים 7, 9 ו-11, אלא אם החליטה ועדת המשנה לפיקוח אחרת.

פרק ט': תת-ועדות

16. (א) ועדת משנה המנויה במינוי זה רשאית, באישור יו"ר מועצת התכנון העליונה, למנות מחבריה תת-ועדות קבועות ותת-ועדות לענינים מסוימים ולאצות סמכויותיהן לתת-ועדות כאמור.

תת-ועדות

(ב) היה חבר תת-ועדה שנאצלה לה סמכות לפי סעיף זה חולק על החלטת תת-הוועדה, תעביר תת-הוועדה את ההחלטה, על פי דרישתו, להכרעתה של ועדת המשנה שמינתה את תת-הוועדה (להלן בסעיף זה: "הוועדה הממנה").

(ג) סדר היום של תת-ועדה יובא לידיעת חברי הוועדה הממנה בטרם הדיון בתת-הוועדה; חבר בוועדה הממנה רשאי לדרוש כי דיון בנושא מסוים יועבר לוועדה הממנה.

(ד) אין בהוראות סעיף זה כדי לגרוע מסמכותה של ועדת משנה למנות נציג מטעמה לקיום בירור בענין הדרוש לפעילותה של ועדת המשנה.

פרק י': שונות

17. (א) מבלי לגרוע מכל סמכות עזר, לוועדות המשנה המנויות במינוי זה יהיו, נוסף על סמכויות המנויות במינוי זה, הסמכויות הבאות:

סמכויות כלליות

(1) סמכות שניתנה לאותה ועדת משנה בכל דין או תחיקת בטחון, לרבות בתכנית תכנון;

(2) סמכות לתת כל התראה לביצוע לפי החוק, לרבות סמכות לפי סעיפים 60 ו-65 לחוק;

(3) סמכות לקיים בירור ולתת המלצה מטעם מועצת התכנון העליונה, אם החליט על כך יו"ר מועצת התכנון העליונה;

(4) סמכות להגיש התנגדות לכל תכנית תכנון;

(5) סמכות העברת ענין או שאלה לדיון בוועדת משנה אחרת;

(6) סמכות דין בענין או בשאלה שהועברו מוועדת משנה אחרת כאמור בפסקה (5) או ממועצת התכנון העליונה;

(7) סמכות לקבוע הוראות בדבר פינוי עודפי עפר, פסולת בנין וכיוצא באלה במסגרת מימושם של כל תכנית תכנון או אישור שבסמכותה של ועדת המשנה; לענין זה אין נפקא מינה אם מתן אישור לגבי יעד הפינוי הוא בסמכות ועדת המשנה אם לאו.

(ב) ניתנה בדין או בתחיקת בטחון סמכות ליו"ר מועצת התכנון העליונה או ליו"ר ועדה מחוזית לתכנון ערים, או לנציגן או עובד מטעמן, תהיה נתונה סמכות זו גם ליו"ר ועדת משנה, נציג ועדת משנה או עובד מטעמה, לפי הענין, במקום או בענין שבתחום סמכותה של ועדה המשנה.

18. סמכות מתן אישור במקומות ובענינים המנויים בסעיפים 7, 9 ו-11 למינוי זה תהיה נתונה לוועדת המשנה הנוגעת בדבר בלבד, ולא תהיה נתונה לוועדה מקומית, אלא אם נקבע אחרת בתכנית תכנון מאושרת.

בלעדיות הסמכויות

19. (א) לענין סעיפים 8(3)(ג), 23(3)(ב) ו-36 לחוק תיראה ועדת משנה המנויה במינוי זה כוועדה מחוזית.

ערר

(ב) על אף האמור בסעיף קטן (א), בהפעילה סמכות לפי סעיפים 37א(ה) או 38(4) לחוק תיראה ועדת המשנה לפיקוח כוועדה מקומית.

(ג) על אף האמור בסעיף 13(א)(2), ערר על החלטה כאמור בסעיף קטן (ב) יוגש לוועדת המשנה לתכנון ורישוי.

20. (א) עלו ספק או מחלוקת לגבי זהות ועדת המשנה המוסמכת לדון או לתת אישור בענין מסוים או במקום מסוים, יכריע יו"ר מועצת התכנון העליונה, אחרי התייעצות עם נציג היועץ המשפטי, איזו ועדת משנה תהיה מוסמכת לדון או לתת אישור כאמור.

יחס בין ועדות המשנה

(ב) הכריע יו"ר מועצת התכנון העליונה כאמור בסעיף קטן (א), רשאי הוא לקבוע כי פעולה שנעשתה על ידי ועדת משנה טרם הכרעתו תיראה כאילו נעשתה על ידי ועדת המשנה המוסמכת.

21. (א) דיון בתסקיר השפעה על הסביבה ובחוות דעת לגביו לפי תקנה 8 לתקנות בדבר הכנת תסקירי השפעה על הסביבה (יהודה והשומרון), התשס"א-2001, יתקיים בוועדת המשנה לאיכות הסביבה, ויועבר אליה לשם כך על ידי ועדת המשנה אליה הוגש תסקיר ההשפעה על הסביבה וחוות הדעת; הועבר דיון כאמור, יראו בהחלטה של ועדת המשנה לאיכות הסביבה בענין כהחלטה של ועדת המשנה שהעבירה את הדיון.

תסקיר השפעה על הסביבה

(ב) הוראות סעיף קטן (א) לא יחולו על תסקיר השפעה על הסביבה ועל חוות דעת לגביו שהוגשו לוועדת המשנה לדרכים, מסילות ברזל ושדות תעופה או לוועדת המשנה לכרייה וחציבה, אלא אם ועדת משנה כאמור החליטה אחרת.

22. (א) מועצת התכנון העליונה תמשיך להחזיק בסמכויות במקומות ובענינים המפורטים במינוי זה.

שמירת דינים

(ב) אין במינוי זה כדי לגרוע ממינוי של רשות תכנון או ועדה שנקבע בכל דין או תחיקת בטחון, לרבות בתכנית תכנון.

(ג) אין במינוי זה כדי לגרוע מסמכותה של מועצת התכנון העליונה להוסיף ולמנות ועדות משנה, בין קבועות ובין לענינים מסוימים, ולאצול סמכויותיה לוועדות משנה כאמור.

23. למען הסר ספק, הוראות מינוי זה יחולו בכל האזור, לרבות במרחב תכנון של רשות מקומית.

תחולה

24. אצילת הסמכויות הקודמות והמינויים הקודמים של ועדות משנה של מועצת התכנון העליונה לפי סעיף 7א לצו – בטלים בזה.

ביטול

25. תחילתו של מינוי זה ביום חתימתו.

תחילה

26. מינוי זה ייקרא: "מינוי ואצילת סמכויות של מועצת התכנון העליונה (יהודה והשומרון), התשס"ט-2009".

השם

י"ז בטבת התשס"ט (13 בינואר 2009) שלמה מושקוביץ, אדר'

מ"מ יו"ר מועצת התכנון העליונה

בשם מועצת התכנון העליונה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [קובץ המנשרים מס' 229](http://www.nevo.co.il/Law_word/law70/zava-0229.pdf) מחודש פברואר 2009 עמ' 5492.

   ת"ט [קובץ המנשרים מס' 230](http://www.nevo.co.il/Law_word/law70/zava-0230.pdf) מחודש מרץ 2009 עמ' 5589; תחילתו ביום תחילת המינוי. [↑](#footnote-ref-1)