יהודה והשומרון

מינוי ועדות תכנון מיוחדות (מועצות מקומיות ומועצות אזוריות) (יהודה והשומרון), תשס"ח-2008

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | מינוי ועדות תכנון מיוחדות | [Go](#Seif5) | 2 |
| סעיף 3 | הרכב | [Go](#Seif6) | 2 |
| סעיף 4 | סמכות | [Go](#Seif2) | 2 |
| סעיף 5 | ביטול | [Go](#Seif3) | 3 |
| סעיף 6 | תחילת תוקף | [Go](#Seif4) | 3 |
| סעיף 7 | השם | [Go](#Seif7) | 3 |

יהודה והשומרון

מינוי ועדות תכנון מיוחדות (מועצות מקומיות ומועצות אזוריות) (יהודה והשומרון), תשס"ח-2008[[1]](#footnote-1)\*

בתוקף סמכותי לפי סעיף 2א לצו בדבר תכנון ערים, כפרים ובנינים (יהודה והשומרון) (מס' 418), תשל"א-1971 (להלן: "הצו"), ולאחר שהתמלאו הדרישות המפורטות בצו, הנני קובע בזאת כדלקמן:

1. במינוי זה –

הגדרות

"ישראלי" – מי שאינו תושב האזור, למעט מפקד כוחות צה"ל באזור או רשות הפועלת מטעם מפקד כוחות צה"ל באזור, שאינה רשות מקומית.

"החוק" – חוק תכנון ערים, כפרים ובנינים, מס' 79 לשנת 1966.

"ועדה מקומית" – ועדה מקומית לתכנון ערים, כמשמעותה בסעיף 2(24) לחוק.

"מועצה" – כהגדרתה בסעיף 1 לתקנון המועצות האזוריות (יהודה והשומרון), התשל"ט-1979, או כהגדרתה בסעיף 1 לתקנון המועצות המקומיות (יהודה והשומרון), התשמ"א-1981, לפי הענין.

"מועצת התכנון העליונה" – לרבות ועדת משנה של מועצת התכנון העליונה שמונתה לפי סעיף 7א לצו.

"תושב האזור" – תושב כהגדרתו בצו בדבר תעודת זהות ומרשם אוכלוסין (יהודה והשומרון) (מס' 297), התשכ"ט-1969, וכן תאגיד שהוקם בדין או בתחיקת בטחון או מכוחם שהשליטה והניהול על עסקיו הם על ידי תושב האזור.

"תכנית תכנון מפורטת" – כמשמעותה בסעיף 2(32) לחוק.

2. הנני ממנה בזאת כל מועצה לשמש כוועדת תכנון מיוחדת במרחב התכנון של אותה מועצה, בכפוף לאמור בסעיף 4.

מינוי ועדות תכנון מיוחדות

3. ראש המועצה ישמש כיושב-ראש ועדת התכנון המיוחדת, וחברי המועצה ישמשו כחברי ועדת התכנון המיוחדת.

הרכב

4. לוועדת תכנון מיוחדת לפי מינוי זה תהא סמכותה של ועדה מקומית, בהתאם לתנאים ולהליכים הקבועים בחוק, בענינים הבאים, ובענינים אלה בלבד:

סמכות

(א) ביחס למלוא מרחב התכנון –

(1) סמכות לפעול כלפי לשכת התכנון המרכזית בביצוע סקר, לפי סעיף 14(2) לחוק;

(2) סמכות לייעץ למנהל לשכת התכנון המרכזית לענין כל תכנית תכנון אזורית, לפי סעיף 16 לחוק;

(3) סמכות מתן המלצה להפקדת תכנית תכנון מתארית, לפי סעיף 20 לחוק;

(4) סמכות דיון בהתנגדות לתכנית תכנון מתארית והגשת המלצה בנדון, לפי סעיף 21(1) לחוק;

(5) סמכות הכנת תכנית תכנון מפורטת או החלטה לאמץ תכנית תכנון מפורטת, לפי סעיף 23(3)(א) לחוק;

(6) סמכות מתן המלצה להפקדת תכנית תכנון מפורטת, לפי סעיף 24(1) לחוק;

(7) סמכות העברת התנגדויות לתכנית תכנון מפורטת בצירוף דו"ח לגביהן, לפי סעיף 24(3) לחוק;

(8) סמכויות ביחס לתיקון תכנית תכנון, לפי סעיף 25 לחוק;

(9) סמכות מתן רשיון על פי תכנית שהופקדה, לפי סעיף 34א לחוק;

(10) סמכויות ביחס לעררים, לפי סעיף 36 לחוק;

(11) סמכויות כלפי ישראלי לפי סעיף 38 לחוק, למעט סמכויות לפי סעיף 38(4) לחוק;

(12) סמכויות ביחס למודעות הפרסום, לפי סעיף 41 לחוק, בכפוף להוראות בדבר שילוט בדרכים (יהודה והשומרון), התשמ"ד-1984;

(13) סמכויות כלפי ישראלי ביחס למניעת נזקים, מפגעים או זיהום, ולטיפול בפסולת או במי ביוב, לפי סעיפים 42 ו-43 לחוק;

(14) סמכויות כלפי ישראלי ביחס להסרת מבנים ארעיים, רעועים, מסוכנים או המהווים מפגע תברואתי, לפי סעיף 64 לחוק;

(15) סמכות דרישת מידע, לפי סעיף 65 לחוק;

(16) סמכות להסמיך בעלי תפקידים מטעמה לפי החוק;

(17) סמכות להציג במשרדיה כל פרסום לפי החוק;

(18) סמכויות ביחס לאגרות לפי החוק.

(ב) ביחס לשטחים במרחב התכנון שלגביהם אושרה על ידי מועצת התכנון העליונה תכנית תכנון מפורטת לאחר היום הקובע –

(1) סמכויות ביחס לאישור תכנית חלוקה, דרישת הכנתה, הכנתה, תיקונה או ביטולה, לפי סעיפים 28, 29 ו-30 לחוק;

(2) סמכות ביחס לקביעת תקופה מרבית לשימוש חורג, לפי סעיף 32 לחוק;

(3) סמכות מתן רשיון, לפי סעיף 35 לחוק בהתאם לסעיף 34(1) לחוק;

(4) סמכות להקל מגבלה, לפי סעיף 37 לחוק;

(5) סמכות לפי סעיף 37א לחוק;

(6) סמכויות כלפי ישראלי לפי סעיף 38 לחוק;

(7) סמכויות ביחס לכניסה לנכסים, לפי סעיף 60(2)-(3) לחוק;

(8) סמכות שניתנה לוועדת תכנון מיוחדת לפי הצו.

(ג) היתה סמכותה של ועדה מקומית בענינים המנויים בסעיף זה סמכות חובה, תחול חובה זו על ועדת תכנון מיוחדת לפי מינוי זה.

(ד) כל סמכות מן המנויות לעיל שניתנה בחוק ליושב-ראש הוועדה המקומית או לאדם מוסמך מטעם הוועדה המקומית, תינתן ליושב-ראש ועדת תכנון מיוחדת לפי מינוי זה או לאדם מוסמך מטעמה, בהתאמה.

(ה) למען הסר ספק, נקבעה בדין או בתחיקת בטחון דרישה לקבלת אישור או הסכמה או לקיום היוועצות כתנאי להפעלת סמכות של ועדה מקומית, תעמוד דרישה זו על כנה ביחס לוועדה מיוחדת.

(ו) למען הסר ספק, אין באמור בסעיף זה כדי לגרוע מהוראות כל דין או תחיקת בטחון, לרבות מסמכויותיה של מועצת התכנון העליונה ביחס לכל האזור, לרבות מרחבי התכנון.

5. כל מינוי קודם של ועדת תכנון מיוחדת שמונתה ביחס למרחב תכנון של מועצה בטל בזה, וואלם לא יהא בכך כדי לפגוע בתוקפם של הליכים שהחלו בהתאם למינוי הקודם לפני כניסתו של מינוי זה לתוקף.

ביטול

6. תחילת תוקפו של מינוי זה ביום חתימתו.

תחילת תוקף

7. מינוי זה ייקרא: "מינוי ועדות תכנון מיוחדות (מועצות מקומיות ומועצות אזוריות) (יהודה והשומרון), התשס"ח-2008".

השם

י' בניסן התשס"ח (15 באפריל 2008) יואב (פולי) מרדכי, תא"ל

ראש המינהל האזרחי

באזור יהודה והשומרון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [קובץ המנשרים מס' 224](http://www.nevo.co.il/Law_word/law70/zava-0224.pdf) מחודש מאי 2008 עמ' 5241. [↑](#footnote-ref-1)