יהודה והשומרון

צו בדבר אישור הקמה ופטור מרשיון לאתרי מגורים ארעיים בעלי חשיבות אזורית (הוראת שעה) (יהודה ושומרון) (מס' 1778), תשע"ז-2016

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | פטור מרישיון והוראות תכנית | [Go](#Seif2) | 2 |
| סעיף 3 | הגשת תכנית להקמת אתר מגורים ארעי | [Go](#Seif3) | 2 |
| סעיף 4 | פרסום והתנגדות לתכנית להקמת אתר מגורים ארעי | [Go](#Seif4) | 3 |
| סעיף 5 | אישור תכנית להקמת אתר מגורים ארעי | [Go](#Seif5) | 3 |
| סעיף 6 | אישור אכלוס מבנה ארעי | [Go](#Seif6) | 3 |
| סעיף 7 | תוקף הפטור | [Go](#Seif7) | 3 |
| סעיף 8 | עונשין | [Go](#Seif8) | 3 |
| סעיף 9 | תחילה ופרסום | [Go](#Seif9) | 4 |
| סעיף 10 | השם | [Go](#Seif10) | 4 |

יהודה והשומרון

צו בדבר אישור הקמה ופטור מרשיון לאתרי מגורים ארעיים בעלי חשיבות אזורית (הוראת שעה) (יהודה ושומרון) (מס' 1778), תשע"ז-2016[[1]](#footnote-1)\*

בתוקף סמכותי כמפקד כוחות צה"ל באזור, והואיל והנני סבור כי הדבר דרוש לקיום ממשל תקין, הנני מצווה בזאת לאמור:

1. בצו זה –

הגדרות

"החוק" – חוק תכנון ערים, כפרים ובנינים, מס' 79 לשנת 1966;

"מבנה ארעי" – מבנה יביל, או מבנה אחר אשר על פי טיבו השימוש בו ארעי, המיועד לשמש כמבנה מגורים ארעי, מבנה אחסון ארעי או מבנה ציבור ארעי או מרכיב בינוי ארעי, המיועד לצרכי תשתית;

"מבנה יביל" – כהגדרתו בתקנות בדבר העברת טובין (הובלת מבנים יבילים) (יהודה והשומרון), התשנ"ג-1993;

"הממונה על הרכוש הממשלתי" – כהגדרתו בצו בדבר רכוש ממשלתי (יהודה והשומרון) (מס' 59), תשכ"ז-1967;

"מקרקעין" – חלקות הרשומות בספרי המקרקעין כחלקות מס' 136, 137 ו-141 בגוש 17 באדמות הכפר סילוואד וחלקה מס' 84 בגוש 6 באדמות הכפר עין יברוד, כולן או מקצתן, שבהם מבוקש להציב ולעשות שימוש במבנה ארעי;

תיקון מס' 1 (מס' 1782) תשע"ז-2017

מיום 1.2.2017

**תיקון מס' 1 (מס' 1782) תשע"ז-2017**

[קובץ המנשרים מס' 246](http://www.nevo.co.il/Law_word/law70/zava-0246.pdf) מחודש מאי 2018 עמ' 8275

"מקרקעין" – חלקות הרשומות בספרי המקרקעין כחלקות מס' 136, 137 ו-141 בגוש 17 באדמות הכפר סילוואד וחלקה מס' ~~132~~ 84 בגוש 6 באדמות הכפר עין יברוד, כולן או מקצתן, שבהם מבוקש להציב ולעשות שימוש במבנה ארעי;

"רשיון" – רשיון על פי הפרק הרביעי לחוק;

"תכנית להקמת אתר מגורים ארעי" – תשריט על רקע מפה טופוגרפית מצבית על פי רשת קואורדינטות ברשת ישראל החדשה, או על רקע תצלום אוויר מיושר עדכני, בקנה מידה של 1:250 או 1:500, המפרט את אופן הצבתם של מבנים ארעיים בתחומי המקרקעין.

2. הצבה של מבנה ארעי בתחומי המקרקעין ושימוש בו פטורים מרשיון ומהוראות כל תכנית שחלה על המקרקעין (להלן – פטור) ובלבד שיתקיימו תנאים אלה:

פטור מרישיון והוראות תכנית

(א) הצבתו הינה בהתאם לתכנית להקמת אתר מגורים ארעי שעומדת בהוראות צו זה ואושרה על ידי ראש המינהל האזרחי בהתאם להוראות סעיף 5;

(ב) ניתן אישור מפקד כוחות צה"ל באזור לפיו התכנית להקמת אתר מגורים ארעי הינה בעלת חשיבות אזורית;

(ג) ניתן אישור בעל המקרקעין, להקמת אתר המגורים הארעי ולשימוש בו בתקופת תוקפו של הפטור שיינתן מכוח סעיף 5, ככל שיינתן.

3. (א) תכנית להקמת אתר מגורים ארעי תוגש לאישור ראש המינהל האזרחי ותכלול את הפרטים הבאים:

הגשת תכנית להקמת אתר מגורים ארעי

1. פרטי המבקש את אישור התכנית להקמת אתר מגורים ארעי;

2. גודל שטח המקרקעין וסימון גבולותיו בהתאם לרישום בספרי המקרקעין;

3. תיאור וסימון מיקום הצבת המבנה הארעי ואופן חיבורו לתשתיות;

4. סימון דרכים הגובלות עם המקרקעין;

5. השימושים המותרים במקרקעין על פי התוכניות החלות עליו;

6. תרשים סביבה המפרט את מיקום המקרקעין על רקע כל תכנית החלה במקום.

(ב) התכנית להקמת אתר מגורים ארעי תאושר בחתימת –

1. הממונה על הרכוש הממשלתי או נציגו;

2. קצין מטה לענייני תחבורה או נציגו;

3. קצין מטה רישום מקרקעין או נציגו;

4. מנהל לשכת התכנון המרכזית או נציגו;

5. ראש תחום תשתית במינהל האזרחי או נציגו, שיאשר בחתימתו כי הבקשה עומדת בתנאי צו זה, וניתן להביאה לאישור ראש המינהל האזרחי.

4. (א) דבר הגשת התכנית להקמת אתר מגורים ארעי לאישור ראש המינהל האזרחי, יפורסם באמצעים הבאים:

פרסום והתנגדות לתכנית להקמת אתר מגורים ארעי

(1) פרסום בהתאם להוראות סעיף 20 לחוק, בכפוף לאמור להלן בסעיף זה;

(2) תליית הודעה על לוח המודעות של מפקדת התאום והקישור הנוגעת בדבר;

(3) תליית הודעה במשרדי לשכת התכנון;

(4) ככל שהמקרקעין או חלק מהם ממוקמים בתחום מרחב תכנון, כמשמעותו בצו בדבר הכרזת מרחבי תכנון (מועצות מקומיות ומועצות אזוריות) (יהודה והשומרון), התשס"ח-2008, תימסר הודעה גם לוועדת התכנון המיוחדת שהוסמכה לפעול בתחום אותו מרחב תכנון, במסגרת מינוי ועדות תכנון מיוחדות (מועצות מקומיות ומועצות אזוריות) (יהודה והשומרון), התשס"ח-2008.

(ב) הרואה עצמו נפגע מאישור תכנית להקמת אתר מגורים ארעי, יהיה רשאי להגיש, תוך 48 שעות מיום פרסומה בהתאם לאמור בסעיף קטן א' (להלן – מועד הפרסום), התנגדות לתכנית שתידון בפני מועצת התכנון העליונה.

5. (א) לא יינתן אישור ראש המינהל האזרחי לתכנית להקמת אתר מגורים ארעי, אלא לאחר חלוף 48 שעות ממועד הפרסום או לאחר הכרעה בהתנגדויות שהוגשו לפי סעיף 4(ב), ככל שהוגשו ולאחר שנועץ ביושב ראש מועצת התכנון העליונה.

אישור תכנית להקמת אתר מגורים ארעי

(ב) לעניין צו זה, יראו באישור ראש המינהל האזרחי לתכנית להקמת אתר מגורים ארעי כמתן פטור.

6. לא יאוכלס מבנה ארעי, אלא לאחר קבלת אישורו של ראש המינהל האזרחי וצירוף האישורים הבאים:

אישור אכלוס מבנה ארעי

(א) אישור מכון התקנים, לרבות ביחס לטיב המבנה;

(ב) אישור מכבי אש, לרבות ביחס לשימוש במבנה למגורים או כמבנה ציבור, לפי העניין;

(ג) הצהרת מהנדס בנין בדבר אחריותו ליציבות המבנה;

(ד) הצהרת קצין מטה לאיכות הסביבה במינהל האזרחי לעניין פתרון סילוק השפכים למבנה הארעי המבוקש בתוכנית להקמת אתר מגורים ארעי, אם נדרש הדבר לפי העניין.

7. (א) תוקפו של פטור לפי צו זה, יפקע בתום 8 חודשים מיום אישור התכנית להקמת אתר מגורים ארעי על ידי ראש המינהל האזרחי, אלא אם תוקפו פקע במועד מוקדם יותר, כאמור בסעיף קטן (ב).

תוקף הפטור

(ב) רשאי ראש המינהל האזרחי, בהיוועצות עם יושב ראש מועצת התכנון העליונה, לקבוע תנאים נוספים למתן פטור, וכן רשאי לבטל פטור שאושר בעבר, אם נמצא כי אחד מתנאי מתן הפטור, לרבות תנאי אישור התוכנית להקמת אתר מגורים ארעי כמפורט בסעיף 2, חדל להתקיים או מטעמים מיוחדים שיירשמו, ולקבוע כי תוקפו של פטור יפקע במועד מוקדם מהמועד שנקבע לפי סעיף קטן (א).

(ג) עם פקיעת תוקף הפטור או ביטולו, כמפורט בסעיף קטן (ב), יפונה המבנה הארעי שהוצב לפי צו זה על ידי המבקש את אישור התכנית להקמת אתר מגורים ארעי, או מי מטעמו.

8. מבלי לגרוע מהאמור בכל דין ובתחיקת ביטחון, על המבצע עבודה, בינוי או שימוש בניגוד להוראות צו זה, יחולו הוראות סעיף 37ב לחוק.

עונשין

9. תחילתו של צו זה ביום חתימתו, והוא יפורסם בקובץ מנשרים, צווים ומינויים.

תחילה ופרסום

10. צו זה יקרא: "צו בדבר אישור הקמה ופטור מרשיון לאתרי מגורים ארעיים בעלי חשיבות אזורית (הוראת שעה) (יהודה ושומרון) (מס' 1778), התשע"ז-2016".

השם

ז' בכסלו התשע"ז (7 בדצמבר 2016) רוני נומה, אלוף

מפקד כוחות צה"ל

באזור יהודה ושומרון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [קובץ המנשרים מס' 246](http://www.nevo.co.il/Law_word/law70/zava-0246.pdf) מחודש מאי 2018 עמ' 8264.

   תוקן [קובץ המנשרים מס' 246](http://www.nevo.co.il/Law_word/law70/zava-0246.pdf) מחודש מאי 2018 עמ' 8275 – תיקון מס' 1 (מס' 1782) תשע"ז-2017; תחילתו ביום 1.2.2017. [↑](#footnote-ref-1)