יהודה והשומרון

צו בדבר חובת המכרזים (יהודה ושומרון) (מס' 1936), תש"ף-2020

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | חובת מכרז | [Go](#Seif2) | 2 |
| סעיף 3 | עידוד מציעים מקומיים | [Go](#Seif4) | 3 |
| סעיף 4 | פטור ממכרז, מכרז סגור ודרכי עריכת מכרז לביצוע עסקה בטובין, לביצוע עבודה או לרכישת שירותים | [Go](#Seif3) | 3 |
| סעיף 5 | ועדת המכרזים | [Go](#Seif5) | 3 |
| סעיף 6 | ועדת הפטור | [Go](#Seif6) | 3 |
| סעיף 7 | אימוץ תקינה | [Go](#Seif7) | 4 |
| סעיף 8 | שמירת דינים | [Go](#Seif8) | 4 |
| סעיף 9 | ביצוע | [Go](#Seif9) | 4 |
| סעיף 10 | הוראות מעבר | [Go](#Seif10) | 4 |
| סעיף 11 | תחולה על עסקאות במקרקעין | [Go](#Seif11) | 4 |
| סעיף 12 | תיקון הצו בדבר המינהל האזרחי | [Go](#Seif12) | 4 |
| סעיף 13 | תחילת תוקף | [Go](#Seif13) | 4 |
| סעיף 14 | השם | [Go](#Seif14) | 4 |

יהודה והשומרון

צו בדבר חובת המכרזים (יהודה ושומרון) (מס' 1936), תש"ף-2020[[1]](#footnote-1)\*

בתוקף סמכותי כמפקד כוחות צה"ל באזור, ובהיותי סבור כי הדבר נחוץ לטובת האזור, לצורך הממשל התקין, למען הבטחת רווחתה וטובתה של האוכלוסיה ולשם הספקת השירותים הציבוריים באיזור והפעלתם, הנני מצווה בזאת לאמור:

1. בצו זה –

הגדרות

"דין" – לרבות תחיקת הביטחון ולרבות כל מעשה חקיקה של גוף מחוקק שהינו בר-תוקף באזור בהתאם לסמכויות שהוענקו לאותו גוף בתחיקת הביטחון או לפי הסכם הביניים;

"היועץ המשפטי" – היועץ המשפטי לאזור יהודה ושומרון;

"המינהל האזרחי" – המינהל האזרחי לאזור יהודה והשומרון, כמשמעותו בצו בדבר הקמת מינהל אזרחי (יהודה והשומרון) (מס' 947), התשמ"ב-1981;

"הממונה" – מי שמונה על-ידי ראש המינהל האזרחי לכהן כקמ"ט אוצר במינהל האזרחי;

"ועדת המכרזים" – ועדת המכרזים שימנה ראש המינהל האזרחי בהתאם לסעיף 5 לצו זה;

"ועדת הפטור" – ועדת הפטור המכוננת מכוח סעיף 6 לצו זה;

"מציעים ישראליים" – לגבי יחיד: אזרח ישראלי או תושב מדינת ישראל, ולגבי תאגיד: תאגיד שהתאגד במדינת ישראל, למעט חברת חוץ שנרשמה לפי הוראות סעיף 346 לחוק החברות, התשנ"ט-1999 כפי תוקפו במדינת ישראל מעת לעת;

"מציעים הרשומים במרשם" – אדם הרשום במרשם האוכלוסין המתנהל על פי הצו בדבר תעודות זהות ומרשם אוכלוסין (יהודה והשומרון) (מס' 297), תשכ"ט-1969 ומקום מגוריו הקבוע הוא באזור, וכן תאגיד שנוסד באזור והבעלות והשליטה בו הן בידי מציע הרשום המרשם;

"ראש המינהל האזרחי" – כמשמעותו בצו בדבר הקמת מינהל אזרחי (יהודה והשומרון) (מס' 947), התשמ"ב-1981.

2. (א) המנהל האזרחי לא יתקשר בחוזה לביצוע עסקה בטובין או במקרקעין, לביצוע עבודה או לרכישת שירותים, אלא על-פי מכרז פומבי הנותן לכל אדם הזדמנות שווה להשתתף בו.

חובת מכרז

(ב) המנהל האזרחי לא יפלה בין מציעים מחמת מוגבלות, מין, נטיה מינית, מעמד אישי, גיל, הורות, גזע, דת, לאומיות, ארץ מוצא או השקפה.

(ג) לעניין סעיף קטן (ב) –

(1) רואים כהפליה גם קביעת תנאים שלא ממין העניין;

(2) אין רואים בהבחנה המתחייבת מאופיו או ממהותו של המכרז, כהפליה;

(3) בהתקיים אחד מן הבאים, אין רואים בפתיחת מכרז להשתתפות מציעים ישראליים בלבד או מציעים הרשומים במרשם בלבד כהפליה, ובלבד שאין בנמצא דרך סבירה לפצל או לעצב את המכרז כך שתתאפשר השתתפות מציעים מכלל האוכלוסיות –

(א) הטובין, העבודה או השירותים נשוא המכרז, אינם יכולים להיות מסופקים על-ידי מציעים ישראליים או מציעים הרשומים במרשם בשל נסיבות ביטחוניות;

(ב) הטובין, העבודה או השירותים נשוא המכרז, אינם יכולים להיות מסופקים על-ידי מציעים ישראליים או מציעים הרשומים במרשם, עקב היותם דורשים גישה קבועה, ישירה, מיידית או תוך התראה קצרה לתוך שטחי A ו-B או לתוך שטחי מדינת ישראל;

(4) בהתקיים אחד מן הבאים, אין רואים בקביעת תנאים נפרדים או שונים למציעים ישראליים ולמציעים הרשומים במרשם כהפליה –

(א) קביעת התנאים הנפרדים נובעת מהצורך להתאים את המכרז, כך שהן מציעים ישראליים והן מציעים הרשומים במרשם יוכלו להשתתף בו;

(ב) קביעת התנאים הנפרדים נובעת מדרישות או תנאים שונים הקבועים בהוראותיו של דין החל באזור או בהוראותיו של דין החל על המציעים.

(ד) המנהל האזרחי לא יקבע תנאי להשתתפות של מציע במכרז, אלא אם כן התנאי מתחייב מאופיו או ממהותו של המכרז.

3. (א) על אף האמור בסעיף 2, סברה ועדת המכרזים כי הדבר נחוץ לטובת האזור ושיפור רווחת האוכלוסיה המקומית, רשאית היא לקבוע, תוך נימוק ההחלטה, כי במכרז אשר יפורסם לפי הוראות צו זה, יוענק יתרון למציעים הרשומים במרשם ולמציעים ישראלים תושבי האזור (בסעיף זה – מציעים מקומיים) בשלב בחירת הזוכה, כל עוד מחיר הצעתם לא יעלה על 15% ממחיר הצעה אחרת.

עידוד מציעים מקומיים

לעניין סעיף זה, "מציע ישראלי תושב האזור" – לגבי יחיד: מציע ישראלי שמקום עסקו העיקרי הוא באזור; ולגבי תאגיד: תאגיד שהבעלות והשליטה בו הם בידי מציע ישראלי שמקום עסקו העיקרי הוא באזור.

(ב) פורסם מכרז לפי הוראות צו זה, ולאחר שקלול התוצאות, קיבלו שתי הצעות או יותר תוצאה משוקללת זהה שהיא התוצאה הגבוהה ביותר, ואחת מן ההצעות היא של מציע מקומי, תיבחר ההצעה האמורה כזוכה במכרז.

4. (א) ראש המנהל האזרחי יקבע בתקנות –

פטור ממכרז, מכרז סגור ודרכי עריכת מכרז לביצוע עסקה בטובין, לביצוע עבודה או לרכישת שירותים

(1) סכומים או סוגי עיסקאות ונהלים לסיווג עיסקאות, שלגביהם, על אף האמור בסעיף 2 –

(א) לא תהיה חובה לערוך מכרז כלל;

(ב) לא תהיה חובה לערוך מכרז פומבי אלא סגור ותנאיו של מכרז כזה;

(2) סוגי עיסקאות שבהן תהיה ההשתתפות במכרז מותנית בתנאים שייקבעו;

(3) סוגי עיסקאות שבהן ניתן לנהל משא ומתן עם המציעים שהצעותיהם נמצאו מתאימות, וכללים לניהול המשא ומתן;

(4) צורת המכרזים ודרכי הזמנתן וקבלתן של הצעות מחירים, ואופן פרסומם של המכרזים ברבים;

(5) אמות המידה לבחירת ההצעות המתאימות;

(6) כל עניין אחר הנראה לו דרוש לשם ניהול תקין והוגן של עיסקאות ובמטרה להבטיח את קבלת ההצעות שיעניקו את מרב היתרונות למנהל האזרחי.

(ב) בתקנות לפי סעיף זה ייקבעו, בין היתר, פטורים מחובת מכרז ותנאים למתן פטורים כאמור, עבור התקשרות הנדרשת בדחיפות למניעת נזק של ממש, עבור התקשרות שלגביה נתקיימו נסיבות מיוחדות ונדירות המצדיקות עשייתה ללא מכרז ועבור התקשרות הנדרשת לטובת האזור או למען הבטחת רווחתה וטובתה של האוכלוסיה, אשר הנסיבות הייחודיות החלות באזור מונעות הוצאתה לפועל באמצעות מכרז.

5. (א) ראש המנהל האזרחי ימנה ועדת מכרזים למינהל האזרחי. ועדת המכרזים תכלול בין שלושה לחמישה חברים, ובלבד שיכללו בה נציג הממונה ונציג היועץ המשפטי.

ועדת המכרזים

(ב) אחד מחברי הוועדה, שאינו נציג הממונה או נציג היועץ המשפטי, ימונה כיושב ראש ועדת המכרזים. במידת האפשר, ימונה אחד מחברי הוועדה הכשיר להתמנות כיושב ראש הוועדה, לכהן כממלא מקום יושב הראש, בהיעדרו.

(ג) הוועדה תתכנס אם לפחות שלושה חברים נוכחים בה, ובלבד שנציג הממונה ונציג היועץ המשפטי יהיו נוכחים. נעדר יושב ראש הוועדה, ישב בראשה ממלא מקומו.

6. (א) מוקמת בזאת ועדת פטור למנהל האזרחי.

ועדת הפטור

(ב) חברי ועדת הפטור יהיו:

(1) ראש המנהל האזרחי או נציגו, והוא יכהן כיושב ראש הועדה;

(2) הממונה;

(3) היועץ המשפטי או נציגו.

(ג) ועדת הפטור תדון בפטורים מחובת מכרז עבור התקשרויות המנהל האזרחי בהתאם לתנאים שיקבעו בתקנות, והיא רשאית לעשות כן גם לאחר שתקבל את המלצת ועדת המכרזים בנוגע לאישור הפטור מחובת המכרז.

7. (א) סברה ועדת המכרזים כי הדבר נחוץ לטובת האזור, למען הבטחת רווחתה וטובתה של האוכלוסיה או לשם הספקת השירותים הציבוריים באיזור והפעלתם באופן יעיל ומיטבי, רשאית היא לדרוש במכרז כי הטובין, העבודה או השירותים יסופקו בהתאם לכל מפרט או תקן רשמי או שאינו רשמי, הנמצאים בתוקף במדינת ישראל, ובלבד שהיוועצה לצורך כך בגורם מקצועי הביא בתחום העניין.

אימוץ תקינה

(ב) בסעיף זה, מיפרט או תקן רשמי – כמשמעותם בצו בדבר תקנים רשמיים (יהודה והשומרון) (מס' 899), תשמ"א-1981 או כמשמעותם בחוק התקנים, תשי"ג-1953 כפי תוקפו במדינת ישראל מעת לעת.

8. (א) אין הוראות צו זה משנות את דיני המנגנון הממשלתי, כהגדרתם בצו בדבר מינויים והעסקת עובדים במנגנון הממשלתי (אזור יהודה והשומרון) (מס' 37), תשכ"ז-1967, כפי תוקפם לאחר השינויים שנעשו בהם מעת לעת בתחיקת הביטחון.

שמירת דינים

(ב) אין בהוראות צו זה כדי לגרוע מהוראות כל דין אחר החל באזור.

9. הממונה אחראי על ביצוע צו זה.

ביצוע

10. (א) צו זה לא יחול על התקשרות כתוצאה –

הוראות מעבר

(1) ממכרז פומבי או סגור, מפניה לקבלת הצעות או ממתקן התחייבות, והכל אם נעשו לפני תחילתו של צו זה, בהתאם לכללים ולנהלים שהיו נוהגים לפני תחילתו של הצו;

(2) ממימוש זכות ברירה או הארכת התקשרות הכלולה בחוזה שנכרת לפני תחילתו של צו זה.

(ב) עד כניסתן לתוקף של תקנות לפי סעיף 4 לצו זה, ינהג המינהל האזרחי בהתאם לכללים ולנהלים אשר היו נהוגים לפני תחילתו של צו זה.

11. (א) ראש המנהל האזרחי רשאי לקבוע תקנות לפי צו זה על ביצוע עסקאות במקרקעין. הוראות סעיף 4 יחולו, בשינויים המחויבים, גם על תקנות לפי סעיף זה.

תחולה על עסקאות במקרקעין

(ב) תחילתו של סעיף 2(א) לעניין עסקאות במקרקעין יהיה ביום תחילתן של תקנות לפי סעיף קטן (א).

(ג) ראש המנהל האזרחי ימנה ועדת מכרזים למכרזי עסקאות במקרקעין על ידי הממונה על הרכוש הממשלתי במינהל האזרחי. מכרזי עסקאות מקרקעין ינוהלו על ידי ועדה זו, ולא על ידי ועדת המכרזים שתמונה לפי סעיף 5.

12. בצו בדבר הקמת מינהל אזרחי (יהודה והשומרון) (מס' 947), התשמ"ב-1981, בתוספת השניה, בסופה יבוא: "צו בדבר חובת המכרזים (יהודה והשומרון) (מס' 1936), התש"ף-2020".

תיקון הצו בדבר המינהל האזרחי

13. תחילתו של צו זה מיום חתימתו.

תחילת תוקף

14. צו זה ייקרא: "צו בדבר חובת המכרזים (יהודה ושומרון) (מס' 1936), התש"ף-2020".

השם

כ"א באב התש"ף (11 באוגוסט 2020) אלוף נדב פדן

מפקד כוחות צה"ל

באזור יהודה והשומרון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [קובץ המנשרים מס' 254](https://www.nevo.co.il/law_html/law70/zava-0254.pdf) מחודש אוקטובר 2020 עמ' 10302. [↑](#footnote-ref-1)