יהודה והשומרון

צו בדבר מנהלת שירותים אזרחיים (יהודה והשומרון) (מס' 1789),   
תשע"ז-2017

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הקמת מנהלת | [Go](#Seif7) | 2 |
| סעיף 3 | מינויים למנהלת ראשונה | [Go](#Seif8) | 2 |
| סעיף 4 | בחירות למנהלת | [Go](#Seif4) | 2 |
| סעיף 5 | שכר ראש המנהלת | [Go](#Seif5) | 3 |
| סעיף 6 | סמכויות המנהלת | [Go](#Seif6) | 3 |
| סעיף 7 | כללים לקביעת תשלומי חובה | [Go](#Seif2) | 3 |
| סעיף 8 | טיפול במפגעים ובליקויי תשתית | [Go](#Seif3) | 4 |
| סעיף 9 | ישיבות המנהלת והוועדות | [Go](#Seif9) | 4 |
| סעיף 10 | ניגוד עניינים | [Go](#Seif10) | 4 |
| סעיף 11 | יועץ משפטי | [Go](#Seif11) | 4 |
| סעיף 10 | תקציב וכספים | [Go](#Seif12) | 4 |
| סעיף 11 | מבקר וסמכויותיו | [Go](#Seif13) | 4 |
| סעיף 12 | עובדים | [Go](#Seif14) | 5 |
| סעיף 13 | בית משפט לעניינים מקומיים | [Go](#Seif15) | 5 |
| סעיף 14 | תקנות | [Go](#Seif16) | 5 |
| סעיף 15 | יחסי חליפות בין המנהלת לועדה | [Go](#Seif17) | 5 |
| סעיף 16 | שמירת דינים | [Go](#Seif18) | 5 |
| סעיף 17 | תחילת תוקף | [Go](#Seif19) | 5 |
| סעיף 18 | השם | [Go](#Seif20) | 5 |

יהודה והשומרון

צו בדבר מנהלת שירותים אזרחיים (יהודה והשומרון) (מס' 1789),   
תשע"ז-2017[[1]](#footnote-1)\*

בתוקף סמכותי כמפקד כוחות צה"ל באזור ויתר סמכויותיי לפי כל דין ותחיקת בטחון, הנני מצווה בזה לאמור:

1. בצו זה –

הגדרות

"הסכם הביניים" – כהגדרתו במנשר בדבר יישום הסכם הביניים (יהודה והשומרון) (מס' 7), התשנ"ו-1995;

"ממונה" – הממונה על היישובים הישראליים באזור, כהגדרתו בתקנון המועצות המקומיות (יהודה והשומרון), התשמ"א-1981;

"מתיישב" – כל אחד מאלה:

(א) מי שרשום במרשם האוכלוסין בישראל וכן –

(1) מקום מגוריו באזור "H-2" כהגדרתו בהסכם הביניים; או-

(2) מקום עסקו, העסקתו או רכושו הוא באזור "H-2" כהגדרתו בהסכם הביניים ובלבד שיחשב כמתיישב רק ביחס לעסקו, להעסקתו או רכושו כאמור;

(ב) תאגיד שהוקם בצו בדבר ניהול מועצות מקומיות (יהודה והשומרון) (מס' 892) תשמ"א-1981 או בצו בדבר ניהול מועצות אזוריות (יהודה והשומרון) (מס' 783) התשל"ט-1979, או על פיהם ואולם לא יראו תאגיד כאמור כמתיישב אלא ביחס לפעילותו שבוצעה באזור "H-2" כהגדרתו בהסכם הביניים;

(ג) תאגיד שהתאגד מחוץ לישראל, ושהיכולת לכוון את פעילותו, למעט יכולת הנובעת רק ממילוי תפקיד של דירקטור או משרה אחרת בו, מצויה בידי מתיישב כאמור בסעיף קטן (א) או בידי תושב ישראל; ואולם לא ייראו תאגיד כאמור כמתיישב אלא ביחס לפעילותו שבוצעה באזור "H-2" כהגדרתו בהסכם הביניים;

(ד) תאגיד הרשום בישראל ואשר מנהל פעילות באזור "H-2" כהגדרתו בהסכם הביניים ובלבד שלא ייראו תאגיד כאמור כמתיישב אלא ביחס לפעילותו שבוצעה באזור "H-2" כאמור;

"תחום הפעלת הסמכות" – המתיישבים והרכוש שבבעלות או בחזקת מתיישב, באזור   
"H-2" כהגדרתו בהסכם הביניים;

"תקנון המועצות המקומיות" – תקנון המועצות המקומיות (יהודה והשומרון), התשמ"א-1981.

2. מוקמת בזאת מנהלת שירותים אזרחיים בתחום הפעלת הסמכות (להלן – המנהלת).

הקמת מנהלת

3. (א) המנהלת הראשונה תורכב מחמישה חברים, בהם ראש המנהלת, אשר ימונו על ידי הממונה בהודעה בכתב.

מינויים למנהלת ראשונה

(ב) הממונה רשאי בכל עת להעביר מכהונתו חבר מנהלת שמונה לפי סעיף קטן (א) ולמנות אחר במקומו.

4. (א) המנהלת הבאה אחרי המנהלת הראשונה תהיה מנהלת נבחרת והיא תורכב מחמישה חברים.

בחירות למנהלת

תיקון מס' 2 (מס' 2126) תשפ"ב-2022

(ב) הבחירות הראשונות למנהלת יקוימו לא יאוחר משישים ימים מתום ארבע השנים להקמת המנהלת לפי צו זה, ואולם הממונה רשאי לקבוע לכך מועד מאוחר יותר בשנה החמישית להקמת המנהלת, ובמקרים מיוחדים, בשנה השישית להקמת המנהלת.

(ב1) הבחירות למנהלת, שאינן הבחירות הראשונות כאמור בסעיף קטן (ב), יקוימו ביום ג' שלאחר תום 5 שנים מהבחירות האחרונות שנערכו, או במועד סמוך לאחר מכן שיורה עליו הממונה.

תיקון מס' 2 (מס' 2126) תשפ"ב-2022

(ג) בחירות למנהלת לפי סעיף קטן (ב) יתקיימו בהתאם להוראות פרק ג' לתקנון המועצות המקומיות והוראות וכללים שנקבעו לפיו לעניין בחירות למועצה, בשינויים המחויבים ובשינויים נוספים שרשאי הממונה לקבוע בכללים, ובלבד ששינויים נוספים כאמור ייקבעו לא יאוחר משישה חודשים לפני יום הבחירות, ולעניין הבחירות הראשונות למנהלת – לא יאוחר משלושה חודשים לפני יום הבחירות.

תיקון מס' 2 (מס' 2126) תשפ"ב-2022

(ד) על אף האמור בסעיף קטן (ג), על חברי המנהלת הראשונה לא יחולו הוראות סעיף 10(א1) לתקנון המועצות המקומיות ובלבד שהתפטרו מתפקידם עובר להגשת מועמדותם בבחירות.

תיקון מס' 2 (מס' 2126) תשפ"ב-2022

(ה) בבחירות למנהלת יהיה זכאי לבחור כל אדם שרשום כתושב במרשם האוכלוסין בישראל ביום הולדתו ה-17 חל לא יאוחר מיום הבחירות ומענו הרשום במרשם האוכלוסין הוא בחברון.

תיקון מס' 2 (מס' 2126) תשפ"ב-2022

מיום 3.7.2022

**תיקון מס' 2 (מס' 2126) תשפ"ב-2022**

[קובץ המנשרים מס' 263](https://www.nevo.co.il/law_html/law70/zava-0263.pdf) מחודש אוקטובר 2022 עמ' 12323

4. (א) המנהלת הבאה אחרי המנהלת הראשונה תהיה מנהלת נבחרת והיא תורכב מחמישה חברים.

(ב) הבחירות הראשונות למנהלת יקוימו לא יאוחר משישים ימים מתום ארבע השנים להקמת המנהלת לפי צו זה, ואולם הממונה רשאי לקבוע לכך מועד מאוחר יותר בשנה החמישית להקמת המנהלת, ובמקרים מיוחדים, בשנה השישית להקמת המנהלת.

(ב1) הבחירות למנהלת, שאינן הבחירות הראשונות כאמור בסעיף קטן (ב), יקוימו ביום ג' שלאחר תום 5 שנים מהבחירות האחרונות שנערכו, או במועד סמוך לאחר מכן שיורה עליו הממונה.

(ג) בחירות למנהלת לפי סעיף קטן (ב) יתקיימו בהתאם להוראות פרק ג' לתקנון המועצות המקומיות ~~בשינויים שיקבע ראש המנהל האזרחי בתקנות; שינויים כאמור ייקבעו לא יאוחר משמונה עשר חודשים לפני יום הבחירות שיקבע~~ והוראות וכללים שנקבעו לפיו לעניין בחירות למועצה, בשינויים המחויבים ובשינויים נוספים שרשאי הממונה לקבוע בכללים, ובלבד ששינויים נוספים כאמור ייקבעו לא יאוחר משישה חודשים לפני יום הבחירות, ולעניין הבחירות הראשונות למנהלת – לא יאוחר משלושה חודשים לפני יום הבחירות.

(ד) על אף האמור בסעיף קטן (ג), על חברי המנהלת הראשונה לא יחולו הוראות סעיף 10(א1) לתקנון המועצות המקומיות ובלבד שהתפטרו מתפקידם עובר להגשת מועמדותם בבחירות.

(ה) בבחירות למנהלת יהיה זכאי לבחור כל אדם שרשום כתושב במרשם האוכלוסין בישראל ביום הולדתו ה-17 חל לא יאוחר מיום הבחירות ומענו הרשום במרשם האוכלוסין הוא בחברון.

5. ראש המנהלת רשאי לקבל שכר ותנאי שירות מקופת המנהלת בכפוף לאישור הממונה ובהתאם לתנאים שיקבע; בסעיף זה, "שכר ותנאי שירות" – שכר, תנאי פרישה וגמלאות, וכן כל הטבות כספיות אחרות הקשורות למילוי תפקידו של ראש המנהלת.

שכר ראש המנהלת

6. (א) המנהלת היא אישיות משפטית כשרה לכל חובה, זכות או פעולה משפטית בקשר עם סמכויותיה לפי צו זה והיא רשאית לערוך חוזים או מכרזים, לרכוש ולהחזיק מקרקעין או כל זכות בהם, לרכוש מיטלטלין ושירותים וכן לתבוע ולהיתבע בשמה, והכל בכפוף לצו זה ולתקנות שיתקין ראש המנהל האזרחי.

סמכויות המנהלת

(ב) המנהלת תהא מוסמכת להפעיל סמכויותיה לפי צו זה, כלפי תחום הפעלת הסמכות.

(ג) המנהלת היא הנציגות המוכרת של המתיישבים בתחום הפעלת הסמכות בכל עניין שהוא בגדר סמכויותיה.

(ד) המנהלת מוסמכת, ככל שאין בכך משום סתירה לכל דין או תחיקת בטחון או תקנות מכוחם, לטפל בכל עניין הנוגע לשירותים אזרחיים בתחום הפעלת הסמכות, ובכלל זה יהיו לה הסמכויות הבאות –

(1) לשמש נאמן או אפוטרופוס לכל ענין ציבורי הנוגע למתיישבים;

(2) להקים, לקיים, לנהל, לפקח ולהשתתף בהוצאות קיומם של שירותים, מפעלים ומוסדות, שהם לדעת המנהלת, לתועלת הציבור ובלבד שהם בתחום הפעלת הסמכות;

(3) לקדם את העניינים הכלכליים, החברתיים, התרבותיים, הבריאותיים והחינוכיים בתחום הפעלת הסמכות;

(4) להסדיר, להגביל או לאסור את הקמתם ואת הנהלת ענייניהם של כל שירות, מפעל או מוסד ציבורי ושאר תנאים לשימוש בהם ולהנאה מהם, וכן לקבוע את הימים והשעות לפתיחתם ולסגירתם, ובלבד שהם בתחום הפעלת הסמכות;

(5) לפעול למניעת מפגעים, לטפול בהם ולשמירת הסדר והניקיון, בתחום הפעלת הסמכות.

(ה) המנהלת תפעל באמצעות ראש המנהלת; ראש המנהלת יהיה אחראי לכך שהחלטות המנהלת והתפקידים שהוטלו עליה בצו ובתקנות, יבוצעו כראוי; אין בהוראה זו כדי לפגוע בסמכויות המנהלת לפי כל תחיקת בטחון.

7. (א) המנהלת רשאית לקבוע כללים בדבר תשלום אגרות, היטלים או דמי השתתפות על ידי כל מתיישב זולת המנהלת גופה, בכל עניין שהיא מחויבת או מוסמכת לטפל בו בתחום הפעלת הסמכות לפי צו זה.

כללים לקביעת תשלומי חובה

תיקון מס' 1 (מס' 1820) תשע"ט-2019

(ב) אישרה המנהלת כללים כאמור בסעיף קטן (א), יודיע על כך ראש המנהלת לממונה ויצרף להודעתו העתק מהכללים.

(ג) לא יפורסמו כללים כאמור בסעיף קטן (א) ולא ייכנסו לתוקפם אלא כעבור 90 ימים מהיום שהממונה אישר בכתב לראש המנהלת כי קיבל העתק מהכללים כאמור בסעיף קטן (ב); הודיע הממונה כי אין לו התנגדות לכללים, יפורסמו הכללים אף לפני תום המועד האמור.

(ד) הממונה רשאי בתוך התקופה האמורה בסעיף קטן (ג) להורות על עיכוב פרסום הכללים ובלבד שלא יעשה כן אלא לאחר שפירט את הסתייגויותיו ונתן לראש המנהלת, או למי שראש המנהלת הסמיך לכך, הזדמנות לטעון את טענותיו נגד עיכוב פרסום הכללים.

(ה) עיכב הממונה פרסום כללים כאמור בסעיף קטן (ד), רשאי הוא לעשות אחת מאלה:

(1) להורות על ביטול העיכוב; ביטל הממונה את הנחייתו לעכב פרסומם של כללים, יפורסמו הכללים כאמור בסעיף קטן (ו);

(2) לפסול את הכללים מנימוקים שיפרט;

(3) להחזיר את הכללים בתוספת הערות למנהלת לדיון מחדש.

(ו) על אף האמור בכל דין ותחיקת ביטחון, הכללים יפורסמו על לוח המודעות שבמשרדי המנהלת כלל שישנם, בקובץ הכללים של המנהלת וכן באתר המרשתת של המנהלת.

מיום 12.8.2019

**תיקון מס' 1 (מס' 1820) תשע"ט-2019**

[קובץ המנשרים מס' 251](https://www.nevo.co.il/Law_word/law70/zava-0251.pdf) מחודש ספטמבר 2019 עמ' 9282

(א) המנהלת רשאית לקבוע כללים בדבר תשלום אגרות, היטלים או דמי השתתפות על ידי ~~כל אדם~~ כל מתיישב זולת המנהלת גופה, בכל עניין שהיא מחויבת או מוסמכת לטפל בו בתחום הפעלת הסמכות לפי צו זה.

8. מצא ראש המנהלת שקיים מפגע או ליקוי תשתית הפוגע בשלום המתיישבים, ביטחונם או בריאותם או באפשרותם לקיים חיים תקינים, יפנה לעיריית חברון ויבקשה לטפל במפגע או בליקוי התשתית האמור; לא טפל המפגע או ליקוי התשתית תוך זמן סביר, תהיה המנהלת רשאית לטפל בהם, לאחר קבלת אישור ראש המנהל האזרחי.

טיפול במפגעים ובליקויי תשתית

9. (א) לשם מילוי תפקידיה וסמכויותיה רשאית המנהלת לקיים ישיבות ולמנות ועדות מבין חבריה, ובלבד שיכהנו סבן שלושה חברים לפחות; הוקמה ועדה, תקבע המנהלת את תפקידיה וסמכויותיה והיא תמלא כל תפקיד שיוטל עליה על ידי המנהלת.

ישיבות המנהלת והוועדות

(ב) רוב חברי המנהלת או הוועדה הם מנין חוקי בישיבות; החלטות בישיבת המנהלת או בוועדה מוועדותיה יתקבלו ברוב קולותיהם של החברים המצביעים בישיבה שיש בה מניין חוקי; במקרה של מספר קולות שקול, קולו של ראש המנהלת יהווה הקול המכריע וככל שראש המנהלת לא ישתתף בישיבה, מספר קולות שקול פירושו הינו דחיית ההצעה.

10. הוראות סעיפים 58א ו-59 לתקנון המועצות המקומיות, יחולו בשינויים המחויבים.

ניגוד עניינים

11. (א) המנהלת, בהחלטת רוב חבריה, תמנה עורך דין שיהיה יועצה המשפטי של המנהלת, בין שהוא עובד המנהלת, במשרה מלאה או חלקית, ובין שאינו עובד המנהלת.

יועץ משפטי

(ב) על מינויו וכהונתו של היועץ המשפטי יחולו ההוראות החלות על עובדי המנהלת, אם הוא עובד המנהלת; לא היה היועץ המשפטי עובד המנהלת, יחולו הוראות סעיף 66כא לתקנון המועצות המקומיות, בשינויים המחויבים.

(ג) היועץ המשפטי למנהלת יעניק יעוץ משפטי למנהלת ולוועדותיה, לראש המנהלת ולעובדיה, בכל ענין הדרוש למילוי תפקידי המנהלת.

(ד) לצורך ביצוע תפקידו, יזומן היועץ המשפטי למנהלת לכל ישיבות המנהלת וועדותיה ותינתן לו הזדמנות לתת את חוות דעתו, בעל פה או בכתב, לפני קבלת כל החלטה.

10.[[2]](#footnote-2) (א) המנהלת, בהחלטת רוב חבריה, תמנה רואה חשבון אשר יהיה אחראי לבקר את הדו"חות הכספיים של המנהלת; רואה החשבון לא יהיה עובד המנהלת, ויבצע את עבודתו באופן בלתי תלוי במנהלת; מבלי לגרוע מכלליות האמור, מינוי וביטול מינוי של רואה חשבון טעונים אישור הממונה.

תקציב וכספים

(ב) ראש המנהל האזרחי, יתקין תקנות לעניין ניהול תקציב המנהלת, כספי ובקורת חשבונותיה.

11. 1 (א) מבלי לגרוע מהוראות סעיף 12, המנהלת, ברוב חבריה, תמנה מבקר פנימי, במשרה מלאה או חלקית, על פי הוראות צו המועצות המקומיות (שירות העובדים), התשכ"ו-1963, כפי תוקפו בישראל מעת לעת.

מבקר וסמכויותיו

(ב) אלה תפקידי המבקר –

(1) לבדוק אם פעולות המנהלת בוצעו כדין, בידי המוסמך לעשותן, תוך שמירה על טוהר המידות ועקרונות היעילות החיסכון;

(2) לבקר את הנהלת החשבונות של המנהלת ולבדוק אם דרכי החזקת רכושה והשמירה עליהם, מניחה את הדעת;

(3) לבדוק אם תוקנו הליקויים בהנהלת ענייני המנהלת, שעליהם הצביע המבקר או מי שמכהן כמבקר המדינה בישראל;

(4) המבקר יקבע, על פי שיקול דעתו, את הדרכים לביצוע בקורתו.

(ג) ראש המנהלת, חבריה ועובדיה ימציאו למבקר כל מידע, מסמך או גישה למסמכי המנהלת, לרכושה או לישיבות חבריה ונציגיה, הדרוש למבקר לשם ביצוע עבודת הביקורת, על פי דרישת המבקר.

(ד) הוראות פרק ז4 לתקנון המועצות המקומיות, ולמעט סעיפים 66כה, 66כח, ו-66כט יחול בשינויים המחויבים; ואולם ראש המנהל האזרחי רשאי לקבוע את השינויים האמורים בתקנות.

12. (א) המנהלת רשאית להעסיק עובדים לשם ביצוע סמכויותיה ותפקידה; העסקת עובדים במנהלת תעשה לפי הוראות סעיף קטן (ד).

עובדים

(ב) המנהלת, בהחלטת רוב חבריה, תמנה גזבר, שיהיה מורשה חתימה של המנהלת ויהיה אחראי לכלל פעולותיה בתחום הכספי ולניהול תקציביה וחשבונותיה.

(ג) על אף האמור בסעיף זה, רשאית המנהלת לערוך חוזה מיוחד עם אדם שיועסק במנהלת במקרים ולפי תנאים שיקבע הממונה.

(ד) הוראות פרק ז ו-ז2 לתקנון המועצות המקומיות, למעט סעיפים 61, 61/1, 61טו ו-61יז, יחולו בשינויים המחויבים; ואולם אם ראה ראש המנהל האזרחי כי קיימים טעמים מיוחדים רשאי הוא באישור הממונה, לקבוע בעניינים מסוימים הוראות מיוחדות לעניין עובדי המנהלת.

13. (א) בית משפט לעניינים מקומיים בקריית ארבע, מוסמך לדון בעניינים המפורטים בצו או לפיו, לרבות בתקנות שיוצאו מכוחו, ובלבד שמושא הדיון מצוי בתחום הפעלת הסמכות.

בית משפט לעניינים מקומיים

(ב) הוראות פרק ט"ז לתקנון המועצות המקומיות, למעט סעיפים 126, 126א, 137, 138, 139, ו-140א, יחולו בעניין זה בשינויים המחויבים.

14. ראש המנהל האזרחי רשאי להתקין תקנות בכל הנוגע לביצוע צו זה.

תקנות

15. (א) המנהלת תהא חליפתה של הוועדה לניהול עניינים מוניציפאליים בהתאם למינוי ראש המנהל האזרחי מיום 16 למאי 1983, ומיום 20 לנובמבר 1990 (להלן – הוועדה) לכל עניין ודבר ובלבד שבוצע בקשר למתן שירותים בתחום הפעלת הסמכות; ובכלל זה בנוגע לכלל ההתחייבויות, החובות, הזכויות, לרבות זכויות במקרקעין ובמיטלטלין ויתר ההתקשרויות המשפטיות, לרבות ביחס לעובדים.

יחסי חליפות בין המנהלת לועדה

(ב) מבלי לגרוע מהוראות סעיף קטן (א) המנהלת תהא חליפתה של הוועדה בכל הליך משפטי שיהיה תלוי ועומד ערב חתימת צו זה. אדם שערב חתימת צו זה הייתה לו עילת תביעה כנגד הוועדה, יראו את עילת התביעה כתקםה ביחס למנהלת. לעניין כל הליך משפטי, יראו מעשה שעשה אדם שהועסק על ידי הוועדה, במילוי תפקידו במסגרת העסקה זו, כמעשה שעשה עובד המנהלת במילוי תפקידו.

16. אין בצו זה ובתקנות שהותקנו מכוחו כדי לגרוע מכל דין או תחיקת בטחון, אלא אם נאמר במפורש אחרת בצו זה או בתקנות מכוחו.

שמירת דינים

17. תחילתו של צו זה מיום חתימתו, והוא יפורסם בקובץ מנשרים, צווים ומינויים.

תחילת תוקף

18. צו זה ייקרא בשם "צו בדבר מנהלת שירותים אזרחיים (יהודה והשומרון) (מס' 1789), התשע"ז-2017".

השם

ח' באלול התשע"ז (31 באוגוסט 2017) רוני נומה, אלוף

מפקד כוחות צה"ל

באזור יהודה והשומרון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [קובץ המנשרים מס' 246](http://www.nevo.co.il/Law_word/law70/zava-0246.pdf) מחודש מאי 2018 עמ' 8284.

   תוקן [קובץ המנשרים מס' 251](https://www.nevo.co.il/law_html/law70/zava-251.pdf) מחודש ספטמבר 2019 עמ' 9282 – תיקון מס' 1 (מס' 1820) תשע"ט-2019; תחילתו ביום 12.8.2019.

   [קובץ המנשרים מס' 263](https://www.nevo.co.il/law_html/law70/zava-0263.pdf) מחודש אוקטובר 2022 עמ' 12323 – תיקון מס' 2 (מס' 2126) תשפ"ב-2022; תחילתו ביום 3.7.2022. [↑](#footnote-ref-1)
2. הכפילות במספרי הסעיפים במקור. [↑](#footnote-ref-2)