יהודה והשומרון

צו בדבר מעצרים מינהליים (הוראת שעה) [נוסח משולב] (מס' 1591),   
תשס"ז-2007

רבדים בחקיקה

תוכן ענינים

|  |  |  |  |
| --- | --- | --- | --- |
| סעיף 1 | מעצר מינהלי | [Go](#Seif1) | 2 |
| סעיף 2 | ביצוע | [Go](#Seif13) | 2 |
| סעיף 3 | סייג להפעלת סמכות | [Go](#Seif14) | 2 |
| סעיף 4 | ביקורת שיפוטית על צו המעצר | [Go](#Seif7) | 2 |
| סעיף 5 | ערעור | [Go](#Seif10) | 3 |
| סעיף 6 | עיכוב ביצוע | [Go](#Seif11) | 3 |
| סעיף 7 | דיני ראיות | [Go](#Seif2) | 3 |
| סעיף 8 | דלתיים סגורות | [Go](#Seif3) | 3 |
| סעיף 9 | איסור אצילה | [Go](#Seif8) | 3 |
| סעיף 10 | ביטול צו | [Go](#Seif9) | 3 |
| סעיף 11 | תקנות | [Go](#Seif12) | 3 |
| סעיף 12 | הוראות מעבר | [Go](#Seif4) | 3 |
| סעיף 13 | תוקף | [Go](#Seif5) | 3 |
| סעיף 14 | השם | [Go](#Seif6) | 4 |

יהודה והשומרון

צו בדבר מעצרים מינהליים (הוראת שעה) [נוסח משולב] (מס' 1591),   
תשס"ז-2007[[1]](#footnote-1)\*

בתוקף סמכותי כמפקד כוחות צה"ל באזור ובהיותי סבור כי בשל הנסיבות המיוחדות הקיימות כיום באזור הדבר נחוץ לשם קיום הסדר הציבורי ובטחון האזור, ובהיותי סבור כי בשל כך יש לשוב ולנהוג באופן זמני על פי עקרונות המעצר המנהלי אשר היו נהוגים באזור עובר להוספת פרק ה1 - לצו בדבר הוראות בטחון, התש"ל-1970, הנני מצווה בזאת כהוראת שעה לאמור:

1. (א) היה למפקד כוחות צה"ל באזור או למפקד צבאי שהוסמך על ידו לעניין צו זה (להלן: מפקד צבאי) יסוד סביר להניח שטעמי בטחון האזור או בטחון הציבור מחייבים שאדם פלוני יוחזק במעצר, רשאי הוא, בצו בחתימת ידו, להורות על מעצרו של האדם לתקופה שתצוין בצו ושלא תעלה על שישה חודשים (להלן: צו מעצר).

מעצר מינהלי

(ב) היה למפקד צבאי יסוד סביר להניח, עקב פקיעת תוקפו של צו מעצר לפי סעיף קטן (א), שטעמי בטחון האזור או בטחון הציבור עדיין מחייבים את החזקתו של העצור במעצר, רשאי הוא, בצו בחתימת ידו, להורות מפעם לפעם על הארכת תוקפו של צו המעצר המקורי לתקופה שלא תעלה על שישה חודשים, ודין צו ההארכה לכל דבר כדין צו המעצר המקורי.

(ג) צו מעצר לפי סעיף זה יכול שיינתן שלא במעמד האדם שעל מעצרו הוא חל.

2. (א) צו מעצר לפי צו זה יבוצע על ידי חייל או שוטר, וישמש אסמכתא לחבישתו של עציר.

ביצוע

(ב) לא צוין מקום המעצר על גבי צו המעצר, יוחזק העציר במשמורת באחד מהמקומות הבאים:

(1) מתקן מעצר או מתקן כליאה, כהגדרתם בתחיקת הביטחון;

(2) בית סוהר, כמשמעו בפקודת בתי הסוהר [נוסח חדש], התשל"ב-1971, כפי תוקפה בישראל;

(3) בית סוהר צבאי כמשמעו בחוק השיפוט הצבאי, התשט"ו-1955, כפי תוקפו בישראל.

3. לא יפעיל מפקד צבאי סמכות לפי צו זה אלא אם הוא סבור כי הדבר הכרחי בגלל טעמי בטחון החלטיים.

סייג להפעלת סמכות

4. (א) נעצר אדם לפי צו זה, יובא תוך שמונה ימים מעת מעצרו כאמור לפני שופט כמשמעו בסעיף 3(ב)(1) לצו בדבר הוראות בטחון (יהודה והשומרון) (מס' 378), התש"ל-1970 (להלן: הצו בדבר הוראות בטחון), ובלבד שדרגתו לא תפחת מדרגת רס"ן. השופט רשאי לאשר את צו המעצר לבטלו או לקצר את תקופת המעצר שבו;

ביקורת שיפוטית על צו המעצר

לא הובא העציר לפני השופט ולא הוחל בדיון לפניו תוך שמונה ימים כאמור, ישוחרר העציר, זולת אם קיימת עילת אחרת למעצרו לפי כל דין ותחיקת בטחון.

(ב) השופט יבטל את צו המעצר אם הוכח לו שהטעמים שבגללם ניתן לא היו טעמים עניינים של בטחון האזור או של בטחון הציבור, או שניתן שלא בתום לב או מתוך שיקולים שלא לעניין.

5. החלטת שופט לפי סעיף 4, ניתנת לערעור לפני שופט של בית המשפט הצבאי לערעורים כמשמעו בסעיף 3(ב)(4) לצו בדבר הוראות בטחון, ויהיו לו כל הסמכויות שהוענקו לשופט לפי צו זה.

ערעור

6. (א) החליט שופט לפי סעיף 4 על ביטול צו מעצר או על קיצורו, והודיע בא-כוח המפקד הצבאי, בסמוך למתן ההחלטה, על רצונו לערער עליה, רשאי השופט לצוות על השהיית ביצוע השחרור לתקופה שלא תעלה על 72 שעות; לעניין זה לא יבואו שבתות ומועדים במניין השעות.

עיכוב ביצוע

(ב) הגיש בא כוח המפקד הצבאי ערעור על החלטת שופט לפי סעיף 4, תהא לשופט בית המשפט הצבאי לערעורים סמכות לצוות על השהיית ביצוע השחרור עד להחלטה בערעור.

(ג) החליט שופט של בית המשפט הצבאי לערעורים בהליך לפי סעיף 5 על ביטול צו מעצר או על קיצורו, יהא השופט רשאי, לבקשת בא-כח המפקד הצבאי, ומטעמים מיוחדים שיירשמו, להשהות את ביצוע השחרור לתקופה שלא תעלה על 72 שעות; לעניין זה לא יבואו שבתות ומועדים במניין השעות.

תיקון מס' 1 (מס' 1619) תשס"ט-2008

מיום 7.10.2008

**תיקון מס' 1 (מס' 1619) תשס"ט-2008**

[קובץ המנשרים מס' 227](http://www.nevo.co.il/Law_word/law70/zava-0227.pdf) מחודש דצמבר 2008 עמ' 5341

(ג) החליט שופט של בית המשפט הצבאי לערעורים בהליך לפי סעיף 5 על ביטול צו מעצר או על קיצורו, יהא השופט רשאי, לבקשת בא-כח המפקד הצבאי, ומטעמים מיוחדים שיירשמו, להשהות את ביצוע השחרור לתקופה שלא תעלה על 72 שעות; לעניין זה לא יבואו שבתות ומועדים במניין השעות.

7. (א) בהליכים לפי סעיפים 4 ו-5 מותר לסטות מדיני הראיות אם השופט משוכנע שהדבר יועיל לגילוי האמת ולעשיית משפט צדק.

דיני ראיות

(ב) כל אימת שיוחלט לסטות מדיני הראיות יירשמו הטעמים שהניעו למתן ההחלטה.

(ג) בהליכים לפי סעיפים 4, ו-5 רשאי השופט לקבל ראיה אף שלא בנוכחות העציר או בא כוחו או בלי לגלותה להם אם אחרי שעיין בראיה או שמע טענות, אף שלא בנוכחות העציר ובא כוחו, שוכנע שגילוי הראיה לעציר או לבא כוחו עלול לפגוע בבטחון האזור או בבטחון הציבור. הוראה זו אינה גורעת מכל זכות שלא למסור ראיה לפי סעיף 9א לצו בדבר הוראות בטחון.

8. (א) הדיונים בהליכים לפי צו זה יתקיימו בדלתיים סגורות.

דלתיים סגורות

(ב) בכפוף לאמור בסעיף 7(ג) רשאי העציר להיות נוכח בכל דיון בעניינו.

9. סמכויות מפקד צבאי לפי צו זה אינן ניתנות לאצילה.

איסור אצילה

10. מפקד צבאי רשאי בכל שלב לבטל או לקצר צו מעצר שהוראות צו זה חלות עליו.

ביטול צו

11. מפקד כוחות צה"ל באזור רשאי להתקין תקנות לביצועו של צו זה, ובכללן תקנות הקובעות את סדרי הדין בהליכים לפי צו זה ואת המועד להגשת ערעור ולעשיית פעולה אחרת לפי צו זה.

תקנות

12. (א) צו מעצר אשר הוצא מכח פרק ה1 - לצו בדבר הוראות בטחון, קודם תחילת תוקפו של צו זה, יראו אותו כאילו הוצא מכח צו זה, בין אם נסתיימו לגביו הליכי האישור על פי סעיף 87ב לצו בדבר הוראות בטחון או העיון התקופתי על פי סעיף 87ג לצו בדבר הוראות בטחון ובין אם לאו.

הוראות מעבר

(ב) הוראות פרק ה1 - לצו בדבר הוראות בטחון וכל תקנה שהוצאה מכוחו, לא יחולו על צו מעצר שצו זה חל עליו.

(ג) על אף האמור בסעיף קטן (ב) לעיל, על החזקתם במעצר באזור של עצורים מכח צו זה יחולו התקנות בדבר מעצר מינהלי (תנאי החזקה במעצר מינהלי) (יהודה והשומרון), התשמ"ב-1981.

(ד) על אף האמור בסעיף 5 בצו זה, לא תהא לעציר זכות ערעור על צו מעצר שהוצא מכח פרק ה1 - לצו בדבר הוראות בטחון קודם תחילתו של צו זה, ואשר נסתיימו לגביו הליכי ערעור לפי סעיף 87ה לצו בדבר הוראות בטחון, או הליכי העיון התקופתי לפי סעיף 87ג לצו בדבר הוראות בטחון.

(ה) היה תלוי ועומד, עם תחילת תוקפו של צו זה, הליך אישור, ערעור או עיון תקופתי, לפי פרק ה1 - לצו בדבר הוראות בטחון – ייפסק מיד.

13. (א) צו זה יעמוד בתוקף עד למתן הוראה אחרת על ידי מפקד כוחות צה"ל באזור.

תוקף

(ב) על אף האמור בסעיף קטן (א), נעצר אדם על פי צו מעצר אשר חלות עליו הוראות צו זה, ימשיכו לחול עליו הוראות צו זה עד לתום תוקפו של צו המעצר הנזכר לעיל, גם אם בינתיים פג תוקפו של צו זה.

14. צו זה ייקרא: "צו בדבר מעצרים מינהליים (הוראת שעה) [נוסח משולב] (יהודה והשומרון) (מס' 1591), התשס"ז-2007".

השם

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [קובץ המנשרים מס' 221](http://www.nevo.co.il/Law_word/law70/zava-0221.pdf) מחודש מרץ 2008 עמ' 4825.

   הודעה על נוסח המשולב שיבוא במקום הצו בדבר מעצרים מנהליים (הוראת שעה) (יהודה והשומרון) (מס' 1226), תשמ"ח-1988 כמפורט בפרסום מיום 7.3.2007; תחילת תוקף הנוסח המשולב ביום 15.3.2007.

   תוקן [קובץ המנשרים מס' 227](http://www.nevo.co.il/Law_word/law70/zava-0227.pdf) מחודש דצמבר 2008 עמ' 5341 – תיקון מס' 1 (מס' 1619) תשס"ט-2008; תחילתו ביום 7.10.2008. [↑](#footnote-ref-1)