יהודה והשומרון

צו בדבר שיקום מחצבות (יהודה והשומרון) (מס' 1823), תש"ף-2019

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
|  | פרק 1: מתן הודעה לשיקום מחצבה | [Go](#med0) | 3 |
| סעיף 2 | הודעה בדבר הצורך בשיקום מחצבה | [Go](#Seif7) | 3 |
| סעיף 3 | מסירת הודעת השיקום למחזיק במחצבה | [Go](#Seif8) | 3 |
| סעיף 4 | השגה על הודעת השיקום | [Go](#Seif4) | 3 |
|  | פרק 2: שיקום מחצבה המצויה באדמות מדינה | [Go](#med1) | 3 |
| סעיף 5 | הכנת תוכנית שיקום למחצבה המצויה באדמות מדינה | [Go](#Seif5) | 3 |
| סעיף 6 | פרסום מכרז לצורך ביצוע עבודות השיקום | [Go](#Seif6) | 3 |
|  | פרק 3: שיקום מחצבה המצויה במקרקעין פרטיים | [Go](#med2) | 4 |
|  | סימן א: תכנון | [Go](#hed20) | 4 |
| סעיף 7 | הכנת תוכנית שיקום למחצבה המצויה במקרקעין פרטיים | [Go](#Seif2) | 4 |
| סעיף 8 | הגשת תוכנית לשיקום מחצבה על ידי המחזיק כדין במקרקעין | [Go](#Seif3) | 4 |
| סעיף 9 | הגשת תוכנית לשיקום מחצבה המצויה במקרקעין פרטיים על ידי המפקח | [Go](#Seif9) | 4 |
| סעיף 10 | עיון בתוכנית שיקום שהגיש המפקח | [Go](#Seif10) | 4 |
|  | סימן ב: ביצוע השיקום במחצבה המצויה במקרקעין פרטיים | [Go](#hed21) | 4 |
| סעיף 11 | הודעה על ביצוע השיקום במחצבה המצויה במקרקעין פרטיים | [Go](#Seif11) | 4 |
| סעיף 12 | שיקום בידי מחזיק כדין במקרקעין | [Go](#Seif12) | 4 |
| סעיף 13 | השגה על אבני הדרך | [Go](#Seif13) | 4 |
| סעיף 14 | התראה בגין אי עמידה באבני הדרך לשיקום | [Go](#Seif14) | 5 |
| סעיף 15 | שיקום בידי המפקח | [Go](#Seif15) | 5 |
| סעיף 16 | שיקום שלא ברשות בידי המפקח | [Go](#Seif16) | 5 |
| סעיף 17 | קרן לשיקום מחצבות | [Go](#Seif17) | 5 |
| סעיף 18 | תחילה | [Go](#Seif18) | 5 |
| סעיף 19 | שם | [Go](#Seif19) | 5 |
|  | התוספת | [Go](#med3) | 5 |

יהודה והשומרון

צו בדבר שיקום מחצבות (יהודה והשומרון) (מס' 1823), תש"ף-2019[[1]](#footnote-1)\*

בתוקף סמכותי כמפקד כוחות צה"ל באזור ויתר סמכויותיי על פי כל דין ותחיקת ביטחון, והואיל ואני סבור שהדבר דרוש לטובת האוכלוסייה באזור ולשמירת הסדר הציבורי בו, הנני מצווה בזאת לאמור:

1. בצו זה –

הגדרות

"אדמות מדינה" – אדמות שמעמדן הוא של "רכוש ממשלתי", כהגדרתו בצו בדבר רכוש ממשלתי (יהודה והשומרון) (מס' 59), תשכ"ז-1967;

"אבני דרך" – פירוט עבודות השיקום הנדרשות ולוח הזמנים הנדרש לביצוע אותן העבודות;

"בעל זכות במקרקעין" – כהגדרתו בצו בדבר מקרקעין (עיון במרשמים) (יהודה והשומרון) (מס' 1737), התשע"ד-2014;

"היום הקובע" – כ"ח באייר תשכ"ז (7 ביוני 1967);

"המנהל האזרחי" – המנהל האזרחי לאזור יהודה ושומרון, כמשמעותו בצו בדבר הקמת מנהל אזרחי (יהודה והשומרון) (מס' 947), התשמ"ב-1981;

"הסדרה נופית ובטיחותית" – כלל הפעולות הנדרשות לביצוע על ידי קמ"ט מכרות, הקבועות בתוכנית החציבה או ברישיון החציבה;

"הסכם התקשרות" – הסכם אשר מסדיר את היחסים החוזיים שבין הגורם המשקם של המחצבה לבין המנהל האזרחי;

"הקרן" – הקרן לשיקום מחצבות שתוקם על ידי ראש המנהל האזרחי, לפי סעיף 17 לצו זה;

"ועדת מכרזים" – ועדת המכרזים של המנהל האזרחי, אשר חבריה מונו על ידי ראש המנהל האזרחי;

"חוק התכנון" – חוק תכנון ערים, כפרים ובנינים, מס' 79 לשנת 1966 כפי שתוקן בצו בדבר תכנון ערים, כפרים ובנינים (יהודה והשומרון) (מס' 418), התשל"א-1971, והתקנות שהוצאו מכוחו;

"מוסד תכנון" – כל רשות באזור שיש לה סמכות בעניין תכניות או רישיונות לפי חוק התכנון;

"מחזיק במחצבה" – לרבות בעלי המחצבה, מי שהפעיל או שמפעיל אותה למעשה, בין אם ניתן לו רישיון חציבה ובין אם לאו, בין אם ניתן לו היתר בניה ובין אם לאו;

"מחצבה" – מכרה שכרוהו על מנת לחצוב מתוכו אבן, צפחה, שחם וכל מיני אבני געש או סלעים מטמורפיים אחרים, צור (קווארטץ), שיש, חלמיש, גיר, חצץ, חול, חמר וגבס, ואין היא כוללת חציבת אבנים לשריפת סיד באזורים השמורים ליערות, כמוגדר בחוקי היעור והיערות;

"אבנים" לעניין הגדרה זו – אבני סיד, אבני חול, אבן חוד סידית או בזלת, אך לא צור, שיש או אבני געש;

"מחזיק כדין במקרקעין" – בעל זכות במקרקעין או מי שקיבל את הסכמתו של בעל הזכות במקרקעין להחזקה במקרקעין שבה מצויה מחצבה;

"מפקח" – קצין המטה לענייני מכרות במנהל האזרחי;

"מקרקעין פרטיים" – מקרקעין שאינם רכוש ממשלתי כהגדרתם בצו בדבר רכוש ממשלתי (יהודה והשומרון) (מס' 59), התשכ"ז-1967;

"עבודות שיקום" – כלל הפעולות הנדרשות לצורך ביצוע תוכנית שיקום מאושרת;

"פעולות השיקום" – כלל הפעולות הנעשות, בין אם על ידי המנהל האזרחי ובין אם על ידי גורם אחר, לצורך שיקום המחצבה, ובכלל זה פעולות לקידום תוכנית השיקום למחצבה;

"רישיון חציבה" – היתר לחציבה שניתן מאת קצין המטה לענייני מכרות, בהתאם לסמכותו לפי הצו בדבר ניצול אוצרות טבע (יהודה והשומרון) (מס' 389), התש"ל-1970;

"תוכנית לשיקום מחצבה" – תוכנית שיקום, אשר מטרתה לקבוע ייעוד חדש לשטח המחצבה, או להשיב את שטח המחצבה לייעודו ביום הקובע;

"תוכנית שיקום מאושרת" – תוכנית לשיקום מחצבה, אשר נכנסה לתוקפה בהתאם להוראות חוק התכנון.

פרק 1: מתן הודעה לשיקום מחצבה

2. (א) ראה המפקח שניצול מחצבה פלונית או חלק ממנה הופסק, או שראוי להפסיקו, רשאי הוא להודיע למחזיק במחצבה, בהודעה מנומקת בכתב, כי אתר המחצבה טעון שיקום, באופן ובתקופת הזמן שייקבעו לעניין זה על ידי המפקח בהודעה (להלן – הודעת שיקום); הודעת השיקום תימסר לפי הנוסח המפורט בתוספת לצו זה, בהתאם להוראות הוצאת ומסירת הודעות בחוק התכנון.

הודעה בדבר הצורך בשיקום מחצבה

(ב) הייתה מחצבה פלונית מצויה על מקרקעין פרטיים, ימסור המפקח הודעת שיקום, לאחר קבלת אישורו של ראש המנהל האזרחי. הודעת השיקום תישלח למחזיק במחצבה ולבעל זכות במקרקעין.

(ג) אין בהודעה כאמור בסעיף זה, כדי לגרוע מחובה של המחזיק במחצבה לבצע פעולות על פי כל דין, תחיקת הביטחון, פסק דין, תוכנית או רישיון, ככל שישנם, ובכלל זה ביצוע כלל פעולות ההסדרה הנופית והבטיחותית.

3. לא היה ידוע בעת מתן הודעת השיקום מי הוא המחזיק במחצבה, והתקיימו הוראות הוצאת ומסירת הודעות כאמור בסעיף 2, רשאי המפקח למסור הודעת שיקום, בכל דרך שתראה לו כסבירה בנסיבות העניין, לרבות תלייתה במקום בולט בתחום המקרקעין הנוגעים בדבר.

מסירת הודעת השיקום למחזיק במחצבה

4. (א) המחזיק במחצבה, או הוראה עצמו נפגע מהודעת השיקום, רשאי להגיש השגה לידי ראש המנהל האזרחי; ההשגה תוגש בתוך 30 ימים ממועד מתן הודעת השיקום.

השגה על הודעת השיקום

(ב) הוגשה השגה כאמור בסעיף קטן (א), יידחה ביצוען של פעולות השיקום עד לאחר קבלת הכרעתו של ראש המנהל האזרחי בהשגה.

(ג) ראש המנהל האזרחי ידון בהשגה ויהיה רשאי לאשר, לבטל או לאשר בשינויים את הודעת השיקום.

(ד) החלטתו של ראש המנהל האזרחי בהשגה תינתן תוך 60 ימים מיום המצאתה לו. ראה ראש המנהל האזרחי, כי לא ניתן להכריע בהשגה בתוך פרק הזמן האמור, רשאי הוא, מטעמים מיוחדים שיירשמו, להאריך את המועד למתן ההכרעה בהשגה ב-30 ימים; הודעה בדבר הארכת מועד תועבר למגיש ההשגה.

פרק 2: שיקום מחצבה המצויה באדמות מדינה

5. (א) שלח המפקח הודעת שיקום לגבי מחצבה המצויה באדמות מדינה, ולא הוגשה השגה כאמור בסעיף 4 או שהוגשה השגה כאמור ונדחתה, יכין המפקח תוכנית לשיקום המחצבה, כפי שיראה לנכון בנסיבות העניין, אשר תוגש לאישור מוסד התכנון המתאים, בהתאם להוראות חוק התכנון.

הכנת תוכנית שיקום למחצבה המצויה באדמות מדינה

(ב) הוראות סעיף קטן (א) לא יחולו, מקום שהייתה תוכנית מאושרת לשיקום המחצבה שחלה על שטח המחצבה, ושכללה הוראות מספקות לדעת המפקח, בדבר שיקום שטח המחצבה.

6. (א) נכנסה תוכנית לשיקום מחצבה לתוקף והונפקו מכוחה היתרי בנייה, יפרסם המנהל האזרחי מכרז לצורך ביצוע עבודות השיקום.

פרסום מכרז לצורך ביצוע עבודות השיקום

(ב) על אף האמור בסעיף קטן (א), היה שוויין המוערך של עבודות השיקום הנדרשות נמוך מ-50,000 ש"ח, רשאי המנהל האזרחי שלא לצאת למכרז, ולפנות בכתב לשלושה קבלנים, לכל הפחות, לצורך קבלת הצעות מחיר לביצוע עבודות השיקום הנדרשות, בהתאם לתוכנית השיקום המאושרת.

פרק 3: שיקום מחצבה המצויה במקרקעין פרטיים

סימן א: תכנון

7. שלח המפקח הודעת שיקום לגבי מחצבה המצויה במקרקעין פרטיים, רשאי מחזיק כדין במקרקעין, להודיע למפקח בכתב, תוך 30 ימים מיום קבלת הודעת השיקום, או מיום הכרעתו של רמ"א כאמור בסעיף 4(ד), לפי המאוחר, כי ברצונו להכין בעצמו תוכנית לשיקום המחצבה.

הכנת תוכנית שיקום למחצבה המצויה במקרקעין פרטיים

8. (א) הודיע מחזיק כדין במקרקעין כאמור בסעיף 7, יגיש למוסד התכנון המתאים תוכנית לשיקום המחצבה תוך 90 ימים מיום שהודיע על רצונו להכין תוכנית כאמור. המפקח רשאי להאריך את המועד מטעמים שיירשמו.

הגשת תוכנית לשיקום מחצבה על ידי המחזיק כדין במקרקעין

(ב) תוכנית כאמור בסעיף קטן (א) תוגש למוסד התכנון המתאים בהתקיים התנאים הבאים:

(1) תוכנית השיקום תכלול הוראות בדבר שיקום כלל השטח אליו מתייחסת הודעת השיקום;

(2) תוכנית השיקום תוגש בהתאם להנחיותיו של המפקח.

9. לא הודיע המחזיק כדין במקרקעין למפקח על רצונו להכין תכנית לפי סעיף 7, או לא הייתה קיימת תכנית בתוקף או לא עמדה התכנית בתנאים הקבועים בסעיף 8, יכין המפקח, לאחר התייעצות עם ראש המנהל האזרחי, תכנית לשיקום המחצבה ויגישה לאישור מוסד התכנון המתאים.

הגשת תוכנית לשיקום מחצבה המצויה במקרקעין פרטיים על ידי המפקח

10. אושרה תוכנית שיקום שהגיש המפקח, יודיע המפקח למחזיק כדין במקרקעין, בהודעה כאמור בסעיף 9, על המקום והזמן בהם אפשר יהיה לעיין בתכנית השיקום המאושרת.

עיון בתוכנית שיקום שהגיש המפקח

סימן ב: ביצוע השיקום במחצבה המצויה במקרקעין פרטיים

11. אושרה תוכנית שיקום לפי סימן א' לפרק זה, יודיע המפקח למחזיק כדין במקרקעין, כי באפשרותו לשקם את המחצבה, בהתאם לתוכנית שאושרה, באחת מדרכים אלה, לפי בחירתו:

הודעה על ביצוע השיקום במחצבה המצויה במקרקעין פרטיים

(א) שיקום המחצבה בעצמו לפי הוראות סעיף 12;

(ב) שיקום המחצבה באמצעות המפקח או מי מטעמו לפי הוראות סעיף 15.

12. (א) הודיע המחזיק כדין במקרקעין כי ברצונו לשקם את המחצבה בעצמו כאמור בסעיף 11(א), ימציא לאישורו של המפקח, תוך 30 ימים מהמועד שבו הודיע כאמור, אבני דרך לשיקום המחצבה. המפקח רשאי להאריך את המועד להמצאת אבני הדרך מטעמים שיירשמו.

שיקום בידי מחזיק כדין במקרקעין

(ב) בבחינת אישור אבני הדרך שהוגשו למפקח, רשאי המפקח לדחות את אבני הדרך לביצוע עבודות השיקום שהוגשו, מן הטעמים הבאים, ויפרט את הנימוקים להחלטתו:

(1) אבני הדרך לא עומדות בהוראות תכנית השיקום המאושרת;

(2) לוחות הזמנים המוצעים באבני הדרך אינם סבירים. לעניין זה ישקול המפקח את משך זמן העבודה הנדרש לביצוע עבודות השיקום ואת הפגיעה הנגרמת מעיכוב שיקומה של המחצבה;

(3) טעמים אחרים שיירשמו.

(ג) אישר המפקח לפי הוראות סעיף קטן (א), את אבני הדרך, ישקם המחזיק כדין במקרקעין את המחצבה בהתאם לאבני הדרך שאושרו.

(ד) החליט המפקח לדחות את אבני הדרך, יגיש מחזיק כדין במקרקעין תוך 14 יום אבני דרך בהתאם להוראות המפקח.

13. (א) על החלטת המפקח לדחות את אבני הדרך לפי סעיף 12(ב), רשאי המחזיק כדין במקרקעין להשיג בפני ראש המנהל האזרחי, בתוך 30 ימים מיום קבלת ההחלטה.

השגה על אבני הדרך

(ב) הוגשה השגה כאמור בסעיף קטן (א), יידחה ביצוען של פעולות השיקום עד לאחר קבלת הכרעתו של ראש המנהל האזרחי בהשגה.

(ג) החלטת ראש המנהל האזרחי בהשגה תינתן תוך 30 ימים מיום המצאתה לו. ראה ראש המנהל האזרחי, כי לא ניתן להכריע בהשגה בתוך פרק הזמן האמור, רשאי הוא, מטעמים מיוחדים שיירשמו, להאריך את המועד למתן ההכרעה בהשגה ב-30 ימים; הודעה בדבר הארכת מועד תועבר למגיש ההשגה.

14. ראה המפקח כי מחזיק כדין במקרקעין אינו מקדם בשקידה הראויה את עבודות השיקום בהתאם לאבני הדרך ימסור על כך הודעה למחזיק כדין במקרקעין; בהודעה כאמור תינתן התראה, לפיה ככל שלא יותקנו הליקויים הנדרשים בפרק זמן שיצוין בהודעה, יהיה רשאי המפקח להמשיך ולקדם את עבודות השיקום, באמצעות כל גורם שיקבע על ידו.

התראה בגין אי עמידה באבני הדרך לשיקום

15. הודיע המחזיק כדין במקרקעין כי ברצונו שהמפקח יבצע את עבודות השיקום כאמור בסעיף 11(ב), יהיה רשאי המפקח לשקם את השטח כאמור בסעיף 6 לצו.

שיקום בידי המפקח

16. (א) במקרים הבאים יהיה רשאי המפקח, באישור ראש המנהל האזרחי לבצע את עבודות השיקום, בהתאם להוראות התוכנית שאושרה:

שיקום שלא ברשות בידי המפקח

(1) לא הודיע המחזיק כדין במקרקעין בתוך 30 ימים על בחירתו כאמור בסעיף 11 או שהודיע על סירובו לשקם את המחצבה;

(2) לא הגיש מחזיק כדין במקרקעין אבני דרך לאישורו של המפקח בהתאם להוראות סעיף 12(א)) או (12(ד));

(3) המחזיק כדין במקרקעין אינו מקדם בשקידה ראויה את עבודות השיקום ולא תיקן את הליקויים שמסר לו המפקח בהודעה בהתאם לסעיף 14.

(ב) החליט המפקח לשקם את המחצבה כאמור בסעיף קטן (א) יהיה רשאי לשם כך להיכנס לחצרים ולנקוט באמצעים הדרושים לביצוע השיקום, בכפוף להוראות כל דין ותחיקת הביטחון.

17. (א) ראש המנהל האזרחי רשאי להקים בתקנות קרן לשיקום מחצבות (להלן – הקרן).

קרן לשיקום מחצבות

(ב) בתקנות כאמור רשאי ראש המנהל האזרחי –

(1) לקבוע את הרכב הנהלת הקרן, דרכי עבודתה וסמכויותיה;

(2) לחייב את מחזיק המחצבה לשלם לקרן תמלוגים לפי סוג וכמות החומר שנחצב בה, או לפי אחוזים מהכנסות המחצבה, או לפי קני-מידה סבירים אחרים שייקבעו בין לכלל המחצבות ובין לסוגים שבהן;

(3) להתנות מתן רישיון חציבה בהעברת התמלוגים לקרן, כפי שייקבעו על ידו;

(4) לקבוע הוראות בדבר החזר ההוצאות, כולן או מקצתן, למחזיק כדין ששיקם את המחצבה בעצמו, או לכל גורם אשר שיקם את המחצבה בהתאם לצו, או לכל גורם אשר בו הסתיימה הנהלת הקרן, לרבות הוראות בדבר תשלום מקדמות.

18. תחילת תוקפו של צו זה ביום חתימתו.

תחילה

19. צו ייקרא: "צו בדבר שיקום מחצבות (יהודה והשומרון) (מס' 1823), התש"ף-2019".

שם

ח' בתשרי התש"ף (7 באוקטובר 2019) נדב פדן, אלוף

מפקד כוחות צה"ל

באזור יהודה והשומרון

התוספת

(סעיף 2)


תאריך:       ת.ד. 37 בית אל

טל': 02-9977030/31

פקס: 02-9977713

**המנהל האזרחי לאזור יהודה ושומרון**


**קצין מטה לענייני מכרות**



**הודעה בדבר הצורך בשיקום מחצבה**




בתוקף סמכותי מכוח סעיף 2(א) לצו בדבר שיקום מחצבות (יהודה והשומרון) (מס' 1823), התש"ף-2019 (להלן – הצו בדבר שיקום מחצבות), ומכוח הסמכות שהואצלה לי על ידי ראש המנהל האזרחי על פי הצו בדבר ניצול אוצרות טבע (יהודה ושומרון) (מס' 389), תש"ל-1970, הנני נותן הודעה זו:




1. הריני להודיע בזאת, כי תא השטח, המצוי בעזר המצורף להודעה זו, טעון שיקום.




2. על כן, יש להפסיק את כל פעולות החציבה המתבצעת בתא שטח זה, באופן מיידי/בתוך פרק זמן של       מיום מתן הודעה זו, ובלבד שלא יופקו בתקופה זו תוצרי חציבה בהיקף העולה על       טון.




3. הרואה עצמו נפגע מהודעה זו, רשאי להגיש השגה לידי ראש המנהל האזרחי בתוך 30 יום מיום מתן הודעה זו.




4. על מחזיק כדין במקרקעין, במחצבה המצויה על גבי מקרקעין פרטיים, המעוניין להכין בעצמו תוכנית לשיקום המחצבה, בכפוף-להוראות הצו בדבר שיקום מחצבות והתקנות שיצאו מכוחו, להודיע לי בתוך 30 יום מיום מתן הודעה זו, כי ברצונו לפעול ולהכין תוכנית לשיקום המחצבה.



5. ניתן יהיה לעיין בתוכנית השיקום למחצבה, לכשתידון בפני מוסד התכנון המתאים, בהתאם להוראות חוק התכנון, כהגדרתם בצו בדבר שיקום מחצבות.



6. יודגש, כי ככל שהמנהל האזרחי, יפעל לביצוע פעולות שיקום של חציבה שבוצעה בניגוד לכל דין, תחיקת ביטחון, פסק דין, תוכנית או רישיון, רשאי יהיה המנהל האזרחי לדרוש ממחזיק המחצבה לשפות את המנהל האזרחי.



בברכה,



גד אבידור



קמ"ט מכרות



[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [קובץ המנשרים מס' 252](https://www.nevo.co.il/law_html/law70/zava-0252.pdf) מחודש אפריל 2020 עמ' 9421. [↑](#footnote-ref-1)