יהודה והשומרון

תקנות בדבר העברת טובין (החזקת רכבים פסולים) (יהודה והשומרון), תשע"ט-2019

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | החזקת רכב פסול | [Go](#Seif3) | 2 |
| סעיף 3 | איסור על החזקת רכב פסול | [Go](#Seif4) | 2 |
| סעיף 4 | סמכות תפיסה | [Go](#Seif2) | 2 |
| סעיף 5 | הודעה על תפיסה | [Go](#Seif5) | 2 |
| סעיף 6 | השגה | [Go](#Seif6) | 2 |
| סעיף 7 | התנאת השחרור | [Go](#Seif7) | 2 |
| סעיף 8 | השמדת הרכב | [Go](#Seif8) | 2 |
| סעיף 9 | תחילה | [Go](#Seif9) | 2 |
| סעיף 10 | השם | [Go](#Seif10) | 3 |

יהודה והשומרון

תקנות בדבר העברת טובין (החזקת רכבים פסולים) (יהודה והשומרון), תשע"ט-2019[[1]](#footnote-1)\*

בתוקף לפי סעיף 2א לצו בדבר העברת טובין (יהודה והשומרון) (מס' 1252), התשמ"ח-1988, הנני מורה בזאת לאמור:

1. בתקנות אלה:

הגדרות

"רכב פסול" – רכב באובדן גמור, רכב שיצא מכלל שימוש, רכב שלא חידשו את רישיונו 24 חודשים לאחר פקיעתו, ורכב שניתנה לגביו הודעת אי שימוש כמשמעותם בתקנות התעבורה, התשכ"א-1961, כפי תוקפן בישראל מעת לעת, וכן מסגרת המרכב של רכב כאמור או חלק ממנה;

"מגרש" – מקום שנקבע על ידי הממונה כמקום לאחזקת כלי רכב פסולים;

"הוצאות פינוי ואחזקה" – הוצאות תפיסת הרכב הפסול, הובלתו למגרש כאמור בהוראות וכן הוצאות האחזקה של הרכב הפסול, לרבות הוצאות ביטוח ושמירה, בסכום שייקבע על ידי הממונה;

"הממונה" – מי שמונה על-ידי כממונה לעניין תקנות אלה.

2. החזקה של רכב פסול בתוך האזור טעונה היתר.

החזקת רכב פסול

3. (א) לא יחזיק אדם רכב פסול ללא היתר מאת מפקד צבאי או מי מטעמו.

איסור על החזקת רכב פסול

(ב) החזקה של רכב פסול תותר אך אם הועבר לאזור כדין והוסרו ממנו גלגלי הרכב וכלכל ההגה נותק ממוט ההגה.

4. (א) החזיק אדם ברכב פסול מבלי שניתן היתר לכך לפי תקנה 2, או בסטייה מהוראות ההיתר, רשאי שוטר, חייל צה"ל או בעל תפקיד שהוסמך לכך על ידי המפקד הצבאי, לתפוס את הרכב הפסול ולהעבירו למגרש.

סמכות תפיסה

(ב) למען הסר ספק, רשאי שוטר או חייל צה"ל לבצע כל פעולה הדרושה לשם ביצוע תפיסת הרכב הפסול והעברתו למגרש.

5. (א) נתפס רכב פסול כאמור בתקנה 4, תימסר הודעה בכתב למי שהחזיק ברכוש בעת התפיסה.

הודעה על תפיסה

(ב) לא היה ידוע מי הוא המחזיק ברכוש בעת תפיסתו, תושאר ההודעה במקום בולט, הסמוך למקום תפיסתו של הרכב.

6. (א) נתפס רכב כאמור בתקנה 4, רשאי מי שרואה עצמו נפגע מכך להגיש השגה בכתב תוך 21 ימים ממועד תפיסת הרכב לממונה.

השגה

(ב) הממונה או קצין משטרה שיוסמך על ידו, בדרגת מפקח ומעלה, רשאי לקבל השגה שהושגה בפניו, כולה או מקצתה, או לדחותה.

7. הוחלט לשחרר רכב פסול לפי תקנה 6(ב), רשאי קצין משטרה בדרגת מפקח ומעלה שהוסמך על ידי הממונה להתנות את שחרור הרכב בתנאים שיקבע, לרבות בתשלום הוצאות התפיסה והאחזקה.

התנאת השחרור

8. לא הוגשה בקשה לשחרור הרכב בתוך 21 ימים, או הוגשה בקשה כאמור ונדחתה, רשאי המפקד הצבאי או מי שהוסמך לכך על ידו, בתום שבוע ימים מחלוף פרק הזמן להגשת השגה או ממועד דחייתה, לפי העניין, לנהוג ברכוש בכל דרך שתיראה לו, לרבות בדרך השמדתו.

השמדת הרכב

9. תחילתן תוקפן של תקנות אלה בתוך 45 יום מיום חתימתן.

תחילה

10. תקנות אלה תיקראנה: "תקנות בדבר העברת טובין (החזקת רכבים פסולים) (יהודה והשומרון), התשע"ט-2019.

השם

י"ד בשבט התשע"ט (20 בינואר 2019) אחוות בן חור, תת-אלוף

ראש המנהל האזרחי

באזור יהודה והשומרון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [קובץ המנשרים מס' 249](https://www.nevo.co.il/law_html/law70/zava-0249.pdf) מחודש מרץ 2019 עמ' 8829. [↑](#footnote-ref-1)