יהודה והשומרון

תקנות בדבר מעצר מינהלי (תנאי החזקה במעצר מינהלי) (יהודה והשומרון), תשמ"ב-1981

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | החזקה בנפרד | [Go](#Seif7) | 2 |
| סעיף 3 | החזקה במעצר יחיד | [Go](#Seif8) | 2 |
| סעיף 4 | לבוש | [Go](#Seif4) | 2 |
| סעיף 5 | קבלת אוכל ומצרכי מזון | [Go](#Seif5) | 2 |
| סעיף 6 | בדיקה וטיפול רפואי | [Go](#Seif6) | 2 |
| סעיף 7 | טיול | [Go](#Seif2) | 3 |
| סעיף 8 | זכות לקבלת חפצים אישיים | [Go](#Seif3) | 3 |
| סעיף 9 | עבודה | [Go](#Seif9) | 3 |
| סעיף 10 | קבלת סיגריות | [Go](#Seif10) | 3 |
| סעיף 11 | ביקור אצל עציר | [Go](#Seif11) | 3 |
| סעיף 12 | ביקור של עורך דין אצל עציר | [Go](#Seif13) | 3 |
| סעיף 13 | הוכחות בביקור אצל עציר | [Go](#Seif14) | 4 |
| סעיף 14 | מכתבים | [Go](#Seif15) | 4 |
| סעיף 15 | איסור קבלת כספים או תשלומים | [Go](#Seif16) | 4 |
| סעיף 16 | עבירות מקום מעצר | [Go](#Seif17) | 4 |
| סעיף 17 | בריחה ממעצר חוקי | [Go](#Seif18) | 4 |
| סעיף 18 | אצילה תיקון | [Go](#Seif19) | 4 |
| סעיף 19 | עיון | [Go](#Seif20) | 4 |
| סעיף 20 | תחילת תוקף | [Go](#Seif21) | 4 |
| סעיף 21 | השם | [Go](#Seif12) | 4 |

יהודה והשומרון

תקנות בדבר מעצר מינהלי (תנאי החזקה במעצר מינהלי) (יהודה והשומרון), תשמ"ב-1981[[1]](#footnote-1)\*

בתוקף סמכותי לפי סעיף 87ז לצו בדבר הוראות ביטחון, תש"ל-1970 אני מתקין תקנות אלה:

1. בתקנות אלה –

הגדרות

"המפקד" – כמשמעותו בצו בדבר הפעלת מתקן כליאה;

"מקום מעצר" – המקום שנקבע כמקום המעצר בצו מעצר שניתן על פי הצו;

"עציר" – המוחזק במעצר מכוח צו זה.

2. עציר יוחזק במקום המעצר בנפרד מאסירים שפוטים ומעצירים הממתינים למשפטם.

החזקה בנפרד

3. (א) המפקד רשאי להורות כי עציר יוחזק במעצר יחיד, אם שוכנע כי הדבר דרוש לביטחון האזור, להגנה על המשמעת במקום המעצר או לשמירה על שלומם או על בריאותם של העציר או של עצירים אחרים.

החזקה במעצר יחיד

(ב) המפקד רשאי גם לפי שיקול דעתו, להורות על החזקתו של עציר במעצר יחיד אם העציר ביקש לעשות כן.

(ג) הורה המפקד על החזקתו של עציר במעצר יחיד, ידון מחדש בהוראתו לפחות אחת לחודשיים, או במועד מוקדם יותר אם ביקש זאת העציר והמפקד ראה טעם לעשות כן.

(ד) עציר המוחזק במעצר יחיד לתקופה העולה על שלושה חודשים, רשאי לערור בפני מפקד כוחות צה"ל באזור על החלטתו האחרונה של המפקד שמכוחה מוחזק הוא במעצר יחיד. מפקד כוחות צה"ל באזור בבואו לדון בערר רשאי לפי שיקול דעתו להורות על המשך או ביטול מעצר היחיד.

(ה) לא יורה המפקד על החזקת עציר במעצר יחיד לתקופה העולה על שישה חודשים אלא לאחר שקיבל אישור לכך ממפקד כוחות צה"ל באזור.

4. (א) עציר לא יענוד סמלים ועיטורים, למעט סמלים המשמשים לצרכים דתיים, מחומר ובגודל סביר ומקובל.

לבוש

(ב) עציר לא ילבש מדים.

(ג) עציר המוחזק בבית סוהר זכאי ללבוש את בגדיו הפרטיים כשאין בלבושם כדי לפגוע בבריאות או בסדר הטוב.

(ד) עציר המוחזק במתקן צבאי ילבש בגדים שיונפקו לו בידי המפקד.

5. (א) עציר במקום מעצר יקבל את מנת המזון הניתנת לסוהרים באותו מקום מעצר.

קבלת אוכל ומצרכי מזון

(ב) במקום מעצר שבו קיימת קנטינה, רשאי המפקד להתיר לעציר לקנות בה מצרכים.

(ג) לא יסופק לעציר מזון במקום המעצר שלא בדרך האמורה בתקנה זו, אלא ברשות המפקד.

6. (א) עציר ייבדק אחת לחודש בידי רופא שימנה המפקד וכן בכל עת שיהא צורך בכך.

בדיקה וטיפול רפואי

(ב) עציר זכאי לקבל טיפול רפואי וציוד רפואי כמתחייב ממצב בריאותו.

(ג) קבע רופא כי נשקפת סכנה לבריאותו או לחייו של עציר, והעציר מסרב לקבל את הטיפול שקבע הרופא, מותר להשתמש במידת הכח הדרושה כדי לבצע הוראות הרופא בנוכחות הרופא.

7. (א) עציר ייצא לטיול תחת כיפת השמיים לפחות לשעתיים ביום. המפקד רשאי, על פי בקשת העציר ואם ראה טעם סביר לכך, לפטור את העציר מחובת היציאה לטיול.

טיול

(ב) המפקד רשאי להורות שלא יוצא עציר לטיול, משך תקופה שלא תעלה בכל פעם על שלושה ימים רצופים, אם שוכנע כי הדבר דרוש לביטחון האזור, להגנה על המשמעת במקום המעצר, או לשם שמירה על שלומו או על בריאותו של העציר.

(ג) סדרי הטיול ייקבעו בידי המפקד.

8. (א) עציר זכאי לקבל מהמפקד חפצים אישיים, מחפציו שהופקדו עם כניסתו למעצר, אם הוא נזקק להם לשימושו במקום מעצרו וכן זכאי הוא לקבל כלי רחצה וניקוי הדרושים לשימושו, הכל בתנאי שאין החפצים, חפצים האסורים להחזקה בבית סוהר.

זכות לקבלת חפצים אישיים

(ב) עציר זכאי להחזיק ברשותו ספר תנ"ך או קוראן או הברית החדשה ותשמישי קדושה הדרושים לו לתפילה על פי דתו.

(ג) עציר זכאי לקבל לקריאה עתונים וספרים כפי שיקבע המפקד.

9. (א) על פי בקשת העציר רשאי מפקד, לפי שיקול דעתו, להתיר לעציר לעסוק בתחום מקום המעצר בעבודה שיפרט בהיתר. תמורת עבודה שהותרה כאמור ישולם לעציר שכר.

עבודה

כן רשאי המפקד להתיר לעציר לעסוק בעבודה אחרת עבור עצמו.

(ב) עציר חייב בסידור מיטתו, ובנקיונו ובסידורו של התא שבו הוא מצוי. מעבר לחיוב זה פטור העציר מעבודה.

10. (א) עציר שהוכיח למפקד כי הוא נוהג לעשן תסופק לו מנת הסיגריות המקובלת לגבי אסירים במקום המעצר.

קבלת סיגריות

(ב) עציר יורשה לקבל מאדם הנמצא מחוץ למקום מעצר, לא יותר מ-400 סיגריות לחודש, אם הוכיח למפקד כי הוא נוהג לעשן.

(ג) שוכנע המפקד כי העציר עושה שימוש בסיגריות באופן הפוגע במשמעת במקום המעצר, רשאי הוא לשלול מן המעצר את הרשות לקבל סיגריות או להגבילה.

11. (א) עציר יורשה לקבל מבקרים במקום שיקבע המפקד למשך חצי שעה כמפורט להלן:-

ביקור אצל עציר

(1) ביקור אחד של בני משפחה אחת לשבועיים. לענין תקנה זו, "בן משפחה" – הורה, הורה הורה, בן זוג, צאצא, אח או אחות;

(2) מבקר בדרגה אחרת של קרבת משפחה או כל מבקר אחר שתקנה 12 איננה חלה עליו ברשות מיוחדת שהמפקד רשאי לתיתה לפי שיקול דעתו.

(ב) המפקד רשאי לפי שיקול דעתו, להתיר למבקרים האמורים בתקנת משנה (א)(1) ביקור מיוחד או ביקורים תכופים יותר אצל עציר מסויים.

(ג) לא יעלה בביקור מספר המבקרים, למעט בן הזוג וילדים על שלושה, אלא ברשות מיוחדת שהמפקד רשאי לתתה לפי שיקול דעתו.

(ד) על אף האמור בתקנת משנה (א), רשאי המפקד לאסור ביקורים של מבקרים דרך כלל או של מבקר מסויים אצל עציר מסויים, אם שוכנע כי הדבר דרוש לביטחון האזור, דבר האיסור יודע לעציר; היה האיסור לתקופה העולה על חודשיים, רשאי העציר לערעור על האיסור בפני מפקד כוחות צה"ל באזור, מפקד כוחות צה"ל באזור בבואו לדון בערר רשאי לאשר את האיסור, לסייגו או לבטלו.

(ה) הורה המפקד על איסור מבקרים כאמור בתקנת משנה (ד), ידון מחדש בהוראתו לפחות אחת לחודשיים, או אם העציר או מבקר כאמור ביקש לדון בה במועד מוקדם יותר והמפקד ראה טעם לעשות כן.

(ו) אין האמור בתקנה זו גורע מהוראת תקנה 12.

12. (א) ביקש עציר להיפגש עם עורך דין לשם טיפול בעניין משפטי של העציר עצמו, יתיר המפקד פגישה עמו בהקדם האפשרי במקום שיקבע המפקד.

ביקור של עורך דין אצל עציר

(ב) המפקד, באישור מפקד כוחות צה"ל באזור רשאי שלא להתיר פגישה עם עורך דין כאמור לתקופה שאינה עולה על 15 יום אם שוכנע שטעמים של ביטחון האזור מחייבים זאת.

(ג) על ביקור של עורך דין לפי תקנה זו לא יחולו הוראות תקנה 13.

13. (א) בשעת הביקור אצל עציר יהיה נוכח אדם שהמפקד הסמיך לכך, אם שוכנע המפקד כי נוכחותו דרושה לביטחון האזור, לביטחון הציבור או לביטחון מקום המעצר.

הוכחות בביקור אצל עציר

(ב) אדם שהוסמך כאמור רשאי להפסיק שיחת המבקר עם העציר, אם שוכנע כי הפסקת השיחה דרושה לביטחון האזור לביטחון הציבור או לביטחון מקום המעצר, וכן רשאי הוא לנקוט כל אמצעי סביר אחר הדרוש למניעת פגיעה באלה אגב הביקור.

(ג) העציר רשאי לערער על הפסקת השיחה בפני המפקד והמפקד רשאי, לפי שיקול דעתו, להחליט על המשך השיחה או הפסקתה.

14. (א) בתקנה זו, "מכתב" – כל דבר שנכתב, בדפוס, בציור, בשרטוט, או כל אמצעי אחר להעברת מילים, ספרות או צורות.

מכתבים

(ב) לא ישלח עציר מכתב ולא יקבל מכתב, אלא באמצעות המפקד.

(ג) עציר רשאי לשלוח אל אדם הנמצא מחוץ למקום המעצר ארבעה מכתבים וארבע גלויות דואר בחודש, וברשות שהמפקד רשאי לתתה לפי שיקול דעתו, בתכיפות גדולה יותר.

(ד) מכתבי העציר אל רשויות מפקדת האזור או רשויות מדינת ישראל או אל עורך דינו לא יובאו במנין המכתבים האמורים בתקנת משנה (ג).

(ה) על אף האמור בתקנת משנה (ג), אין עציר רשאי לשלוח אל מחוץ למקום המעצר ספרים או עתונים שקיבל, אלא ברשות שהמפקד רשאי לתתה לפי שיקול דעתו.

(ו) עציר רשאי לקבל מכתבים הנשלחים אליו מחוץ למקום המעצר.

(ז) המפקד רשאי לבצע ביקורת מכתבים.

(ח) המפקד רשאי לאסור על משלוח מכתב, כולו או מקצתו, על ידי עציר, או מסירתו של מכתב, כולו או מקצתו, לידי העציר, אם שוכנע כי הדבר דרוש לבטחון האזור, ורשאי הוא להורות מה ייעשה במכתב שמשלוחו או מסירתו נאסרו כאמור.

(ט) המפקד רשאי שלא להודיע לעציר על משלוח מכתב או על אי מסירתו לידיו, אם שוכנע כי הדבר דרוש לבטחון האזור להוציא מכתב שנשלח המשמש לקרוב משפחה הנזכר בתקנה 11(א)(1), או ממנו.

(י) הוראות תקנות משנה (ז), (ח) ו-(ט) לא יחול על מכתבים לעורך דין המשמש כבא כוחו ושאושר כמפורט בתקנה 12(א).

15. לא יקבל עציר כספים ולא ישלם כספים לאחר, אלא ברשות שהמפקד רשאי לתתה לפי שיקול דעתו.

איסור קבלת כספים או תשלומים

16. עציר שעשה אחת מאלה עבר עבירת מקום מעצר:

עבירות מקום מעצר

(1) עשה מעשה הפוגע במשמעת ובסדר הטוב שבמקום המעצר;

(2) הפר הוראה חוקית של סוהר, או של אדם אחר הפועל מטעם המפקד;

(3) קיים תקשורת במכתב, בעל פה או בדרך אחרת עם אדם מבחוץ תוך הפרת תקנות אלה;

ורשאי המפקד להטיל עליו עונש בידוד שלא יעלה על ארבעה עשר יום.

17. נמלט עציר, קשר קשר להימלט או עזר לאחר להימלט, רשאי המפקד להטיל עליו עונש של בידוד שלא יעלה על חודש ימים; אין בתקנה זו כדי לגרוע מהוראות כל דין ותחיקת בטחון אחרים.

בריחה ממעצר חוקי

18. מפקד כוחות צה"ל באזור רשאי לאצול למפקדים צבאיים בכתב סמכויותיו לפי תקנות אלה לענין מסויים, למעט סמכותו לפי תקנה 3.

אצילה

תיקון (תחילת התיקון – 1.3.82)

19. (א) לאחר הבאת עציר למקום המעצר, יובאו תקנות אלה לידיעתו בהקדם האפשרי.

עיון

(ב) עציר זכאי לעיין בכל זמן סביר בתקנות אלה אם ביקש לעשות כן וכן להעתיקן.

20. תחילתן של תקנות אלה ששים יום מיום חתימתן.

תחילת תוקף

21. תקנות אלה תקראנה: "תקנות בדבר מעצר מינהלי (תנאי החזקה במעצר מינהלי) (יהודה והשומרון), תשמ"ב-1981".

השם

כ"ז בתשרי התשמ"ב (25 באוקטובר 1981)

מפקד כוחות צה"ל באזור

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* לא פורסמו. [↑](#footnote-ref-1)