יהודה והשומרון

תקנות בדבר קרן לשיקום מחצבות (יהודה והשומרון), תש"ף-2019

תוכן ענינים

|  |  |  |  |
| --- | --- | --- | --- |
| סעיף 1 | הקמת קרן | [Go](#Seif1) | 2 |
| סעיף 2 | הרכב הנהלת הקרן | [Go](#Seif7) | 2 |
| סעיף 3 | סדרי עבודת ההנהלה | [Go](#Seif8) | 2 |
| סעיף 4 | תמלוגים | [Go](#Seif4) | 2 |
| סעיף 5 | סמכויות ההנהלה | [Go](#Seif5) | 2 |
| סעיף 6 | החזרת הוצאות שיקום | [Go](#Seif6) | 3 |
| סעיף 7 | תחילה ופרסום | [Go](#Seif2) | 3 |
| סעיף 8 | השם | [Go](#Seif3) | 3 |
|  | תוספת | [Go](#med0) | 3 |

יהודה והשומרון

תקנות בדבר קרן לשיקום מחצבות (יהודה והשומרון), תש"ף-2019[[1]](#footnote-1)\*

בתוקף סמכותי לפי סעיף 17 לצו בדבר שיקום מחצבות (יהודה והשומרון) (מס' 1823), התש"ף-2019 (להלן – הצו), הנני מתקין תקנות אלה:

1. מוקדמת בזה קרן לשיקום מחצבות לפי הצו (להלן – הקרן).

הקמת קרן

2. (א) הרכב הנהלת הקרן יהיה:

הרכב הנהלת הקרן

(1) קצין מטה לענייני מכרות – יו"ר;

(2) ראש ענף תיאום אזרחי או נציגו – חבר;

(3) קצין מטה לענייני אוצר במנהל האזרחי או נציגו – חבר;

(4) מנהל לשכת התכנון במנהל האזרחי או נציגו – חבר;

(5) ראש תחום תשתית במנהל האזרחי או נציגו – חבר;

(6) הממונה על הרכוש הממשלתי והנטוש או נציגו (להלן – הממונה) – חבר;

(7) קצין מטה לענייני שמירת הטבע והגנים במנהל האזרחי או נציגו – חבר;

(8) קצין מטה לענייני איכות הסביבה במנהל האזרחי או נציגו – חבר;

(9) היועץ המשפטי לאזור יהודה והשומרון או נציגו – חבר ויועץ משפטי של הקרן.

(ב) חברי ההנהלה ימונו על ידי ראש המנהל האזרחי.

(ג) מרכז פעולות ההנהלה יהיה נציג המפקח.

3. (א) ההנהלה תקבע את סדרי דיוניה ועבודתה, ככל שלא נקבעו בתקנותא לה, והחלטותיה יתקבלו ברוב קולות; היו הקולות שקולים, יכריע קולו של היו"ר.

סדרי עבודת ההנהלה

(ב) ההנהלה תתכנס אחת ל-120 יום לפחות, על פי החלטת היו"ר או ראש ענף תיאום אזרחי במנהל האזרחי, ונוכחות רוב החברים תהווה מניין חוקי לכל דבר.

(ג) יו"ר ההנהלה, ביחד עם נציג הממונה ונציג קצין מטה לענייני אוצר המנהל האזרחי, יהיו מורשים לחתום בשם ההנהלה על כל מסמך שבתחום סמכותה, לרבות על הוראות לדרישות תשלום לקופת הקרן או הוראות תשלום בגין החזר הוצאות או מקדמות מקופת הקרן.

(ד) ההנהלה תנהל פנקסים וחשבונות, בנפרד מתקציב המנהל האזרחי, ותפרסם דין וחשבון שנתי על הוצאותיה והכנסותיה, באמצעות קמ"ט אוצר במנהל האזרחי.

4. מחזיק מחצבה ישלם לקרן את התמלוגים המפורטים בתוספת, לפי הסוגים והכמויות של חומר שנחצב במחצבה כמפורט בתוספת, אחת לארבעה חודשים; לא שילם מחזיק המחצבה לקרן את התמלוגים המפורטים בתוספת, יהיה רשאי קצין המטה לענייני מכרות, שלא לחדש או לבטל את רישיון החציבה שניתן למחצבה, ככל שניתן.

תמלוגים

5. ההנהלה תהיה מוסמכת –

סמכויות ההנהלה

(א) לגבות את התמלוגים האמורים בתקנה 4 באמצעות קצין המטה לענייני מכרות, כנאמן של הקרן, ולקבוע מועדים וסדרי גביה לתמלוגים אלה;

(ב) להחליט על החזרת הוצאות שיקום של מחזיק כדין במקרקעין, כולן או מקצתן, שהוצאו לצורך ביצוע תכנית שיקום לפי סעיף 12 לצו, וכן להחליט על מתן מקדמה למחזיק כדין במקרקעין, בשיעור שתקבע, לצורך ביצוע תכנית השיקום כאמור;

(ג) להחליט על מימון הוצאותיו של המנהל האזרחי, כולן או מקצתן, שבוצעו בהתאם לסעיפים 5, 6, 9, 15 ו-16 לצו, או הכרוכות בהפעלת הקרן;

(ד) להחליט על החזרת הוצאות שהוצאו בגין עריכת תוכנית שיקום וכן הצעת תקציב לשיקום, כולן או מקצתן;

(ה) לעקוב אחר ביצועה של תכנית שיקום הממומנת על פי סעיפים קטנים (ב) ו-(ג);

(ו) להתייעץ עם מומחים כראות עיניה ולהחליט על מימון ההוצאות הכרוכות במתן הייעוץ, לבקש הוכחות על הוצאות שהוציא מחזיק כדין במקרקעין ולערוך בדיקות שהיא רואה צורך בהן בקשר להחלטותיה לפי סעיפים קטנים (ב), (ג), (ד) ו-(ה);

(ז) להחליט על מקרים חריגים, בכפוף לאישורו של ראש המנהל האזרחי, בהן תוחזרנה על ידי הקרן הוצאות הנדרשות לצורך שיקום מחצבות באזור, על אף היעדר עמידה בכלל ההוראות וההתניות, המצויות בצו ובתקנות אלה.

6. (א) הוצאות השיקום, כולן או מקצתן, יוחזרו למבצע פעולות השיקום, באישור הנהלת הקרן.

החזרת הוצאות שיקום

(ב) בקשה לאישור החזר הוצאות שיקום תוגש להנהלת הקרן, בהתאם להוראות הקבועות בהסכם ההתקשרות.

(ג) לא יוחזרו הוצאות למחזיק כדין במקרקעין בגין פעולות שהיה חייב בהן מכוח כל דין, תחיקת ביטחון, פסק דין, תוכנית או רישיון.

(ד) לא יוחזרו הוצאות לשיקום פעולות חציבה שבוצעו בניגוד לרישיון החציבה והנחיות הגורמים המוסמכים במנהל האזרחי.

7. תחילת תוקפן של תקנות אלה 45 יום מיום חתימתן.

תחילה ופרסום

8. תקנות אלה ייקראו: "תקנות בדבר קרן לשיקום מחצבות (יהודה והשומרון), התש"ף-2019".

השם

תוספת

(תקנה 4)

**תמלוגים לקרן**

|  |  |  |
| --- | --- | --- |
| **סוג החומר שנחצב** | | **התשלום לכל טון באחוזים ממחיר המכירה הממוצע של החומר העמוס על כלי הרכב בשער המחצבה** |
| 1. | אדמת מילוי | 6.0% |
| 2. | חול | 4.0% |
| 3. | בוטל |  |
| 4. | חצץ | 1.0% |
| 5. | גבס | 0.7% |
| 6. | אבן למוזאיקה | 0.3% |
| 7. | חרסית | 0.2% |
| 8. | אבן שיש | 0.1% |
| 9. | אבן לתעשיית הסיד | 0.1% ממחיר המכירה של הסיד |
| 10. | אבן וחרסית לתעשיית המלט | 0.1% ממחיר המכירה של המלט |
| 11. | כל חומר אחר שנחצב | 1.0% |

\* המחיר המכירה הממוצע ושיעור התשלום באגורות ייקבעו על ידי הנהלת הקרן, על סמך פרסומי הלשכה המרכזית לסטטיסטיקה במדינת ישראל של חודש ינואר וחודש יולי של כל שנה לתשלום ב-1 באפריל ו-1 באוקטובר באותה שנה.

כ"ד בתשרי התש"ף (23 באוקטובר 2019) רסאן עליאן, תא"ל

ראש המנהל האזרחי

באזור יהודה והשומרון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [קובץ המנשרים מס' 252](https://www.nevo.co.il/law_html/law70/zava-0252.pdf) מחודש אפריל 2020 עמ' 9531. [↑](#footnote-ref-1)