יהודה והשומרון

תקנות המקרקעין (עיון במרשמים) (יהודה והשומרון), תשע"ו-2016

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | התרת עיון בפרטי מידע | [Go](#Seif2) | 2 |
| סעיף 3 | התרת העיון ברישומי מקרקעין לבעל זכות | [Go](#Seif3) | 2 |
| סעיף 4 | התרת העיון ברישומי מקרקעין לפי הסכמה | [Go](#Seif5) | 3 |
| סעיף 5 | התרת העיון ברישומי מקרקעין למבקש שאינו בעל זכות | [Go](#Seif4) | 3 |
| סעיף 6 | סמכויות עזר | [Go](#Seif6) | 3 |
| סעיף 7 | תחילת תוקף | [Go](#Seif8) | 3 |
| סעיף 8 | שמירת דינים | [Go](#Seif7) | 3 |
| סעיף 9 | שם | [Go](#Seif9) | 3 |

יהודה והשומרון

תקנות המקרקעין (עיון במרשמים) (יהודה והשומרון), תשע"ו-2016[[1]](#footnote-1)\*

בהתאם לסמכותי מכוח הצו בדבר מקרקעין (עיון במרשמים) (יהודה והשומרון) (מס' 1737), התשע"ד-2014, ובהתאם לסמכותי מכוח הצו בדבר הקמת מינהל אזרחי (יהודה והשומרון) (מס' 947), התשמ"ב-1982, ויתר סמכויותיי מכוח כל דין ותחיקת הביטחון, והואיל והנני סבור כי הדבר דרוש לשמירה על הסדר הציבורי, לצרכי קיום הממשל התקין ולטובת אוכלוסיית האזור, הנני מתקין בזה תקנות אלה:

1. בתקנות אלה –

הגדרות

"אוסף תעודות" – כהגדרתו בצו העיקרי;

"בעל זכות במקרקעין" – כהגדרתו בצו העיקרי;

"בקשה לעיון" – כהגדרתה בצו העיקרי;

"הודעה על החלטה לרכוש מקרקעין" – כמשמעותה בצו בדבר חוק הקרקעות (רכישה לצרכי ציבור) (יהודה והשומרון) (מס' 321), התשכ"ט-1969;

"הממונה" – קצין מטה רישום מקרקעין;

"הממונה על הרכוש הממשלתי" – מי שהתמנה כממונה לפי הצו בדבר רכוש ממשלתי (יהודה והשומרון) (מס' 59), התשכ"ז-1967;

"הסדר מקרקעין" – הסדר מקרקעין שנערך לפי פקודת הקרקעות (סידור זכויות הקניין), משנת 1928 ולפי חוק הסדר הקרקעות והמים, מס' 40 לשנת 1952;

"הצו העיקרי" – הצו בדבר מקרקעין (עיון במרשמים) (יהודה והשומרון) (מס' 1737), התשע"ד-2014;

"ועדת רישום" – כהגדרתה בצו בדבר תיקון חוק רישום נכסי דלא ניידי אשר טרם נרשמו (יהודה והשומרון) (מס' 1621), התשס"ט-2008;

"מסמכים מאומתים" – מסמכים שאומתו על-ידי נוטריון, או מסמכים שאושרו בהתאם לצו בדבר אימות חתימות (יהודה והשומרון) (מס' 264), התשכ"ח-1968;

"מפות פיסקאליות" – מפות מדידה אשר נערכו לצורך גביית מס מקרקעין לפי פקודת המס החקלאי משנת 1942 ולפי פקודת מס הרכוש העירוני משנת 1940;

"רישומי מקרקעין" – כהגדרתם בצו העיקרי;

"רשם" – מי שנתמנה לכך על ידי ראש המינהל האזרחי או על ידי קצין מטה רישום מקרקעין.

2. הממונה, רשם בנפה שבתחומה נמצאים המקרקעין, או מי שהממונה הסמיך לכך, יתיר לכל אדם לעיין באלה:

התרת עיון בפרטי מידע

(1) רישומי מקרקעין על שם הממונה על הרכוש הממשלתי;

(2) מפות שנערכו לצורך עריכת הסדר מקרקעין;

(3) סימון גבולות מקרקעין שנרשמו לפי חוק רישום נכסי דלא ניידי שטרם נרשמו קודם, מס' 6 לשנת 1964;

(4) מפות פיסקאליות;

(5) פרטי מידע שעניינו הודעה על החלטה לרכוש מקרקעין.

3. בקשה לפי סעיף 2 לצו העיקרי, תוגש לממונה, לרשם בנפה שבתחומה נמצאים המקרקעין, או למי שהממונה הסמיך לכך, בצירוף מסמכים אלה:

התרת העיון ברישומי מקרקעין לבעל זכות

(1) מסמכים המעידים על היות המבקש בעל זכות במקרקעין;

(2) לא היה המבקש בעל זכות במקרקעין, יצורפו לבקשה מסמכים מאומתים, המעידים על זכותו של המבקש לפעול מכוחו של בעל הזכות או בהעברה ממנו;

(3) מבלי לגרוע מכלליות האמור בתקנה זו, הייתה הבקשה מבוססת על זכויות מכוח ירושה – יצורף לבקשה צו ירושה, ובאין צו כזה, פסק דין של בית משפט בו יפורטו קרובי המוריש, יורשיו וחלקיהם בירושה.

4. (א) בקשה לעיון לפי ס' 3(א) לצו העיקרי, תוגש לממונה, לרשם הנפה שבתחומה נמצאים המקרקעין, או למי שהוסמך לכך על ידי הממונה.

התרת העיון ברישומי מקרקעין לפי הסכמה

(ב) הסכמת בעל זכות לעיון ברישום מקרקעין לפי ס' 3(א) לצו העיקרי, תוגש לממונה באחד מאלה:

(1) טופס הסכמה להתיר לאדם עיון ברישום מקרקעין הקבוע בתוספת הראשונה לתקנות אלה, חתום על ידי בעל הזכות ויישא את פרטיו המלאים. למסמך יצורף העתק צילומי של תעודת זהות או דרכון של בעל זכות במקרקעין, וכן יפורטו בו פרטי האדם לו ניתנת הרשות לעיין;

(2) טופס הסכמה להתיר לכל אדם עיון ברישום מקרקעין הקבוע בתוספת הראשונה לתקנות אלה, חתום על ידי בעל הזכות ויישא את פרטיו המלאים. למסמך יצורף העתק צילומי של תעודת זהות או דרכון של בעל זכות במקרקעין.

5. (א) בקשה לעיון לפי ס' 3(ב) לצו העיקרי, תוגש לממונה, בצירוף העתק של מודעת פרסום בקשה לעיון בשני עיתונים יומיים המפורסמים באזור בשפה הערבית, בנוסח הקבוע בתוספת השנייה לתקנות אלה. הממונה יהיה רשאי להורות על פרסום הבקשה בדרכים נוספות אם מצא כי הדבר נחוץ בנסיבות העניין.

התרת העיון ברישומי מקרקעין למבקש שאינו בעל זכות

(ב) מצא הממונה כי הבקשה לעיון פורסמה כנדרש, ולא הוגשה התנגדות לבקשה על ידי אדם שזכאי לעיין ברישומי המקרקעין לפי סעיף 2 לצו העיקרי תוך 30 ימים מיום פרסום הבקשה, יעביר הממונה את הבקשה להחלטת ראש המנהל האזרחי, אשר ינהג בה כדלקמן:

(1) מצא הממונה, כי הבקשה לעיון מקיימת אחר דרישות הדין, תחיקת הביטחון ותקנות אלה (בתקנה זו: "הדין"), יאשר את הבקשה ויאפשר את העיון ברישום;

(2) מצא, כי הבקשה לעיון אינה מקיימת אחר דרישות הדין, יורה על מחיקת הבקשה, ויודיע, בעצמו או באמצעות מי מטעמו, על החלטתו למבקש.

6. לשם בחינת בקשה לעיון, רשאי ראש המנהל האזרחי או הממונה לפי העניין, לדרוש מהמבקש ובעל הזכות במקרקעין להתייצב בפניו או להציג כל תעודה או מסמך הדרוש לדעתו לשם קבלת ההחלטה בבקשה.

סמכויות עזר

7. תחילת תוקפן של תקנות אלה שלושים ימים מיום חתימתן.

תחילת תוקף

8. תקנות אלה באות להוסיף על הוראות כל דין ולא לגרוע מהן, ואין בהן כדי לגרוע מסמכותו של הממונה, המוקנית לו בדין או בתחיקת הביטחון.

שמירת דינים

9. תקנות אלה ייקראו "תקנות המקרקעין (עיון במרשמים) (יהודה והשומרון), התשע"ו-2016".

שם

ג' בשבט תשע"ו (13 בינואר 2016) דוד מנחם, תא"ל

ראש המנהל האזרחי

**תוספת ראשונה**

**טופס הסכמה להתיר עיון ברישום מקרקעין**

(סעיף 3(ב)(2))

**תוספת שנייה**

**נוסח מודעת פרסום בקשה לעיון**

(סעיף 4(א))

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [קובץ המנשרים מס' 244](http://www.nevo.co.il/Law_word/law70/zava-0244.pdf) מחודש אוגוסט 2016 עמ' 7515. [↑](#footnote-ref-1)