יהודה והשומרון

תקנות חוק לתיקון הוראות הקשורות בנכסי דלא ניידי מס' 51 לשנת 1958 (סדרי דין בוועדות לתיקון רישום שטח וגבולות) (יהודה והשומרון), תשע"ט-2019

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | דיוני הוועדה | [Go](#Seif7) | 2 |
| סעיף 3 | ניהול הדיונים | [Go](#Seif8) | 2 |
| סעיף 3א | לבושו של עורך דין | [Go](#Seif14) | 2 |
| סעיף 4 | שפה ותרגום | [Go](#Seif4) | 3 |
| סעיף 5 | סדרי דין וראיות | [Go](#Seif5) | 3 |
| סעיף 6 | סעד זמני | [Go](#Seif6) | 3 |
| סעיף 7 | פסיקת הוצאות ההליך | [Go](#Seif2) | 4 |
| סעיף 8 | החלטת הוועדה | [Go](#Seif3) | 4 |
| סעיף 9 | צו לתיקון רישום מקרקעין | [Go](#Seif9) | 4 |
| סעיף 10 | מרכז הוועדה | [Go](#Seif10) | 5 |
| סעיף 11 | ערר | [Go](#Seif11) | 5 |
| סעיף 12 | תוקף | [Go](#Seif12) | 5 |
| סעיף 13 | השם | [Go](#Seif13) | 5 |

יהודה והשומרון

תקנות חוק לתיקון הוראות הקשורות בנכסי דלא ניידי מס' 51 לשנת 1958 (סדרי דין בוועדות לתיקון רישום שטח וגבולות) (יהודה והשומרון), תשע"ט-2019[[1]](#footnote-1)\*

בתוקף סמכותי לפי סעיף 12 לחוק לתיקון הוראות הקשורות בנכסי דלא ניידי, מס' 51 לשנת 1958, ולפי הצו בדבר הקמת מינהל אזרחי (יהודה והשומרון) (מס' 947), התשמ"ב-1981, והואיל והנני סבור כי הדבר דרוש לצרכי קיום הממשל התקין ולטובת אוכלוסיית האזור, הנני מתקין בזה תקנות כאמור להלן:

1. בתקנות אלה:

הגדרות

"בקשה" – בקשה לתיקון רישום שטח וגבולות שהועברה לוועדה לתיקון רישום שטח וגבולות בהתאם לתקנות חוק לתיקון הוראות הקשורות בנכסי דלא ניידי, מס' 51 לשנת 1958 (בקשות לתיקון שטח וגבולות) (יהודה והשומרון), התשע"ט-2019 (להלן: "התקנות");

"הוועדה" – ועדה לתיקון רישום שטח וגבולות בהתאם לסעיף 12 לחוק;

"החוק" – החוק לתיקון הוראות הקשורות בנכסי דלא ניידי, חוק מס' 51 לשנת 1958;

"הממונה על הרכוש הממשלתי" – כהגדרתו בצו בדבר רכוש ממשלתי (יהודה והשומרון) (מס' 59), התשכ"ז-1967;

"הממונה על הרכוש הנטוש" – כהגדרתו בצו בדבר רכוש נטוש (יהודה והשומרון) (מס' 58), התשכ"ז-1967;

"ועדת עררים" – ועדת עררים שהוקמה לפי הצו בדבר ועדות עררים (יהודה והשומרון) (מס' 172), התשכ"ח-1967;

"תצהיר" – הצהרה בכתב שניתנה בשבועה או בהן צדק או הצהרה אחרת בכתב לפי דין המקום שבו ניתנה.

2. (א) הוועדה תדון במותב תלתא, בהרכב כפי שנקבע על ידי קצין מטה רישום מקרקעין.

דיוני הוועדה

(ב) (1) נבצר מחבר ועדה, מכל סיבה שהיא, לסיים את הדיון בבקשה, יחליפו קצין מטה רישום מקרקעין בחבר אחר, שימונה בהתאם לתקנה 13(א) לתקנות;

(2) נתמנה חבר אחר למותב קיים, רשאי המותב להמשיך בדיון מן השלב אליו הגיע המותב בהרכב הקודם, אם סבר, לאחר שנתן לבעלי הדין הזדמנות לטעון את טענותיהם, שלא ייגרם עיוות דין; החליט המותב להמשיך בדיון, רשאי הוא לנהוג בראיות שגבה המותב בהרכב הקודם כאילו גבה אותן בעצמו, או לחזור ולגבותן, כולן או מקצתן.

3. יושב ראש הוועדה או מי שיתמנה על ידו, יערוך את פרוטוקול הדיון בפני הוועדה, שיכלול את פרטי העדויות והטענות שהושמעו בפניה. הפרוטוקול ייחתם על ידי כל חברי הוועדה.

ניהול הדיונים

3א. (א) עורך דין המופיע בפני הוועדה לתיקון רישום שטח וגבולות חייב ללבוש מדי משפט, זולת אם הרשתה לו הוועדה לנהוג אחרת.

לבושו של עורך דין

תק' תשפ"א-2021

(ב) בתקנה זו –

(1) מדי משפט של עורכי דין הם: חולצה לבנה בעלת צווארון ושרוולים ארוכים או קצרים, עניבה, מכנסיים ומקטורן, כולם בצבע שחור או כחול כהה ונעליים סגורות כהות;

(2) מדי משפט של עורכות דין הם: חולצה לבנה בעלת צווארון ושרוולים ארוכים או קצרים, מכנסיים או חצאית בצבע שחור או כחול כהה ומקטורן בצבע שחור או כחול כהה, או שמלה שחורה עם שרוולים ארוכים או קצרים וצווארון לבן ונעליים כהות;

(3) בתקופה שמיום 1 באפריל עד יום 30 בנובמבר של כל שנה, ניתן שלא ללבוש מקטורן.

מיום 22.6.2021

**תק' תשפ"א-2021**

[קובץ המנשרים מס' 257](http://www.nevo.co.il/Law_word/law70/zava-0257.pdf) מחודש אוגוסט 2021 עמ' 11464

**הוספת תקנה 3א**

4. דיוני הוועדה יתנהלו, זולת מטעמים מיוחדים שיירשמו, בשפה הערבית. הוועדה תעמיד לרשות חבריה והמתדיינים בפניה מתורגמן מטעמה.

שפה ותרגום

5. (א) הוועדה תפעל, בכפוף להוראות החוק ותקנות אלה, בדרך הנראית לה יעילה ביותר לשם עשיית הצדק ולנוחיות הדיון.

סדרי דין וראיות

(ב) הוועדה תהיה רשאית לדון בבקשה, לשמוע התנגדויות לבקשה ולקבל החלטות מתאימות ביחס אליה; הוועדה תהיה רשאית לערוך לשם כך בדיקות נוספות, לסייר במקרקעין שתיקון רישומם התבקש, להזמין עדים ולגבות עדויות.

(ג) הוועדה תקבע מועד לדיון בבקשה שהועברה אליה, ותזמן אליו את מבקש תיקון הרישום, את המתנגדים ואת הממונה על הרכוש הממשלתי והממונה על נכסים נטושים, להשמעת טענותיהם.

(ד) הוועדה תשמע תחילה את המבקש, לאחר מכן את המתנגדים ולבסוף כל אדם אחר שהוא צד להליך.

(ה) הוועדה רשאית לפי שיקול דעתה ואם סברה כי יהיה מן הצדק לעשות כן, להאריך מועד להגשת התנגדות ולשמוע את המתנגד.

(ו) הוזמנו המבקש או המתנגדים לדיון ולא הופיעו – רשאית הוועדה לקיים את הדיון בהעדרם.

(ז) הוועדה רשאית להורות על מחיקת התנגדות בשל אי התייצבות, אולם לא תעלה כן אלא אם המתנגד נמנע מלהתייצב לפחות לשני דיונים אליהם זומן.

(ח) היו בדיון בפני הוועדה צדדים נוגדים המיוצגים על ידי עורכי דין, רשאית הוועדה לקבוע כי הדיון יתנהל לפי סדרי הדין ודיני הראיות הנהוגים בבית משפט, כפי שתקבע.

6. (א) הוגשה בקשה למתן סעד זמני, רשאית הוועדה ליתן את הסעד המבוקש, אם שוכנעה, על בסיס ראיות מהימנות לכאורה, בנחיצות הסעד ובזכותו לכאורה של מבקש הסעד הזמני, ובקיומם של התנאים המפורטים בתקנה זו.

סעד זמני

(ב) בהחלטתה בדבר מתן סעד זמני, סוג הסעד, היקפו ותנאיו, לרבות לעניין הערבויות שעל המבקש להמציא, תביא הוועדה, בין השאר, שיקולים אלה:

(1) הנזק שייגרם למבקש הסעד הזמני אם לא יינתן הסעד הזמני לעומת הנזק שייגרם למשיב אם יינתן הסעד הזמני, וכן נזק שעלול להיגרם למחזיק או לאדם אחר;

(2) אם הבקשה הוגשה בתום לב ומתן הסעד צודק וראוי בנסיבות העניין, ואינו פוגע במידה העולה על הנדרש.

(ג) לבקשה לסעד זמני תצורף התחייבות של מבקש הסעד הזמני לפיצוי מי שאליו מופנה הצו בגין כל נזק שייגרם לו על ידי הצו הזמני אם יפסק הדיון בבקשה או אם יפקע הצו מסיבה אחרת, וכן תצהיר בו יפרט את כל העובדות הנוגעות לבקשה.

(ד) הוגשה לוועדה בקשה למתן סעד זמני ונתבקש דיון דחוף בבקשה, והתברר כי לא ניתן לכנס את חברי הוועדה במהירות הדרושה, יהיו יושב ראש הוועדה ובהעדרו אחד מחברי הוועדה, רשאים לתת סעד זמני ארעי, אשר יהיה בתוקף למשך שבעה ימים בלבד. בחלוף תקופה זו, רשאית הוועדה להאריך את תוקפו של הסעד הזמני הארעי שניתן, להתנותו בתנאים או לבטלו.

(ה) בקשה למתן סעד זמני תידון במעמד הצדדים, ואולם רשאית הוועדה ליתן צו על פי צד אחד, אם שוכנעה, על בסיס ראיות מהימנות לכאורה, כי קיים חשש סביר שההשהיה שבקים דיון במעמד הצדדים תסכל את מתן הצו או תגרום למבקש נזק חמור. ניתן צו במעמד צד אחד, יפקע תוקפו של הצו בתום ארבעה עשר ימים, אלא אם הוארך על ידי הוועדה בתוך אותה תקופה, לאחר דיון אליו זומנו שני הצדדים.

(ו) הוועדה לא תיתן סעד זמני אלא בכפוף להמצאת התחייבות עצמית וכן ערבות מספקת להנחת דעתה, לשם פיצוי בגין כל נזק שייגרם למי שאליו מופנה הצו כתוצאה ממתן הצו, אם יפסק הדיון בבקשת הרישום או אם יפקע הצו מסיבה אחרת. הוועדה רשאית לפטור מהמצאת ערבות, אם ראתה שהדבר צודק, ומטעמים מיוחדים שיירשמו.

7. (א) הוועדה רשאית להטיל על בעלי הדין לשאת בתשלום הוצאות ושכר טרחת עורך דין (להלן: "הוצאות ההליך").

פסיקת הוצאות ההליך

(ב) החליטה הוועדה על הטלת הוצאות ההליך, תקבע הוועדה את סכום הוצאות ההליך, לפי שיקול דעתו.

(ג) ראתה הוועדה כי בעל דין או בא כוחו האריך את הדיון בכל הליך שלא לצורך, על ידי העלאת טענות סרק או בכל דרך אחרת, רשאית הוועדה באותו הליך, ללא קשר עם תוצאות הדיון בפניה, להטיל עליו את הוצאות ההליך או הוצאות הדיון בפניה, בשיעור שתמצא לנכון בנסיבות העניין, לטובת בעל הדין שכנגד או לטובת המינהל האזרחי (להלן: "הוצאות הדיון").

(ד) צו לתשלום הוצאות ההליך או הוצאות הדיון שניתן על ידי הוועדה, ניתן להוצאה לפועל בדרך שמוציאים לפועל פסק דין של בית משפט.

(ה) צו לתשלום הוצאות הליך או הוצאות הדיון שניתן על ידי הוועדה לטובת המינהל האזרחי, ניתן להוצאה לפועל גם בדרך שמוציאים לפועל פסק דין חלוט של בית משפט צבאי, כאמור בסעיפים 163 ו-179 לצו בדבר הוראות בטחון [נוסח משולב] (יהודה והשומרון) (מס' 1651), התש"ע-2009.

(ו) הוועדה רשאית, אם בנסיבות העניין נראה לה הדבר לנחוץ, לצוות על המבקש או על המתנגד להפקיד ערובה, להנחת דעתה של הוועדה ובמועד שתקבע, לשם הבטחת הוצאות ההליך.

תק' תשפ"א-2021

(ז) לא הופקדה ערובה תוך המועד שנקבע, רשאית הוועדה להורות על דחיית הבקשה או ההתנגדות לפי העניין; נדחתה הבקשה או ההתנגדות לפי תקנת-משנה זו, רשאי המבקש או המתנגד, לפי העניין, לבקש ביטול הדחייה, ואם נוכחה הוועדה שסיבה מספקת מנעה את המבקש או המתנגד מלהפקיד את הערובה תוך המועד שנקבע, רשאית הוועדה לבטל את החלטתה בתנאים שייראו לה.

תק' תשפ"א-2021

מיום 22.6.2021

**תק' תשפ"א-2021**

[קובץ המנשרים מס' 257](http://www.nevo.co.il/Law_word/law70/zava-0257.pdf) מחודש אוגוסט 2021 עמ' 11464

**הוספת תקנות משנה 7(ו), 7(ז)**

8. (א) החלטתה הסופית של הוועדה יכול שתינתן פה אחד או ברוב דעות; אין רוב לדעה אחת, תידחה הבקשה.

החלטת הוועדה

(ב) החלטת הוועדה תינתן בכתב ותהיה מנומקת; ההחלטה תיחתם על ידי כל חברי הוועדה.

(ג) החלטת הוועדה תומצא בדואר רשום.

(ד) החלטת הוועדה תומצא למבקש תיקון הרישום, למי שהגיש התנגדות לבקשה, לממונה על הרכוש הממשלתי, לממונה על נכסים נטושים, ולכל גורם נוסף הנוגע לעניין שייקבע על ידי הוועדה; החלטה סופית של הוועדה תומצא גם לקצין מטה רישום מקרקעין, ליועץ המשפטי ולקצין מטה לענייני מדידות.

9. (א) ניתן צו לתיקון רישום מקרקעין, יכלול הצו את כל הפרטים שייכללו בתיקון רישום המקרקעין, ובכלל זה תיאור המקרקעין, מיקומם, שטחם, גבולותיהם וסוגם וכן הבעלות, זכויות חכירה, משכנתאות וכן כל יתר הזכויות הטעונות תיקון רישום בספרי המקרקעין. הצו ילווה בתכנית הכשרה לרישום, אשר תחתם על ידי כל חברי הוועדה.

צו לתיקון רישום מקרקעין

(ב) תוקפם של צו לתיקון רישום מקרקעין ושל התכנית המצורפת לו, יהיו שלוש שנים מיום שהועברו לידי קצין מטה רישום מקרקעין כאמור בתקנת משנה (ג) להלן.

(ג) ניתן צו תיקון רישום מקרקעין ואין עוד ערר עליו, תעבירו ועדת העררים או הוועדה, לפי העניין, לידי קצין מטה רישום מקרקעין. קצין מטה רישום מקרקעין יעביר את הצו לידי הרשם, אשר ירשום את המקרקעין בהתאם להוראות הצו, ועל פי כל דין ותחיקת בטחון.

(ד) היה קצין מטה רישום מקרקעין סבור שצו לתיקון רישום מקרקעין טעון הבהרה לשם רישומו, רשאי הוא לפנות בכתב לוועדת העררים או לוועדה, לפי העניין, כדי לקבל הבהרה לפני העברתו לידי הרשם.

10. קצין מטה רישום מקרקעין רשאי למנות מרכז לוועדה. המרכז יסייע בידי הוועדה ובידי חבריה למלא את תפקידיהם על פי הדין ותחיקת הביטחון, בהתאם להוראות שינתנו לו בידי יושב ראש הוועדה.

מרכז הוועדה

11. (א) מבקש תיקון הרישום, מי שהגיש התנגדות לבקשה, הממונה על הרכוש הממשלתי, הממונה על נכסים נטושים, היועץ המשפטי, ראש המינהל האזרחי וכל הרואה עצמו נפגע, רשאים לערור על החלטת הוועדה בפני ועדת העררים.

ערר

(ב) ערר ובקשה למתן רשות לערור, יוגשו תוך שלושים ימים מיום המצאת ההחלטה לידי העורר או המבקש לערור, לפי העניין.

(ג) החלטת ועדת העררים בערר על החלטה סופית של הוועדה, כאמור בתקנה 8, אינה טעונה את אישורו של מפקד כוחות צה"ל באזור.

12. תחילת תוקפן של תקנות אלה ביום חתימתן.

תוקף

13. תקנות אלה תקראנה: "תקנות חוק לתיקון הוראות הקשורות בנכסי דלא ניידי מס' 51 לשנת 1958 (סדרי דין בוועדות תיקון רישום שטח וגבולות) (יהודה והשומרון), התשע"ט-2019".

השם

י"ג אב התשע"ט (14 באוגוסט 2019) רסאן עליאן, תא"ל

ראש המינהל האזרחי

באזור יהודה והשומרון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [קובץ המנשרים מס' 251](https://www.nevo.co.il/law_html/law70/zava-251.pdf) מחודש ספטמבר 2019 עמ' 9307.

   תוקנו [קובץ המנשרים מס' 257](https://www.nevo.co.il/law_html/law70/zava-0257.pdf) מחודש אוגוסט 2021 עמ' 11464 – תק' תשפ"א-2021; תחילתן ביום 22.6.2021 ור' תקנה 3 לענין תחולה.

   3. תחילת תוקפן של תקנות אלו ביום חתימתן; הוראותיהן יחולו גם על הליכים שנפתחו עובר למועד התחילה. [↑](#footnote-ref-1)