יהודה והשומרון

תקנות יעור ויערות (שיעורי אגרות) (יהודה ושומרון), תשפ"א-2020

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | שיעורי האגרה | [Go](#Seif2) | 2 |
| סעיף 3 | פטור מתשלום אגרה | [Go](#Seif3) | 2 |
| סעיף 4 | תחילת תוקף | [Go](#Seif4) | 2 |
| סעיף 5 | השם | [Go](#Seif5) | 2 |

יהודה והשומרון

תקנות יעור ויערות (שיעורי אגרות) (יהודה ושומרון), תשפ"א-2020[[1]](#footnote-1)\*

בתוקף סמכותי לפי סעיף 5 לצו בדבר חוקי יעור ויערות (יהודה ושומרון) (מס' 306), התשכ"ט-1969 ולפי סעיף 4 לצו בדבר הקמת מינהל אזרחי (יהודה ושומרון) (מס' 947), התשמ"ב-1981, ויתר סמכויותיי לפי כל דין ותחיקת בטחון, הנני מתקין תקנות אלו:

1. בתקנות אלו –

הגדרות

"בקשה לרישיון לכריתת עצים" – בקשה לקבלת רישיון לפי פרטים 1 ו-3 בטבלה המצורפת לחוק החורשות והיערות, לשנת 1927, כפי תיקונו בצו בדבר חוקי יעור ויערות (יהודה ושומרון) (מס' 306), התשכ"ט-1969;

"בקשה לרישיון לנטילת עצים" – בקשה לקבלת רישיון לפי פרטים 2 ו-4 בטבלה המצורפת לחוק החורשות והיערות, לשנת 1927, כפי תיקונו בצו בדבר חוקי יעור ויערות (יהודה ושומרון) (מס' 306), התשכ"ט-1969;

"קמ"ט חקלאות" – קצין מטה לענייני חקלאות במינהל האזרחי לאזור יהודה ושומרון.

2. (א) מגיש בקשה לרישיון כריתת עצים ישלם אגרה על סך 50 שקלים חדשים.

שיעורי האגרה

(ב) מגיש בקשה לרישיון לנטילת עצים ישלם אגרה על סך 7 שקלים חדשים בעד כל טון משקל של העצים המבוקשים לנטילה.

3. מגיש בקשה לרישיון לכריתת עצים או בקשה לרישיון לנטילת עצים, הטוען שאין ביכולתו לשלם אגרה, יצרף לבקשה לרישיון, עם הגשתה, בקשה לפטור מתשלום אגרה בגין הבקשה לרישיון, בצירוף תצהיר שיפרט בו את רכושו, רכוש בן זוגו ורכוש הוריו אם הוא סמוך על שולחנם, וכן מקורות הכנסתו בששת החודשים האחרונים שקדמו למועד הגשת הבקשה לפטור מאגרה; הוגשה בקשה לפטור מאגרה כאמור, רשאי קמ"ט חקלאות לתת למגיש בקשת הפטור, במקרים חריגים ומנימוקים שירשמו, פטור מלא או חלקי מתשלום אגרה, אם השתכנע כי אין ביכולתו של מגיש הבקשה לשלם את האגרה, בהתחשב בהכנסותיו, ברכושו ובחובותיו המוכחים.

פטור מתשלום אגרה

4. תחילתן של תקנות אלו ביום חתימתן.

תחילת תוקף

5. תקנות אלו ייקראו: "תקנות יעור ויערות (שיעורי אגרות) (יהודה ושומרון), התשפ"א-2020".

השם

ו' בטבת התשפ"א (21 בדצמבר 2020) תת-אלוף רסאן עליאן

ראש המינהל האזרחי

באזור יהודה והשומרון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [קובץ המנשרים מס' 255](https://www.nevo.co.il/law_html/law70/zava-0255.pdf) מחודש פברואר 2021 עמ' 10870. [↑](#footnote-ref-1)