יהודה והשומרון

תקנות עיסוק בחשמל (הסדרה והפעלה) (הסדרי תשלום וגביה בין ספקי שירות חיוני) (יהודה ושומרון), תש"ף-2020

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | קביעת אמות המידה | [Go](#Seif2) | 2 |
| סעיף 3 | שמירת דינים | [Go](#Seif4) | 2 |
| סעיף 4 | תחילה | [Go](#Seif3) | 2 |
| סעיף 5 | שם | [Go](#Seif5) | 2 |
|  | תוספת | [Go](#med0) | 2 |

יהודה והשומרון

תקנות עיסוק בחשמל (הסדרה והפעלה) (הסדרי תשלום וגביה בין ספקי שירות חיוני) (יהודה ושומרון), תש"ף-2020[[1]](#footnote-1)\*

בתוקף סמכותי לפי סעיף 9 לצו בדבר עיסוק בחשמל (הסדרה והפעלה) (יהודה ושומרון) (מס' 427), התשל"א-1971 (להלן – הצו) ויתר סמכויותיי, הריני מתקין תקנות אלה:

1. בתקנות אלו –

הגדרות

"אזור" – אזור יהודה ושומרון;

"המינהל" – המינהל האזרחי לאזור יהודה ושומרון;

"מחלק" – מי שניתן לו היתר או שניתנה לגביו הוראה לעסוק בחלוקת חשמל לפי הצו, למעט קמ"ט אנרגיה;

"ספק שירות חיוני" – מי שניתן לו היתר לעסוק בחשמל לפי סעיף 2 לצו;

"קמ"ט אנרגיה" – קצין מטה לענייני אנרגיה במינהל;

"רשות החשמל" או "הרשות" – רשות החשמל במדינת ישראל.

2. אמות המידה המפורטות בתוספת לתקנות אלה, יחולו באזור בשינויים המחויבים, כפי שמופיע בתוספת.

קביעת אמות המידה

3. הוראות תקנות אלו באות להוסיף על הוראות כל דין ותחיקת בטחון ולא לגרוע מהן.

שמירת דינים

4. תחילת תוקפן של תקנות אלו ביום חתימתן.

תחילה

5. תקנות אלה ייקראו: "תקנות עיסוק בחשמל (הסדרה והפעלה) (הסדרי תשלום וגביה בין ספקי שירות חיוני) (יהודה ושומרון), התש"ף-2020".

שם

כ"ט בסיון התש"ף (21 ביוני 2020) רסאן עליאן, תא"ל

ראש המנהל האזרחי

באזור יהודה ושומרון

תוספת

(סעיף 2)

**24(ה). הסדרי תשלום וגביה בין ספקי שירות חיוני**

ספק שירות חיוני המחזיק ברישיון אספקה, אשר סיפק חשמל למחלק אחר, ולא שולמה תמורה בעבור החשמל שסופק, יפעל כמפורט להלן:

(1) אם המחלק האחר שילם לספק שירות חיוני 80% לפחות מהתמורה בעבור אספקת החשמל לנקודת חיבור מרוכזת, ספק השירות החיוני לא יהיה רשאי להפסיק את אספקת החשמל לנקודת החיבור המרוכזת; בתוספת זו "אספקת חשמל לנקודת חיבור מרוכזת" – אספקת חשמל על-ידי ספק שירות חיוני למחלק אחר בנקודת מניה אחת.

(2) על אף הקבוע בפסקה (1), ספק שירות חיוני יהיה רשאי לנתק את אספקת החשמל למחלק אחר אם המחלק האחר לא פרע במלואם שלושה חשבונות חשמל שהגיש לו ספק השירות החיוני וסך החוב המצטבר של המחלק האחר הוא 60% או יותר מהממוצע של שלושת החשבונות.

(3) אין בהוראות סעיף זה כדי לפטור את המחלק האחר מחובתו לשלם תמורת כל חובותיו לספק שירות חיוני בעבור החשמל שסופק לו, בהתאם לקבוע בספר אמות המידה של רשות החשמל.

(4) אין בהוראות סעיף זה כדי למנוע מספק השירות החיוני לפנות להליכי גבייה לפי כל דין.

(5) המועד לתשלום החשבון וההתראות לפני ניתוק יהיו לפי הוראות אלה:

(א) המועד האחרון לתשלום יהיה 20 ימים לפחות ממועד הפקת החשבון;

(ב) חלפו שבעה ימים מהמועד האחרון לתשלום והמחלק האחר לא פרע את החשבון, ישלח ספק השירות החיוני למחלק האחר התראה ראשונה לפירעון החוב; ספק השירות החיוני ישלח את ההתראה כאמור באמצעות דואר אלקטרוני ודואר רשום למען הרשום של המחלק האחר;

(ג) חלפו 14 ימים לפחות מהמועד האחרון לתשלום והמחלק האחר לא פרע את החשבון, ישלח ספק השירות החיוני התראה נוספת (בסעיף זה – ההתראה השנייה) למחלק האחר; בהתראה השנייה יציין ספק השירות החיוני את הפעולות שהוא עשוי לבצע לשם גביית החוב; ספק שירות חיוני יהיה רשאי להתריע על ניתוק מהספקת חשמל במסגרת התראה זו; ההתראה תשלח למשרדי המחלק האחר באמצעות דואר אלקטרוני ודואר רשום, למען הרשום של המחלק האחר; ספק השירות החיוני יודיע למחלק האחר בשיחת טלפון אודות ההתראות שנשלחו, יוודא קבלתן ויתעד את אישור הקבלה במערכת הממוחשבת.

(6) המחלק האחר יפרסם לצרכניו הודעה בדבר מתן ההתראה השנייה לפני ניתוק נקודת החיבור המרוכזת. ההודעה תפורסם על-ידי המחלק שקיבל את ההתראה, באתר האינטרנט שלו, לא יאוחר מיומיים ממועד קבלתה אצלו. על המחלק האחר לכלול בפרסום גם הבהרה כי תפורסם הודעה נוספת טרם הניתוק.

(7) כללה ההתראה השנייה התראה על ניתוק, יחולו בנוסף לפסקאות (1) עד (6), גם הוראות אלה, כתנאי לביצוע הניתוק:

(א) ספק השירות החיוני יודיע, במועד שליחת ההתראה השנייה, לגורמים המפורטים להלן, לגבי הכוונה לניתוק אספקת החשמל למחלק האחר:

(1) מנכ"ל משרד הביטחון בישראל;

(2) מנכ"ל משרד האנרגיה בישראל;

(3) מנכ"ל משרד האוצר בישראל;

(4) מפקדת תיאום פעולות הממשלה בשטחים;

(5) קצין מטה לענייני אנרגיה במנהל האזרחי;

(6) רשות החשמל בישראל;

(ב) הודעה לפי פסקת משנה (א) תישלח למשרדי הגורמים האמורים באמצעות דואר אלקטרוני; ספק השירות החיוני יודיע לאותם גורמים בשיחת טלפון אודות ההודעה שנשלחה, יוודא את קבלת ההודעה במשרדיהם ויתעד את אישור הקבלה במערכת הממוחשבת; העתק מהודעת היידוע יועבר במקביל למחלק האחר;

(ג) בחלוף 28 ימים לפחות ממועד שליחת ההתראה השנייה והודעת היידוע, יודיע ספק השירות החיוני למחלק האחר על כוונתו לנתק את אספקת החשמל בנקודת החיבור המרוכזת ויהיה רשאי לעשות כן שבעה ימים לאחר מסירת ההודעה על הכוונה לנתק את אספקת החשמל למחלק האחר; המחלק האחר יפרסם באתר האינטרנט שלו את ההודעה על הכוונה לנתק את אספקת החשמל, מיד עם קבלתה.

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* טרם פורסמו. [↑](#footnote-ref-1)