יהודה והשומרון

תקנות תכנון ערים, כפרים ובנינים (הסדרת הולכה, חלוקה והספקה של חשמל) (יהודה והשומרון), תשע"א-2011

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הרשאה | [Go](#Seif2) | 2 |
| סעיף 3 | עבודות להקמת רשת חשמל | [Go](#Seif3) | 3 |
| סעיף 4 | הרשאה בשטח בנוי | [Go](#Seif4) | 3 |
| סעיף 5 | מיקום מתקני חשמל | [Go](#Seif5) | 4 |
| סעיף 6 | תיקון תכנית חשמל והגשת ערר | [Go](#Seif6) | 4 |
| סעיף 7 | הרשאה בשטח פתוח | [Go](#Seif7) | 4 |
| סעיף 8 | תכנית חשמל | [Go](#Seif8) | 5 |
| סעיף 9 | אישור ראש תחום תשתית | [Go](#Seif9) | 5 |
| סעיף 10 | תוקף הרשאה | [Go](#Seif10) | 5 |
| סעיף 11 | רשת חשמל תת קרקעית | [Go](#Seif11) | 5 |
| סעיף 12 | שמירת דינים | [Go](#Seif12) | 5 |
| סעיף 13 | תחילה | [Go](#Seif13) | 5 |
| סעיף 14 | תחולה | [Go](#Seif14) | 5 |
| סעיף 15 | השם | [Go](#Seif15) | 5 |
|  | תוספת | [Go](#med0) | 6 |

יהודה והשומרון

תקנות תכנון ערים, כפרים ובנינים (הסדרת הולכה, חלוקה והספקה של חשמל) (יהודה והשומרון), תשע"א-2011[[1]](#footnote-1)\*

בתוקף סמכותי לפי סעיף 67 לחוק תכנון ערים, כפרים ובנינים, מס' 79 לשנת 1966 (להלן: "החוק"), ובהמלצת מועצת התכנון העליונה, הנני מתקין תקנות אלה:

1. בתקנות אלה –

הגדרות

"ועדת ערר להרשאות" – ועדה שחבריה הם ראש תחום תשתית או נציגו והוא יהיה יושב הראש, מנהל לשכת התכנון או נציגו והממונה או נציגו.

"המהנדס" – מהנדס הרשות המקומית שבמרחב תכנונה מתוכננת להתבצע העבודה.

"מועצה" – כהגדרתה בתקנון המועצות האזוריות (יהודה והשומרון), התשל"ט-1979, או בתקנון המועצות המקומיות (יהודה והשומרון), התשמ"א-1981.

"מורשה" – מי שקיבל הוראה לעסוק בחשמל לפי סעיף 2 לצו, בהתאם לתנאי ההוראה.

"הממונה" – הממונה לענין הצו.

"מנהל לשכת התכנון" – מנהל לשכת התכנון המרכזית במינהל האזרחי.

"פרסום בעיתון" – ביחס לעבודה המתוכננת להתבצע במרחב התכנון של מועצה – פרסום בשני עיתונים יומיים בשפה העברית; וביחס ליתר העבודות – פרסום בשני עיתונים יומיים בשפה הערבית ופרסום בעיתון יומי בשפה העברית.

"הצו" – צו בדבר עיסוק בחשמל (הסדרה והפעלה) (יהודה והשומרון) (מס' 427), התשל"א-1971.

"ראש תחום תשתית" – ראש תחום תשתית במינהל האזרחי.

"רשיון" – רשיון לבינוי, לרבות שימוש בקרקע, על פי הפרק הרביעי לחוק.

"רשת חשמל עילית" – מתקנים עיליים להולכה, חלוקה ואספקה של חשמל, לרבות עמודים למתח נמוך, גבוה, עליון ועל-עליון, וכן הציוד והאבזרים המותקנים עליהם והמחוברים אליהם לצרכי רשת החשמל, תחנות השנאה זעירות, תחנות משנות מתח (תמ"מ", ארגזי חלוקת חשמל לסוגיהם וכן החיבורים אליהם, למעט חיבורים עיליים לבתים.

"רצועה למעבר קווי חשמל" – שטח שיועד בתכנית תכנון מאושרת למעבר קווי חשמל במתח גבוה, עליון ועל-עליון.

"שטח בנוי" – שטח שיועד בתכנית תכנון מאושרת או בתכנית תכנון שהופקדה למגורים, למשרדים, לתעשייה, למלאכה, למלונאות, למסחר או לבניני ציבור, לרבות שטחים לשירותי ציבור הנלווים להם, וכן שטח הנמצא במרחק של עד 100 מטרים משטח כאמור.

"שטח פתוח" – שטח שאינו שטח בנוי.

"התוספת השנייה" – התוספת השנייה לתקנון התכנון והבנייה (הסדרת הולכה, חלוקה והספקה של חשמל), התשנ"ח-1998, כפי תוקפן בישראל מעת לעת.

"תכנית חשמל" – תכנית לפי סעיף 5 לצו.

2. (א) הרשאה שניתנה לפי תקנות אלה תבוא במקום רשיון; ויראו עבודות שבוצעו או מתקנים שהוקמו לפי הרשאה כאמור כאילו בוצעו או הוקמו בהתאם לתכנית תכנון מפורטת, ובלבד שאין בהם סתירה להוראות תכנית תכנון מאושרת.

הרשאה

(ב) בינוי של רשת חשמל עילית או מתקן ממתקניה שבוצע ללא הרשאה לפי תקנות אלה יראוהו כביצוע עבודה או בינוי, הטעונים רשיון לפי הוראות החוק, ללא קבלת רשיון כאמור.

(ג) בינוי של רשת חשמל עילית או מתקן ממתקניה לאחר קבלת הרשאה אך בניגוד לקבוע בה או שלא בהתאם לתנאיה יראוהו כביצוע עבודה או בינוי, הטעונים רשיון לפי הוראות החוק, לאחר קבלת רשיון כאמור אך בניגוד לקבוע בו או שלא בהתאם לתנאיו.

3. (א) עבודה בקרקע ועל פני הקרקע להקמת רשת חשמל עילית בשטח בנוי ועבודה להקמת רשת חשמל עילית ברצועה למעבר קווי חשמל בשטח בנוי והשימוש בהם, ייעשו כאמור בתקנות 4, 5 ו-6.

עבודות להקמת רשת חשמל

(ב) עבודה בקרקע ועל פני הקרקע להקמת רשת חשמל עילית בשטח פתוח והשימוש בה, ייעשו לפי תקנה 7.

(ג) היה שטח בנוי מחוץ למרחב תכנון של מועצה, רשאי ראש תחום תשתית לקבוע, על אף האמור בתקנת משנה (א), כי עבודה בקרקע ועל פני הקרקע להקמת רשת חשמל עילית בשטח כאמור ייעשו לפי תקנה 7; קבע ראש תחום תשתית כאמור, רשאי הוא להוסיף לקביעתו הוראות לגבי פרסום הודעה על הגשת תכנית החשמל, הגשת השגות ודרכי בירורן.

(ד) על אף האמור בתקנת משנה (ב), עבודה בקרקע ועל פני הקרקע להקמת רשת חשמל עילית ברצועה למעבר קווי חשמל בשטח פתוח והשימוש בהם – יראו את האישור לפי סעיף 5 לצו כהרשאה לפי תקנות אלה, ובלבד שתכנית התכנון שבה נקבעה הרצועה למעבר קווי חשמל היא בקנה מידה של 1:10,000 או יותר מפורט.

(ה) עבודה בקרקע ועל פני הקרקע להקמת רשת חשמל עילית בשטח שיועד ברשיון או בתכנית תכנון מאושרת לתחנת כוח, תחנת מיתוג או תחנת משנה והשימוש בהם – יראו את הרשיון או את תכנית התכנון המאושרת כהרשאה לפי תקנות אלה.

4. (א) הוגשה לממונה תכנית חשמל בשטח בנוי או ברצועה למעבר קווי חשמל עיליים בשטח בנוי, ימסור המורשה העתק ממנה למהנדס.

הרשאה בשטח בנוי

(ב) הודעה על הגשת תכנית החשמל כאמור תפורסם על ידי המורשה בעיתון, ותכלול את פרטי המחוז, הנפה, הכפר, הישוב, השכונה, הרחוב ומספרי הבתום שתכנית החשמל נוגעת להם; באין רחוב – תכלול ההודעה את השטח התחום בין הרחובות, ובאין שכונה ורחוב – תכלול ההודעה את מספר הגוש והחלקה או שם המקום שתכנית החשמל נוגעת להם; כמו כן תכלול ההודעה את עיקרי העבודות המתוכננות, את המען והמועד להגשת השגה ואת כתובתו של המורשה.

(ג) כללה תכנית חשמל ביצוע עבודות במקרקעין שאינם ברשות הרבים, יקבל המורשה את הסכמתו בכתב של המחזיק במקרקעין לפי סעיף 3(א) לצו; התקיימה, לדעת המורשה, העילה לכך – יגיש המורשה באמצעות הממונה בקשה למתן היתר מיוחד לפי סעיף 3(ב) לצו.

(ד) כל המעונין בתכנית החשמל רשאי לעיין בה, ללא תשלום, במשרדי המהנדס או במשרדי הממונה, בשעות העבודה המקובלות.

(ה) הרואה עצמו נפגע על ידי תכנית החשמל רשאי להגיש השגה מנומקת בכתב למיקום רשת החשמל העילית, או מתקן ממתקניה; השגה כאמור תוגש למהנדס עם העתק למורשה תוך 14 ימים ממועד הפרסום; בתקנה זו, "מועד הפרסום" מועד הפרסום המאוחר שבין הפרסומים בעיתון או מועד מתן ההיתר המיוחד לפי סעיף 3(ב) לצו, לפי המאוחר.

(ו) המהנדס רשאי להודיע למורשה ולממונה על התנגדות למיקום רשת החשמל העילית לפי תכנית החשמל או מתקן ממתקניה או על אישור תכנית החשמל בתנאים, ורשאי הוא לאמץ לשם כך השגה שהוגשה לו לפי תקנת משנה (ה), כמו כן רשאי המהנדס להודיע על התנגדותו לצורתו של מתקן ממתקני הרשת העילית אשר אינה מתאימה לדוגמאות שבתוספת השנייה, או על הסכמתו למתן הרשאה בתנאים; המהנדס ישלח הודעה על התנגדות כאמור או על הסכמתו למתן הרשאה בתנאים תוך 21 ימים ממועד הפרסום.

(ז) אימץ המהנדס השגה שהוגשה לו, יעביר למשיג העתק מהודעתו למורשה ולממונה; לא אימץ המהנדס השגה כאמור, יודיע על כך למגיש ההשגה, ויפרט את נימוקיו.

(ח) בכפוף להוראות תקנה 5(ב) לא יתנגד המהנדס למיקומה של רשת חשמל עילית ברצועה למעבר קווי חשמל בשטח בנוי.

(ט) לא הודיע המהנדס למורשה ולממונה על התנגדותו או על הסכמתו למתן הרשאה בתנאים תוך 21 ימים ממועד הפרסום, ייראה הדבר כהסכמת המהנדס למתן ההרשאה; הודיע המהנדס על הסכמתו למתן הרשאה בתנאים, יתן את הסכמתו למתן ההרשאה תוך 21 ימים מיום שנתמלאו התנאים; ההסכמה למתן ההרשאה תינתן בנוסח שבתוספת והעתק ממנה יימסר לממונה.

(י) לא הוגשה השגה כאמור בתקנת משנה (ה), לא הודיע המהנדס על התנגדותו או על הסכמתו למתן הרשאה בתנאים כאמור בתקנת משנה (ו), ולא ניתנה הסכמת המהנדס למתן ההרשאה במועד כאמור בתקנת משנה (ט), ייראה הדבר כהסכמת המהנדס למתן ההרשאה.

(יא) ניתנה הסכמת המהנדס למתן ההרשאה, יראו את האישור לפי סעיף 5 לצו כהרשאה לפי תקנות אלה.

5. (א) מורשה יודיע למהנדס, 14 ימים מראש, על מועד קביעת מיקומם המדויק של כל מתקן ממתקני רשת החשמל העילית לפי תכנית החשמל שלביצועה ניתנה לו הרשאה לפי תקנות אלה.

מיקום מתקני חשמל

(ב) המיקום המדויק של כל מתקן ממתקני רשת החשמל העילית, לפי תכנית חשמל שלביצועה ניתנה לו הרשאה לפי תקנות אלה, ייקבע בשטח על ידי נציג המורשה והמהנדס או נציגו, במשותף.

(ג) לא התייצב המהנדס או נציגו לצורך קביעת המיקום המדויק של מתקני רשת החשמל העילית, במועד ובמקום שנקבעו בהודעה שמורשה מסר בהתאם לתקנת משנה (א), ייקבע המיקום המדויק של מתקני רשת החשמל העילית על ידי המורשה, לפי שיקול דעתו לפי ההרשאה שניתנה לו.

(ד) התייצב המהנדס או נציגו כאמור, אך נתגלו בינו לבין נציג המורשה חילוקי דעות לגבי מיקומו של מתקן ממתקני רשת החשמל העילית – יחולו הוראות תקנה 6.

(ה) הייתה העבודה מתוכננת להתבצע מחוץ למרחב תכנונה של רשות מקומית, יבוא נציגו של רת"ח תשתית במקום המהנדס לענין תקנה זו; המורשה יתאם את מועד קביעת המיקום לפי תקנה זו עם הנציג האמור.

6. (א) הודיע המהנדס על התנגדותו או על הסכמתו למתן הרשאה בתנאים, הכל לפי תקנה 4(ו), ולא ניתנה הסכמה למתן הרשאה, רשאים המורשה והמהנדס להסכים, בכפוף לאישור הממונה, על תיקון תכנית החשמל; תכנית החשמל המתוקנת תועבר לממונה; המהנדס יתן הסכמתו למתן הרשאה לביצוע העבודה לתכנית החשמל המתוקנת, תוך 21 ימים מיום שהוגשה לו, אם הגשימה תכנית החשמל את התיקונים שהוסכם עליהם; הגשימה תכנית החשמל את התיקונים שהוסכם עליהם ולא נתן המהנדס את הסכמתו למתן הרשאה כאמור, ייראה הדבר כהסכמת המהנדס למתן הרשאה לפי תכנית החשמל המתוקנת, ותחול לענין זה תקנה 4(יא).

תיקון תכנית חשמל והגשת ערר

(ב) לא הסכימו המורשה והמהנדס על תיקון תכנית החשמל תוך 14 ימים מיום קבלת הודעת המהנדס כאמור בתקנה 4(ו) או מתום המועד למתן הסכמה למתן הרשאה לפי תקנה 4(ט), רשאי המורשה לערור בפני ועדת ערר להרשאות; העתק הערר יועבר למהנדס.

(ג) ועדת ערר להרשאות תחליט בערר תוך 14 ימים מיום שהוגש לה הערר; ועדת ערר להרשאות רשאית לקבוע, בתנאים או ללא תנאי, כי יראו את האישור לפי סעיף 5 לצו כהרשאה לפי תקנות אלה על אף האמור בתקנה 4(יא).

7. (א) הוגשה לממונה תכנית חשמל בשטח פתוח, ימסור המורשה עותק ממנה למנהל לשכת התכנון; הייתה העבודה מתוכננת להתבצע במרחב תכנונה של רשות מקומית – ימסור המורשה עותק מתכנית החשמל גם למהנדס, אלא אם קיימת מניעה לכך.

הרשאה בשטח פתוח

(ב) כללה תכנית חשמל ביצוע עבודות במקרקעין שאינם ברשות הרבים, יקבל המורשה את הסכמתו בכתב של המחזיק במקרקעין לפי סעיף 3(א) לצו; התקיימה, לדעת המורשה, העילה לכך – יגיש המורשה באמצעות הממונה בקשה למתן היתר מיוחד לפי סעיף 3(ב) לצו.

(ג) המהנדס שקיבל עותק מתכנית החשמל רשאי להגיש את הערותיו למיקום רשת החשמל היעלית או מתקן ממתקניה או לצורתו של מתקן אשר אינה מתאימה לדוגמאות שבתוספת השנייה; הערה כאמור תוגש למנהל לשכת התכנון תוך 14 ימים מיום שקיבל המהנדס את תכנית החשמל, ועותקים ממנה יועברו למורשה, לממונה ולמנהל לשכת התכנון.

(ד) מנהל לשכת התכנון רשאי להודיע בכתב למורשה ולממונה על התנגדותו למיקום רשת החשמל העילית או מתקן ממתקניה לפי תכנית החשמל, או לצורתו של מתקן ממתקני הרשת העילית אשר אינה מתאימה לדוגמאות שבתוספת השנייה; מנהל לשכת התכנון ישלח הודעה על התנגדות כאמור תוך 45 ימים מיום שנמסרה לו תכנית החשמל.

(ה) הודיע מנהל לשכת התכנון על התנגדותו, תועבר תכנית החשמל להכרעתם המשותפת של מנהל לשכת התכנון והממונה; הכרעתם תינתן תוך 14 ימים מהיום שבו הודיע מנהל לשכת התכנון על התנגדותו; הסיר מנהל לשכת התכנון את התנגדותו, בתנאים או ללא תנאי, יתן את הסכמתו למתן ההרשאה, תוך שבעה ימים מיום ההכרעה או מיום שנתמלאו התנאים לפי הענין; לא ניתנה הסכמה למתן הרשאה במועד, ייראה הדבר כהסכמת מנהל לשכת התכנון למתן ההרשאה; לא הגיעו מנהל לשכת התכנון והממונה לידי הכרעה משותפת יודיעו על כך למורשה תוך 21 ימים מיום שהודיע מנהל לשכת התכנון על התנגדותו.

(ו) ניתנה הסכמת מנהל לשכת התכנון למתן ההרשאה, יראו את האישור לפי סעיף 5 לצו כהרשאה לפי תקנות אלה.

(ז) לא אישרו מנהל לשכת התכנון והממונה את תכנית החשמל או אישרו אותה בתנאים או שלא הגיעו לידי הכרעה משותפת, רשאי המורשה לערור בפני ראש תחום תשתית; העתק הערר יועבר למנהל לשכת התכנון ולממונה; ראש תחום תשתית יכריע בערר, תוך 21 ימים מיום קבלתו; ראש תחום תשתית רשאי לקבוע, בתנאים או ללא תנאי, כי יראו את האישור לפי סעיף 5 לצו כהרשאה לפי תקנות אלה על אף האמור בתקנת משנה (ו).

8. (א) תכנית חשמל תכלול פירוט סוגיהם של המתקנים המהווים חלק מרשת חשמל עילית, מיקומם וצורתם, ותציין את מידת ההתאמה של צורת המתקנים לדוגמאות שבתוספת השנייה; צורת המתרנים תפורט במקרא שבתכנית החשמל.

תכנית חשמל

(ב) תכנית חשמל תיערך בקנה מידה של 1:2500 או מפורט יותר.

9. לא תינתן הרשאה לפי תקנות אלה לתכנית חשמל הכוללת אחד מאלה, זולת אם אושרה קודם לכן בידי ראש תחום תשתית, אלא אם הייתה להקמת רשת חשמל עילית ברצועה למעבר קווי חשמל:

אישור ראש תחום תשתית

(1) הקמת קווי על ומתח עליון;

(2) הקמת קווי מתח גבוה ומתח נמוך במרחק העולה על 200 מטרים משטח בנוי;

(3) הקמת קווי חשמל בתחום רדיוס של 500 מטרים משדה תעופה או מנחת.

10. העבודות לביצוע תכנית חשמל בהתאם להרשאה לפי תקנות אלה יחלו לפני תום שנה ממועד מתן ההרשאה ויסתיימו תוך שלוש שנים מיום מתן ההרשאה; הממונה, לבקשת מורשה ובהסכמת מנהל לשכת התכנון, רשאי לדחות את מועד סיום העבודות בתקופה נוספת שלא תעלה על שלוש שנים, אם סבר כי התקיימו נסיבות מיוחדות המצדיקות זאת.

תוקף הרשאה

11. עבודה להנחת רשת חשמל תת-קרקעית המבוצעת על ידי מורשה לצורך שירותי חשמל בהתאם לתכנית חשמל מאושרת, לרבות חפירה ומילוי הנדרשים לכך, פטורה מרשיון, ובלבד שניתנה עליה הודעה לוועדה המקומית ולממונה לפחות 15 יום לפני התחלת ביצוע העבודה.

רשת חשמל   
תת-קרקעית

12. אין בתקנות אלה כדי לגרוע מסמכויות הממונה לפי הצו.

שמירת דינים

13. תחילתן של תקנות אלה ביום חתימתן.

תחילה

14. (א) תקנות אלה לא יחולו על תכנית חשמל שהוגשה לממונה לפני תחילתן של תקנות אלה.

תחולה

(ב) עבודה לביצוע תכנית חשמל שהוגשה לממונה לפני תחילתן של תקנות אלה תיראה כאילו נעשתה לפי הרשאה לפי תקנות אלה.

15. תקנות אלה ייקראו: "תקנות תכנון ערים, כפרים ובנינים (הסדרת הולכה, חלוקה והספקה של חשמל) (יהודה והשומרון), התשע"א-2011".

השם

תוספת

רשות מקומית

**הסכמה למתן הרשאה לביצוע תכנית חשמל מס'** **לעבודות ומתקנים   
הדרושים להולכה, חלוקה או הספקה של חשמל**

1. בתוקף סמכותי לפי תקנות תכנון ערים, כפרים ובנינים (הסדרת הולכה, חלוקה והספקה של חשמל) (יהודה והשומרון), התשע"א-2011 (להלן: "התקנות"), ניתנת בזאת הסכמה למתן הרשאה לביצוע העבודות המפורטות בתכנית החשמל מס'       שהוגשה בהתאם לאמור בתקנות.

2. תוקף הסכמה זו למשך שלוש שנים, ובלבד שהעבודות לפי תכנית החשמל האמורה יתחילו לפני תום שנה ממועד מתן ההסכמה.

3. תוקף הסכמה זו מותנה בכך, שהמיקום המדויק של כל מה שיוצב בשטח ייקבע כאמור בתקנה 5(א), (ב) ו-(ג) לתקנות.

תאריך       \_\_\_\_\_\_\_\_\_\_\_\_\_\_\_\_\_\_\_\_

מהנדס הרשות המקומית

י' באב התשע"א (10 באוגוסט 2011) מוטי אלמוז, תת-אלוף

ראש המינהל האזרחי

באזור יהודה והשומרון

בתוקף סמכותה לפי סעיף 7(1) לצו בדבר תכנון ערים, כפרים ובנינים (יהודה והשומרון) (מס' 418), התשל"א-1971, מועצת התכנון העליונה, בישיבתה מס' 522/6/09 ביום י' חשון התש"ע (28 באוקטובר 2009), אישרה כי בינוי הפטור מרשיון לפי תקנות תכנון ערים, כפרים ובנינים (הסדרת הולכה, חלוקה והספקה של חשמל) (יהודה והשומרון), התשע"א-2011, יהיה פטור מרשיון.

שלמה מושקוביץ, אדר'

מ"מ יו"ר מועצת התכנון העליונה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [קובץ המנשרים מס' 249](https://www.nevo.co.il/law_html/law70/zava-0249.pdf) מחודש מרץ 2019 עמ' 8736. [↑](#footnote-ref-1)